Datasets:

udmurtNLP

/

udmurt_glotcc

like 1

Улӥллям-вылӥллям такаен кеч така. Соос ялан уртче ветлозы вылэм. Пудо пӧлын ветлыны ӧз яратылэ, пе. Огпол со такалэсь но кеч такалэсь кузёзы юам: — Ма тӥ пудоосын ӵош уд вуиське? Малы вазь бертылӥськоды? Така солы верам: — Пудо пӧлын ветлоно ке, сиён ӧжыт шеде. Ми, ӵошен ветлыса, кӧтмес вазь тыриськом. Соин вазь бертылӥськом. Оскымтэ талы кузёзы. Лушкемен чакласьконо шуэм. Такаен кеч таказэ пудо пӧлы уллям бераз, лушкемен бакча сьӧры ватскем. Пуке, пе, отын, пыш пушкын. Кема ик улымтэ, такаен кеч такалэсь лыктэмзэс адӟем. Куспазы шыпыртыса верасько, пе: — Усто пӧяд тон кузёмес,—шуэм кеч така. - Быгатӥ,— шуэм така.— Асьмелы солэн бакчаяз кубистаез бер сӥзьылозь тырмоз. Татын куаём, толэз умоен ортчытом. Лушкемен пыриллям таос кубиста пӧлы. Куаж-куаж посо, пе, куаръёссэ. Котыр учкыло. Кӧт тырымон сием беразы така шуэ, пе: — Ойдо, шур дуре васьком, дун вуэз юом. Сюмес юзматом но небыт турын вылын кӧлом. — Мыном,— шуэм така.—Мынам нош одӥг-ог куарзэ сием потэ на вал. — Соос нокытчы уз кошке. Кузё адӟемлэсь азьло кошком. Озьы шур дуре васькиллям. Кӧттыр ву юиллям. Собере бакчае ик лыктыса, лушкем интые выдӥллям. Куазь шуныт. Кӧтсы тыремын. Сюлмаськонзы ӧвӧл. Ӝоген умме усиллям. Кузёзы со куспын пыш пӧлысь потэм. Такаен кеч така чыс-чыс коло, пе. Номыр малпанзы ик ӧвӧл. Езэ кутыса вуэм соос доры кузёзы. Эй, бен, кутскем ук кыкназылэн тыбыр кузязы тырыны! Шуккемезлы быдэ тыбырзэс пульсатэ, пе. Шуккемезлы быдэ вера, пе: — Тани тӥледлы, тани тӥледлы. Эн ветлэ лушкаськыса. Мои тӥледыз йӧгуэ пытсало. Сютэм возё. Мырдэм мозмиллям така но кеч така. Азьтэм-бертэм пегӟиллям. Куректыса возь вылтӥ кошко, пе. Пульсам тыбырзы висе, пе. — Кытчы кариськомы ни? —юам кеч така.—Кузё доры мон уг берытскы. Со азьлон ик мон сярысь тазьы вералля вал: «йӧлыд но ӧвӧл, гонэд но ӧвӧл». Табере бертӥм ке, сютэм виёз. Такалэн но йырыз ошиськемын, пе: — Мон но бертыны кышкасько. Кузё кемалась ини мынам куэлэсь шуба вурыны дасяське вал. Шуг луиз асьмелэн улонмы, мыном совхозэ. Отын бакчаоссы бадӟымесь, шуо. Кубистазы син сузёнтэм интыын сылэ, пе. Отын кӧттыр шедьтом асьмеос. Кеч така шумпотыса ньыль пыд вылаз тэтчаны кутскем. — Усто! Мыном! Бер сӥзьылозь отын улом. Толалтэлы нош валче корка лэсьтом. Возьёс вылтӥ, шуръёс дуртӥ, нюлэсъёстӥ совхозэз утчаны кошкиллям. Трос-а, ӧжыт-а мынӥллям, совхозлэн вӧлмыт бакчаосыз доры вуиллям. Маиз но ӧвӧл татын! Такаен кеч така каляга, сяртчы, гордкушман, ӵужкушман куаръёсыз, кубистаез адӟо, пе. Бугыр-бугыр будэмын. Сиы но сиы. Нош кызьы сиыны быгатод, утисьёсыз вань бере? Лумбыт сямен бакчаос возтӥ котыръяськыса ветлӥллям соос. Дыльдызы шыр-р вия. Ческыт куаръёсты веръямзы потэ. Ӧвӧл возьмасез. Со кытын ке кыдёкын кылле вылды. Возьманзэ вунэтэм луоз. Куспазы кенешыны кутскизы, пе, кык зшъёс: — Татын асьмеос кӧтмес тырыса улом,— шуэм така. Нош кытын бен кӧлалом?—юам кеч така. — Нюлэскын. Кызэ тубыса кӧлалом. Отын асьмемыз кион но, гондыр но кутыны уз быгаты. Тупазы та эшъёс. Кубиста бакчае пыризы но позыр-позыр гинэ сиё. Оло кытысь-марысь, кион кадесь ик, пурись пуныос вуизы но ӧтьымтэ куноосты тузӥзы. Кеч такалэн бер макесыз кесемын, такалэн кӧтурдэсыз кесямын. — Ну, бен, быриськом вал. Весь тазьы луиз ке, асьмеос сютэмен куасьмыса кулом. Ӝыт но вуэ ини. Куазь мускыт луэ. Такаен кеч така, пуныослэсь мозмем беразы, кӧлан инты утчаны кошкиллям. Шедьтӥллям ӝужыт но зӧк кызэз. Кеч така соку ик кызэ тубем. Така но тубыны шугадӟе, пе. Озьы но турттэ, тазьы но турттэ. Тубемез нош нокызьы но уг луы. - Уг луы мынам тубеме,— шуэм кеч такалы. — Иське, кыз улэ выд.— верам солы кеч така.—Мон татысен котыр чакласькыса уло. Кионэз ке адӟи, верало. Тон соку тэтчод но, мон сюртӥд куто. Кыллё ни таос. Кеч така — кыз улваӥёс вылын, така кыз — улын. Кема ик дыр ӧз ортчы, кион шӧдӥз соосты. — Ӝоггес вылэ тэтчы, кион лыктэ,— кеськиз кеч така. Така тэтчиз, кеч така сое сюртӥз кутӥз. Озьы така ошкыса улэ ни. Кион вуиз но, кечырскыса солэсь куксэ куртчиз. Кыскыса васькытӥз кыз улэ. Отын вандӥз, вирзэ юиз. Ӧжыт улыса гондыр вуиз. Ӝуштыса кызэ тубиз. Кеч такаез шуккыса уськытӥз. Васькем бераз кесяз. Озьы быризы кык лушкаськисьёс, кык азьтэмъёс[1]. Литература[edit] ↑ Удмурт калык сказкаос / сборникез дасязы Арк. Багай но М. А. Перевощиков. - Ижевск : Удмуртгосиздат, 1940. (с. 16-17).

https://vorshud.unatlib.ru/index.php/%D0%A2%D0%B0%D0%BA%D0%B0%D0%B5%D0%BD_%D0%BA%D0%B5%D1%87_%D1%82%D0%B0%D0%BA%D0%B0

2024-03-01T10:42:19Z

<urn:uuid:f80856a1-2e9c-4db0-8a45-736154c546e0>

udm-Cyrl

tlsh:T1D6E8D3F1AED59A0E9263D21A3E9197654DE5635783133A8E4CC1B8063586060EEFD0237BDA15A1DE28FFD378E142F82CAB4B6CCB54FE7A3E71230459396F6BE6004833E75A

Бичет сӥземын шаертодонлы. Дасямын кӧня ке люкетлэсь: Кияса ёросысь Салья гурт котырысь сямъёс-йылолъёс, сэбедъёс; чакланъёс но туала сямъёс; нимысьтыз люкет висъямын та палась бичам визькылъёслы. Татысь ик шедьтыны луоз авторлэсь кӧня ке публицистиказэ – туала улон-вылонлы сӥзем мылкыдъёссэ-малпанъёссэ. Ужъёс люкамын кӧня ке ар ӵоже, соин та дырозь йылолъёс воштӥськемын луыны быгатозы. Автор тау каре аслаз информантъёсызлы мадиськемзы, гуртоосызлы – та дырозь сямъёссэс-йылолъёссэс утьыны тыршемзы понна. Историен, шаертодонэн тунсыкъяськисьёс понна. Тетрадьысь пӧрмиз книга Семён Вахитов гожъяське пичи дырысеныз – «Дась лу!»-э гожъямъёсыз вормылӥзы газетлэн конкурсъёсаз. Со вакытэ ик со тунсыкъяськылӥз фольклорен, гуртэзлэн историеныз. Нокин индылытэк, ас кожаз коркась корка тетраден ветлӥз, арлыдоослэсь юалляськиз. Улонзэ со герӟаз дышетонэн, но гожъяськон мылкыдыз весь бордаз улӥз. Кудзэ ке малпанъёссэ-чакланъёссэ, кагаз вылэ выжтыса, редакциосы ысъяз, кудъёссэ ке далайлы ӝӧказ ватылӥз. Солэн шаертодонлы сӥзем ужъёсыз тунсыкъятӥзы редакторъёсты – озьы 2003-тӥ арын Семён Сергеевичлы оскемын вал «Удмурт дунне» газетын авторской рубрика нуыны. Арлыдогес лыдӟисьёс тодо на, дыр, «Олле» бам сярысь – Семён Вахитов куинь ар ӵоже толэзьлы быдэ кыӵе ке вашкала сэбед сярысь тунсыко материал поттаз. Данакезлы со тунсыко потылӥз, куд-огез, Семён Сергеевичлэсь адӟем карыса, асьсэос но шаертодонэн, вашкала йылолъёсын тунсыкъяськыны кутскизы. Но газетысь материалъёс — огдырлы, соос ӝог вуно, соин авторлы материалъёссэ нимаз книгаен поттыны ӵектӥсьёс луизы. Семён Сергеевич та пумысен кема малпаськиз ке но, ужъёссэ «одӥг липет улэ» люказ ик. Книга поттон дунтэм уг усьы, оло, спонсоръёс утчано, калыклы вазиськоно? – ӵектӥм вал ми, но Семён Сергеевич шуиз: ачим гожтӥ, ачим потто, гуртоосылы кузьым мед луоз!

https://vorshud.unatlib.ru/index.php/%D0%9E%D0%BB%D0%BB%D0%B5_%D0%A1%D0%B0%D0%BB%D1%8C%D1%8F%D0%BB%D0%B0

2024-03-02T09:41:12Z

<urn:uuid:2c08de7d-d56d-4f46-8760-a59033683e3e>

udm-Cyrl

tlsh:T18CC5F76147D0CF0E8663C56A2E4056629DD45157A763775B6CC0F40129A2060EDFE4637AE651D2CE1CEE9264E106E808BB4EA8DA5CFE793EB36614543EBF76F2014C33D327

Музъем вылын улӥсьёслэн лыдзы таӵе вылэм: палеолит вапумлэн пумаз (эрамылэсь азьвыл ог 15 сюрс ар), демографъёслэн малпамзыя, ог куинь миллион луиз, неолит вапумлэн пумаз (эрамылэсь азьвыл ог кык сюрс ар) – 50 млн, эрамылэн кутсконаз Музъем вылын ог 230 млн адями улӥз, эрамылэн I тысячелетиезлэн пумаз вань адямиослэн лыдзы ог 275 миллион вылэм, нош 1800 соослэн лыдзы миллиардозь йылӥз ини. 1900 аре Музъем вылын 1,6 миллиард адями улӥз, 1960 аре – ог куинь миллиард, 1993 аре – 5,5 млрд, нош 2003 аре со лыдпус эшшо ӝутскиз на (6,3 млрд адями). 1990-тӥ аръёсы Музъем вылын улӥсьёслэн лыдзы арлы быдэ ог 70 млн адямиослы йылэ вал. Демографъёслэн чакламзыя, 2050 адямиослэн огъя лыдзы 9 миллиардозь йылоз шуыса возьмано. 1993 аре Европаын 728 млн адями улӥз, Азиын – 3 336, Африкаын – 670, Уйпал Америкаын но Шоретӥ Америкаын – 442, Лымшор Америкаын – 308, Австралиын но Океаниын – 28 млн адями.. 2005 аре улӥсьёслэн лыдзыя уката ик бадӟымесь кунъёс пӧлы пыро вал: Китай – 1 310,6 млн, Индия – 1 027,6, США – 283,2, Индонезия – 216,2, Бразилия – 186,5 но Россия – 145 млн.

https://udm.m.wikipedia.org/wiki/%D0%A3%D0%BB%D3%A5%D1%81%D1%8C%D1%91%D1%81

2024-02-28T23:13:10Z

<urn:uuid:821ad0b1-c06b-4e92-87b6-23c5f7eead71>

udm-Cyrl

tlsh:T1BBA44F314761E90E8563E2ADAC845536ADA28247E33727B8CCE0B0215983085DEF8937FBFA4195DA0CE65324944AB50CBF4EACD951BDB5BFF51D155C2C2F3BE7138823894A

Шуркынмон толэзь туж узыр дано праздникъёсын. Соосты пусйыса, пиналъёсты пыриськыны ӧтё «Мон — удмурт» нимо вожвылъяськонэ. Вожвылъяськонэ пыриськыны быгато 3 аресысен 11 аресозь нылпиос. Суредъёс быдэстэмын луыны быгато котькыӵе техникаен (акварель, гуашь, пастель, карандаш, фломастер, компьютерной графика но мукет). Ужъёстэс возьмалозы 30-тӥ шуркынмонозь email@example.com электрон почтае. Вормисьёс пусъемын луозы Дипломъёсын но синпель кузьымъёсын.

https://udmddn.ru/ivorjos/bilingva-ektos-nylpi-suredyosya-vozhvylyaskon-yal-z/

2024-03-03T09:39:06Z

<urn:uuid:8715920b-0fc7-424c-9ed2-2dcde18d4d6d>

udm-Cyrl

tlsh:T186A5F3014E62EF0EC673E44A6D951A558DE06123E20233A68CE0F5502146050EFED93372E55185CA1CFB123CE041F804FB0F1DDB18BD79767161140939BB77F1124C73E39E

Глазов ёросын «Огни ДондыДора» экспериментэз радъясьёс ужрадэз паськытатыны но ёроскуспо карыны чаклало. Соин ик бускель Балезино ёрос отчы кыкетӥ ар пыриське ни. Кылем арын Гуръякарын ивортӥсь тылъёс гинэ ӝуатӥзы, нош туэ батыръёс пӧлын вожвылъяськон но ортчытӥзы ни. «Вить батыр ми люкам но соослы ортчытӥм эстафета. Одӥгаз станциын соос тыл ӝуатӥзы. Мукетаз станциын мешок ӝутъязы, сыӵе кужымез эскеронъя уж вал. Мукетаз станциын юанъёслы валэктон сётӥзы, историяя юанъёс вал» Ольга Першина Со сяна, батыръёс ӵошатскизы пуклёез кыдёке куянэн, пукыӵен ыбылӥськонэн, шибоды куянэн но мукет. Тужгес кужмоез но быгатӥсез батыр Падера гуртысь Вильдан Касимов луиз. Воргорон «Гуръя батыр» ним басьтӥз но кузьымъёс утӥз. Лулчеберетэз азинтонъя центрысь ӧнерчи верамъя, вуоно арын та вожвылъяськонэз азьланьтозы. Туэ учкисьёс пӧлын ик отчы пыриськыны мылкыд карисьёс вал ни. «Тани учкись калыкъёс вал, соос шуо: «Мынам но потэ вылэм пыриськеме, мон тодытэк кыли. Вуоно аре нош ик луиз ке, мон но мыно», – тӥни сыӵе вераськисьёс трос вал» Ольга Першина Ватсалом, Гуръякар ёрос центрлэсь кыдёкынгес ке но интыяськемын, «В поисках Гуръя батыра» вожвылъяськонэ ог 200 пала учкисьёс люкаськизы. Тодэ вайытом, «Огни ДондыДора» ужрад улсын 2017-тӥ арын 24-тӥ тулыспалэ Глаз, Яр но Балезино ёросъёсын ивортӥсь тылъёс Учкакарысен Гуръякарозь каръёсты герӟазы. Туэ тылъёс 23-тӥ тулыспалэ ӝуатскизы.

https://udmddn.ru/tag/batyr/

2024-03-05T03:48:20Z

<urn:uuid:2016b20c-e062-4cbf-b333-eabfff9d75e8>

udm-Cyrl

tlsh:T176D793518BC1DF1FC763E1566E4017514ED26643A322378A6EC0F11065A5091FEF846376E61082EE1CFF9354E541E84CBB8E68DA1AFDBE6AB2630408B6BF67F0028C73E75A

Съездын быръемын Удмуртиысь Журналистъёслэн огазеяськонзылы выль правление, ревизионной комиссия, нырысьсэ быръемын Бадӟым жюри. Со, пе, выроз СМИ-осын кылдӥсь ваче вуонъёсын, эскероз керетонэ вуттӥсь статьяосты, иворъёсты, тупало-а соос журналистикалэн этикаезлы, уг тӥяло-а кинлэсь ке правооссэ. Бадӟым жюрие пыризы журналистика удысысь зэмос аксакалъёс, бадӟым опытэн журналистъёс. Съездын Удмуртиысь Журналистъёслэн союзэзлэсь выль уставзэ кутӥзы, вераськизы туала вакытэ журналистикалэсь данзэ будэтон но трос мукет ужпумъёс сярысь. — Мынэсьтым ӵемысь юало: малы журналистъёслэн огазеяськоназы пыронэз? Мар со сётоз? Эн юалэ, мар сётоз, юалэ: нош мар мон союзлы сётыны быгато? — пусйиз Елена Капитоненко. Съездын шӧдӥськиз: журналистъёс дась огазе кариськыса ужаны. Озьы гинэ бадӟым возэз вормыны луоз. Нялтас вераса, уж вырӟиз ини. Кемалась ӧвӧл журналитъёслэн огазеяськонзы утӥз Россиысь Президентлэсь 1 миллион 800 сюрс манет тыр грантсэ, нош матысь дыре Ижын ортчоз «Инфорум» бадӟым ужрад, дорамы вуылозы Москваысь журналистика удысысь экспертъёс.

https://udmddn.ru/ivorjos/izhyn-ortchiz-udmurtiys-zhurnalistyos/

2024-03-03T10:02:28Z

<urn:uuid:df8f63e4-c8af-4b99-a0df-40cc4b5ef06b>

udm-Cyrl

tlsh:T1683457416895DE0ECA77E203AD96265165E0A46B532237495CC0F51221A6104EFA9523BFFB1056CE58EE9229D019EC0CAB4EACC764FE763F72190894363FA9F2118C7BC396

Выль емышъёсты, бакча сиёнъёсты сӥлы карыса, ужез данъяса, Можга карын «Выль» йӧскалык шулдыръяськон ортчиз. Яркыт, бусьтыр но туж шулдыр праздник пӧрмиз! Ужрадэ Удмуртиысь, Башкортостанысь, Киров улосвылысь куноос вуизы. Шулдыръяськонэ вань люкаськемъёсты ӟечкыласа вазиськизы Удмурт Элькунысь Кун Кенешлэн Тӧроезлэн воштӥсез Татьяна Ишматова, Удмурт Элькунысь йӧскалык политикая министр Эдуард Петров, «Удмурт Кенеш» огазеяськонлэн Тӧроез Андрей Ураськин, Можга карлэн йырыз Эрик Уразов, Быдэс дуннеысь башкиръёслэн курултаенызы кивалтӥсь Юлдаф Юсупов. Шудонъёсын но кырӟанъёсын, удмурт дӥсен но ческыт ӝукен, паймымон киужъёсын но выль емышен тырмемым вал Можга карысь шутэтскон парк. Ужрад улсын емышъёсын вузкарон ярмарка ужаз, пӧртэм вожвылъяськонъёс радъяськизы, бакчасульдэръёслэсь адӟытон ортчиз, стадионын удмурт но башкир батыръёс кужымзэс мерттазы, пиналъёс йӧскалык шудонъёсы пыриськизы, вань люкаськемъёс вӧсям ӝук сиизы. Нош шулдыртӥзы калыкез фольклор коллективъёс но тодмо удмурт кырӟасьёс. Ӟеч сямлы пӧрмемын ни – «Выль» праздникын йӧскалык лулчеберетэз азинтонын, калык сям-йылолъёсты утёнын, анай кылэз вӧлмытонын трос тыршись адямиосты сӥлы карыны. Туэ понна данъетэн пусйизы Можга кар но ёрос ёзэтмылэсь ёзчизэ, Пазял школалэсь кивалтӥсьсэ Олег Чувашовез. Ӟечкыласьком!

https://udmddn.ru/ivorjos/%D0%B2%D1%8B%D0%BB%D1%8C-%D0%B5%D0%BC%D1%8B%D1%88-%D0%B2%D0%B5%D1%80%D1%8A%D1%8F%D0%B7%D1%8B-%D0%BC%D0%BE%D0%B6%D0%B3%D0%B0%D1%8B%D0%BD/

2024-02-24T08:21:20Z

<urn:uuid:2837f13a-8f14-41e2-9f36-6758d83dbf8e>

udm-Cyrl

tlsh:T113E75C4104919E0E8763E26E6E50026148A1626393237B0BDCD0F0402598090EEFE8233BF75296DE2CFB9261E002F8247B4E68C659FE796F7326045139FF2AF6154C33E796

Вашкала дыръя ӵемысь Кылдысин музъем вылын, адями пӧлын, улэм. Калык соку трос вылымтэ, котькудӥзлэн аслаз бусы нош висъёссы кузесь но паськытэсь, пе, вал. Со межаос ик Кылдысинлэн сюресъёсыз вылӥллям, яратэ вылэм со отӥ ветлыны. Ачиз копак пурысь, тӧдьы кузь дӥсен, ӝужыт, Кылдысин потыса учкылоз вылэм удмуртъёслэсь бусыын ужамзэс. Крестъянъёс сыӵе ик тӧдьы дӥсь нуллӥллям. Му вылэ усем котькуд шепез-тысез Кылдысин ӝутоз вылэм, межа вылэ будэм шепез но лёгатэк ортчылэм. Тӥни озьы музъем вылын узыр ю-нянь будылэм. Дыр ортчемъя, удмуртъёс пумен тросгес луллям, соин музъемзэс выльысь но выльысь люкылоно луиллям. Музъемез пичи анаослы люкылӥллям, межаос пумен сюбегесь но вакчиесь, пе, луо, бератаз соосты но гырыса потӥллям. Кылдысинлы ветлон инты кыльымтэ ни. Вылаз ик, удмурт тӧдьы дӥсь нуллэмысь дугдӥллям, тӧдьы дэраоссэс буяны кутскиллям. Ӝоже усьыса, Кылдысин музъем вылысь кошкем. Одӥгьёс верамъя, со инме тубем, мукетъёсыз верало, музъем пушкы ватӥськем шуыса[1].

https://vorshud.unatlib.ru/index.php/%D0%9A%D1%8B%D0%BB%D0%B4%D1%8B%D1%81%D0%B8%D0%BD

2024-03-01T10:48:40Z

<urn:uuid:44def8cb-a3fb-4879-a467-6445d4a75623>

udm-Cyrl

Одӥг бай муртлэн куинь нылыз вылэм: кыкез ужаны яратӥсь, куиньметӥез азьтэм. Кык бадӟымъёсыз умоесь картъёслы бызиллям. Куиньметӥзэ нокин но, пе, уг басьты. Со гуртын ик улэм туж начар мурт. Коркаез но туж алама вылэм, валэз но, скалэз но вылымтэ. Со начар мурт мынэм бай мурт доры азьтэм нылзэ юаны. Бай мурт солы шуэм: — Ма ужалод тон соин? Со ведь туж азьтэм, номыр но уг ужа, тон соин бӧрдод. Начар мурт бай муртлы шуэ, пе: — Мон сое ужаны дышето. Бай мурт шуэм: — Озьы ке, дышеты, дышеты ужаны, мон тонэ узырмыто. Бай мурт нылызлы корка пуктэм но пирдан сётэм: вал, скал, ыж, кечъёс, парсьёс, дӥськут. Начар мурт бай муртлэсь со нылзэ кышно басьтэм. Начар муртлэн анаез, ӵукна ик султыса, чай пуктэ, пизэ, кензэ чай юыны сайкатэ, пе. Пиез султыса чай юэ но ужаны кошке, кенэз йырзэ но уг ӝуты, изем амал кылле. Пиез анаезлы вераса кельтэ: — Тон, анай, та кендэ эн сюды, мед изёз нунал лумбыт. Кенэз лымшор азьын султэ но сиён куре, пе. Анаез кенэзлы вера ини: — Бен туннэ маке ужад-а, ӧд на-а, кенэ? Ми ужамтэ муртэ ум сюдӥське. Мын, азьло маке ужа али, собере сиён сёто. Кенэзлэн ужамез уг поты, кыктой, куиньмой пукем, кӧтыз туж сюмам ни. Атаез доры бертэм но верам: — Монэ картэ уг сюды, ужаны косэ, куиньмой номыр ӧй сиы на. Атаез нылызлы шуэм: — Мон но тонэ, нылы, уг ни сюды, тыныд туннэ нянь ӧй дася. Паймем азьтэм нылыз, берен картэз доры кошкем. Картэз доры бертэм но шуэм: — Вай мыным кыӵе ке уж, мынам туж кӧты сюма. — Ойдо бусые етӥн ишкыны. Мынӥллям етӥн ишкыны. Кышноез ӧжыт етӥн ишкем но изьыны выдэм. Етӥн ана вылазы бадяр будэ вылэм, бадяр выжыын кузьыли муӵ вылэм. Картэз кышнозэ кузьыли муӵ вылэ пуктэм но бадяр борды думылэм. Кузьылиос туж зол куртчылыны кутскемзы бере, картэзлы со шуэм ини: — Буркарик, лэзь вал, табере уг ни азьтэмъяськы, ма гинэ косӥд — ваньзэ ужало. Картэз кышнозэ лэзем но ӝожонэн нянь сётэм. Собере кышноеныз ӵошен нунал лумбыт етӥн ишкиллям. Со дырысен начар муртлэн кышноез туж ужась луэм. Кышноез куке-соку азьтэмъяськыны кутске ке, картэз солы шуэ: — Эй, кышно, етӥн вылысь бадярез тодад вай. Кышноез, пе, соку ик бызьыса уж дуре кошке. Одӥг пол атаез нылыз доры куное лыктэм. Кема пукем атаез ӟус вылазы. Нылыз сое уг но сюды, уг но секта. Атаез шуэ: — Нылы, коть чай пукты вал, куное лыктэме понна. Нылыз шуэм: — Педло потыса, маке ужа али, ми ужамтэ муртэ ум сюдӥське. Тӥни озьы одӥг начар мурт азьтэм нылэз ужаны дышетэм[1]. Литература[edit] ↑ Черный хлеб = Ӟег нянь / сост., обраб. и пер. прозы Т. Г. Перевозчиковой ; пер. поэт. текстов О. Поскребышева. - Ижевск : Удмуртия, 1990 (с. 74).

https://vorshud.unatlib.ru/index.php/%D0%90%D0%B7%D1%8C%D1%82%D1%8D%D0%BC_%D0%BD%D1%8B%D0%BB

2024-03-01T11:21:03Z

<urn:uuid:5dbc1bf8-fb77-4515-88f5-de8d94e89dac>

udm-Cyrl

tlsh:T1D9ED7F91B082DA2D86F3D54A3E850263CDD656578323774A4CD178957A95064EEFC4737BD602D69E1CFF5228A201E9486E4FBCC708BD7AAA72220415393F3FF6108833D366

Салья гуртысь пӧртэм сэбедъёс пӧлысь тужгес но тунсыкоез – Пинял куно. Солэн кылдэмез но азинскемез сярысь вераны быгатозы та гуртын улӥсьёс. Вераны кулэ, «пинял» шуо егитъёсты. Озьыен, та егитъёсын герӟаськем сэбед. Вашкала дырысен сальяос тодматскыны тыршизы пӧртэм гуртъёсысь егитъёсын. Гурт калыклэсь юалляськыса валай: соос палэнын улӥсь ёзъёссэс ӟеч тодо вылэм. Кылсярысь, Уддядиысь гуртысь яке Вуж но Выль Тӥгырменысь гуртоос сярысь. Милям гуртамы вань Луд вӧсь, Быдӟым куала вӧсь, Булда вӧсь, Акташ вӧсь. Та вӧсьёс вашкала дыръя син азязы сак возизы: кык вӧсьёс медаз огазеяське. Кылсярысь, Луд вӧсез утись семья ноку но кышно уг вайы вылэм Быдӟым куалае вӧсяськыны ветлӥсь семьяысь. Гуртоосмылэсь таӵе веранзэс но кылэме вань: муръётӥ потӥсь ӵын но, пе, огазе луыны кулэ ӧвӧл. Озьы тӥни вашкалаосмы висъяны тыршиллям асьсэлэсь вӧсяськон амалъёссэс но дунне шоры учкемзэс. Мукет ласянь учконо ке, калык мед азинскоз шуыса, вашкалаос тыршо вылэм вирез выльдыны. Куд-ог кунъёсын али но сюлмасько та сярысь. Со сярысь тунсыко потӥз мыным Норвегия. Отын пӧртэм пумо луонлыкъёс вань палэнысь лыктэмъёслы та кунэ кыльыны, семья кылдытыны. Тодосчиослэн верамзыя, озьы кун сюлмаське выльдыны калыклэсь вирзэ. Гуртысьтымы пересьёс но, мӧйыос но егит дыръязы Пинял куное ветлэмын. Паймыса ас поннам синйылтӥ, Кияса ёросысь трос гуртъёсын кусып возиллям соос: Салья, Починка, Вужгурт, Куӵос, Вуж Тӥгырмен, Выль Тӥгырмен, Уддяди. Та гуртъёсы котькуд ар ветлӥллям. Озьы ик вуылӥллям Алнаш ёросысь Лялие, Кибьяе, Татарстанысь Огырчи ёросысь Бӧдьяе, Омгае, Пельгае, Пичи Пурга ёросысь Аксакшуре. Та гуртъёсын улӥсьёс ӟеч тодо Сальяез, котькудаз ик отын вань салья кенакъёс но эмеспиос. Егитъёслэн тодматскемзы потэ вылэм мукет гуртъёсысь чебересь нылъёсын но пиосын. Зэмзэ но, асьмеос нырысь ик синйылтӥськом чебер ымнырез, чебер дӥськутэз, шулдыр куараез, капчи мылкыдо эктӥсез. Чебер арбери маин ке мальдытэ, ас палаз кыске. Но егитъёслэн синмаськем мурт сярысь мургес тодэмзы потэ. Кыӵе семьяысь: ужасесь-а, уг жугисько-а, калык пӧлын асьсэды умой возё-а? Котьку но нырысь интые удмуртъёс пукто адямилэсь ужез яратэмзэ, синмасько кибашлыослы. Али тодматском та сэбедлы дасяськон кенешен. Одӥг егит пияш синйылтэм, шуом, Бӧдья гуртысь чебер нылэз, аслэсьтыз малпанзэ верам эшезлы. Соиз тае шарая шулдыръяськонын. Егитъёс кенеше люкасько. – Эшъёс, олле ӧтёме кибьяосты Пинял куноен асьме доры. Ваньзы соглаш луо, кенешо сое ортчытон сярысь. – Кытын ортчытом та сэбедмес? Кулэ утчаны нимаз корка. (Озьы кенешо вылэм вашкала дыръя, малы ке шуоно гуртъёсын соку клубъёс вылымтэ на). – Эшъёс, мон верасько Батыр Маняпаен. Со соглаш луоз дыр, одӥг уйлы асьмелы корказэ сётыны. Со понна ми пиосын солэсь пузэ пильылом но артанае тыром. – Ми нылъёсын корка, корказь выжзэ миськом. – Маин куно каромы кибьяосты? – Пельнянь пӧрано. Ваньмы гуртысьтымы одӥг мыжык быдӟа векчи корам сӥль ваём, быдэн куинь кукей, стакан пызь. Кубисталэсь салат, сӥльын шыд, кыстыбей пӧралом. Нылъёс пыжиськем ваёзы на. Лена перепеч пӧралоз, Юля – шаньга, Катя – тоторо, Роза – кекыр-кокыр, Света – мырза бальыш. – Олле Светаез ӝӧк выл понна кыл кутӥсе юнматоме. – Куноосты гуртэ пырон дорын пумиталозы Петя но Вася. Соос ик ивор сётозы вуэмзы сярысь. Пумиталом вӧен-нянен, пӧсятэмен. Веръямзы бере ваньзэсты корка пыртомы. Дӥськутсэс кытчы интыялом? Олексан, тыныд дӥськут тырон лэсьтоно луоз. Куноосты пумитаны кырӟан дышетоно. Собере ӧтёмы соосты ӝӧк сьӧры. Кык нылъёс куно карозы, нош мукетъёсыз ваньмыз кырӟалозы. Сиськемзы бере тодматскомы. Нырысь тодматомы асьмеды, собере кыл сётомы куноослы. Петя, Коля но Андрей – арганчиос. Соос ог-огзэс вошъялозы. Эктонъёс бере шудомы. Геня лыктэм куноосты асьме палась шудонъёсын тодматоз: «Сяська бичан», «Небыльток», «Ми таримес кизимы», «Сэреген», «Куинетӥз мултэс», «Сукыр така», «Ведӥнь». – Нылъёс, умой учке Лудкеч Сеняез, трос медаз юы. Вина веръя ке, кырым пыдэсыз лыдыны кутске. Возьытэ медам усе вал. – Куноосмес келяны эстомы гур, пӧраломы табань. Ӝӧк сьӧры пуктом. Вань мылкыдмес сётыса кырӟаломы-вераломы. Кошкон азязы ваньмызлы чыртыязы куинь кренгель ошом, пужъятэм ныр кышет кузьмалом. Табань сием беразы гинэ келяны потомы. – Куноос кошкытозь шулдыр кырӟанъёс кырӟано луоз, пыдъёстэс выретоно, мылкыддэс усьтоно. Ӧм ке кельше, соос асьмеды доразы куное уз ӧте. Асьмеос возьматыны кулэ быдэс гуртлэсь ымнырзэ. Возьытэ медам уськытэ сальяосты. Ваньдылы валамон-а? Озьыен, Юбер, Юрмег но Пислэг мынозы Бӧдьяла кенешыны. Тӥни озьы кенешыса малпам уж улонэ пыӵа. Котькуд ужрад бере егитъёс эскеро: маиз пӧрмиз та ужрадын, маиз ӧз. Кинлы ке ӟеч кылъёс вералозы, нош кинлы ке пӧлы пум возьматозы: азьланяз сыӵе янгышъёс лэсьтоно ӧвӧл ни. Вашкалаосмылэсь дышетскыны али но кулэ, дыр. Вань ужъёс лэсьтӥсько ӵошен, ог-огедлы юрттыса, вань сюлэмез поныса. Сотэк сиёнэд но, юонэд но куноослы уз кельшы. Луоно-а та сэбедэз туала улонэ пыӵатыны? Мон малпасько – луоно. Милям сыӵе ужрадмы улонэ пыӵаз ини. Школаысь дышетӥсьёсмы пумиськизы ини Пичи Пурга ёросысь Брангуртысь, Татарстан Республикаысь Огырчи ёросысь Кадряково шор ёзо школаысь коллективъёсын. Та пумиськонъёс – ог-огедлэсь дышетскон, выльзэ синйылтон, астэ возьматон. Кулэ ӧвӧл соосты вина юонлы пӧрмытыны, котьмалэн мертэтэз медло. Ортчоно ӧвӧл со мертэтэз. Удмурт адямилэн вираз пыӵамын ог-огед доры куное мынон, ог-огедлы юрттон, визь-кенеш сётон. Туала улон асьмеды нимаз кариськытэ, люке байёслы но куанеръёслы. Оскем потэ: Пинял куно сэбедлэн кулэлыкез туннэ улонамы туж дуно. Егитъёсты пумитан кырӟан Кызьы гинэ лыктӥды но, Кызьы гинэ вуиды. Кызьы гинэ ӧд уселэ Тайвади но шурамы. Кыӵе потӥз, кыӵе потӥз, Эмезен чай юэме. Кыӵе потӥз, кыӵе потӥз, Бӧдьяосын пумиськеме. Кема возьмам, кема возьмам, Сьӧд сутэрлэсь кисьмамзэ. Кема возьмам, кема возьмам, Тӥ туганлэсь лыктэмзэ. Тӥ уд лыктэ ми доры но, Ми ум мынэ тӥ доры. Ку бон адӟом, ку тодмалом Одӥгмес но одӥгмы. Одӥгмес но, ой, одӥгмы Ӝож ке, кур ке ӧм каре. Уз лу меда, уз лу меда Весь валче но улэммы. Ӝужыт-ӝужыт гурезь йылын Сюэн-сюрсэн муш лоба. Сю ар, сюрс ар ум улэлэ, Вае валче уломе. Куноосты келян такмакъёс Уӵы но чирдоз али но, Куар но куаръяськоз али. Бадь куаръяськемез учкыса, Сюлмыд но чигоз али. Ой, улмоё, улмоё но, Улмоё улмопуэ. Улмо сад бакчаын гинэ Будӥды-а, эшъёсы. Гуре кисьтэм барангылэн Октон дырыз вуиз ни, Милям ӧтем куносмылэн Кошкон дырзы вуиз ни. Ог убоез гуль сяська но, Ог убоез мак сяська. Гуль сяськаын будӥды-а Тӥ яратон эшъёсы. Тӥ, уӵыпи-туганъёсы, Лобӟоды но кошкоды. Ми кикы сямен кылёмы Али ке но сильыса. Анайлэн но, ой, атайлэн Ӟечъёсыз ке ӧй лусал. Кытын вал бон, кытын вал бон Асьмелы но та ӟечъёс [1]. Литература[edit] ↑ Вахитов Семён. Пинял куно // Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 73-тӥ – 78-тӥ б.

https://vorshud.unatlib.ru/index.php/%D0%9F%D0%B8%D0%BD%D1%8F%D0%BB_%D0%BA%D1%83%D0%BD%D0%BE

2024-03-01T04:47:05Z

<urn:uuid:f2d76d6c-1a8b-4242-8f4f-2ac5ef95a0ff>

udm-Cyrl

tlsh:T10D5ABA427A91AB1E83A3E64E6D8117654DE15253D3233B5A5CC1B4103595050EEFD4237BE74286DE2CFF9264E002E81CBB4F78CB58FE7A7EB62604047E6F2AE2024C63E766

Районысь внутренней ужъёсъя отделысь вневедомственной охраная отделлэн экипажезлэн сак луэменыз, Тимирязев нимо хозяйстволэн фермаяз бадӟым шудтэм учыр луытэк кылиз. 1-тӥ апрельысен 2-тӥ апреле выжон уйе 821 номеро экипаж, дежурить карыкуз, ӵын зынэз шӧдэ. Зын скал гидысь лыктэ. Отын, короткой замыкание луыса, ини тыл ӝутӥськыны кутскем луэ. Полициын ужасьёс охранникез сайкато, тылпу кысон машинаез ӧтё. Тылпу кужмояны уг вутскы - кысо. Та гидын, скалъёс сяна, одӥг трактор но луэ. Дыраз ужрад ӧй ке кутысалзы, шудтэм учырлэсь кыӵе бервылэ вуттыны быгатэмзэ син азе пуктыны ик кышкыт. Та экипажлэн членъёсызлы - Булат Гильметдиновлы, Рифат Хабибуллинлы, Талгат Сайфетдиновлы (туспуктэмын) - обществолэн кивалтӥсез Фарит Гирфанов тау каремзэ вуттӥз.

https://baltaci.ru/news/azlane/sak-luemlen-bervyilyiz

2024-02-29T15:52:17Z

<urn:uuid:9290ec88-20c9-431f-bf23-1398e510ca97>

udm-Cyrl

tlsh:T1790174217681E61EC1B3D18BBE8447520C91A21BA3223289ACD07400699A054EFBC41337EA52A68A1CEF5214F146A80C7A4EBCEA1DFD7F8AB21611203D7F7AF2020833D329

Удмурт театрысь артисткаез Римма Перевозчикова-Николаеваез но Мунё театрысь артистэз Евгений Перевозчиковез чиньыосазы бырттэм зундэс гинэ уг герӟа. Пинал дырысен асьсэлы выжыкыл дуннеез усьтыса, али но паймемысь уг дугдо солэн чеберезлы, аспӧртэмлыко кужымезлы. Выжыкыл соосты сюдэ но, семья кусыпъёссэс но герӟа, мылкыдзэс но пиналмытэ. Удмурт Республикаысь дано артистъёс Римма Павловна но Евгений Егорович, сцена вылын шудэм сяна, мукет быгатонлыкъёсынызы но паймытъяло. - Евгений Егорович, котькуд артист понна Выль арлэн вуонэз - кысык вакыт. Та нуналъёсы тӥледлы шокчыны ик маза ӧвӧл кадь. - Озьы, 23-тӥ декабрьысен 8-тӥ январёзь нылпиос понна театрмы радъяз Выль арлы шулдыръяськонъёс. Солы шуыса, нимысьтыз спектакль дасямы «Ӟичы но Кион» тодмо ӟуч выжыкылъя. Нимаське со «Проделки рыжей Лисы, или Мерзни-Мерзни, волчий хвост». Отын мон пересез шудӥсько. Выжыкыл учкемзы бере пиналъёс понна радъямын на чеберъям кыз котырын шулдыръяськон. Шудон гожтэмын Фунтик парсьпи сярысь выжыкылъя, таяз мон сыщик. - Выжыкыл дунне тӥ борды пыраклы выжыяськем, лэся, кошкылыса выльысь театре берытскиды бере? - Озьыгес луиз. Семьяе понна асме зэмос воргоронэн возьматэме потӥз, лэся. Тросгес уждун басьтон понна ужме воштоно кариськи. Нош кытчы мыныны уг тодӥськы. Трамвай валтӥсе кутон сярысь ялон адӟи но трос малпаськыса ӧй улы, кошки. Кемалы ӧй, кык но ӝыны ар ортчыса, выльысь берытски. Ӵош дышетскем эшъёс но весь шуо вал: ку лыктод ни, сюлэмыд, пе, театр пала ик кыске ведь? Шонер малпаськоды, шуисько. Ӧй чида, артистэ дышетски бере, отын ик, пӧй, мынам интые. Оло, пинал дыр малпанэ но выльысь валтӥз. Пичи дыръям мон весь малпалляй артист луон сярысь. Ас поннам дасяса, мамалы-папалы концерт возьматъясько вал. Школаын но котькыӵе шулдыръяськон ужрадъёсы пыриськылӥ. Кыӵе ке сценка пуктоно ке, котьку монэ бырйылӥзы. Туж яратӥсько вал серемес мадёнъёсты вераны, люкаськем калык кӧтсэ посыса серекъялляз. Но, 10 классэз йылпумъяса, артист луон мылкыды вунӥз. Собере верась но, валэктӥсь но ӧй вал, кытын артистэ дышето. Папа тракторист-комбайнер вал. Шуиз: колхозын ужась киос уг тырмо, направление басьтыса, Пермьысь гурт хозяйствоя институтэ зоотехнике дышетскыны пыр. Направлениен мынӥ бере, пырыны секыт ӧй вал. Но мыным отын ӧз кельшы, экзаменъёс берегес ик документъёсме басьтӥ но гуртэ бертӥ. Со вакытэ мама газетысь ялон шедьтэм, Уфаысь искусствоосъя институтэ, пе, удмурт дышетскисьёсты куто. Артист луыны малпаськод вал бере, мын ветлы, шуиз. Кошки Ижевске экзаменъёс сётыны. Мынам драмая артист луэме потэ вал, но мугоры пичиысь ыстӥзы Свердловске, мунё театрлы артистэ дышетскыны. - Вожъяськонды ӧй вал-а драмая артистэ дышетскыны пыремъёслэсь, Римма кузпалдылэсь ик? Учкисьёс сое тодмало, нош тӥ маска сьӧрын яке мунёен шудӥськоды. - Азьвыл сыӵе малпанъёсы вал, вожъяськытылӥз драмтеатрысь сцена. Собере дыши Мунё театрлы. Татчы мон ӵош дышетскем эшъёсылэсь бере кыльыса вуи, 1983-тӥ арын. Кык арзэ армиын вал. Театре вуэме бере мӧзмыса ӧй пукы, соку ик валтӥсь рольёс сётӥзы. Удмурт театре но ӧтё вал, пиос уг тырмо шуыса. Нылпиосты шумпоттон - туж бадӟым шуд вылэм, соос шоры учкыса, ачид но пиналмиськод кадь, шуг-секытъёс но вуно, озьы нокытчы ӧй вырӟы ни. - Евгений Егорович, удмурт спектакльёслэсь уд мӧзмиське-а? - Кулэ вал, конечно, соос, но туала вакытэ учкисьёсты шуг шедьтыны. - Кузпалэныды кыкты но артистъёс, ог-огдылэсь шудэмдэс, быгатонлыкъёстэс чакласькоды-а? - Азьвыл мон туж ӵем вуылӥсько вал Удмурт театре, Римма но нылъёсынымы ветлӥзы шудэмме учкыны. Ог-огмылэсь малпанъёсмес котьку но вераськомы вал. Али шудэмзэ одӥг-ог гинэ адӟисько на: дыр ӧвӧл, улон но воштӥськиз. Оло, мылкыд но пуксиз. - Шуо, тӥ пӧртэм мебель лэсьтон ласянь но туж кибашлы. - Кибашлы-а, ӧвӧл-а, но киос мыно кадь мар но со лэсьтыны. Туала вакытэ милям уждунэнымы семьяез уд сюды: куремзыя ӝӧкъёс, шкафъёс, диванъёс но мукет мебель лэсьтӥсько. Спектакльёсмылы декорациос дасян бордын но тыршисько. * * * - Евгений Егорович, Римма Павловна, ог-огдэс кытысен синйылтӥды? Римма: - Тодӥсько вал, Свердловскысь театръя училищее пичи пияш пыриз шуыса. Дышетсконмес йылпумъяса, ваньмы сямен одӥг общежитиын улӥмы ке но, армия бере Женяез мон ӧй тодма. Евгений: - Экзаменъёс сётон вакытэ мынам пичи мугоры син шорад ик ӧз йӧтылы. Училищеямы нылъёс лапегесь вал, нош мон эшшо но лапеггес. Бальной эктонъёслы дышетыкузы, мыным эктыны пар но уг шедьы вал. Нош тодматскимы ми шӧдтэк шорысь. Общежитиын одӥг этажын улӥмы, бускель комнатаосын. Одӥг пол Римма пыриз но нянь куре, соку гинэ гастрольёсысь вуиллям. А мынам няне тӥямын: таӵеез сяна ӧвӧл, шуисько. Собере ини нылъёс монэ ӝытъёсы куное ӧтчаны кутскизы, сюдылӥзы. - Мугорды пичиысь жаляса, дыр? - Соку мон бадӟым вал ини. Училищеын дышетскыкум, кӧнялы ке кыстӥськи. Эшъяськисько вал спортэн вырись пияшен, со ик пӧртэм упражнениослы дышетӥз. Армие мыныкум, одӥг но ӝыны метр вал ини ӝуждалае. Отысен юнмай на. Мугоры пичиысь нырысетӥ араз монэ утьыса сямен возизы ньылетӥ курсысь студентъёс. Нокинлы но ултӥяны ӧз сётылэ, весь сьӧразы нуллӥзы. Пальто басьтыны шуыса, гуртысь коньдон лэзизы. Со эшъёсы ик бырйизы мыным туж кильтро дӥськут - кечато пальто. Римма: - Женяез мон синйылтӥ лякыт сямыз, нылпиосты яратэмез понна, соин ик сое картлы бырйи. Нылъёсмы кыкто вордӥськизы, пичи дыръязы туж жадисько вал. Папазы весь юрттӥськылӥз, мисьтаськылӥз но. Нылъёссэ со туж яратэ. Мар ке куро ке, ваньзэ быдэстоно кожа, нырысь пыкъяськем каре ик. Куддыр гастрольёсысь вуисько но, коньдонзы бырыса, семьяосы пунэме пыриллям ни. Нылъёссэ яратэмзэ мукет сямен но возьматъяз. Кык аресказы Выль ар праздниклы костюм вурыны кутски. Дыр ӧвӧл, уже но вуттӥськоно. Вуриськонэ вуныса кылиз, изьыны выдӥ. Нош ӵукна султӥсько но, Горд Изьылэн костюмъёсыз кыксылы но дась. Женя вуриськыны но быгатэ шуыса, воксё пайми. Ларисалы но Диналы куинь арес тырмыса, гужемзэ гастрольёсы потоно луи. Женя куалектӥз, кызьы, пе, мон валало бантикъёссэс, кофтаоссэс, колготкиоссэс тупамзыя дӥсяны? Озьы но озьы шуисько: тазэ таиныз, нош таиз таиныз тупалоз. Бертэме бере нылпи садын ужасьёс шуо: Евгений Егоровичлы памятник, пе, пуктыны кулэ нылъёссэ огназ утялтэмез понна. Таиз учыр ньыль арес дыръязы вал. Выль ар котырын милям шутэтскон нуналъёс но ваньмон дыр уг луыло. Кезьытэн висьыны усёзы шуыса, нылъёсмес гуртэ огназэс кельтылӥмы. Соос ас понназы шудо, йыртэман сямзы ӧй вал. Мае ке шӧдыса выллем, Женя шулдыръяськонысь ӝыныё кошкем. Доре пырисько но, пе, нокин уг пумита. Ӧсэз донгем но, со сьӧрын сылӥсь дерматин сумка пограм. Отысь бӧрдэм куара кылӥськем. Шудон сяменызы бадӟым сумка пушкы ворсаськиллям но «молнизэ» усьтыны быгатӥллямтэ ни. Бӧрдыса-бӧрдыса куаразы ик бырем, суть-суть котмиллям, дӥськутъёссэс кылиллям. - Евгений Егорович, нылъёсты кыкто вордӥськемлы ӧд пайме-а? - Пайми, кыкто вордӥськонзэс веразы ке но вал. Солэсь но ортчыт шумпотӥ. Больницае мынэме бере шуо, тӥляд, пе, нылъёсты вордӥськизы. Нош мон пумитазы: нош пиосыз ӧвӧл-а? Юрттӥсь кулэ ик вал. Табере Богдан внукмы будэ, одӥг арес но ньыль толэзь тырмиз ни. Римма: - Нылъёсмы пичи дыръя Женя котьку Тол бабай луылӥз. Куать аресозь туж оскизы соос выжыкыллы. Одӥг учыр луытозь. Со нуналэ папазы жаг куштыны шуыса потӥз но, костюмзэ дӥсяса пыриз. Чеберъям кыз котырын бергаськом, шудӥськом, нылъёс кылбур верало, кырӟало. Нош мынам, сереме потыса, Женя шоры учкем уг луы ни: бадӟым изьызэ пельёсыз мырдэм возё, тани-тани ымныраз усёз. Со куспын Динамы шуак тодмаз папазэ. Урмыса бӧрдэ: тӥ монэ пӧяськоды, мыным зэмос Тол бабай кулэ! Шудонъёс ортчытыса, кызьы ке озьы буйгатӥ ик. Женялэн но мылкыдыз куашказ, со дырысен нылъёсыз понна Тол бабайлэсь дӥськутсэ ӧз дӥсялля ни. Нош Выль арез котьку сямен ик дорын пумитаськом, куд-ог дыръя эшъёсмы лыкто. Ог-огмылы кузьымъёс сётӥськом, конкурсъёс ортчытъяськом. Табере нылъёсмы бадӟымесь ни, соос милемды шулдырто, мар ке тунсыкозэ малпало. - Нылъёстылэн асьтэ сюрестӥ мынэмзы ӧз поты-а? Римма: - Школаын дышетскыкузы, асьсэос дасяло вал кыӵе ке праздникъёслы сценарийёс. Ушъяськыса шуылӥзы, ми, пе, школаямы культурая министръёс. Выжыкылъёс но, кылбуръёс но малпаллязы. Гожъяськыны но пӧрмыто вал, ужъёссы «Поколение Я» газетын поталлязы. Соин но мылкыд каризы, лэся, Удмурт кун университетысь журналистикая факультетэ пырыны, кыкетӥ курсын дышетско ни. * * * - Римма Павловна, нылъёстылы гожъяськон мылкыд, оло, тӥ бордысь ик паласькиз? Выжыкылъёс но, сценарийёс но гожъяськоды, газетамы но ужъёсты трос гинэ печатласькизы. - Шуг вераны. Выжыямы вань, дыр, гожъяськыны быгатонлык. Семён Тарасович Шихарев - мынам ӵужмуртэ. Агаез, Евгений Тарасович, Быдӟым ожлэсь азьло «Гудыри» газетын ужамын. Солэн пиез но пиезлэн куинь пиосыз озьы ик гожъяськон удысэн герӟаськемын. Уло Калининградын. - Озьы ке но вормем артист луон мылкыдды. - Мамаелэн нырысетӥ картэз артист вылэм. Ачиз валатэк но, со пыӵатӥз мыным театрез яратон мылкыд. Кинлы ке но кулэ вал ук усьтыны аслэсьтыз сюлэмзэ. Семьяямы мон самой пичиез вал бере, артистъёс сярысь тодэ ваёнъёссэ мыным мадьылӥз. Вералляз Васса Кирилловна Виноградоваен кырӟаса пукемъёссэ: сыӵе, пе, солэн куараез чебер! Уфаысь искусствоосъя институтэз йылпумъяса бертэммы бере со Удмурт театрын уг ужа ни вал. Но чебер куаразэ кылзыны кылдӥз. Нош 80 арес тырмонзэ пусйыкуз, Егор Егорович Загребинэн ӵош мон ветлӥ сое ӟечкыланы. - Ваньмыз сямен ик, тӥ но пичи дыръяды артист вал ни, дыр? - Вордӥськи мон Алнаш ёросысь Сизьгуртын. Котькуд праздниклы пиналъёсын концерт яке КВН дасяськом вал. Быдэс гуртэн люкаськылӥзы милемды учкыны. Мон ик азьветлӥсьсы вал. Асьмеос малпаса, пӧртэм сценкаос пуктылӥмы. Со мылкыды ик «Ижмашысь» калык театре вуттӥз. Уфаын искусствоосъя институтлы удмурт группа дасямзэс тодыса, экзаменъёсы пыриськи, артистэ дышетскыны мынӥ. Ӧй люкиськы пичи дырысь йӧспӧртэм малпанъёсыным но, выжыкылъёс гожъяны кутски. Нылпиос но весь мадьыны куро вал изьыны выдэмзы бере. Мадён сяменым йырам мар ке вылез лыктэ. Выжыкылъёслы инсценировка лэсьтӥсько, тодӥсько уго, макем кулэясько пиналъёс сыӵе ужъёслы. Берло аръёсы сценарийёс гожъясько. Культурая «Дэмен» огазеяськонэн Андрей Иванович Ураськин кивалтыны кутскиз но, быгатонлыкме тодыса, мыным вазиськиз. 2-тӥ августэ Виль праздникез ортчытыны ньыль арзэ сценарий гожъяй ни. Тол келян, Дӧдьы куштон йылолъёсъя но шулдыръяськонъёс радъясько. Даслэсь ятыр сыӵе ужъёсы люкаськизы ни. Выль ар праздникъёсты ортчытонъя но организациослэсь, предприятиослэсь куронъёс вань. Одӥгаз сыӵе шулдыръяськонын Тол бабай дӥсяськыны кулэ вал артист Игорь Люкин. Нош со берпум нуналаз шуэ: Москвае, пе, кошкисько. Мар кароно? Адямиос возьмало, дун сярысь но вераськемын. Женяез юрттыны курисько. Пыкъяське: ой, мылы уг пот, уг быгаты, пе. Монэ жаляса, соглаш луиз ик. Ӝыт туж зол ортчиз. Ачим Ягаез шудӥ, нош Тол бабайме ки вылысь ки вылэ лэзизы. Чиедысьтыз жалям каро: мар, пе, Тол бабаймы таӵе сютэм ветлэ ай. - Арлыдоос понна яке нылпиос понна ужаны капчигес? - Нылпиосын ужан туж бадӟым шумпотон вае: соослэн шунытэнызы ачид шунтӥськиськод. Бадӟымъёсын шулдыръяськон но кельше. Нырысь потыны уг дӥсьто, учкыса сыло, собере кошкыны уг ӵыдо ни. Арлыдоос туж мӧзмо удмурт шулдыръяськонъёслэсь. Мон яратӥсько сыӵе ӝытъёс ортчытъяны, быгатонлыкед вань ке, малы сое пушкад ватыса возёд? Театрын ужам сяна, мон али республикаысьтымы нылпиослэн реабилитацияя центразы психолог луыса тыршисько. Дышетски асьме дорын ик. Америкаысь методикая, сертификатэ но вань. Та центрын шутэтскись, эмъяськись нылпиослэн тросэзлэн анайёссы юо, вуэмын соос шаермылэн пӧртэм сэрегъёсысьтыз, 3-4 аресъемъёсыз но вань. Мон соосын выжыкыл пыр, шудыса ужасько. Шуом, вераськон мынэ чылкытлык, чеберлык сярысь. Пырисько доразы, ымнырме кырсь карыса. Монэ адӟыса шуо: «Ой, Римма апай, кыӵе тӥ кырсь, ойдолэ мисьтӥськыны». Паймо кызьы лыктэмелы. Шуисько, монэ одӥг автобус но ӧз пукты, пыдын лыктыса жади. Шудон пыр ик вераськон ӝутӥсько пинез сузян, киез миськон сярысь. Урок ортчем бере юасько: кинэ яратоно? Монэ, монэ шуыса, ваньмыз ӟыгыръяськыны лыкто. Нылпиос понна мынам дышетӥсь чот луэме уг поты, шунытэз мед шӧдозы соос. Шорам Римма апай шуыса вазисько. - Евгений Егорович, кузпалдылэн психологе дышетскемез семья кусыпъёсады кызьы ке шӧдӥськиз-а? - Мылкыдыз трослы каньылгес луиз, нош со семья понна туж умой. Римма: - Женя монэ весь дышетыны турттэ малпанъёсме шара, ватытэк верамысьтым. Мар ке уг кельшы - ватыса воземе уг поты. Нош солэн весь пушказ бугыръяське, урод мылкыдзэ калыклы возьматэмез уг поты, уг кереты. Сыӵе дыре мон громоотвод выллем луисько ини. Дышетскеме пумысен ке верано, ачим но шӧдӥсько мылкыдылэсь воштӥськемзэ. Кин ке пыкылэ ке, куаретэ ке, сюлэмы урод луэ вал, весь асме ачим йырйылӥ. Одӥг аре отпускам газетады ужаны интыяськылӥ. Валтӥсь редактор Алексей Петрович Шкляев но соку шуиз: сямыд, пе, воргоронъёслэн кадь, ваньзэ верано кожаськод. Соин но монэ Рим Павлыч шуылӥз. Табере мон куаретэмзылэсь сюлэмме урод уг кариськы. Ма, мынам эшъёсы туж трос. Соос монэ ярато, сямме воштыны уг туртто. Евгений: - Вань ик бен сыӵе уродос сямы. Керӟегъяськеме бере ачим малпасько ни: малы меда озьы шуи. Нылъёсты но куаретӥсько ке, берло жалясько. Римма: - Ма, серекъятыны но туж быгатэ милям папамы. Нылъёсыз мар ке умойзэ лэсьто ке, шуэ: та нылъёсы кабын ачим кадесь. Нош мар ке йыртэмало ке, шуэ ини: мамады но сыӵе ик. Егит дыръяз ӵемысь паймытъя вал аслаз йӧспӧртэм малпанъёсыныз, ӧвӧлтэмзэ но вань карыса вералоз. Солэн кытын ке но тӧдьы кечез улэ, со ик олокыӵе но учыръёс маде, пе. Нылъёсызлы но вералля вал со сярысь. Евгений: - Гуртэ бертӥсько ке, пиналъёс мон котыре бинисько ни. Мадьыны куро тӧдьы кече сярысь, кызьы, пе, улэ ни со. - Нош тӥледды мар паймытэ та улонын? Римма: - Куд-огез шуо: мон номырлы но уг абдраськы ни. Нош мон али ке но паймыса учкисько пӧртэм пужыё лымы пырыос шоры, сяськаос шоры. Богданмылэн но нуналысь нуналэ будэмез, визьмаськемез, Женя но паймытъя, йӧспӧртэмъяськонъёсыныз, нылъёсмы - быгатонлыкъёсынызы. Абдрасько Ольга Зориналы, кытысь солэн сыӵе чебер куараез потэ. Паймисько милемды удмурт кизилиос каремды пумысен но. Малы милемды бырйиды? Аслэсьтым но Женялэсь ужамзэ чакласько ке, ми чик но кизилиос ӧвӧл - огшоры ужась мушъёс. Театрын шудэм рольёсы сярысь ке верано, мон нокыӵе принцессаез но, королеваез но ӧй шуды, весь ляльчиын. Но малпано ке, монтэк уг луы вылэм. Пичи пиез шудӥсь артист шуак кулэ луиз. Кин сое воштоз одӥг нунал куспын - Римма. Монэ пересь ни шуо, но малы соку йырам фата поно? Собере ас поннам малпасько: со бордын ик шуд - тон кинлы ке но кулэ, тонэ кин ке но возьма. Евгений: - Монэ тросгес нылъёс паймыто. Соос пичи дырысен ик ужаны, уксё поттыны дышизы асьсэлэн визьмынызы, керттӥськыны, вуриськыны быгатэменызы. Уксёлы ёрмыса улон но дышетӥз соосты берганы. Ужаса вылысь мон аслым сотовой телефон басьтыны уг быгатӥськы, нылы аслэсьтыззэ сётӥз. Умой но уг поты: мон кулэ кадь соослы кузьманы. - Выжыкылэз улӟытыны луысал ке, кыӵе малпандэс быдэстыны курысалды? Евгений: - Артистъёсты кулэезъя дунъяны мед быгатысалзы. Уксё ке ӧз луы, семьяын но шумпотон ӧжытгес луоз, ужан мылкыдыд но уз бугырскы. Римма: - Нош мон выжыкылъёсын, сценарийёсын книгаме поттысал. - Сцена вылын ӵошен шудэмды уг пот-а? Евгений: - Семьяенымы ик кыӵе ке ӟеч программа дасян сярысь мылкыдъёсмы милям вань. Ӝутӥськыны ум вормиське. Римма: - Мыным ӝоген 50 арес тырмоз, малпасько, картме но, нылъёсме но одно ик сцена вылэ потто. Источник: Перевощиков Е. Е. Выжыкыл лэзиз выжы / Е. Е. Перевощиков, Р. П. Николаева ; записала Лия Малых // Удмурт дунне. - 2006. - 29 дек. - С. 6, 11. - (Удмурт кизилиос).

https://vorshud.unatlib.ru/index.php/%D0%9F%D0%B5%D1%80%D0%B5%D0%B2%D0%BE%D0%B7%D1%87%D0%B8%D0%BA%D0%BE%D0%B2_%D0%95%D0%B2%D0%B3%D0%B5%D0%BD%D0%B8%D0%B9_%D0%95%D0%B3%D0%BE%D1%80%D0%BE%D0%B2%D0%B8%D1%87

2024-02-21T19:14:53Z

<urn:uuid:a570d69c-e74b-4a94-a412-cfbe65037fc2>

udm-Cyrl

tlsh:T11C389DC28A91DF1E86A3D25A6E8147224DE59563D322375B9CD0B801749A054EEF946376F61196DE58FF9255E002E80CFB0F7CCB58FEBABAB22214483ABF3BF1024833D356

— Милям университетамы котькуд ар ортче «Эшъяськон выж» фестиваль. Отчы пырисько пӧртэм калыкъёс, нош удмуртъёс шаерамы трос ке но, соос уг адӟисько, — вера Веста Андреева. — «Зоргур» группамы тодматоз Марий Элысь калыкез удмурт культураен. 26-тӥ оштолэзе асьмемыз возьматӥм «Мый марла ойлем» («Мон вераськисько пор кылын») акциын, удмурт дӥськутэн потыса, кырӟалом пор такмакъёсты. Марий Элысь удмуртъёсты огазеяны Веста Андреева кемалась малпаське вал ни. Мылкыдзэ эшшо но лӧпкытӥзы Удмуртиысь егитъёс. Таяз арын толшоре «Шунды» огазеяськонысь егитъёс вуылӥзы Марий Элысь Ӟаны (Карлыган) гуртэ, татын улӥсь калыкез тодматӥзы туала удмурт культураен. Али дырлы «Зоргуре» мылысь-кыдысь пырисько Марий Элысь Ӟаны гуртысь Наташа Кириллова, Света Филиппова, Женя Романов, Настя Лобанова, Маша Андреева, Татарстанысь Настя Камашева, Киров улосвылысь Маша Баширова.

https://udmddn.ru/ivorjos/mariy-elyn-kyld-z-zorgur/

2024-03-05T11:13:56Z

<urn:uuid:58093e10-29b8-4b42-afcc-9e6e257a3389>

udm-Cyrl

tlsh:T1186086312941DF0FC66BD58A1AD24A3659B5A153831237524CD0F40025A9150EEBD8237EE29157DD18EFA114E543E814BB4BBCD75CBE3ABB712A05047B9F79F2054C63DB49

Трубачев Н. А. Кинлы кулэ пӧрась карт? : серемес веросъёс, юморескаос, сценкаос / Николай Трубачев. Ижкар, 2017. – 104 бам. Оставить комментарий к книге Известный удмуртский самодеятельный композитор Николай Трубачев дебютировал как автор книги юмористических рассказов. Герои прозы Н. Трубачева – сельские жители. Любят, борются с пристрастием к пагубному зелью, попадают в смешные ситуации. Данные рассказы в разное время публиковались в рубрике «Шӧкыч» газеты «Удмурт дунне». Сборник будет полезен специалистам культурно-досуговых учреждений. Николай Трубачевлэн веросъёсаз – гурт улонысь серемес суредъёс. Ма, геройёслэн юмоке сюремзы соослы юрттэ гинэ, улонзэс умоятэ, шуыны луоз. Кылсярысь, «Штань ышиз, карт шедиз» веросысь Натӥ – гурт ансамбльын кырӟась нылаш – концерт бере бертыны потэ сценической дэременыз, малы ке шуоно воштос дӥсез ышем. Автобусын бертӥсь удмурт дэремен нылашлы синмаське воргорон но тодматске соин. Озьы ныл аслыз карт шедьтӥз. Н. Трубачевлэн геройёсыз – гуртысь воргоронъёс, мултэссэ ӟузьыны яратэменызы сэрен, сереме усемзы бере юонлэсь куштӥсько. Нош пӧраськыны яратӥсь картсэ нылкышно кулэезъя дунъяны ӧз быгаты но, соин кузпалъёслы люкиськоно луиз... Тӥни озьы автор серемпыр дышетэ ӟеч сямъёслы. Ганькова, Л. Л. Кышномурт мылкыд : [кылбуръёс, веросъёс, визькылъёс, дунъетъёс] / Любовь Ганькова. – Ижевск : Удмуртия, 2017. – 135 с. Оставить комментарий к книге Шӧкычлэн песьтэрез: сценкаос, юморескаос, серемес веросъёс но такмакъёс / Бичетэз дасяз Л. Я. Малых. – Ижкар, 2017. – 256 б. Оставить комментарий к книге Пахомова, В. Д. Шудо нылкышно: кылбуръёс / Валентина Пахомова. – Ижевск, 2017. – 68 с. Оставить комментарий к книге Перевозчиков, А. А. Гужемтэк вуиз сӥзьыл : кылбуръёс = Осень без лета : стихотворения / Анатолий Перевозчиков. - Ижевск : Инвожо, 2017 – 124, [1] с. Оставить комментарий к книге Бадретдинов, У. Ш. Астэ утчан сюрес : повестьёс, веросъёс, фэнтези / Ульфат Бадретдинов. - Ижевск : Удмуртия, 2017. - 222 с. : рис. Оставить комментарий к книге Ульфат Бадретдиновлэн повестьёсысьтыз, веросъёсысьтыз геройёс, асьсэды утчаса, пӧртэм сюресъёстӥ мыно, олокыӵе но секыт югдуръёсы сюрыло, озьы ке но соос адями ымнырзэс уг ышто; шуг-секытъёсты вормыса, кужмогес но лулынызы чылкытгес луо. Ившин, В. Н. Асьме палась пӧйшуръёс : пиналъёслы веросъёс, кылбуръёс / Вениамин Ившин. - Ижевск : Удмуртия, 2017. – 127 с. : рис. Оставить комментарий к книге Вениамин Ившин выль бичетаз куд-ог шаерамы пумиськись пудо-животъёс сярысь пыр-поч маде, аслэсьтыз кылэм-адӟемъёссэ усьтэ. Емельянов, К. В. Яратонэз уд пӧя: Веросъёс. – Ижевск: Удмуртия, 2017. – 176 бам Оставить комментарий к книге Оставить комментарий к книге Константин Емельянов вань улонзэ вордскем гуртаз ортчытӥз, колхозын тыршиз. Солэн веросъёсызлэн геройёсыз но ас котырысьтыз синйылтэмын кадь: гуртысь огшоры адямиос. Соснов, С. А. Шурдымон веттаське улонэ : кылбуръёс / Сергей Соснов. – Ижевск : Шелест, 2017. – 81 с. Оставить комментарий к книге Ортчо аръёс, будэ арлыд, эшъёсыд кулэсмо но, ӵемысьгес малпаськыны кутскиськод, мар лэсьтэмын та улонын но мае одно ик быдэстыны тыршоно ласянь ужаськод, мукет ласянь ялан ӟечезлы оскиськод, малы ке шуоно тонэн кивалтэ Яратон: анай-атайдэ, шаердэ но матысь адямидэ, соин ик тон азьлане вамышъяськод. Таӵе мылкыдъёсын тырмемын Сергей Сосновлэн сюлэм пыртӥ поттэм кылбуръёсыз. Третий сборник стихотворений поэта Сергея Соснова «Шурдымон веттаське улонэ» (2017) продолжает традиции «тихой» лирики Флора Васильева, Николая Байтерякова и Александра Белоногова. Поэзия Сергея Соснова медитативна, образы природы и вещного мира помогают передать чувства и эмоции лирического героя: грусть возникает при виде осеннего пейзажа и мыслей о приближающейся старости, весна говорит о пробуждающемся любовном чувстве, а соловей понимает его печали и радости. Большую часть сборника занимает любовная лирика. Лирический герой живет ожиданием взаимности от своей возлюбленной и счастлив от того, что в душе его живет чувство любви. Суворов, Ф. Тон мынам синчебере : кылбуръёс, сонетъёс = Ты моё очарование : стихи, сонеты / Фёдор Суворов ; [перевод с удмуртского З. С. Кононовой]. - Ижевск: Удмуртия, 2017. – 304 с. Оставить комментарий к книге Фёдор Суворовлэн ӟучо-удмурто книгаяз пыремын выль кылбуръёсыз но сонетъёсыз. Ужъёсаз автор котьку сямен, мылкыд-малпанъёссэ кисьтэ, улонысь пӧртэм тырмымтэосты ӵушка. В новой книге поэта и автора басен Федора Суворова опубликованы лирические стихотворения и сонеты. Поэзия Ф. Суворова искренна и безыскусна. В книге шуточные стихотворения перемежаются с философскими размышлениями, Лирическое переживание создается через воспоминания и раздумия о прошлом, об ушедшей молодости. В его стихотворениях – боль от утраты родных и близких, ощущение счастья при возвращении в покинутую родную деревню, восхищение красотами природы родного края. Автор простыми словами сумел выразить свои сокровенные мысли. Перевозчиков, А. А. Сьӧлыктэм сьӧлык: Кузьмадёсъёс, веросъёс. – Ижевск: Удмуртия, 2017. – 312 бам. Оставить комментарий к книге Улонмы йӧспӧртэм но узыр бере, отысь югдуръёсты но учыръёсты одӥг ласянь гинэ учкыны уг луы. Куддыръя чебер вылтусо адямилэн но сюлэмыз кезьыт луэ, нош инбамез шобыртэм сьӧд пилем сьӧрысь одно ик шунды сиос пазьгисько. Озьы ик адямилэн дун-чылкыт луэмез но куддыръя астэ гинэ яратон мылкыдын тырмемын, нош астэ сьӧлыкен наштан - зэмлык понна нюръяськонэн герӟаськемын. Таӵе малпанъёсын но мылкыдъёсын тырмемын Анатолий Перевозчиковлэн кузьмадёсъёсыз но веросъёсыз. В этом году Анатолий Перевозчиков издал новую книгу – сборник рассказов и повестей «Сьӧлыктэм сьӧлык» (Невольный грех, 2017). Рассказывая о повседневной жизни своих героев, А. А. Перевозчиков раскрывает внутренний мир человека, противоречивость его чувств, намерений и поступков. Иногда за красивой внешностью скрывается холодное сердце, безупречное поведение свидетельствует о самолюбии, а прегрешения есть результат борьбы человека за правду. В центре внимания писателя – подростки и юноши, которые вступают в жизнь. Повесть «Лели» посвящена первой любви. Томительное ожидание взаимности главным героем оборачивается страданием, обидой и разочарованием из-за неразделенности чувства. В повести «Сьӧлыктэм сьӧлык» рассказывается о дедовщине в армии - сопротивляясь ей гибнет солдат-срочник Саптар Микол. В рассказах автор повествует о жизни сельчан, которая проходит не без горестей, но, несмотря на все невзгоды, счастье улыбается человеку. Завершается книга небольшими лирическими эссе, объединенных названием «Кылтэчетъёс». В эссе автор делится размышлениями, рассказывает примечательные случаи из жизни. Retrieved from "https://vorshud.unatlib.ru/index.php?title=Художественная_литература._Издания_2017_года&oldid=6544"

https://vorshud.unatlib.ru/index.php?title=%D0%A5%D1%83%D0%B4%D0%BE%D0%B6%D0%B5%D1%81%D1%82%D0%B2%D0%B5%D0%BD%D0%BD%D0%B0%D1%8F_%D0%BB%D0%B8%D1%82%D0%B5%D1%80%D0%B0%D1%82%D1%83%D1%80%D0%B0._%D0%98%D0%B7%D0%B4%D0%B0%D0%BD%D0%B8%D1%8F_2017_%D0%B3%D0%BE%D0%B4%D0%B0&oldid=6544

2024-02-21T07:17:43Z

<urn:uuid:632ce938-d182-4ae2-90c8-75f71cb9c490>

udm-Cyrl

tlsh:T160D5BD428B50EE0F8277D25A599047514EB5D653D622772A9DD0B8013996080EFFC4237AF52186DE68EB5351F047E808BF4A7CEA59FE3F7B632605A53EBF3AF1020C23D62A

Чакласькытћськомы: сайтбамъёсамы нялтас удмурткылвозетъёсты азинтон ласянь џектонъёсмес но возьматыны тыршиськомы, уго гожъяськон ужлэн улэп визылаз гинэ соосты котькытынлэсь умой адњыны, дунъяны луоз. Сыџе кылъёсты, туала кылвозетъёслы тупасьтэмгес макеосты, кизилипусэн пусйыны тыршиськомы котьку сямен (кудогез* пусйытэк но кыле). Выль кылдытэм кыллэсь яке выль валанэн кутэм вуж кыллэсь кыџезэ тодыны луоз аслаз кылкотыраз гинэ - ужлэн, улонлэн визылаз гинэ. Соин ик ми таџе амалэз кутћмы: туала удмурткыллэсь кудог* гожъяськонвозетъёссэ тћяса ик, поттћськомы югыт дуннее кудог выль но вашкала кылъёсмес, ведакатэз берыктон удысын кутэм макеосты, но вќзаз котьку валэктћськомы, та эскерон гинэ шуыса. Тае ми лќптылыса ќм каре, амалтэк тазьы кароно луиськомы. Трос аръёс џоже ведакатъёсты берыктон удысын курадњеммы, утчаськеммы бере, таџе валанэ вуимы, тазьы карыны дћсьтћськомы. Та эскеронэз кариськомы, гожъяськонвозетъёсты сазнан удысысь кудог* ужпумъёсты љутон но дэмен эскерон вылысь. Та эскеронамы, та ужъёсамы пыртэм дэмланъёсмес та баме ик потталомы пумен. Нош кыдёке азьлане учкыса малпанъёсмес, дэмланъёсмес "Удмурткыллэн вылдћсез сярысь" нимо баме потталомы пумен. Нырысь нош џектћськомы лыдњыны Кузёбай Гердлэсь "Суоми кыл сярысь но удмурт кыл сярысь" гожтоссэ. Со куке туж кемалась поттэмын вал, кылсярысь, "Вордскем кыл" научно-методической журналын но. Оло, соку милям та ужъёсмы но сюлэмдыягес, валандыягес луозы. 1.Кыл пушкын вакчигож пуктылон ласянь. Умой луысал та возетэз но эркынгес карыны. Та выллем возет џектысал мон: Вакчигож кылъёс вискы пуктоно соку, куке сотэк нокызьы уг луы, куке со туж юрттэ кылэз шонер валаны. Вакчигожтэк ик кылэз валаны луэ ке, мыдлань валанъёс уг кылдо ке, кылъёсты одно ик ляконо, одћг кыл кадь гожтоно. Татэк валан пырдэ. Уката ик веретын кузьгожъёс но вань ке яке мукет кылъёс но вакчигоженъёсыз вань ке. Умой, куке одћг валан одћг кылын возьматэмын (яке быдэсак лякыса, яке вакчигожъёсын возьматыса одћг валансузьетын луэмзэс). Тазьы одћг валансузьетын луись кылъёслэсь кагаз вылын огинын луэмзэс кызьы ке возьматћськод ке, та гожтэмкылэз наџ каре, туж юрттэ шонер валэктыны бадњым, выль, тугаськем ужпумъёсты. Кылсярысь, нырысь-валысь интые нырысьвалысь но гожтыны луэ кадь. Ям карыны интые ямкарыны, вќсь карыны - вќськарыны но мс. Карыны кылэн каронкылъёсты, огъя сямен, тазьы лякылыны умой луысал.

http://oshmesdin.narod.ru/oshmes/thesaurus/experiment.html

2024-02-28T23:03:31Z

<urn:uuid:87fea2a0-f202-43a5-add4-8c6304e80210>

udm-Cyrl

tlsh:T1B9A039912692EF0EC5B3D25AAE8156225CE19217D723370A5CD2F500354A0A0FEFD4237BE601D6DD28FE5258E852F80CB74FA8CB55FEBE6AB216194871FF36A1108823D35A

Эгра ёросысь «Зуринский» эштосэн кивалтыны кутскыкуз, Елена Чирковалы 31 арес сяна ӧй вал на. Ньыльпыдъяськем хозяйствоез ӝутон борды со ӝабыр-ӝабыр басьтӥськиз. Юрттӥзы юн сямыз но калыклэн осконэз. «Зуринский» эштос туннэ республикаямы одӥгез адӟем карымонэз луэ. Но Елена Михайловна таин уг буйгатскы. Ортчись аре сое бырйизы Кун Кенеше депутатэ. Табере быдэс республикаысьтымы гуртоослэн сюлмаськонъёсынызы улэ. - Елена Михайловна, тӥ, дыр, пичиысен ик тодӥськоды ни вал, асьтэды гурт удысэн герӟалоды шуыса. — Вордски но будӥ мон Эгра ёросысь Зура черкогуртын, интеллигентъёслэн семьяязы. Буби нюлэсчи вал. Но улонысь со вазь кошкиз, мон соку-соку гинэ школае мыныса вуттӥ, 7 аресъем маке кыли. Бӧрсям будӥз на выны. Озьы анаймы огназ милемыз пыд выламы султытӥз ни. Со эмъясь вал, быдэс улонзэ ужаз черкогуртысьтымы нылпи санаторийын. Пуктэмын вылэм ай со война вакытъёсы, сирота нылпиослы шуыса. Мон пичи дыръя отын шутэтскизы, тазалыксэс юнматылӥзы быдэс шаерысьтымы нылпиос. Но соку ведь сыӵе улон вал: адями котькыӵе удысын мед ужалоз, колхозэ-совхозэ юрттӥськыны вутскылӥз. Озьы санаторийысь коллектив быдэс гужемзэ пудо сиён дасялляз. Котькудӥзлы нимысьтыз удыс сётэмын вал. Мон, 7-тӥ классын дышетскыкум, анаелы юрттӥськыны ветлылӥ ни. Будэмъям потаны кутски зернотоке. Собере школаос бордын но кылдытъямын вал нылпиослы ужъя но шутэтсконъя лагерьёс. Нимысьтыз музъем висъяллязы. Отын картошка, кушман, кубиста будэтылӥм. Мон мыло-кыдо мынӥсько вал бусые. Азьло пиналъёс, ужлы дышыса, будылӥзы. Али 14 арессэс тырмымтэосты, пе, ужатыны уг яра. Таин воксё соглаш кариськеме уг поты! Егитъёсмы визьмоесь, Интернетысь ваньзэ кыло-адӟо, но киын ужаны соос дышемын ӧвӧл. Нокыӵе куронъёс соос азе ум пуктӥське, иське, номыр понна кыл кутыны быгатӥсьтэмесь будо. Дорын но ведь жаляськом ай соосты. Зурая ик верало. Азьло гуртоос ас хозяйствоосазы ог 300 йыр скал вордо вал, али 50 но кылемын ӧвӧл ни, дыр. Иське, нылпиос пудо-живот котырын уг выро. Нош калык пудо уг ворды ни ке, ӧжытгес мерттӥське но. Азьло семьяосын трос нылпи будэто вал, бадӟымъёсыз возьмаллязы пичиоссэ — та но али ӧвӧл ни. Егит вакытысен — мыло-кыдо Нош куке но вал пионеръёс, комсомолецъёс… Монэ комсорге но бырйылӥзы. Атыкай музъеммес гажан мылкыд нылпиослы туж зол пыӵатӥське вал. Мон школаын дышетскон вакытэ пуромиз Афган ожмаськон. Отысь берытскем пиос дорамы пумиськонъёсы ветлылӥзы. НВП урокъёс нуиськизы. Малпасько, соос туж пайдаё вал — жаль, быдтӥзы. Нылпиос но мӧйыос котьку артэ вамышъязы. «Зуринский» совхоз школамылэн шефез лыдъяськылӥз. Озьы ми классэнымы кунян сюдӥсьёс, скал кыскисьёс доры концертъёсын поталлям, ужазы ма но со юрттӥськылӥм. Адӟиськом вал, кыӵе интыын ужало гуртоос. Соку ик йырам бергатъяй ни: тазэ тазьыгес лэсьтысал, созэ мукетгес кароно. 8-тӥ-9-тӥ классъёсын дышетскыкум, тодӥсько ни вал: луо экономист. Но огпол дорамы ужзы сярысь мадьыны вуылӥзы совхозысьтымы экономист но прораб. Малпанъёсме йырин-чукин берыктыса кельтӥзы. Экономист вераз: лумбыт пуконо кабинетын, бумагаос пӧлын бугыръяськоно. Нош егит прораблэн, нылмурт вал, синъёсыз чилязы — сокем тунсыко, пе, удысэ. - Со вакытэ гуртъёсын трос лэсьтӥсько вал. — О-о, гуртъёсын лэсьтӥськон мынӥз озьы ик, кызьы городын. Зура, кылсярысь, со вакытэ тодмантэм воштӥськиз: волязы сюресъёс, пуктэмын выль ферма, клуб. Ижысь техникая кун университетын, соку со институт вал на, гурт удысын лэсьтӥськисьлы дышетски. Собере монэ ыстӥзы асьме ёросысь ик «Нива» эштосэ — Бадӟым Пурга гуртэ. 4 ар пала ужай отын. Та вискын мар но ӧм лэсьтэ! Выльдӥм школаез, библиотекаез, медпунктэз, 2 гид жутӥм, сюресъёсты волятӥм, гуртэ ву кыским, отчыозь колодчаос гинэ вал. Эшшо ведь сик но корано вал на, нош участокъёс бадӟымесь — 50 гектарозь. Вылам дэрем-юбка дӥсянэз ӧй тодылы, лапак штаниен ветлӥ, машинае но угось ГАЗ-66 вал. Уже мынӥз, маке уз пӧрмы шуыса кышканэ ӧй вал. Бен, вал сыӵеез но. Корано сик, арня ортчыса, ужъёсмес йылпумъяно, нош милям со кутскемын ик ӧвӧл, шуыны луоз. Воргоронъёс юон вылэ чӧлскемын. Пинал йырыным малпаськи: мар кароно? Пукси, ваньзэ радызъя чаклай-гожъяй, кызьы калыклэсь ужаны мылкыдзэ ӝутоно. Собере ваньзэс люкай но шуисько: тани, кылсярысь, 10 сюрс манет. Сое тӥ толэсь ӵоже басьтыны быгатӥськоды, катьты луиз ке — арня ӵоже. Но со понна кыз улын кӧлоно, карта куяса пуконо ӧвӧл. Кин азьтэмъяськиз, солэн уждунэз пичиятэмын луоз. Сюлмо ужасьёс пӧлысь бырйи бригадиръёсты — соослы оски. Сикез кӧня ке нунал ӵоже корамы! Али но сыӵе амалэз ӟечен лыдъясько: кин ужа, со басьтэ. - Елена Михайловна, «Зуринский» совхозэн кивалтыны кутскыкуды, со банкротэн ялэмын вал, шуо. — 1998-тӥ арын февраль толэзе киям выль биньгозы кутӥ, отчыозь Зураын ик прораб вал. Зэм но, кылем даурысь 90-тӥ аръёслэн кустсконазы лябӟыны ӧдъям хозяйство пыд йылаз ӧз султы ни. Кредит тыронъёсыз тымиськизы, пудоез сюдыны номырин, техника вужмемын, кизьыны кидыс ӧвӧл… Совхозын ужасьёслы араз кык пол уждун сётъязы. Тросэз специалистъёс, валамон, мукет интыосы кошкизы. Таӵе гуысь потыны быгатӥм 2005-тӥ арлы гинэ. - Кызьы малпаськоды, мар юрттӥз совхозлы выльысь улӟыны? — Калык! Монэ предэ бырйыкузы, мукет кандидатураос но вал, ваньзы — воргоронъёс. Ёросысь кивалтӥсьёслэн уг поты вал хозяйствоез нылкышно кие сётэмзы. Но гуртоос мыным оскизы бере, мон эшшо юнмай. Тыл пыртӥ но, ву пыртӥ но потӥ. Гурт хозяйство удысын 25-тӥез нылкышно кивалтӥсь луиськем. Ёросамы таӵеос ӧй вал на. Мар бордысен кутским? Нырысь ик кӧттырмон сюдоно вал пудомес. Али но малпасько: бусыосты тыро-пыдо кизён-мерттон борды нырысь ик гижысь-пиньысь басьтӥськыса, туж шонер лэсьтӥм. Трос вуылӥ мукет хозяйствоосы, палэнэ но потай, кылсярысь, Белоруссие. Ижысь гурт хозяйствоя академиысь тодосчиослы, специалистъёслы, визь-нод курыса, вазиськылӥм. Туннэ пудо сиёнмы кык арлы азьлапал дасямын. Ар ӵоже котькуд скаллэсь 6 сюрс но ӝыны килограмм йӧл кыскиськом. Туэ котькуд 100 скаллы 84 кунян басьтӥм, кылем арын 70 вал. Но ушъяськыны вазь, малпасько. Азьланьын будэтыны кулэ йӧл, сӥль поттонмес. - Туэ эшшо одӥг ныпъетты кылдӥз — тӥледыз бырйизы Кун Кенеше депутатэ… Кун Кенешлэн депутатэз — Мон понна со шуак луиз. Кандидатураме ӵектэмзы бере но малпасько вал: мандатме мукетызлы сётоно луо. Уг ваты, шумпотӥсько, мыным оскизы шуыса. Кузьым со мон понна! Зэм, со дыре ик валасько, со ныпъет капчи ӧвӧл, табере эшшо тросгес тыршоно луо. Аслам районэ гинэ уз, быдэс республика ужме дунъялоз. Но гурезез оген берыктыны луысал ке! Алигес Шаркан ёросысь одӥгезлэн хозяйстволэн тӧроез жингыртэ: Елена Михайловна, юрттэ, шуэ. Вотка городын усьтӥллям нянь пыжон комбинат. Тросэз гуртоос отчы уже интыяськизы, фермаысь скал кыскисьёс но кошкизы ни, пе. Соосты автобусэн нуо-ваё, уждун фермаын мында ик тыро. Но шунытын, чылкытын ужан умойгес ук. Предлэн ужасьёсты гочатэмез уг луы — уждун будэтыны луонлыкъёсыз ӧвӧл. Тӥни озьы. Но маин мон солы юрттыны быгатом? Визь-кенешен гинэ ке шат. Жаляса верано, гурт удыслы тырмыт саклык уг висъяськы. Йӧллы дотация серемес — 1 манет. Пермьысь одӥгаз эштосэ вуылӥ. Куинь йӧн-йӧн фермаос радэн сыло. Берло дыре гинэ, пе, скалъёссэс 600 йырлы будэтӥллям. Дояркаос ведраосты, скал кыскон аппаратъёсты уг ӝуткало — ваньмыз автомат. Одӥг мурт 100 йырез утялтэ-кыске. Отысь пред шуэ: улосысьтызы юрттэт ӧй луысал ке, таӵе улон-вылонзы ӧй луысал. Йӧллы дотация отын 3 манет тупатэмын. Али ми Кун Кенеше вазиськон дасяськом, йӧллы дотациез Удмуртиын но кӧня ке коть йылтоно шуыса. Со улэ гожтӥськизы ни эграос, уваос, алнашъёс. Валасько, республикамылэн бюджетэз пыдэстэм ӧвӧл. Но та вакытэ, куке ВТО-е пырим, гурт хозяйствоосты куштыны уг яра. Мукет сюрес ӧвӧл ке, иське, мукет удысъёслы ӧжытгес коньдон висъяно. Малпасько, сотэк 2013-тӥ арын троссэ гурт хозяйствоосты ыштыны быгатом. Малы меда асьмелэн озьы луэ: нырысь ӟечсэ быдтӥськом-таркаськом, собере, сое выльысь улӟытыны вырыса, катьтэммиськом. Шуом, куке-соку быдтӥм черкъёсты. Огвакытэ куштӥським вал медвытрезвительёслэсь — табере соосты выльысь усьтыны малпаськом. Эштосъёслэн сюлмаськонъёссы туж трос. Ачим поселенилэн депутатэз вал, тодӥсько, Зура гурт администрацилы толалтэзэ сюресъёсты сузяны 45 сюрс манет висъяське. Малы со коньдон тырме? Шор ульчаосты гинэ утялтыны. Нош Зура сяна, артэ гуртъёс эшшо кӧня на. Отысь сюресъёсты утялтоно луэ совхоз. Совхоз вылэ ик усе нылпиосты школае нуон-ваён но трос мукетыз. Лыдъялэ, кӧня коньдон кошке талы. Но та ужез хозяйство ас вылаз ӧз басьты ке, быдэс гурт куашкалоз-быроз. Кыдёке ветлонэз ӧвӧл. «Нива» эштос, мон отын ужаку ай, туж адӟем карымон вал. Но отысь предлэн малы ке ёросысь кивалтӥсьёсын кылыз ӧз тупа, со интые пуктӥзы мукетсэ. Таиз ваньзэ эрказ лэзиз. Бадӟым Пургалась калык табере палэнэ кошкыны кутскиз. Уг валаськы, асьмелэн сяммы меда сыӵе — котькуд ар кутскыку, шуиськом: азьланьын каньылгес уз луы. Туэ но озьыгес пӧрме. - Иське, Выль арез ӝутӥськем мылкыдын уд пумитаське? — Мынам ӟечезлы осконэ туж бадӟым! Асме оптимист шуысал, оло нош боевик но. Шуг-секытъёс азьын киосме уг юскиськы. Жаляса верано, шаерысьтымы колхозникъёс правоосcэс утьыны уг быгато, сюлмаськонъёссэс пушказы пыдло вато. Но ӵектонъёс потыны кулэ улӥысен но. Кышкано ӧвӧл кивалтӥсьёсын вераськыны, одӥг кыл шедьтыны. Малпасько, куке но соку гурт калыкез одно кылозы. - Но гурт удысын али но маке со ӟечез вань, вылды? — Кызьы сотэк? Республикаямы туж ушъямон хозяйствоос вань, кылсярысь, Вавож палъёсын. Эгра ёросамы «Чутырский» эштос вормонъёсыныз шумпоттэ. Колхозникъёс ужаны быгато, шуг-секытъёслэсь уг кышкало — таӵеос вылын туннэ возиське быдэс гурт удыс. Пусйымон, гуртэ егит специалистъёсты кыскон понна али ӧжыт уг лэсьтӥськы. Милям хозяйствоямы но соос вань. Кусып возиськом 36 номеро училищеен, отын дышетскисьёсты дорамы практиказэс ортчыны кутӥськом. Дорамы вуыло Ижысь гурт хозяйствоя академиысь студентъёс но. Мон соослы шумпотӥсько. Ӵемысь юри пуктӥсько сыӵе удысэ, кытын соос троссэ уг тодо на — мед ваньмызлы дышетскозы. Уг яратӥськы горд дипломенызы данъяськисьёсты, улон инты, ужаны ӟеч условиос куремзылэсь азьло соос ужаны быгатэмзэс мед возьматозы. Вань сыӵеос но: дӥням лыкто но куро, практикаме ортчи шуыса гожтэ вал, пе. Асьсэос одӥг нунал но уже потамтэ. Таӵеосты ӧс куспысьтым но медам адӟы — туж вожомисько. Но вань ужаны мыло-кыдо егитъёс но. Одӥгез пияш августэ практиказэ ортчыны кулэ вал ай, совхозэ июнь толэзьысен ик куриськиз ни, ужаме, пе, туж потэ. Кияз лопата кутонлэсь но ӧз кышка, электрикмы бордын но ветлӥз. Оскисько, солэсь туж ӟеч специалист пӧрмоз: йырыз но ужа, киыз но мынэ. Куд-ог дышетӥсьёслы туж воже потэ. Нылпиосты визьманы выро: ляб дышетскиды ке, колхозэ сяна уже уз кутэ. Шат озьы вераны яра?! Адӟе вал, кыӵе туала техника лыктэ гурт удысэ — компьютеръёсын соос узырмытэмын ни. Макня йырын сое интыысьтыз но вырӟытыны уд быгаты… - Елена Михайловна, ӟеч кивалтӥсь сяна, тӥ трос нылпиё анай луиськоды… Семьяез — Нылпиосы понна керпотэме ӧвӧл. Мужике мынам трос нылпиё семьяысь, со пичиез, куатетӥ, пинал. Тыр коркаен улэмез потӥз. Милям кык нылмы но одӥг пимы. Табере соос пыд вылазы султэмын. Кык бадӟымъёсыз семьяоссэс но кылдытӥзы ни, кык нунокмы будэ. Бадӟымез нылмы, Катямы, Гурт хозяйствоя министерствоын экономист луыса ужа. Кириллмы Зура школаын ужъя дышетӥсь но психолог. Пичиез нылмы, Юлямы, ИжГТУ-ын 2-тӥ курсын дышетске. Кыӵе удысэз быръёзы — мон но, кузпалы но бордазы ӧм нориське, асьсэлы асьсэос кузё. Кузпалы Котегуртысь. Али со Дэбес ёросэ пыре ни, азьло Зура ёросысь гурт лыдъяськылӥз. Зура черкогуртамы ик вань МЧС-лэн ёзэз. Отын со пожарной машинаын водитель. Кивалтӥсько-а семьяын? Ачим валатэк, дырын-дырын сямме поттылӥсько ик. Кылсярысь, семьяе мерттэ картошка. Мон ужысь беромыса вуисько но кутскисько: тазэ тазьы кароно вал, созэ — озьы. О-о, кивалтӥсь вуиз ни, шуо. Но мужике но мынам юн сямо, асэныз кивалтыны уз сёты! Солэн малпанэз мон понна котьку но нырысетӥ интыын. Маке соя кариськеме уг поты ке, йырзэ каньылэн гинэ берыктыны турттӥсько. Али ӵошен гинэ улӥськом. Но пиналъёсмы котькуд суббота-арняе бертыло. Возьмало пыжиськемме. Нош мон ӵукна 5 часын султӥсько, гур эстӥсько, черкогуртамы газ пыртымтэ на, быжме урдӥсько но — уже! Шуисько: пӧраське, корка котырын утялтӥське. Арня вискын ӵемысь потано луэ Иже. Мае уг вуттӥськы, сое шутэтскон нуналъёсы быдэстӥсько ни. Ӵемысь потасько фермаосы, одӥгаз гидэ ӵукна кыскон дыръя мынӥсько ке, мукетаз ӝытазе вуисько. Шутэтскисько ужын. Алигес кык арнялы санаторие ветлӥ — сюлмы путэ ни вал: мар меда каро гуртын? Ваньзэ ас синмыным адӟыны кулэ, сотэк умме усьыны уг быгаты. - Шат гань-гань кариськылэмды, асьтэды ляб кышномуртэн шӧдэмды чик уг потылы? — Туала вакытэ ляб луыны уг яра! Ужея но ӵемысь воргоронъёс пӧлынгес луисько, соос одӥг-ог куалекто: ой, Елена Михайловна, пӧламы нылкышно вань шуыса вунэтӥськом но. Мыным озьы ик кулэ кадь потэ. Азьло, котькудӥз нылкышно сямен ик, керттӥськыны туж яратӥсько вал — нылпиосы керттэм костюмъёсын ветлӥзы. Али дыры уг тырмы. Ужысь вуисько, сиён пӧрасько — кӧлыны выдон дыр вуэ ни. Куасэн бызьылыны туж яратылӥ, али но одӥг-ог султылӥсько. Гурт адмистрацимылэн йырыз спортэз калык пӧлы пыӵатон сярысь туж сюлмаське. Али тани огазеяськонъёс куспын волейболэн шудонъя ӵошатсконъёс ортчо. Совхозмылэн командаез но отчы пыриське, мон — пӧлазы. - Кылэме вань, тӥ сяськаосты туж яратӥськоды шуыса. — Мынам соос дорам ог 60 пумо. Кытысь ке выль, адӟылымтэ будосэз адӟисько ке, синъёсы чиляны кутско ни. Белоруссие вуылыкум, пайми вал: отын котькытын-котькытын сяськаос. Ужасьёсылы котьку шуисько: тамак пумъёстэс октэ, выжъёсты умой-умой ӵужоно — дорады пырем кадь мед потоз. Сяськаос но мерттоно. Табере милям соос будо фермаосын но, гаражъёсын но. Гужемзэ азбаръёсмес но шулдыртӥськом. Чебер ук! - Нош Выль ар азьын вож кыз пуктӥськоды-а? — Та вакытэ ми арлы йылпумъянъёс лэсьтӥськом. Котькуд коллективез люкалляськом, пӧраськемъёс, тортъёс басьтӥськом, ог-огмес ӟечкыласьком. Уждун, премия сётэм сяна, пичияк кузьым но дасяськом. Коньдонлы ёрмон вакытъёсы шампуньёс гинэ но басьтылӥм вал, солы но шумпотылӥзы. Али бадӟымгес кузьымъёс люкылӥськом ни. Ужась калыкез дунъяны кулэ! Источник: Чиркова, Е. М. Туала вакытэ ляб луыны уг яра! / Е. М. Чиркова ; записала Э. Кумачева // Удмурт дунне. - 2012. - 28 дек. - С. 6, 11 : фот. - (Удмурт кизилиос)

https://vorshud.unatlib.ru/index.php/%D0%A7%D0%B8%D1%80%D0%BA%D0%BE%D0%B2%D0%B0_%D0%95%D0%BB%D0%B5%D0%BD%D0%B0_%D0%9C%D0%B8%D1%85%D0%B0%D0%B9%D0%BB%D0%BE%D0%B2%D0%BD%D0%B0

2024-03-05T06:21:57Z

<urn:uuid:e9fc4584-521e-4586-9000-38eb390b0c71>

udm-Cyrl

tlsh:T152C95DB29C81DE0E86B3D25A6E8157624CE55253D323374A5CD1B8057999050EEF94237AF60196DE28FF9269E102F808BB4F78CB58FE7A7AB212190879BF7BF1028C33D756

Кияса ёросысь Уддяди гуртын паймымон, сабырлы удмурт нылкышно улэ: верано кылзэ сюлэме пырымон вералоз, кырӟанзэ быдэс дунне тыр кисьтоз, ужано ужзэ йылысеныз пумозяз лэсьтоз. Куараез уӵылэн кадь жингырес, йырвизьмыз егит муртлэн кадь сазь, мылкыдыз сэзь. Лулыныз-вирыныз, сюлэмыз вӧсь луытозяз, удмуртлыкез гажа, удмурт калык понна висе. Ольга Николаевна Соловьёвалы мӧйыез но, пичиез но Ӝакы апай шуыса вазисько. Та нуналъёсы Ольга Николаевналы 80 арес тырмиз. - 80 ар ӵоже улытозяды оломаиз но вал, луоз? Малы меда тӥледыз Ӝакы шуиллям? — Шонерзэ вераса, мынам пичи дырме тодам ик ваеме уг поты. Сютэм аръёс номыр ӟечсэ ӧз кельтэ. Анай-атаймы милемыз Сеня выныным пичиысен кыкнамес кельтӥзы, улонысь вазь кошкизы. Сеня понна мон нэнэ луи. Шумпотӥсько, ачим тодон-валан басьтыны ӧй ке но быгаты, вынме дышетӥ, калыке поттӥ. Со Ижысь гурт удысъя институтэз йылпумъяз, гуртэ бертӥз, колхозын тыршиз. Отын ик кайгырисько но: Сеня, висьыса улэменыз, 2002-тӥ арын улонысь кошкиз. Мынам та югыт дунне вылын вирыя матысь адямие чик ӧвӧл ни. Утехин выжымы мон бере чиптэм-чаптэм быре. Сенялэн но Валя кузпалыныз малы ке пиналзы ӧй вал. Нэнэе но дядяе укмыс нылпи вайиллям, ваньмыз пичиысен улонысь кошкиллям. Собере кема пиналъёстэк улӥллям. Кызьы но озьы югыт дунне вылэ мон вордскиськем на. Соку кыӵе ке но висён, скарлатина шуо кадь, нылпиосты туранаса сямен ик куштылэм. Нылзылы улыны-вылыны мед кылдоз шуыса, вашкала сямъя мыным кыкетӥ ним сётӥллям — тылобурдоез сямен Ӝакы нималлям. Вордскем сярысь свидетельствоям Ольга гожтӥллям. Лек ож кутскыса, дядяймес войнае басьтӥзы, кема ик дыр ӧз ортчы, похоронкаез вуиз. 1942-тӥ арын висьыны усьыса, нэнэмы но милемын люкиськиз. Озьы ми выныным кыкнамы кылимы: мыным дас арес, Сенялы — куинь. Кызьы ке но асьме понна улӥмы ини, бускельёс юрттэмен, пыд йыламы ӝутӥським, быдэ вуимы. Гужемзэ турын-куар вылын потӥмы. Война вакытэ одӥг тусьты пызь сётылӥзы. Тау дышетӥселы Пелагея Утехиналы. Со милемлы пызьлэсь ӝук пӧзьтыса кельтылӥз. Нянь пыжыны уг тырмы вал, дыр, ини. Одӥг пол Сеня, сиён курыса, бӧрдэ. Мае сётом, шуисько, ӧвӧл ук номырмы. Мар карыны ёрмыса, мед кулом вал шуыса, писпу улын бӧрдыса сылӥсько. Выны озьы выремме адӟем но дорам викышъяса лыктэ: апай, эн кулы, эн кулы, мон ноку но сиён уг куры ни. Ӵыжы-выжыосмы воксё ӧй вал, шуыны уг луы, но со сютэм аръёсы нокинлы мултэс ым кулэ ӧй вал ук. Ярам коть, пересь атаймы вал на, но со кема ӧз улы, 50-тӥ аръёслэн кутсконазы улонысь кошкиз. Ӵужкенакъёсы дорыгес мынӥсько ни вал. Пичи дырмы секыт но сютэм ке но ортчиз, мон улонэлы уг ӝожтӥськиськы, Инмарлэсь вожзэ уг поттӥськы. Мынам адӟонэ сыӵе вал, дыр. Со курадӟон пыр ӧй ке потысал, дуннелэсь кызьы бергамзэ ӧй валасал. Тазьы ик, туннэ сямен, азьланяз но улыны мед кылдоз. Та дунне вылын тазалык мед луоз, солэсь но бадӟымез номыр кулэ ӧвӧл ни. Сютэм но йӧнала дӥськуттэк будыса, 80 аресам вуи ини шуыса, аслым ачим уг оскиськы. Мылкыд сыӵе ик капчи, но адямиез жадён зӥбе вылэм. Самой со ик пересьмон но вань, дыр. Пудо сюдыны кулэ бере, нуналлы быдэ сямен пушнерлы ветлӥсько, сое кораса чипы-куреглы сюдӥсько. Соку асме ачим эскерисько: кылем арын сямен быгато на меда пушнерме, тыбырам керттыса, вайыны. Туэ шӧдыны кутски: ӟигар быре. - Юртъер возись муртлы воргорон ужез но быдэсъяно луылӥз, дыр? Сеня выныныз — Пичиысен колхоз уже кутски, мугоры пичи, ачим чиед. Озьы ке но нокыӵе секытлэсь ӧй кышка: фермаын парсь но сюдӥ, рядовойын но тырши, бригадирын но ветлӥ, почтаын но ужай. Гуртэтӥ, коркалы быдэ журнал-газетъёс люкылыса, ветлӥ, соку калык трос лыдӟиськиз, сумкае аслэсьтым бадӟымгес вал, дыр. Сеняез дышетон понна уж вискам но гуртоослэсь корка пушсэс миськыса ветлылӥ. Ӝытсэ но кематэк доре ӧй вуылы. Уждун вӧзы пичи ке но копейка поттэмелы шумпотылӥ. Быгатэмея весь вынылы юрттӥ, номыр ласянь но анай-атаё эшъёсызлэсь медаз вожъяськылы шуыса. Сеня дышетсконзэ йылпумъяз но, скал басьтӥм, адями радгес улыны кутским, асьмелэн йӧлмы вал ини. Собереяз гид тыр ыж вордӥм, азбар тыр чипы-курег. Ноку но пудотэк ӧм улэ. - Сыӵе улон пыр потыса но, сюлэмды ялан кырӟан борды кыстӥське. Тӥледыз тросэз уӵы шуо. Туж трос кырӟанъёсты, удмуртъёссэ, поръёссэ, бигеръёссэ, Сталин но Ленин сярысь тодӥськоды, кызьы ваньзэ йырады возиськоды? — Мон весь кырӟай, улытозям кырӟай. Кырӟан ик монэ возе, со куректонме но, шумпотонме но буйгатэ. Кырӟан мыным сиён кадь ик потэ. Сюлмысьтым уг ке кырӟаськы, сотэк мыным иназ ӧвӧл, кӧты уг тыры. Ма, али но, бакчаям потӥсько но, отын нокин алӥсь но, кутӥсь но ӧвӧл, э, кырӟасько ук, э, кырӟасько. Огшоры кырӟан со медаз луы, бӧрдэм мед потоз, сюлэм мед бугыртӥськоз. - Усто кырӟась кылъёссэ но, гурзэ но ачиз ик малпа, луоз? — Ма, гурез калыклэн, дыр, нош кылъёссэ, чисто ачим малпаса, кырӟасько. Огнам кыльыса, улонэлэсь вань курытсэ ньылыса, кырӟасько, кырӟасько, кырӟасько. Улон гумырдэ, ӝождэ калыклы вераса уд ветлы ук. Куддыръя тонэ валась но уз луы. Пичи дыръям, калык пӧлы потыкум, нэнэедлэсь мӧзмиськод-а шуыса юаллясько ке вал, кӧты гинэ урод луылӥз. Со пумысен медаз ик вераське кадь потылӥз. Одӥг пол бакчаям потӥ но адӟисько: ну, писпуэз тӧл някыръя ук. Дугды ай, малпасько, мон но, та писпу сямен ик, тӧллы сётӥськыны ӧвӧл кулэ. Со дырысен юн кариськыны дыши. - Но тӥ улонын огнады ӧд кыле, сюлэмдэс валась адями шедьтӥды. — Ныллы бызьыны кылдэм бере, егит дыръям мон но бызьылӥ. Пичи Пурга ёросысь Иван нимо воргоронэз дорам пыртосэ пыртылӥ. Со монэ аслаз гуртаз улыны чортэ вал, но дорысьтым потыны ӧй дӥсьты. Мурт шаерын кинлы мон кулэ луом? Со но озьы ик малпаз, луоз, дор палъёсаз кошкиз. - Собере тӥляд улонады бадӟым воштӥськон ортчиз. Кышкыт ӧй вал-а ныло-пиё семьяе пырыны? — Ӧй, ӧй кышка. Мыным сое ортчоно вал, дыр. Огнам улыны дышем мурт, 42 аресам мынӥсь мар ке Геннадий Соловьёвлы бызи. Со вакытэ Геннадий Степанович гуртысьтымы сельсоветын председатель луыса ужаз. Кузпалыз солэн Вавож палась вал. Висеменыз сэрен улонысь вазь кошкиз. Куать нылпизы кылиз: куинь ныл но куинь пи. Мамазы кулыку, самой бадӟымез Юра пизы армие кошкиз, нош пичиез Надя 6 аресаз мынэ вал. Табере нылпиос быдэ вуизы ини. Нуныкайёсмы но трос ни: 10 внуке, 5 внучкае, 2 правнучкае. Вордӥськем нуналам мар но уг кузьмало соос мыным! Бертэмзылы гинэ но туж шумпотӥсько. Мар табере мыным кулэ на? Мыным кузпалэн 15 ар сяна улыны ӧз кылды. Генялэн сюлэмыз висьылӥз. Лябӟемзэ шӧдӥз, лэся, одӥг пол, валес вылын кылльыкуз, монэ дораз ӧтиз. Ӝакы, мон ӝоген куло, шуэ. Мон шулӟектӥ: осто, мар вераськиськод, нош мон кызьы огнам улом? Мон соку кошко татысь, уг улы огнам, шуисько. Улод, улод, Ӝакы, шуэ, тонэ нылпиос ярато. Макем тон визьмо нылкышно вылэмед. Нылпиос куспын котьмар дырмы луэ вал. Куать кузя ук соос. Но ми Генялы номыр уродзэ ӧм вераллялэ, мар ке вал, сое нылпиос пушкы кельтылӥмы. Монэ соослэн кылынызы вӧсь каремзы ӧй вал. Вордэм мамазэс кадь яратӥзы. Пичи дыръязы Геня соосты курдатъя вал, ӧд ке кылзӥське, мамадэс улляло шуыса. Соку нылпиос мон борды бинисько: мама, кошкод-а шуыса юало. Уг, уг, мон тӥледыз жаляса лыктӥ ук, шуисько. Нуназе колхоз уже потай, нош уйёссэ кӧня пар пӧзьы но пыдвыл керттӥ меда! Чидай, ӧй кошкы. Адӟонмы сыӵе вал, дыр: куать нылпи вылэ эшшо кыксэ, Генялэн Миша агаезлэсь Володя пизэ но Лена нылзэ, дорамы басьтоно луимы на. Ачим но курадӟыса будӥ бере, соосыз но, таосыз но нылпиос умой мед улозы кадь потӥз. Огзылы но шунытме ӧй жаля. Йӧно семьяын вордскем нылпиосты калык радэ поттыны тырши. Генялэн благословить карем кылъёсыныз улӥськом, дыр, шуыса, малпасько. - Кырӟась мурт шудтэм луэ, шуо. Соос радэ асьтэдыз пыртыны быгатӥськоды-а? Сюанын — Корка тыр нылпи пӧлын улыса, астэ шудтэм шуыны уг яра ни. - Удмурт культураез, кырӟанэз утемды но вӧлмытэмды понна республикаямы нырысьсэ тӥледлы сётэмын «Признание» калык премия. — Номыр но озьы гинэ уг ортчы, дыр. Пичиысен котькыӵе удысын тырши, секытлэсь ӧй кышка. Соин ик, дыр, 1986-тӥ арын Эшъяськон орденэн пусйизы. Со вакытэ ик туспуктэмме Ижысь Данъян пул борды шуккизы. Доскаез усьтыкузы, ачим Иже мыныны ӧй быгаты. Геннадий Степановиче шуэ, Иже, пе, ветлоно ай тонэ адӟыны. Ӝытазе кузпалы доре вуиз но паймыса вера: ёросысьтымы, тон сяна, доска вылын нокин понэмын ӧвӧл. Нош 2005-тӥ арын Кияса ёрослэн дано адямиез луи. - Улонады бадӟымесь вормонъёс басьтэмды понна кинлы меда тужгес но тау кариськоды? — Выныным беcпризорнойёс луыса кылимы. Милям корка вадьсамы пересьёс улӥзы. Уката но тодам лыктэ Лёгор агай. Ма, кышноез но солэн туж умой вал. Ялан соослэсь адӟем карыса, будӥ, верам кылъёссэс пелям поныны тырши. Гуртысь вазен улэм пересьёслы паймемысь но синмаськемысь али ке но уг дугдӥськы. Кыӵе соос улонэз валазы, визь сётыны быгатылӥзы, котькуд ужзэс малпаса но чакласькыса лэсьтылӥзы. Куддыръя шонер-а меда лэсьтӥсько шуыса юалляськыны доразы мынӥсько вал. Уддяди калыклы тау каремысь уг дугдӥськы, Лёгор агаез но, солэсь кузпалзэ но, вордэм анай-атайме но ялан буре вайисько, музъемысен инбамозь соослы тау карисько. — «Инвожо» ансамбльтэк тӥледыз син азе ик пуктыны уг луы. Эшъёсты шуо: тӥ «Инвожо» ансамбльлэн шорсюлэмыз. Сцена вылэ ваньды вашкала, жильк-жильк удмурт дӥсен потӥськоды. Куараосты сярысь веранэз ӧвӧл ни — зэмос артистъёслэн кадесь. Вормонъёсты но адӟем карымонэсь. Нылкышноослэн гуртысь хорзы — «Инвожо» ансамбле ветлӥсь эшъёсылы но тазалык сӥзисько. Соосын ми ӵош кыдамы, одӥг семья кадь улӥмы. Али но ялан огинын. Ёрос кивалтӥсьёсты, культура отделын ужасьёсты вератэк кельтэме уг поты. Соос коллективмылы ӧй ке юрттысалзы, сыӵе югыт сюрес милемлы ӧй усьтӥськысал. Вань ӟеч калыклы ӟеч кылъёс вераме потэ. Сыӵе адямиос вӧзын улыса но будыса, мон адямие потӥ. Бадӟым тау кареме потэ Надежда Пахомовалы, милям ёросамы со «Удмурт кенешен» кивалтэ. Надежда Викторовна ке милесьтым мылкыдмес ӧй ӝуткасал, ку сонякемысь дуннеосты котыръясалмы ай. Эсьмаса, самолётэн но кӧня пол лобаны кылдылӥз. Нырысь ик кунгож сьӧры Финляндие потамы, собере Эстоние вуылӥмы. Кӧня пол фин-угор фестивальёсы пыриськоно луылӥз. Кылдӥз ке кылдӥз калыкен адӟиськыны! Вуылӥмы Латвиысь «Балтика» фестивале, Чебоксарые, Марий Элэ, Калмыкие, Челябинске но трос музон интыосы. 2010-тӥ арын шуд усиз «Минута славы» передачае пыриськыны. Котькытын милям дӥськутмылы, кырӟаны но эктыны быгатэммылы паймылӥзы. Фестивальёсысь лауреатъёс луыса бертылӥмы. Со вормонъёс эшшо юнгес мылкыдмес ӝутылӥзы, азьланяз улыны но ужаны кужым сётылӥзы. - Тӥ Геннадий Степановичлэн Петя пиезлэн семьяеныз улӥськоды. Юрт котырды жон-жон. Нош асьтэлэн вордӥськем коркады кыдёкын-а? — Атай юртмы али ке но интыяз сылэ на, 1910-тӥ аръёсы ӝутэм корка вужмемын ини, ланьырскемын. Жаль потыса ик нуналлы быдэ шораз учкылӥсько, но мар карод на соин? Выны улэп луысал ке, отын ик улысал, дыр, ай. Мон бызьыку, Сеня дотово бӧрдӥз, апай, тон кошкиськод бере, мон та юртэз вузало, шуэ. Огмылы но отын улыны ӧз кылды. - Тӥлесьтыд 80 арес тырмондэс Кияса черкогуртысь культура юртын пусйизы, собере — Ижысь Эшъяськон юртын. Юбилееныды ӟечкыланы вуылӥзы элькунысьтымы тодмо-дано адямиос: учёнойёс, артистъёс, кылбурчиос. — Тау кареме потэ вань удмурт калыклы. Тужгес но Надежда Пахомовалы. Со ке монэ ӧй ӝуткасал, кытысь таӵе-таӵе данэз адӟысал ай. Источник: Соловьева, О. Н. Кырӟакум бӧрдӥсько, бӧрдыкум кырӟасько / О. Н. Соловьева ; записала Л. Тихонова // Удмурт дунне. - 2012. - 9 нояб. - С. 6, 11 : фот. - (Удмурт кизилиос)

https://vorshud.unatlib.ru/index.php/%D0%A1%D0%BE%D0%BB%D0%BE%D0%B2%D1%8C%D1%91%D0%B2%D0%B0_%D0%9E%D0%BB%D1%8C%D0%B3%D0%B0_%D0%9D%D0%B8%D0%BA%D0%BE%D0%BB%D0%B0%D0%B5%D0%B2%D0%BD%D0%B0

2024-03-05T07:53:06Z

<urn:uuid:6ceedb16-960a-4e20-b3d2-556f0467f6d1>

udm-Cyrl

tlsh:T110DEFF928A81DE1E8663D65A7E4143224DE55253C3233B5B5CD1B4513599054EEF9433BAE61296DE18FFA264E042F808B74FBCCB58FEBABE7222140879BF7BF2014823D72A

Вуж Ӝикъя гуртысь Пазял нимо таза пиосмурт, пе, тэк улыны уг яраты вылэм. Паськытэсь лулпу куасъёсыз вылэ султэ но, тыпы вугыё пукыӵсэ кутыса, тэле пӧйшураны мынэ, Тӧлпери кадь ӝог кошке вылэм. Выль усем лымы, пе, бӧрсяз пурӟыса гинэ кыле. Солэн пижныосаз кайсыос туж трос сюрыло вылэм. Ӟичыосыз но трос гинэ кутылэм. Озьы пӧйшураса ветлонъяз, со Зэрпал лёг палась интылы туж синмаськем. — Мон татчы улыны лыкто!— тэль тыр ик кеськыса верам, пыд улысьтыз музъемез ик зуркатэм. Сю аръёсын сылэм писпуос сильтӧлэк погыръям кадь куашетыса пограло, пе. Пилеме сузькыны турттӥсь ӝужыт, зӧк пужымъёс музъемез пилено вылысь кадь усё. Пазял ужаны но мыло-кыдо вылэм, пӧйшураны кадь ик. Кунулаз понэм пӧсь нянь сукыриез тэль коран дораз мьнытозяз сӥяны уг вуы вылэм. Ӝоген Пазял выль сайкем интыяз улыны лыктэм. Вужгуртсэ вунэтонтэм вылысь, гуртэзлы Пазял-Ӝикъя ним понэм. Нош дыртыса лыктэменыз, лэся, сенькиен чакмазэ басьтыны вунэтэм. «Э-э, нош тыл поттонме басьтыны вунэтӥськем ук мон!» шуыса, Ӟумъя доры мыноно кариськем. «Ӟумъя иськавынлэн тылэз вань, дыр, сётоз»,— малпам. — Ӧд-а сётысалыд, Ӟумъя иськавын, тылдэ?— корка пырем бере ик, мур йыбырттэм Пазял. — Выль лыктэм иськавынъёслы сётъяны мынам тылэ ӧвӧл,— мышсэ возьматэм Ӟумъя. — Ӵок, ӧвӧл ке,— киыныз шонтэм Пазял.— Со понна мынам нылъёсы тыныд уз луэ. Кызьы вераз Пазял, озьы ик луиз: туннэ нуналозь Зумъя гуртысь одӥг Пазял нылэз но уд шедьты... — Тыл курыны лыктӥ, Уча иськавын,— Уча доры пырыса, нош ик мур йыбырттэм Пазял. Уча иськавынэз гур пельпумысьтыз бадяр пу чагписсэ басьтэм но, тыл поттонэн ӵош сётыса, «иськавынэн иськавынлы тэрыса улыны мед кылдоз шуыса верам. — Та дырысен асьмеос кыкнамы но ӟеч иськавынъёс мед луомы,— йыбырттыса кошкем Пазял. Пазяллэн улон интыезлы матын вылэм Айпак ты. Вало шурлэсь но узыр вылэм со чорыген. Пазял со тыэ чорыганы ӵем гинэ ветлылоз вылэм. Та палан вашкала дырысен улӥсь Ӝужгеслэн Пазяллы вожез потэм: «Дугды тон, Пазял, та Айпак тыын чорыгамысь. Возьдаськыны кулэ тыныд, бер лыктэм иськавынлы, татын кузёяськыны».—«Уг дугды та тыысь чорыгамысъ,— шуэм Пазял Ӝужгеслы,— кыкнамы но одӥг ин улын улӥськом». - Кин ке луло муӵез Вало шур вамен ӵыжыса поттыны быгатӥз, со гинэ чорыгалоз та Айпак тыын,— Ӝужгес ӵектон сетэм. Пазял Ӝужгеслэн ӵектэменыз соглаш луэм. Нырысь ик луло муӵез Ӝужгес ӵыжем. Вало шур сопала капчиен вуттэм. Нош Пазяллэн ӵыжем муӵез Вало шоры гинэ усем. Дурыстэм юн вожез потэм Пазяллэн. Мон тыныд нылме но уг сёты, нылъёстэ но кен уг басьты, — шуэм. Зэмзэ но, Пазял-Ӝикъя гуртысь одӥг Ӝужгес нылэз уд шедьты, Ӝужгес гуртысь нош — Пазял-Ӝикъя нылэз[1]. Литература[edit] ↑ Эшъёс-юлтошъёс = Человек силен друзьями / сост. Т. Г. Перевозчикова ; пер. поэт. текстов Вл. Емельянов. - Ижевск, 1993 (с. 60-61).

https://vorshud.unatlib.ru/index.php/%D0%9F%D0%B0%D0%B7%D1%8F%D0%BB%D1%8D%D0%BD_%D3%9C%D1%83%D0%B6%D0%B3%D0%B5%D1%81

2024-03-01T13:19:56Z

<urn:uuid:babae6cf-a200-4429-a410-5a5c5c9e1b31>

udm-Cyrl

tlsh:T1C6A95BA18DD0DF1ECAB3D20A7D8656329DD555638323378A8CC1F511A591090EEFC4237BD641D2DE18EFD268E044E85CB78FA8CA18FDBA6E71231809BD7F2AB5014833E36A

Со воректӥз шуак. Чебер синмальдымон. Яркыт тусыныз но аспӧртэмлыко куараеныз сяна, кыскиз бордаз лулгуреныз. Угось отысь, лул пушкысь, потэм гур гинэ быгатэ туж кезьытъёссэ но шунтыны. Со гочатӥз ваньзэ: нылкышноосты но пиосмуртъёсты, пиналъёсты но арлыдоосты. Сое шуг валаны: со – вошъяськись, паймытъясь. Но котьку синмаськымон. «Ой, сюлмы, сюлэмы…», «Лемлет малпанэ», «Синяя птица», «Белая лилия» - калык кырӟанъёслы пӧрмо ни кадь. Но соос уг суралско ваньмыныз ӵош – соос Надежда Уткиналэн. Зэм, туннэ ми ум малпаське кырӟан сярысь вераськыны – Надя аслаз творчествоез сярысь трос мадьылӥз ни. Туннэ со паймытоз тӥледыз чылкак мукетыныз. - Редакцие электрон почта пыр кунгож сьӧрысь ивор ӧз вуылы на вал. Соин ик тынад Англиысь гожтэмедлы ми туж паймим. - Туала арын отын номыр паймымонэз ӧвӧл. Мон малпай: малы Англиысь газетъёс Н. Уткина сярысь гожъяло, нош Удмуртиын солэсь кытынзэ но уг тодо. Газет гожъям бере, тросэз юалляськыны ӧдъязы – тросэзлы со осконтэм потэм, шӧдске. - Школа бере тон университетысь романо-германской филологияя факультетын дышетскид, англи кылъя дышетӥсь луид. Соин ик Англие вуылон - кемалась возьмам малпанэд вал, дыр? - Бен, мон дышетӥ англи кылэз, но куке но Англие вуыло шуыса, ноку ӧй но малпалля, ӧй но оскылы. Со мон понна та дырозь сузёнтэм потылӥз. Но улонын, туж шер ке но, луыло выжыкылъёс. Яке юртто эшъёс. Кылем сӥзьыл Юра Перевозчиков (Кун Думалэн депутатэзлэн Светлана Смирновалэн юрттӥсез) ӵектӥз мыным конкурсэ пыриськыны. Со сярысь со лыдӟем Интернетысь Британиысь Кенешлэн сэрегысьтыз. Мон малпай: малы эскеронтэм? Куронъёссыя быдэсак тупасько: мон – егит, визьмо, культураез валасько, со удысын тыршисько… Зэм, пичияк кышканэ вал блат шуон пумысен. Быдэс Россиысь 22 адями - со туж ӧжыт. Москваысь, Петербургысь быръёзы но ужез быриз. Татын мыным нош ик юрттӥз Юра - Британиысь Кенешен со кемаласьгес тодмо ни вал, соин ик мон пумысен ӝыны кыл верамез юрттӥз, малпасько. Зэм, конкурстэк монэ нокин но ӧз куты. Конкурсэ анкетаосын куриськон 120 мурт лэзем. Москвае кенешыны 56-сэ ӧтизы. Тӥни со 56 пӧлысь бырйизы ни 22-сэ. - Кыӵе куронъёс пуктӥзы тӥ азе стажировкаез ортчытӥсьёс? - Нырысь ик, валамон, юазы стажировкае мыныны мылкыд карем мугме. Мон шуи, культураен вырем сяна, мон мыло-кыдо пыриськисько национальной политикае, тунсыкъяськисько пичи калыкъёслэн улэм-вылэменызы, культураенызы. Кемалась вуылэме потэ ни вал кельтъёс доры. Дуннеез адӟон понна гинэ мынысал ке, мон бырйыны быгатысал Нидерландыез но. Нялтас вераса, кайта мон Америкаысь индеецъёс доры стажировкае мыныны малпасько. Тодэме потэ, кызьы соос уло, мукет калыкъёсын кусыпъёссэс радъяло. Таяз стажировкаын мон бырйи калыккуспо фестивалез. Шаерамы кызьы соосты радъяны мон тодӥсько ни, 1996-тӥ арын Глазовын мынам кичӧлтэмея ортчытэмын вал Россиысь фестиваль но, нош кызьы ортчытоно бадӟым, калыккуспо фестивальёсты мон уг тодӥськы. Вань малпанъёсы быдэсмизы: мон басьтӥ сое, мар мыным кулэ вал. Мон кылзӥ дуннеысь тужгес усто хоръёсты, вераськи та бадӟым ужрадлэн менеджеръёсыныз. - Ачид кытын ке кырӟад-а? - Бен, ньыль нунал ӵоже мон кырӟай Уэльсысь одӥгаз клубын, нылпиосын пумиськонъёс ортчытъяй. Монэ туж умой пумитазы – президентэз музэн ки йылазы нуллӥзы, нош монэн пумиськонъёсы трос калык вуылӥз. Мае мон синйылтӥ? Отын калык ӟеч тодэ крезьгуро культураез, уг жаля солы коньдонзэ. Нылпи садэ ветлӥсь нылпиос нош хорын кырӟаны быгато ни – со туж усто. - Тонэ отын ӟуч каризы, дыр? - Ӧз. Россиысь шуыса пусйылӥзы - соиз валамон. Но мон асме котькытын удмурт шуылӥ, удмурт шӧмъем дӥсьёсын ветлӥ. Огласянь отын астэ удмуртэн шӧдыны данаклы умойгес вал, угось мон улӥ валиецъёс, асьме кадь ик пичи калык, дорын. Со ласянь огкыл шедьтыны мыным туж капчи вал. Соос туж тунсыкъяськизы удмуртъёсын. Телевидениязы интервью басьтыкузы, куризы монэ нырысь удмурт кылын вераны. Собере сое англие, англиысь валий кылэ берыктылӥзы. Мон мади асьме шаермы, асьме культурамы сярысь - турлы книгаос, открыткаос возьматъяй. Гимнмес кырӟай. Эшшо перепечен сюдӥ. Дорын ноку но быдэсак аслам пӧраме ӧвӧл, отын кутсконысеныз пумозяз ваньзэ ачим лэсьтӥ. Англиысь выль тодмоосылы туж кельшиз. - Англиын улэмед сярысь туж ӝутскем мылкыдын мадиськод. Отчы кылемед уг поты вал-а? - Потэ вал. Туж шуг люкиськи. Мон адямиослы туж ӝог дышисько, соин, лэся. Котьку сямен ик озьы луэ. Мон вал ни Америкаын, Испаниын, Венгриын, Финляндиын Эстониын. Тужгес но матын луизы Эстония но Англия – нокызьы сюлэмы бордысь ишкалтэме уг луы. - Оло, кулэез но ӧвӧл? - Мон но озьы малпасько. Англиысь вуэме бере тани юри компьютер басьтӥ – табере нуналлы быдэ гожтэт басьясько. Тани нош гожтэт. Стажировкаелэн кивалтӥсезлэсь. Мыным оскемзэ вера, ушъя. Мукетыз монэ вӧтай, шуэ. - Тӥляд вал кузпалды но. Кыӵе вал люкиськон мугды? - Соку нырысь тодматскеммы сярысь – медло ваньмыз радызъя. Володяен ми тодматским ай, школаын дышетскыкумы ик – пумиським шаерамы ортчись одӥгаз слётын, мон ведь котькыӵе уже мыло-кыдо пыриськисько вал. Ог-огмылы гожтэтъёс ысъям, Ижевскын пумиськылӥм. Со мыным кельшиз – ӝужыт, чебер ӟуч пияш. Мон университетэ пыри. Со, ар ужаса, армие кошкиз. Вал моряк, Кубаозь уялляз. Ар но ӝыны служить каремез бере, отпуске бертылыкуз, анай-атаеныз тодматӥз, возьманы косӥз. - Осконтэм, тӥ кадь чебер нылашлэн со вакытэ нокинэз ӧй вал шуыса. - Вал, конечно. Со гинэ мар, мон яратӥ! 1985-тӥ арын Москваын ортчиз Дуннеысь егитъёслэн фестивальзы. Отысен тодматски немец пияшен. Ми ог-огмылы туж-туж синмаським. Со – уката ик. Дась вал Россие лыктыны, но соку Ижевск пытсамын на вал. Монэ дораз ӧтьылӥз, гожтэт ысъяз. Ӝоген нош монэ КГБ-е кысканы ӧдъязы: юалляськизы мар сярысь вераськеммес. - Тӥ вералляды? - А кызьы? Мон комсомолка вал ук. Шуизы: со тынад долгед. Озьы ик кожалляй. Огкылын вераса, мон кышкай – немец яратонэным кусыпъёсмес тӥяй. Вылаз ик, ӵап вуиз Володя. Витетӥ курсме йылпумъяку, ми кузпалъяським. Улыны ӧдъям мон дорын, тани та квартираын. Семьяен улон мыным туж кельшиз. Мон Сухих луи. Вордӥськиз Женя пимы. Но картэлэн сюлмыз ялан гуртэ кыскылӥз. Со туж яратэ вал инкуазез, пудо-животэз. Одӥг нуналэ шуиз: Надя, всё – мон тазьы уг быгатӥськы ни. Мон соку кылзӥськись егит кышно вал бере, декабристка музэн кошки со сьӧры. Инты утчаса, пельпумамы пиен вуим Ува районысь Жужгес гуртэ. Сётӥзы пу корка. Мунчомы ӧй вал – колхозлэназ ветлӥм. Колхоз прачечнойын ик зыраса-вуштыса выж лёгет миськылӥ, ӝыт но ӵук плита эстылӥ. Вал Лада ыже но - сое мон колхоз ужрадын утӥ. Буйгатъяз уже – нылпиосын но дышетӥсьёсын огкыл ӝог шедьтӥ. Мылкыдме бурдъялляз на отысь ансамбль. Шонерзэ вераса, со ик тӥяз но, дыр. 1990-тӥ арын декабре Ижевскын ортчем смотре пыриським. Отысен монэ соку ик синйылтӥзы – мон дӥсьтӥсьгем вылӥськем, лэся. Огъя номеръёс сяна, огнам но кырӟаны куриськи на. Ӧз алэ. Тӥни соку Владимир Емельянович Владыкин мон доры лыктӥз но шуиз: - Тӥ паймымон чебер кырӟаськоды – эскере ай, асьтэос кырӟан гожъяса. Михаил Егоров соку ик тусме пуктӥз, Георгий Грязев интервью басьтӥз. Гуртысь лыктэм артистка понна одӥг ӝыт ӵоже со туж трос вал. Мынам пушкам маиз ке берытскиз, табере мон городэ мынон сярысь гинэ малпаськыса улӥ на. Газет-телевизор пыр чакласа улӥ луоно ужрадъёсты. Котькудаз лобыса кадь ветлӥ. Но ӝоген со Сухихелы кельшемысь дугдӥз, кусыпъёсмы сӥялскизы. Одӥгез сыӵе ужрад азьын со монэ нылпиен ӵош корка пытсаса кельтӥз. Мон асме четлыкысь тылобурдоен шӧдӥ. Но потыны быгатӥ: пиеным валче укнотӥ тэтчыса кошки. Но выльысь городэ улыны ми ӵош кошким – Володя ӵап институтэ пыриз. Татын ини монэ нокин но возьыны ӧз быгаты ни. Мон сцена вылэ потӥ. Андрей Анкудинов «Арганчи» ансамбляз ӧтиз – юрттӥз, дыр, солэн анаезлэн – Розита Анкудиновалэн – «Чипчирган» ансамбляз кырӟаме. Картэлы сыӵе уже чик ӧз кельшы: мон, пе, артист ӧй басьты – кышно. Огпол гастроле лэзиз ик, кыкетӥяз пиме ӧз кельты ни, сьӧрад нуллы, шуиз. Кӧня ке толэзь улыса, ми люкиським. - Тон ялан сюрес вылын, гастрольёсын. Пидэ будэтыны секыт, дыр? - Сокем ӧвӧл. Мынам трос эшъёсы, ӵыжы-выжыосы. Женя дышиз ини монтэк улыны. Ми пиеным туж валаськом ог-огмес - сямъёсмы огкадесь. Али тани дышетске пианиноен, гитараен шудыны. Ветлэ искусствоосъя школае, хорлэн солистэз луэ. Со мынам зэмос пиосмурт ини – дӥсяськыкум но учкыса гинэ улэ, индылэ, мар тупа, мар – уг. Нош ӝоген ми паспорт басьтом, Уткин луом. Угось выжыямы мон сяна Уткинъёс ӧвӧл ни. Ма, Женялэн аслаз но мынэсьтым фамилиме басьтэмез потэ. Кытчы ке кошкылыкум, туж мӧзмисько пиелэсь, котьку трос кузьым ваисько. Бертэме бере ми соин ӵош кырӟаса пукиськом. - Тон туннэ ӝыт куное дасяськиськод. Ӝӧк сьӧрын кырӟаны косо, дыр? - Косо. Но котьку уг кырӟаськы. Мылкыд секыт дыръя куноын мӧзмыт кырӟан кырӟаса уд пукы ук. - Но тынад ваньмыз сямен сыӵеесь… - Тросэз соос кылдэмын мӧзмон дыръя. Соин ик туж матын котькуд адямилы, угось яратон, верам ини, со – шумпотыса тэтчан гинэ ӧвӧл. Со мылкыд зэмос ке, сюлэм пыртӥ потыкуз, туж курадӟытэ. Шуд сярысь малы ке туж ӧжыт кырӟало. - Тынад шуэмед потэ… - Бен, кырӟась мурт шудтэм луэ! - Но ваньмыз сямен артистъёс со веранэз шонертэмен лыдъяло. - Алдасько. Оло, вань ик кӧня ке шудоез. Но мон ас вылам шӧдӥ ни, со озьы шуыса. Соин ик малпай – тырмоз. - Ӧй вала – тон кырӟамысь дугдыны малпаськод шат? - Бен. Кырӟан люкетэ мыным нылкышно шудэз шӧдыны, семья кылдытыны. Нош тазьы со нокызьы уг пӧрмы. Собере, асьмеос вераським ук стажировка сярысь. Мон отчы юнме ӧй ветлы, дыр, ук, бен-а? Озьыен, маке но лэсьтыны малпасько. Вылаз ик, мынам улонэлэн радыз сыӵе: ньыль ар пала кырӟай «Арганчиын», ньыль ар ужай «Шундыын» (нялтас вераса, «Шунды» - туж зол школа, мон отысь туж трос басьтӥ. Сыӵе ик ӟеч кылъёс вераны быгатӥсько на «Чипчирган» сярысь), ньыль ар кивалтӥ «Лулгуреным». Табере маке но выльзэ кулэ – мон кисьмай ни кадь менеджер сямен но. Мон быгато кадь потӥсько кивалтыны но. Туж бадӟым мылкыды вань Кивалтонъя академиын дышетскыны! - Зэм, зол луысал Надежда Уткинаез министрлэн пуконаз адӟыны. - Ну, министрозь ик вазьгес, дыр, но сыӵе вераськонъёсты мон кылылӥ. Огласянь, мон быгатысал – мынам трос тодон-валанэ, мынам трос кужыме, дартэ, мынам вань нимы – озьыен, кусыпъёсы, нош тужгес но кулэез – вань мылкыды! - Но сыӵе «пукон» политикаен герӟаське. - Бен. ӵемысь жаляса верано луэ, мыдлань политикаен. Асьмелэн кивалтӥсе пукто, «оскымон» луэмзэс учкыса. Нош визьмоосыз, быгатӥсьёсыз, зэмлыкез гажасьёсыз палэнэ кылё. Озьы нырысетӥосыз ӝужыт пукон вылэ пуксё но пуко, коньдон возьмаса. Нош со ӧвӧл. Соку мар каро? Номыр уг каро. В. Бельтюковез (коньдон ужпумъёсъя министрез) тышкасько но буйгатско. Вот соин сюлэм шуг. Кунгож сьӧрын озьы ӧвӧл. Асьмелы но дышетсконо котькуд удысысь поттыны. Тани культура асьме дорын воксё синазькыль луиз ни. Со «кыске» гинэ. Но сое луоз зол, азинскись удыс карыны. Дышетсконо бадӟым, дуно фестивальёс ортчытъяны. Дасяно проектъёс, ужано принципъёсъя. Егитъёслэн киязы чорыг интые, калтон сётоно. Уг ке валало, кытчы сое пуктыны, возьматоно, мед дышетскозы. Культура шоры асьмеос вашкала вакытысь шыкыс шоры сямен учкиськом. Усьтоно сое, выльдоно. Ортчытоно кыӵе ке бадӟым акция, уже кысконо пиар-компаниосты. Быгатӥськом ук быръёнъёс ортчытъяны, культураез но азинтыны быгатом! - Тон воксё мукет луэмед. - Бен, мон сылӥсько улонысьтым воштӥськонъёс азьын, малы ке шуоно, жади ни куанер кырӟась интыын улыны. - Нош кызьы творчество? - Мон солэсь куштӥськыны малпасько ӧй шуы. Нялтас вераса, кема вис карем бере, али выльысь гожъяськыны кутски. - Тынад ужаны быгатэмедлы зэмзэ но паймод. Огдыре ик ГИТИС-ын но дышетскиськод кадь вал? - Туэ мон диплом басьтыны кулэ ни вал, но Англие ветлэменым йырин, кайталы кельтоно луиз. Нош ужаны монэ кыкетӥ анае дышетӥз. Асламъёсыз анай-атае (со сярысь трос пол гожъямын ни) тямыс арес дыръям аварие шедьыса быризы. Зэмзэ ке, мон сое ноку но кыкетӥ уг шуиськы – со монэ будэтӥз. Со монэ яратэ, котьку жаля, сюлмаське. Мон но сюлмысьтым яратӥсько анайме но, атайме но. Соос ноку но тэк уг пуко вал. Озьы мон но дыши кадь дырме радъяны. Тани Англиысь вуи гинэ но ӵуказеяз ӝыт атайме 75 аресэныз ӟечкыланы бертӥ, нош сизьым часын ӵукна «Шундыкар» лагере ужаны мынӥ. Отын ужаме бере вуылӥ ни Эстоние. Эстония бере нуналлы быдэ сямен ветлӥсько я отчёт, я интервью сётыса. - Тон сыӵе пинал на, нош мае но адӟемын ӧвӧл ни… - Мон аслым пинал уг потӥськы ни. Вот вить арзэ куштыны ке луысал… Нылкышно понна зарни вакыт – куамын арес. Соку со быгатэ ни улонэз дунъяны, солэсь шӧмзэ шӧдыны. Со быгатэ яратыны. Но со дыре ик, солы яра на янгышаны, сьӧлыканы. Источник: Уткина Н. Э. Лулгур / Н. Э. Уткина ; записала Зинаида Рябинина // Удмурт дунне. - 2002. - 30 авг. - С. 6, 11. - (Удмурт кизилиос).

https://vorshud.unatlib.ru/index.php/%D0%A3%D1%82%D0%BA%D0%B8%D0%BD%D0%B0_%D0%9D%D0%B0%D0%B4%D0%B5%D0%B6%D0%B4%D0%B0

2024-03-03T03:59:31Z

<urn:uuid:b0d9499c-6d88-4cad-b797-5e24db47aaa2>

udm-Cyrl

tlsh:T17E9A6DA27891DF1E86B3D65A6E8147224CA59267D323375B5CD0B81175990A4EEF942376F60196DE1CFF9259E102F80CBB0F6CCA18FE7EAAB2121408797F7BE2028823D757

Удмуртиысь Йӧскалык политикая министерстволэн ӵектосэз таяз арын калыккуспо инлык басьтӥз но Россотрудничество юрттэмен радъяськоз. Со сярысь ивортэ элькунысь тӧролэн но кивалтэтлэн пресс-службазы. «Россилэн аспӧртэмлыкез солэн трос пӧртэм калыкъёсыз бордын. Асьме кунын 193 калыкъёс уло. Макем умой тодӥськомы асьмеос соослэсь историзэс, сямъёссэс, йылолъёссэс, лулчеберетсэс? Со юанъёслы валэктон шедьтон понна Этнографияя бадӟым диктант ортчытӥське. Кылем арын со нырысьсэ радъямын вал. Россиысь 800 площадкаосын, Владивостокысен Калининградозь, озьы ик Турциын но Швейцариын 90 сюрс пала адями отчы пыриськиз. Трос умой кылъёс верамын вал, соин ик Этнографияя бадӟым диктантэз ялан ортчытъяны малпамы», — пусйиз Россиысь Йӧскалык ужъёсъя федерал агентстволэн кивалтӥсез Игорь Баринов. Диктантэ пыриськон понна улосвылын сое гожтон площадкае интые яке Россотрудничестволэн кунгож сьӧрысь представительствояз вазиськоно. Ужрадлы йылпумъянъёсты Россилэн Кункатэзлэн нуналаз, 12-тӥ толсуре, шараялозы. Тодэ вайытом, кылем арын 4-тӥ коньывуонэ этнографияя диктантэз Удмуртиын но Россиын нырысьсэ гожтӥзы. Со понна калыкъёс но кунысь пӧртэм улосвылъёслэн лулчеберетъя аспӧртэмлыкъёссы сярысь 30 юанъёс дасямын вал. Ужрадэ Россилэн улосвылъёсыз, озьы ик Турция, Израиль но Швейцария пыриськизы. Огъяросси диктантэз 42 сюрс адями гожтӥз. Быдэс кунын 800 площадкаос ужазы. Удмуртиысь Ӟуч лулчеберетъя огазеяськонлэн ыстэм муртэз Максим Фефилов Йӧскалык кусыпъёсъя кенешын этнографи диктант сярысь Владимир Путинлы вераз. Солэн кылъёсызъя, та ужрад Удмуртиын юнме шорысь ӧз кылды. Элькунысь йӧскалык огазеяськонъёс тупаса уло, эшъясько, озьы ке но, туала улонын выжы калыкъёс, соослэсь лулчеберетсэс тодон сокем вылӥын ӧвӧл.

https://udmddn.ru/ivorjos/3-t-shurkynmone-rossiyn-etnografiyaya-ba/

2024-03-05T04:15:00Z

<urn:uuid:c45fb011-9102-418f-a15d-54445c6e26d7>

udm-Cyrl

tlsh:T13D0B66514980EF0E8763F2695D601B6148A68183A32337569CC1F5012596090FDFE5237BE711D6CE1CFF9258A006D8086F4FA8C659FE7A7FB227105877BB2AF6028C33E756

Та вожвылъяськон радъяське 2012-тӥ арысен. Валтӥсь мугез – удысужлы дышетон ужъюртъёсысь студентъёс пӧлы калыклэсь лулчеберетсэ вӧлмытон но сое утьыны мылкыд пыӵатон. Вожвылъяськонэз радъя Россиысь егитъёслэн союззылэн Удмуртиысь ёзэз. Туэ егитъёс асьсэлэсь ӵектссэс быдэстыны Удмурт Элькунысь йӧскалык политикая министерстволэсь грантсэ утӥзы. Со ик юрттӥз вожвылъяськонлэн радаз куд-ог воштӥськонъёс пыртыны, пуштрссэ узыргес, егитъёслэсь эскеронзэс мургес но тунсыкогес карыны. Вожвылъяськонлэн воштӥськонъёсыз сярысь мадизы Калыкъёслэн Эшъяськон юртысьтызы муниципал кылдытэтъёсын ужанъя ӧнерчи Ирина Трубицына но Россиысь егитъёслэн союззылэн Удмуртиысь ёзэзлэн кивалтӥсезлэн воштӥсез Диана Пислегина. Кылсярысь, студентъёс асьслэсь эскерон ужъёссэс арлы быдэ «Легенда народа»темалы презентациын но «Открываем Удмуртию» темая видеоролик пыр возьматъязы. Туэ соослы асьсэлэн темазыя классный часлы сценарий дасяно луоз на. Туэ егитъёс эскерозы Грак ёросысь Нижний Тыловай гуртысь но Дэбес ёросысь Смольники гуртысь кряшенъёсты, Алнаш ёросысь Варали гуртысь поръёсты. Кызьы калыкъёс сярысь люкам материалэз учкымон, тунсыко но валамон возьматоно валэктӥзы Калыкъёслэн Эшъяськон юртысьтызы режисер Дмитрий Корепанов но муниципал кылдытэтъёсын ужанъя ӧнерчи Анна Стародумова. Соослэн верамзыя, постановка лэсьтон азьын нырысь ик малпано ма понна со лэсьтӥське но ма сярысь вера. Дмитрий Корепановлэн малпамезъя, костюмъёс, декорациос дасяку, диалогъёсты малпаку но крезьгур бырйыку калыклэсь аспӧртэмлыксэ, улон шоры учконзэ лыдэ басьтоно. Дышетон ужъюртъёсысь шаертодонъя отрядъёслэн кивалтӥсьёссылы «Организация краеведческой деятельности в образовательном учреждении» темая семинар радъяськиз. Ватсаса тодон-валан сётонъя элькун центрысь ӧнерчи Юлия Пименова пусйиз, кивалтӥсьлэн валтӥсь меретэз – пиналэз Удмуртиын улӥсь калыкъёсын тунсыкъяськытон, солы калыкъёслэсь сям-йылолъёссэс, улон радзэс эскерон мылкыд пыӵатон.

https://udmddn.ru/ivorjos/vyzhyos-dory-berykt-skon/

2024-03-05T09:48:43Z

<urn:uuid:ec1d9517-6ebe-4982-bef6-3ed2edf2794c>

udm-Cyrl

tlsh:T19E86F67148D0DF0EC363D25A6D515A615DA495579316371A9CD1F5002566080FEFA8233BEB1186EE1CEE9254E006D81CBF4FA8DA19FE3A6FB76604483FBF29F6028C33C617

100 адямиос, интыос но ужрадъёс сярысь ӵектос, адӟытонъёс, фестивальёс: Удмуртия кунлыкезлы 100 ар тырмонэз пусйыны дасяське (Иворъёс от 07.09.2018) · ДДН Ижевск О нас О нас Сотрудники Контакты Проекты Нормативные документы Медиа Новости Иворъёс Развлечения Выставки Статьи Видео Удмуртские клипы Видеокурсы удмуртского языка Вебинары «Удмуртский с нуля» Фото Аудио Услуги Аренда залов Экскурсии Мастер-классы Методпомощь +7 (3412) 63-10-11 email@example.com 100 адямиос, интыос но ужрадъёс сярысь ӵектос, адӟытонъёс, фестивальёс: Удмуртия кунлыкезлы 100 ар тырмонэз пусйыны дасяське Чаклам ужрадъёсын йӧскалык политикая министр Лариса Буранова тодматӥз. Солэн верамезъя, котырес лыдпуслы сӥзем ужрадъёс быдэс элькунын но солэн палэназ ортчозы. Юбилеез пусъёнлы кутскон сётозы 2019-тӥ арын 4-тӥ шуркынмонэ Глазкарысь «Глазов-арена» йӧ дворецын, отын «#Удмуртия огазея!» («#Удмуртия объединяет!») театр шоу ортчоз. Собере эстафетаез улосвылысь мукет муниципал кылдытэтъёс кутозы. Соку ик «Мон яратӥсько Удмуртиез» («Я люблю Удмуртию») калык фильмез снимать карыны кутскозы. Валтӥсь ужрадъёс пӧлы пырозы: — «ДаУР!» элькун ӵектос. Со улсын 100 адямиос, 100 интыос но 100 ужрадъёс быръемын луозы, кудъёсыз 100 арскын Удмуртилэсь историзэ кылдытӥзы. Ӵектос 2019-тӥ арын 4-тӥ шуркынмонэ кутскоз но 2020-тӥ арын 4-тӥ шуркынмонэ йылпумъяськоз. Ар ӵоже ужрадъёс элькунысь вань каръёсын но ёросъёсын ортчозы; — вормонъёсты адӟытон — «Ледовое ЭКСПО Удмуртии»; — кар вӧлметъёсын мобильной адӟытонъёс – «Элькунлэн архивъёсыз»; — интерактивной мер ужрад — «Удмуртилэн ошмесъёсыз: сю аръем сюреслэн пичи историосыз»; — Удмуртилэн нуналъёсыз Россиысь улосвылъёсын; — Удмурт лулчеберетъя центрез пуктон; — лулчеберетъя но спортъя ужрадъёс, соос пӧлы пырозы цирк искусствоя калыккуспо фестиваль, «П. И. Чайковскийлэн вордскем шаераз» фестиваль, йӧскалык театръёслэн фестивальзы, «Брангурт фестиваль», Вань удмуртъёслэн ӧтчамзы, уянъя но ыбылӥськонъя ӵошатсконъёс но мукетыз. Быдэс афишаез 2019-тӥ арысь 1-тӥ пӧсьтолэзьлы кылдытозы. Александр Бречалов вань ужрадъёсты рос-прос дасяны куриз. Озьы ик лэсьтӥськон пумысен чакланъёс сярысь мылкыдзэ вераз. Удмурт лулчеберетъя центр одно ик кылдыны кулэ. «100 ар тырмонлы вуттэммы потэ ке, ужъёс 19-тӥ арын кутскыны кулэ», — шуиз элькунлэн тӧроез. Озьы ик пусйиз, кунлыклэн 100 арез – со нырысь ик адямиос но ужрадъёс. «Нимысьтыз саклык висъяны кулэ адямиослы, кин кылдытӥз, кин бадӟым уж лэсьтӥз. Пӧртэм арлыдъем адямиос понна ӟечлыко контент лэсьтоно, сое учкыны каньыл мед луоз. Быдэс кунлы тодмо муртъёс сярысь гинэ ӧвӧл, ёросъёсын но, каръёсын но нокинэ вунэтоно ӧвӧл», — шуиз Александр Бречалов, Удмуртилэн тӧроез. Ӵектэм ужанрадлык пумысен аслэсьтыз мылкыдзэ вераз Удмуртилэн дано кунмуртэз, ужась группалэн тӧроезлэн воштӥсез Валентин Тубылов. «Вань ӵектон ёросъёсын ужрадъёслы бадӟымгес саклык висъяны, соосты быдэстонэ огшоры адямиосты кыскыны. <…> Со Удмуртиын улӥсь котькуд кунмуртлэн праздникез, со соин данъяськыны кулэ, ми ваньмы удмурт кунлыкез нуллӥсьёс луиськомы», — вераз со. Кенешонлы йылпумъянъёс лэсьтыса, Александр Бречалов вань дэмлам ужрадъёсты нимаз ӵектосъёсы висъяны но партнёръёслэсь но фондъёслэсь коньдон кыскон бордын ужаны куриз.

https://udmddn.ru/ivorjos/100-adyamios-intyos-no-uzhradyos-syarys-e/

2024-02-29T01:54:36Z

<urn:uuid:44256728-3d96-4ee1-b731-c83534cad66e>

udm-Cyrl

tlsh:T1A27210C17981EE0EC7B3E15E6D9517134DE59657A326370A4CC0B0012A96051EEED4237FE71091DE1CFB5269E543EC18BF4E68DA0DBE39ABB32A140839BB65F6024C73E7A3

Party for Everybody — Брангуртысь песянайёслэн кырӟанзы, кудэныз cоос Бакуын Евровидениын выступать карозы. Кылдытон[Тупатыны | бамлэсь кодзэ тупатоно] Коллективлэн кылъёсызъя, кырӟанлэн удмурт кылын кылъёссэ соос асьсэос гожтӥзы, а англи люкетсэ одӥг тодмо британ гожтэм. "Мон авторлэсь нимзэ уг вера, вераны уг быгаты, со ӟуч ӧвӧл", — вераз "Комсомольская правда" газетлэн корреспондентэзлы коллективлэн кивалтӥсез Ольга Туктарёва. Крезьгурез гожтӥз тодмо крезьгурчи Виктор Дробыш, кинлэн студияз та кырӟан гожтэмын вал. Тунсыко, кырӟанлэн удмурт но англи кылъёсыз быдэн гожтӥзы: ку Брангуртысь песянайёс гожтэм текстэнызы студие вуизы, англи кылын вариант но дась вал ни. Ку песянайёслы англи кылъёсты берыктӥзы, соос, Туктарёвалэн кылъёсызъя, абдрамон лэсянэз шедьтӥзы. "Ми кырӟаськом, гур эстӥмы, нянь котӥмы, тӧдьы ӝӧккышет валимы но ас нылпиосты гуртэ витиськом шуыса. Но вераськом, нылпиосмы гуртэ вуылӥзы шуыса, шулдыръяськом но эктом". Дышетыны англи кылъёсты Брангуртысь песянайёслэн интервьюзыя соослы чик секыт ӧвӧл вал. «https://udm.wikipedia.org/w/index.php?title=Party_for_Everybody&oldid=92657»-ысь басьтэмын Категориос: Кырӟанъёс Удмуртиысь культура но устолык Та бамлэн берпуметӥ воштонэз: 11:06, 11 Южтолэзе 2013. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/Party_for_Everybody

2024-02-28T13:33:39Z

<urn:uuid:d38a8c4f-1ef1-41e5-978e-d28c6347cc5c>

udm-Cyrl

tlsh:T13A3CAE419C81CE0F42A3D6576E411B3289E5D2539722374E8CC5F8116D56064ED7D8237BF61289CE5CFBD361E68BFC18BA4BE8D919BDBEAAB2271054397B26F6014C23C217

Кемалась-кемалась, вашкала аръёсы, улэм-вылэм одӥг куанер воргорон. Кема калгем со мурт шаеръёстӥ, узыръёслы ужаса, собере солэн дор палаз бертылэмез потэм. "Отын аслам коркае но, матысьёсы но ӧвӧл. Бускельёсын ке но пумиськыло, адӟиськыло", — малпам со. Тани ог шулдыр нуналэ потэм со кузь сюрес вылэ: кияз боды, тыбыраз — пуйы. Мынэ, пе, кутъёсыныз ӟукыртыса. Кема мынэм со, трос гуртъёстӥ, городъёстӥ потэм. Тани вуэм бадӟым сьӧд нюлэскы. Ӵапак со виын шунды но пуксем ни, олокытысь тём-тём пеймыт пилемъёс вуиллям, шуак сильзор кутскем — ӵаш, пе, вазе нюлэскын. Шимес йӧтэм воргоронлы, сюресэз но адӟемысь дугдэм, лӥял борды канжаськем но усем. Кытчы бен таӵеен мынод? Пуксем со лӥял вылэ но бӧрдыны кутскем: — Шундые-мусое, пот, пот, Пеймыт нюлэскысь сюресэз югдыты, Вордӥськем палъёсам бертны мед быгато! Лӥял жалям воргоронэз, шуэм солы: — Эн кайгыры, гажано адями, дорам пыр, куно лу, буртчин валес дасямын, небыт миндэр понэмын, татчы зор но уг йӧт, уг но гудыръя! Воргорон пырем Лӥял улэ, выдэм небыт кошна (труха) вылэ но умме усем. Уйлэсь ортчемзэ ик шӧдымтэ ни. Сайкам ӵукна но адӟе — куазь шулдырскем. Воргорон лысвуэн пыласькем, бадяр куарен ӵушиськем, Лӥяллы тау карыса, сюрес вылэ дасяськем. Соку Лӥял солы верам: — Кылзы ай, гажано сюресчи, дэмланме быдэстӥд ке, шуддэ шедьтод даурлы: нюлэскын чебер ты вань, вуэз пияла кадь дун. Куакъёс пӧлы пырыса возьма: куинь чебер нылъёс пыласькыны лыктозы, дӥсьсэс кыльыса, уяны кутскозы, огезлэсь дӥсьсэ тон кут но ват, берен ке куриз — сёт, синмаз учкыса, лякыт кылъёс вераса, соку ик егит батырлы пӧрмод, гажан эше. Воргорон Лӥяллэсь верамзэ пумозяз кылзэм, йыбырттэм солы но дыртытэк кошкем. Инмын душесъёс поръяло, нюлэскын кыйкайёс чирдо, эмезьпуос пӧлын мушъёс бызгето... Кема мынэм воргорон, тани вуэм чебер ты доры: зэм ик со туж паймымон, вуэз дун, сайкыт, ярдураз сяськаясь льӧмпуос но азвесь куаро бадьёс сыло, вуысь вужерзэс учко. Воргорон пуксем бадьёс пӧлы но возьманы кутскем. Ӝоген потӥллям вераны луонтэм чебер нылъёс, зарни йырсиё, небыт куараё, мугоръёссы сюсьтыл кадь веськрес, синъёссы инбам кадь сайкыт. Тани соос, дӥсьсэс куштыса, вуэ пыриллям, пальккаськыны кутскиллям. Воргорон ӝог гинэ басьтэм огезлэсь дӥсьсэ но куак пушкы ватэм. Потӥллям нылъёс ярдуре — кыкез дӥсяськиллям но кошкиллям, куинетӥез, дӥсьсэ шедьтытэк, ярдуре кылем, лӥятӥсь куараен дӥсьсэ сётыны курем. Воргорон ныл доры потоно кариськем. Ныллэн чагыресь синъёсаз учкыса ик, дӥськутсэ сётэм но шуэм: — Вождэ эн потты, мусо нылоке. Соку ик воргорон егит пияшлы пӧрмем. — Тау тыныд, казакпи,— шуэм солы зарни йырсиё нылаш. — Кельшисько ке тыныд, оло, кузпал луо ай. — Бызёд ик меда тон мыным, туж куанер муртлы, мынам юртъере но, ваньбуре но ӧвӧл. Кытын но кызьы уломы? — Та сярысь эн сюлмаськы, эше. Улом, ум быре. Оло, ваньмыз воштӥськоз ай, — верам солы егит нылаш. Воргорон шудэзлы оскымтэ, пегӟыны кутскем, нош ныл со сьӧрысь кыльымтэ. — Озьыен, тон но куанер улод, трос секытсэ чидано луод, — дугдыса китӥз кутэм воргорон но, соос азьлань вамыштӥллям. Тани вуиллям бадӟым каре но воргорон эксэй дорын ужаны медъяськем. Тани уло ини соос эксэй дорын. Вуэм праздник. Та воргорон ушъяськем, уй куспын вань бадӟым но пичи шуръёс вамен зарни выж лэсьтыны быгато шуыса. Кылэм тае эксэйлэн чаклачиез но верам кузёезлы. Эксэй воргоронэз дораз ӧтем но юам: — Зэм ик-а тон уй куспын зарни выжъёс лэсьтыны быгатӥськод? Воргорон "уг" шуыны дӥсьтымтэ. Эксэй косэм сое уй куспын зарни выжъёс лэсьтыны: ӧд ке, пе, быдэсты, улэп уд кыльы. Воргорон потэм но бӧрдыса кышноез доры мынэм. Соиз юам малы бӧрдэмзэ. Картэз ваньзэ верам. — Али мон юртто тыныд, но азьланяз визьмогес лу. Тани уй но вуиз. Зарни йырсиё кышноез потэм коркасьтыз, туж кужмо шултэм но кеськем: — Ого-го! Пичиос но бадӟымъёс — мон доры! Ваньмыз улэп макеос соку ик люкаськиллям со доры. Инмысь кизилиос адскемысь дугдытозь ужзы быдэсмем. Ваньмыз лэсьтэмын вылэм, кызьы косэмын: шуръёс вамен зарни выжъёс чиляло! Мукетъят воргорон ушъяськем, уй куспын быдэс бусые нянь кизьыны, араны но ӝӧк вылэ нянь вуттыны быгато шуыса. Эксэйлы тазэ но ивортӥллям. Ӧтем со ушъяськисез дворецаз но косэм: — Кызьы верад, озьы ик лэсьты. Ӵуказе ӵукна ӝӧк вылам выль нянь вутты, а то улэп уд кыльы. Нош ик визьмо кузпалыз юрттэм картэзлы. Таӵе кышноезлы шумпотыса, воргорон нош ик ушъяськыны кутскем: — Map гинэ та! Мон шунды луыса ӝужаны но, пуксьыны но быгато! Эксэйлэн вожез потэм, ляльчиез пыр косэм: — Со ваньзэ лэсьтыны быгатэ бере, мынам син азям шунды кариськыса мед ӝужалоз инбаме, ӧз ке быгаты, атаслэсь музэн, йырзэ корыштыны косо. Та сярысь воргорон нош ик кышноезлы верано луэм. — Тон мар, копак визьдэ ыштӥд-а? Таӵе ужлэсь секытсэ уд шедьты ук. Табере асьмеос кемалы люкиськоно луом. Ӵок ни, эн кайгыры, кылзы верамме. Тани тыныд кык кышет, огзэ бур кисыяд пон, мукетсэ — палляназ, кияд та бугорез кут, кушты пыд азяд но вамышты отчы, кытчы питыралоз со. Воргорон кузпалызлэсь дэмланъёссэ быдэстэм. Кема мынэм со нюлэсъёс, зарезьёс сьӧры, куке-соку вуэм бадӟым югыт дворец доры. Бугорез пушказ пыриз бере, воргорон но пыроно кариськем, бур кисыысьтыз кышетсэ поттэм. — Э-э! Та мынам сузэрелэн кышетэз, кытысь шедьтӥд ай? — юам кузё кышно. Воргорон, номыре ватытэк, ваньзэ радызъя верам. — Озьыен, тон эмеспимы луиськод! — шумпотэм кузё кышно но сое куно карем. Ӵуказеяз воргорон нош ик сюрес вылэ потэм. Мынэм, мынэм бугор сьӧры но уката чебер но узыр дворец доры вуэм. Табере со паллян кисыысьтыз кышетсэ басьтэм но нош ик дуно куно луэм: таиз но кузё кышно кузпалызлэн апаез вылэм. Озьы воргорон тодматскем кышноезлэн апайёсыныз. Соос ик валэктӥллям, кызьы шундылэн ӝужан интыяз вуыны. Отын но, синэз мальдытыса, чилясь дворец сылэ вылэм. Бугор отчы пыриз бере, воргорон но вамыштэм со сьӧры, кыкна кышетсэ кисыосысьтыз поттыса. — Та мынам нылъёсылэн кышетъёссы! Кытысь шедьтӥд тон соосты? — паймем Шунды мумы. Воргорон, номырзэ ватытэк, ваньзэ радызъя верам. Покчи эмеспиез вуэмлы Шунды мумы туж шумпотэм. Шуак вань укноостӥ югыт пиштыны кутскем. Шунды мумы эмеспизэ палэнскыны косэм: — Пие бертэ, сутскыны медад шедьы. Тани Шунды двореце пырем, пӧсь луэм. — Выль зынэз шӧдӥсько, кин ке вуиз, оло? — юам со мумизлэсь. — Эмеспимы вуэм, медад суты шуыса, мон сое палэнскыны косӥ. — Я, табере мед потоз ни. Кунозы потэм, синъёссэ киыныз пытсаса, — сокем мальдыт. — О-о, эмеспи, кызьы сюрес шедьтӥд ай дорамы? — юам Шунды. — Кышное валэктӥз. Бадӟым муген вуи: тодоно, кытысь шунды ӝужа но кытчы пуксе. Ӵуказеяз ӵукна вазь ик Шунды эмеспизэ сайкатэм но кык пуртыос шоры возьматэм: одӥгаз ялан ву пӧзе, мукетаз йӧ кынмемын. Ӵукна пал шунды йӧэн пуртые пыре, собере пӧзись пуртые, собере шуак инбаме ӝутске. Верамъяз ачиз озьы ик лэсьтэм. Ӵуказеяз эмеспи юам Шундылэсь: — Тон интые мынам ӝужаме луоз-а? — Луоз. Только ӵапак мон сямен ик лэсьты. Эмеспи ваньзэ чакласа лэсьтэм но шунды луыса инбаме ӝутскем. Нуналскын вань музъемез ортчем, ӝытазе вуэм со интые ик, кытысен ӝужаз. Ӝытсэ сиськыкузы, Шунды юам эмеспилэсь: — Я, вера, кызьы ветлӥд, мае адӟид? — Трос адӟи. Тужгес но — куанеръёслэсь курадӟемзэс: ужало, ужало, нош кӧтсы тыр уг луы, дӥськутсы начар. Янгышатэк янгыше усё. Куинетӥ нуналаз шунды эмеспи дораз потэм, пырем эксэй доры но верам, кызьы шунды ӝужа. Эксэйлэн аслаз но, шунды кариськыса, инбаметӥ ортчемез потэм. Йӧэн пуртыысь со быректӥсь вуэ тэтчем но потэмез луымтэ ни. Тӥни озьы воргорон эксэйлы пунэмзэ берыктэм: эксэйлэсь ваньбурзэ куанеръёслы сётъям, ачиз дворецаз улыны кутскем. Мон но со доры куное ветлӥ, ваньзэ сямен ик туж усто куноятӥз, тӧр сэргы пуктылӥз, небыт миндэр вылэ. Бер ӝытозь ӝӧк сьӧрын пукимы, сиимы-юимы, кырӟамы-эктӥмы, ортчемзэ тодэ ваимы. [1] Литература[edit] ↑ Удмурт калык выжыкылъёс = Удмуртские народные сказки / суредъёсыз Менсадык Гариповлэн ; [люказы но азькылзэ гожт?зы Д. Яшин но Р. Яшина. - Ижевск : Удмуртия, 2000. - С. 116-120.]

https://vorshud.unatlib.ru/index.php/%D0%A8%D1%83%D0%BD%D0%B4%D1%8B_%D1%8D%D0%BC%D0%B5%D1%81%D0%BF%D0%B8

2024-03-01T10:29:47Z

<urn:uuid:ed7ef5ca-6f0a-46b0-b692-a6601545cf18>

udm-Cyrl

tlsh:T1302E07526891DE1F82A3C25E7E8497628CE16653D323378E1CD1B8447991050EEF9423BBE60296DE58FE9268E141FC1CBA4EBCC654FE7BBBB2620548397F3BF1014863D656

Дано спортсменлэсь нимтулзэ верало ке, соку ик син азе пуксе солэн тусбуйыз. Нош тросэз-а меда маке вераны быгатоз Нина Парамонова сярысь? Нина Парамонова – шаерысьтымы одӥгез кужмоез спортсменка, куасэн бызьылонъя калыккуспо классъем мастер, дуннелэн но СССР-лэн куинь пол чемпионэз. 5-тӥ июле со 60 арес тырмонзэ пусйиз. Со азьын Нина Аркадьевнаен матысьгес тодматскыны кылдӥз. - Мон сярысь гожъянэз но ӧвӧл ни: ӵошатсконъёсы уг пыриськиськы, Олимпиадаозь ӝутскыны ӧз кылды, – киыныз шонтыса ик, пыкъяськыны выриз Нина Аркадьевна. – Туала спортсменъёс сярысь гожъялэ, туж данъяськисько шаерысьтымы куасэн бызьылӥсьёсын, вань кужымзэс сётыса, быдэс Россимес вылӥе ӝуто. Нош мон кадьёслэн дырзы ортчиз ни. - Адямиен тодматскыны ноку бер ӧвӧл. - Соиз но зэм. Дорамы лыктэмды юнме медаз луы шуыса, юалляськоды ни-а, мар-а. Вордскемын но быдэ вуэмын мон Можга ёросысь Зудногуртын (Зубнино). Анай-атае вань улонзэс колхозын ужазы. Анае – фермаын, бӧрысьгес бухгалтериын, атае колхоз пасекаын тыршиз. Гуртмы сярысь ке верано, со чылкак удмурт вал, ог 30 корка. Школа, нылпи сад яке клуб сярысь веранэз ик ӧвӧл ни. Тодон-валан люканы ветлӥмы артысь Кибъя гуртэ. Нуналлы быдэ 4 иськемез солань-талань вамышъямы. Кезьыт куазь, кыдырась зор, пелляськись тӧл тэшкылиослэсь сямзэс юнгес каризы. Классмы бадӟым но котыр ласянь кужмо вал: дышетсконын но спортын ялан вормонъёс басьтылӥмы. Классамы ик тодон-валан люказ, нош отӥяз Кун Кенешлэн депутатэз, Тӧроез луиз Игорь Николаевич Семёнов. - Озьыен, пичи дыръяды ик котькытчы вуиськоды вылэм. - Мон огинтыям тэк сылонэз тодӥсьтэм адями – боевик – вал. Нырмес олокытчы но чуртнамы, парта вылтӥ бызьылӥмы. Физкультурая урокъёсыз ке басьтоно, нырысетӥ вормонъёсы шӧдскыны кутскизы, 6-тӥ-7-тӥ классъёсын дышетскыкум. Бадӟым классъёсысь пиналъёсты пыдын но куасэн бызьылонъя ӵошатсконъёсын кельтылӥ, нош кузьдалае тэтчанъя школалэсь рекордзэ выльдӥ. Отӥяз ёросысь пиналъёс пӧлын но тужгес кужмоез луи. Соин но, дыр, школаысьтымы физкультураен дышетӥсь ыстэ вал Можгаысь ветеринарияя училищее – шаерысьтымы но СССР-ысь тужгес кужмоез тренер Сергей Плеханов доры. Озьы ке но, 8-тӥ классэз йылпумъятозям, спортлы сокем трос саклык ӧй висъя. Ми вакытэ пиналъёс дышетӥсь, эмъясь, кырӟась луон сярысь малпаськылӥзы. - Нош кыӵе сюресэз тӥ бырйиды? - 8-тӥ класс бере тросэз эшъёсы Можга педучилищее ӝутӥськизы, мынам но соослэсь бере кылеме ӧз поты. Документъёсме кутыса, педучилищее вамыштӥ. Озьы ке но дышетӥсь луыны ӧз кылды. Кытысь ке ӧвӧл монэ шедьтӥз Сергей Плеханов, шуэ: мон тонэ кемалась утчасько ни, лык дорамы дышетскыны. Уд но оске, документъёсы «педын» вал ке но, экзаменъёсме «ветын» сётӥ. Озьы малпамтэ шорысь пудо першаллэн удысаз вуи. Ветеринарияя училищеын трос саклык висъязы мугор кыдатонлы. Школаын дышетскыкум, нокыӵе тренировкаостэк вормонъёс дорам лыктылӥзы, нош студентъёс чупресэсьгес вылӥллям. Монэн ӵош дышетскыны пыриз на мукетыз кужмо спортсмен – Дэри ёросысь Нина Пестерова. Нуналлы быдэ тренировкаос ортчытъямы, дорамы кӧланы сяна ӧм вуылэ. Тыршеммы токма ӧз луы – кыкетӥ курсысен Совето Союзысь кужмо спортсменъёс пӧлы шеди, спортъя мастерлэсь куронзэ быдэстӥ, СССР-ысь куасэн бызьылӥсьёслэн командаенызы ӵош егит нылъёс пӧлын Калгариын ортчем «Олимпиадалэн осконэз» ӵошатсконэ пыриськи. Вормисьёс пӧлы шедьылӥ яке сизьым кужмоез пӧлын вал. Со аре ик Можга веттехникумысь нылъёслэн командазы Совето Союзысь училищеосын но техникумъёсын дышетскисьёс пӧлын нырысетӥ инты басьтӥз. - Ялан ӵошатсконъёсы потаса, дышетскондылэсь ортчемзэ ик ӧд шӧдэ, дыр? - Уд но оске, эшъёсы техникумез 3 но ӝыны ар куспын йылпумъязы, нош мыным – «тужгес устоез» студенткалы – быдэс арлы кемагес дышетсконо луиз. - Кызьы? - Азьвыл аръёсы но, туала вакытэ но куд-ог тренеръёс кужмо но быгатӥсь студентъёссэс ас доразы кемагес возьыны тыршо. Пӧлазы Олимп гурезёзь ӝутскыны быгатӥсьёсыз но луо. Мынам но отчы шедьыны луонлыкъёсы кылдӥзы вал ни кадь… Адӟон, пе, пыд улысь потэ. Одӥг вакытэ бордам няняськизы сьӧд пилемъёс. Европаын ортчоно ӵошатскон азьын Лениногорске бызьылыны мынӥмы. Ӵошатсконлэн берпуметӥ нуналаз мылкыд лӧптэмын. Эстафетаын вормон шоры гинэ мертаськисько… Гурезетӥ васькыкум, пумитам шедизы чорыгамысь бертӥсьёс. Адямиос вылэ пыремелэсь кышкаса, уськытски но кыз борды шуккиськи. Туж вӧсь луи ке но, эшъёсылэсь бере кылеме ӧз поты, чутыса но нюжтӥськыса кадь финишозь вуи, нош эмъясьёс доры мыныны кышкай, мурт городысь больницае огнаме кельтозы шуыса. Можгае вуыса, врачъёс доры вамыштӥ. Монэ эскеризы, спортэн эшъяськонме пыраклы вунэтыны куризы. Соку мон толэзьлэсь ятыр валесын кылли, эшшо сомындагес больничнойын вал. Собере кӧня ке нунал веттехникуме ветлӥ, но парта сьӧрын пукыны шугъяськи. Ваньмыз вылэ киыным шонтӥ но дорам кошки. Но куасъёс шоры лушкемен учкылӥ. 1980-тӥ аръёсы, кыкетӥзэ вордскем мурт кадь, спортын выль вормонъёс басьтыны кутски. - Дышетӥсь луон сярысь малпанъёстэс улонын быдэстыны кылдӥз-а? - Веттехникумез йылпумъяме бере шаерысьтымы спортъя «Урожай» огазеяськонын ужай. Ачим но бызьылӥ, егит спортсменъёсыз но визьнодай. Ӵапак соос шоры учкыса, вылӥ образование басьтон сярысь малпанэ кылдӥз. Удмурт кун университетысь спортъя факультетэ капчиен пыри. Студентъёс пӧлын мынам гинэ нимаз улон интые вал, уждун но, стипендия но сётӥзы. Студент аръёсам дорам куное вуылӥз тодмо спортсменка Раиса Сметанина. Улон интыелы чылкак паймиз: кызьы, пе, тон дорын уд улы, зарезь шоры учкыса… Горький урамысь «Подарки» магазинлэн вылӥязгес улӥ, укноосы Иж ӵыпет шоры учкизы. Университетын эшшо но бурдъяськи кадь. Россиысь вузъёс куспын ӵошатсконъёсын нош ик вормонъёс басьтыны кутски. Испаниын Совето Союзысь нылъёслэн командазы эстафетаын кыкетӥ инты басьтӥз. Нимаз стартъёсын но куинь кужмоез пӧлы шедьылӥ. Зарни медаль дорозь сузьтӥськыны ӧзгес удалты. Универсиадае мынӥсьёс мугорзэс кыдатыны кулэ вал гурезё интыын. Та ӵошатсконэ монэ нырысь лэземзы ӧз поты. Сюрес вылэ потон дыр вуиз но, документъёсыд, пе, дась, чемодандэ бича. Нимысьтыз дасяськытэк но, СССР-лэсь командазэ бере ӧй кельты. - Шуо на, СССР-ысь чемпионъёслэн ӵошатсконъёсазы но вормонъёс басьтылӥды. - Котькуд аре странаысь кужмо спортсменъёс сезонзэс Заполярьеын йылпумъяллязы. 1981-тӥ арын мыным но со ӵошатсконэ пыриськыны кылдӥз. Валамон, бадӟым ужрадэз учкыны люкаськемъёс туж витизы Галина Кулаковалэсь вормон басьтэмзэ. 30 иськем сюрес вылэ 70 пала спортсменъёс потӥзы. Со нуналэ Галина Алексеевналэн тазалыкез чутӥзгес, стартэ потонлэсь но алӥсько вал, ӧз кылзӥськы. 7 но ӝыны иськем кругъёсты 4 пол ортчоно вал. Куинь кругез куинь кузя мынӥмы, берпуметӥ люкетаз кыкетӥ интыын возиськись нылаш пӧлысьтымы палдӥз. Галяен кык кузя азьлань бызиськом. Шӧдӥсько, кужымез бырыны кутске. Кӧня ке иськемзэ ог-огмылы юрттыса мынӥмы, собере Галя монэ улляса кадь вераз: мын, кошкы, сотэк кыкнамес ик мукетъёсыз кельтозы. Со ӵошатсконын мон нырысетӥ луи. Г. Кулакова понна но шумпотӥ, со кыкетӥ инты басьтӥз. Нокинлы тодмотэм Парамонова сярысь трос вераськонъёс ветлӥзы, нош «Советский спорт» газетэ куинь кылын статья печатлазы. Озьы ке но та ӵошатскон бере мылкыды урод луиз. Куд-огезлэн пыкылэмез потӥз: Г. Кулакова, пе, юри сётскиз. Спорт – со спорт, кужмоезлы гинэ вормон лыктэ. 1983-тӥ-1985-тӥ аръёс куспын эшшо одӥг пол СССР-лэн чемпионэз луыны удалтӥз, трос пол кыкетӥ, куинетӥ интыосы ӝутскылӥ, сизьыметӥ интылэсь улӥе ӧй лэзькылы. - Бадӟым спортэн эшъяськемысь дугдэмды бере но ӵошатсконъёслэсь ӧд мозме. - 20 арлэсь кема бызьылэме бере шыпыт интыын улыны малпай вал. Городысь квартираме вузаса, Дэри ёросысь Италмас посёлоке юрт басьтӥ, ачим сельсоветэ ужаны интыяськи. Спортлэсь мозмытски гинэ кадь, монэ кысканы кутскизы шаерамы ортчылӥсь Гурт шудонъёсы. Пумитъяськыны ӧй дӥсьты, таяз учыре куасэн бызьылоно, суй кужымме мертано, ыбылӥськоно луиз. Полиатлонистъёс пӧлын вормонъёс басьтылӥ. Со вакытъёсы ик мынам юртэ вӧзы усьтӥзы Галина Кулаковалэсь музей-юртсэ. Отчы ик ужаны кошки. Табере Галина Алексеевнаен 18 ар валче улӥськомы. Бакчамы, юртъер котырмы огинын бере, котьма ужез кенешыса быдэстӥськомы. Нырысь аръёсаз гид тыр пудо вордӥмы, нош та вакытэ курегъёсмы гинэ вань. 5 ар ӵоже «Восточный» совхоз понна бызьылӥмы, полиатлонъя ӵошатсконъёсы пыриськимы. Районысь гинэ ӧвӧл, шаерысьтымы но ас ёзо эшъёсмес кельтыны ӟигармы тырмылӥз. Вормон басьтон понна нуналлы быдэ мугормес кыдатӥмы. Нырысетӥ интыосыз ялан ми басьтылӥськомы шуыса, куд-ог кивалтӥсьёслэн вожзы но потылӥз. Одӥг пол нимо-дано тренер дорамы лыктӥз но ымнырамы ик вераз: туннэ, пе, сётске ни милемлы, тӥляд вормонъёсты сотэк но лыдъяса быдтонтэм. Таӵе кылъёс бере мылкыдмы куашказ: милемыз вормыны ӟигарзы уг тырмы ке, нуналлы быдэ мугорзэс мед кыдатозы. Берло вакытэ Гурт шудонъёсы ӧтем куноос чотын гинэ ветлӥськомы на. Бызьылыны мылкыд вань ке но, тазалык уг тырмы ни. Спортлэсь чылкак куштӥськонтэм вылысь нуналлы кык пол, ӵукна но ӝыт, юртмы, бакчамы котыртӥ ог 2 иськем пала вамышъяса ортчиськомы. Сьӧрамы пунымес кутӥськомы. - Ваньмон дыръяды али ма карыны яратӥськоды? - Сборъёсын ма карыны ӟудэмысьтым, киужлы дышетски. Аслым дӥсь керттӥ, вуисько вал командаысь эшъёсылы но кузьмаськыны. Галина Кулаковен ӵош улыны кутскеммы бере но ӝытъёсы керттӥськыса пукимы, носки, пӧзьыос котьку кулэ. Аръёс ортчемъя мылкыд воштӥське вылэм, та вакытэ керттӥськон веньёсме пыдло ватӥ. Ма, уг но ваньмиськы киужен вырыны – бакчамы бадӟым. Источник: Парамонова Н. А. Боевик Нина / Н. А. Парамонова ; записала В. Емельянова // Удмурт дунне. - 2012. - 6 июля. - С. 6, 11. - (Удмурт кизилиос).

https://vorshud.unatlib.ru/index.php/%D0%9F%D0%B0%D1%80%D0%B0%D0%BC%D0%BE%D0%BD%D0%BE%D0%B2%D0%B0_%D0%9D%D0%B8%D0%BD%D0%B0_%D0%90%D1%80%D0%BA%D0%B0%D0%B4%D1%8C%D0%B5%D0%B2%D0%BD%D0%B0

2024-02-21T18:56:19Z

<urn:uuid:f56b997d-6a7a-4ec8-94d9-325bbf1deb3c>

udm-Cyrl

tlsh:T18E9BF9728890EF1EC263D15A6D4157224DE55653E3233B4A8CC0B5017596094EEF84237AEA11DADF5CFF9228E402E808BB4F78CA19FE7A7AB256150879BF7AF1024C73D71B

Удмурт кун филармониын ортче камерной крезьгурлы сӥзем ӝыт. Мон отчы кыӵе ке ӧтёнъя гинэ сюрем мурт. Вӧзам пуксиз тӧдьыкысъем шоро-куспо арлыдъем нылкышно. Мон сое, пукон радъёс кузя вамышъякуз ик, синйылтӥ. Ӟечбуръяськиз, лачмытак интыяськиз пукон вылэ. Ымнырыз туж чылкыт, сайкыт, синъёсысьтыз сыӵе шуныт мылкыд лыктэ! Дэремез но, пельпум вылысьтыз кышетэз но туж валаса быръемын - кытӥ ветло суредасьёс? Мукетъят вамыштӥ театре. Фойеын сылыку, малы ке син нош ик висъяз та кышномуртэ. Со нош ик огназ. Сыӵе ик синмаськымон. Вуоно арняяз калыкез ӧтиз «Айкай» фольклор театр. Уд оскелэ, нош ик пумиським та чебер нылкышноен. Удмурт концертэ лыктэм бере, асьме выжыысь ик, дыр, малпай мон. Тодматским. Валентина Васильевна Студитских, Удмурт кун университетысь дышетӥсь-психолог вылэм. Удмурт нылкышно. Анай кылыныз синмаськымон вераське. Улон-вылонзэ мадемез бере уката паймиськод, кызьы та чиед нылкышно, куректонлы сётскытэк, уката кужмогес луэ, котыраз чеберлык пазяны быгатэ. Ӟучъёслэн вань «гармония» кылзы. Ӵапак со тӥни туж тупа та кышномуртлы. Быдэсмымтэ малпан Валентиналэн Студитских фамилиез - песятаезлэсь. Сюмси ёросысь Булма гуртын Студитскихъёс ӧжыт ӧвӧл. Далайгес ни военнойёс сюрес вылысен татчы кельтӥллям поляк выжыысь висьыны усем воргоронзэс. Улӟыса со кышнояськем удмурт нылмуртэн. - Мон чылкак удмурт! - лыдъя Валентина Васильевна. - Тусы-буйы но тани быдэсак песянаелэн кадь. Школаын со туж шыпыт, кылзӥськись нылаш вал, отличница. Туж яратылӥз физкультураез, тужгес но - гимнастикаез. Одӥгез дышетӥсьсы городысь вал, соку ик синйылтӥз нылашлэсь быгатонлыксэ. Кӧня ке нылъёсты люкаса, радъяз нимысьтыз кружок. Отын соос позыръяськизы, тэтчазы, эктӥзы. Ӝоген ӵошатсконъёсы но потаны кутскизы. Дышетӥсез туж жаляз Валяез: - Городын будысалыд ке, тон усто гимнастка луысалыд. Тонэ тренеръёс доразы вожмаськыса басьтысалзы - таӵе арлыдын шори куасалляськыны нокин но уз быгаты ни, - паймылӥз со, быдэ вуэм нылаш шоры учкыса. Предметъёс нылашлы огкадь лякыт сётскылӥзы кадь, нош кин луэмез потэ, рос-прос ӧз валалля. Вазиськиз Удмурт кун университетысь физикая но математикая факультетэ. Пыриз капчиен. Городын улон Валялы туж кельшиз - дышетсконэз вискын со мыло-кыдо вутскылӥз эктонъя студие, гимнастикая секцие. Висказ ужаз на. Дырыз ваньмызлы окмылӥз. Шутэтскон нуналъёсы уго со нокытчы ӧз дыртылы - Калмез шур дурысь возьёслэсь туж мӧзмылӥз ке но, бертыны нокытчы вал: семьяез улыны кошкиз Ростов улосэ. Соин ик каникулаз но анаеныз адӟиськон понна воксё мукет пала билет басьяз. Визь Москваозь вуттэ… Физикаез дышетӥсьёс, огласянь, туж кӧс адямиос кадь: соослэн котьку валэктонзы вань котькуд учырлы, югдурлы, вырослы. Но озьы потэ нырысь-валысь гинэ. Угось асьмелы тодмо та наукалэн туж сюбег палыз гинэ, нош со - дурыстэм. Тодосчиос али но ялан маке эскеро, выльзэ усьто, паймыто… Мыло-кыдо дышетскись нылашез синйылтэ педагогикая но психологияя кафедраысь дышетӥсь П. Горфункель. Тодосчи ӵектэ студенткалы эскеронъёс ортчытъянъя лабораториын ужаны. Озьы Валентина тунсыкъяськыны кутске психологиен, эскере пиналъёслэсь пӧртэм арлыдазы вошъяськемзэс. Университет бере сое татчы ик ужаны кельто. Бӧрысьгес университетысь педагогикая но психология кафедра паськыта, усьтӥське нимаз факультет. Кафедралэн кивалтӥсез Александр Байметов Валентина Студитскихез соку ик уже ӧте. Огдыре Валентина Васильевна ужа Дышетӥсьёслэсь тодон-валанзэс будэтонъя институтын но нылпи садын, эскере 2-7 арес пиналъёслэсь будэмзыя вошъяськись сямзэс. Эскере, кызьы куспазы герӟасько сям но визь. Нуналмысь чакланъёс возьматӥзы: 3 аресозь пинал макем трос бызьылэ-шудэ, сокем ӝоггес азинске визь ласянь. 5 арескын пинал дышетсконэн тросгес тунсыкъяське ни, солэн тросгес тодэмез потэ, таӵе вакытэ шаплы пиналлы шуггес, каньылъёсызлы сярысь. Огкылын вераса, пиналлэн вордскем сямыз азьлань улоназ ялан шӧдӥське. Кинлы ке со юрттэ, кинлы ке люкетэ, соин ик анай-атайёслы, дышетӥсьёслы туж сак луоно. Пиналэз валан, солы тупась ӧрез возьматон - улонын туж бадӟым удалтон. Бӧрысь со бордысь пото тросэз азинсконъёс, вормонъёс. Эскеронъёс тырмыт, табере соосты кызьы ке огазеяно, йылпумъян лэсьтоно, ваньмыз со анай-атайёслы но, воспитательёслы но мед яралоз, токма медаз луы. Александр Кальманович лӧпкытэ дышетскисьсэ диссертация борды басьтӥськыны. Дэмла Москваысь психологияя институтэ, Инна Равич-Щербо доры аспирантурае пырыны. Валентина Васильевна туж шумпотӥз дышетӥсезлэн оскемезлы. Яратон кулонлэсь кужмо Визьмо нылмурт шоры синмаськыса учкылӥзы дышетӥсьёсыз, нош егит пиос яке кисыраллязы, яке эшшо маке. Сыӵе чебер дыды огназ уг улы, малпаллязы, дыр. Озьы Валя ӧз но шӧдылы - арлыдыз куамын пала люкаськем ни. Пересьмытозяз озьы ик пукысал, вылды, наукаез йырйыса. Ярам, кафедраысьтызы шаплы кышноос сюлмаськизы - Валентинаез тодматӥзы егит инженерен Александр Колчинэн. Александр Колчин университетысь преподавательёсты паймытъям укыр зол йырсазеныз, лэчыт визьмыныз - ас вакытаз солэсь интеллектсэ нимысьтыз лабораториын эскериллям. Но Валентина синтэм-пельтэм синмаськыны ӧз дырты, чакласькиз. Семьяос, пе, яке яратыса, яке лыдъяса-чотаса кылдо. Валентинаен Александр гожтӥськизы… малпаськыса. - Ваньмыз умой вал: пиосмы будо, анаймы юрттӥське, кузпалы заводын арысь аре ӝутске, но… одӥг нунал Шурик доре ӧз берытскы. Кыӵе шудтэм учыр луиз со нуналэ заводын, мон али но рос-прос уг тодӥськы, со вакытэ троссэ уг шараяло вал, но мон картме пыраклы ыштӥ… Бӧрдыса жадеме бере малпай: тазьы улыны уг яра! Картэз уд берыкты. Ӝабырски дышетсконэ, кутски диссертациме йылаз-пумаз вуттон борды. Али ке но со понна туж шумпотӥсько. Мон Москваын дышетски - отчы лобыса мынӥсько вал. Нош диссертация утён нуналэз улонысьтым тужгес шудо учырен лыдъясько. Эктонлэн кылыз вань - Нош ку тӥ выльысь удмуртомиды? - Зэм но, гуртысь кошкем бере мон удмурт кылэз йӧскадь ӧй кылылы ни - группаямы удмуртъёс вал, дыр, но ас кылынызы ӧз вераськылэ. Эшъёсы но, картэ но ӟучъёс вал. Озьы пумен мон вунэтыны кутски кинме-марме, городын удмурт кыл сярысь тодам но ӧз лыктылы. Токен шуккем кадь луи Дышетӥсьёслэсь тодон-валанзэс будэтонъя институтэ ужаны лыктэме бере. Александр Кальманович Байметов удмурт сямен вераське вылэм! Бӧрысьгес пушкысьтым выльысь кыре-буре куриськыны ӧдъяз пӧзись мылкыды. Ӵап сыӵе дыръя учыр но тупа ук. Мон пумиськи Андрей Прокопьевен, «Эктон корка» сярысь кӧня ке вераськем бере шуисько: яра-а тӥляд репетициосады ветлыны, туж тунсыко потэ. Пожалуйста, пе. Лыктӥ но ӵап огез эктӥсьсы уг тырмы, выльысяз нош кыӵе ке муг сюриз - монэ вӧзазы пуктӥзы, озьы ик ваньмыныз ӵош тапыртыны кутски. Нош мынам «эктон» кылэз кылэме ик уг луы - пыдъёсы асьсэос кошко. Озьы кыли егитъёс пӧлы. Ой, сыӵе шумпотӥсько, бадӟым тау Андрей Николаевичлы. Улыса-вылыса тодматским университетысь «Чипчирган» ансамбльлэн кивалтӥсеныз Ирина Пчеловодоваен. Огпол со мыным ӝожтӥськиз: ансамбль хореографтэк курадӟе, оло, эскероды асьтэды. Остэ, мон нырысь шуак луи. Огласянь, туж шумпотӥ, мукет ласянь - кисырай: кызьы мон Андрей Николаевич кадьёсын ӵошатском? Но со монэ кызьы ке лӧпкытыны быгатӥз, оскон пыӵатӥз. Озьы дӥсьтонлыкме поттыса, вамыштӥ «Чипчирганэ», калленэн та уже кыстӥськи. Табере кӧня ке арзэ ни студентъёсын эктыса-кырӟаса ветлӥсько, олокытчы но вуылӥм ни. Кылем арын, кылсярысь, ваньзэс паймытӥм Ленинград улосын. Концерт сётъяно луылӥм юнме дыръя но: ву вылтӥ катерен уякумы но, калык кырӟаны куре, дэремъёсмес кутылыса ик учке. «Чипчирганэ» вуэме дырысен мон асме чылк-чылк удмурт кышномуртэн шӧдӥсько. - Быдэ вуэм пиосты кызьы учкизы арлыдаз вуэм анайзылэн выльысь калыке потаны кутскемез шоры? - Ой, соос шум гинэ пото. Мон улӟем бере асьсэлэн но удмурт выжызылы тунсыксы кылдӥз, табере, кытын мар вань, лыдӟо, юаллясько. Тужгес но тунсыкъясько калык кырӟанъёсын, крезьгурен. Монэ дорын удмурт дэременым шоголляло, фотосессия радъяло, компьютеразы пырто… Ма, ми эшъёс кадь ик. - Тӥ психолог, пиостэс будэтонын со юрттӥз, дыр, нош мукетъёслы кызьы асьсэды пиналэнызы возёно, со эш кадь медло шуыса? - Дышетскем, зэм, куд-ог учыръёсы юрттэ: сыӵе адями югдурез котыр ласянь учкыны быгатэ, тросгес вала, верамезлэсь азьло малпа. Но адями корт ӧвӧл, котьку возиськыны уг луы, куареттэк но уг луы. Пиосы быдэ вуон вакытэ милям но олокыӵе но учыръёсмы вал, но мон валалляй: макем зол алод, сокем зол соос пумитъяськозы. Со физикаысь тужгес огшорыез закон. Янгышамзылэсь но котьку куалектоно ӧвӧл, мед шӧдозы ваньзэ ас вылазы. Бадӟымез пие огвакыт дышетсконлэсь аналскылӥз, ой, кӧня куректӥ! Но бӧрысь ачиз валаз, эшъёссэ сутӥз, институтсэ быдтӥз, Москвае интыяськиз. Али контрактъя кунгож сьӧрын ужа. Таяз но учыре шуыны быгатысал: ой, кытчы кошкиськод, кинлы монэ кельтӥськод… Но солэн аслаз улонэз, мед радъялоз быгатэмезъя. Анайзэ ӧз ке вунэты, тау. Телефон пыр ӵем вераськиськом, ваньмыз умой шуэ ке, сюлэмы буйга. - Покчиез уката йӧспӧртэм кадь, - возьматӥсько мон кузь йырси пунэтъёсын, пель угыосын пияш шоры. - Ма со мар ни, азьвыл тусыз эшшо шукресгес вал, но аслыз кельше ке, малы мон куаретом, со монэ уг пыкылы ук. Вылаз ик, Виктор - художник, сыӵе солэн ассэ возьматон амалэз, аслаз шӧдонэз. Таиз пие горд дипломен йылпумъяз искусствоосъя школаез, университетэз. Ужа дизайнер луыса. Пиосы кыкназы крезьгурен тунсыкъясько, сое компьютерен гожъяло, покчиезлэн эшъёсыныз ӵош группаез вань - уй клубъёсын шудо. Адямилэн кыӵе ке тунсыкез вань ке, туж умой. - Валентина Васильевна, тросэзлэн кышномуртъёслэн семьязы но тыро кадь, ёрмыны но уг ёрмо, но шумпотонэз уг шӧдо. Мар ӵекто та ласянь психологъёс? - Пуш куараез кылзыса, улоно. Мон но котьку лачмыт ӧвӧл - асме вӧсь карыны, ултӥяны уг сёты, кылме вератэк уг улы. Бен, ӵемысь котырысь адямиосъя кариськоно луэ, но сыӵе дыръя уг яра аслыд пумит мыныны. Дышетсконо астэ пӧятэк улыны. Уг кельшы бордысьтыд адями, ужед синазькыль потэ? Но ведь тонэ со борды нокин но уг думы! Вошты, воштӥськы, яраты! Источник: Студитских В. В. Вошты, воштӥськы, яраты! / В. В. Студитских ; записала З. Рябинина // Удмурт дунне. - 2009. - 4 дек. - С. 6, 11. - (Удмурт кизилиос). За предоставление материала выражаем огромную благодарность редакции газеты "Удмурт дунне" Retrieved from "https://vorshud.unatlib.ru/index.php?title=Студитских_Валентина_Васильевна&oldid=437"

https://vorshud.unatlib.ru/index.php/%D0%A1%D1%82%D1%83%D0%B4%D0%B8%D1%82%D1%81%D0%BA%D0%B8%D1%85_%D0%92%D0%B0%D0%BB%D0%B5%D0%BD%D1%82%D0%B8%D0%BD%D0%B0_%D0%92%D0%B0%D1%81%D0%B8%D0%BB%D1%8C%D0%B5%D0%B2%D0%BD%D0%B0

2024-02-21T18:21:10Z

<urn:uuid:b79731d3-f3ac-4920-8088-770db21899b0>

udm-Cyrl

tlsh:T1ED6CE082AB91DF1E86A3C55A6E8147624CA55263D3233B5E9CD1B40075960A4EEFC4237AE61196DE68FF9254E102F808BB4F6CDA18FE7ABE7222054879AF3BF2014C33D75B

Татын ми кивалтӥсьёслы район калыкез сюлэмшугъяськытӥсь огшоры но кулэ, тунсыко но «бичатӥсь» юанъёсты сётыса, соослэсь ответъёссэс ялан интыяса мыномы. Тӥляд кыӵе кивалтӥсьлы юанъёсты вань? Милемлы гожтэт гожтыса но, сайт пыр но, 2-62-53 номеро телефонъя жингыртыса но ивортыны быгатӥськоды. Соос одно ик та рубрикаын инты басьтозы. Юан-валэктон рубрикаез районлэн главаеныз Рамиль Рашитович Нутфуллинэн вераськон бордысен кутскыны малпамы. Валамон ини, нырысетӥ вераськон луэмысь, районлэн кивалтӥсезлы юанъёсмы но тросгес. - Рамиль Рашитович, районлэн главаез луыса одӥг арлэсь уно ужаськоды ини. Районлэн улонэз Тӥ понна выль маке ӧвӧл, нош озьы ке но кудӥз удыс выль сямен усьтӥськиз? - Татын улон - со али район улонэз 100 процентлы тодӥсько шуэм кыл луыны уг быгаты но одӥг ар куспын талы вутскыны уг луы. Аслам опытэя, али самой матынэз гурт удыс луиз, мукетыз ялан но пӧртэм ласянь шараяське, малы ке шуид, образно верано ке, районлэн улонэз - секыт организм: одӥг орган висиз ке, кулэезъя ӧз ке ужа, быдэс организмлы изъян вае. Муглэсь ма бордын луэмзэ но шараяны, «эмъюмзэ» но шедьтыны кулэ. - Район калыкез туж сюлэмшугъяськытӥсь ужпум кыӵе? Тӥ доры тросгес кыӵе куронэн лыкто? - Лыктӥсьёслэн, гожтэт, заявление гожтӥсьёслэн 60-70 процентэз улон инты ужпумез сэрттон-пертчон пумысен юрттэт куро. Та туннэ гинэ кылдэм проблема ӧвӧл. Туж секыт югдурын луэмъёс вань, туж жалямон, та капчиен гинэ быдэстоно ужпум но ӧвӧл. Огъя вераса, государственной программаос вылэ пыкъяськиськом. Интыысь кивалтӥсьёслэн, лэсьтӥськонъя организациослэн юрттэменызы быдэстэм ужъёс но луизы. Аварийной югдурын луэм юртъёсын улӥсьёслэсь проблемазэс быдэстон шӧдскымон лэчыт ужпум. - Нош кыкетӥ интыын кыӵе проблема сылэ? - Оло, уж шедьтон проблема, дыр. Вань адямилы но уж сётыны ӧм быгатэ али. Районысь ужась арлыдэн дас сюрс адямилэн кык сюрсэз палэнэ ветлыса ужа. Табере палэнэ ветлыса, бадӟым уксё ужаны луонлыкъёс трос. Районын выль ужан интыос кылдытон вылысь, асьмеос но малпаськиськомы, утчаськиськомы. Со дыре ик инициатива возьматӥсьёс луизы ке но, умоен лыдъясалмы. Ужбергатӥсьёс но вузан-басьтон, услуга возьматон ӧръёсты матын каро. Соосты но валаны луэ, та туж ӝог доход сётӥсь удысъёс, нош производствоын утӥськод-а, келяськод-а - тодмотэм. Озьы ке но берло дыре кӧня ке ужбергатӥсь выль малпанъёсын вазиськиз ини. - Ку гинэ колхозъёслэн центръёсазы асфальт сюресъёс вӧлдӥзы шуыса шумпотӥськеммы вал. Ини соос сӧриськыса быдмизы. Адямиосты сюлэмшугъяськытӥсь проблемаослэн одӥгез, дыр, та? - Шонер валалэ, ми но шумпотыса вань сюресъёсы выльысь асфальт вӧлдысалмы, жаляса верано, луонлыкъёсты лыдэ басьтыны тупа. Та арлы, кылсярысь, сюрес лэсьтон но ремонт карон понна районлы 243 миллион манет уксё чакламын. Балтасьысь кӧня ке выль урамлы, Атня, Салаусь - Выль Салаусь сюреслы, Казань - Малмыж сюреслэн одӥг люкетэзлы, посёлокысь центрын но ньыль фермае мынон сюресъёслы гинэ тырмымон сумма та. - Лэсьтӥськон удысын но ялан троссэ витиськом: нылпи садъёс уг тырмо, школаос, культура юртъёс вуж, бассейн ӧвӧл, лэсьтыны кутскем чылкытатон сооружениос, ӝыны сюресэ вуыса, «кынтэмын»... - Республикаын лэсьтӥськонъя мынэм трос пӧртэм программаосъя асьме дорын но уж мынэ. Балтасьын 120 муртлы чаклам выль нылпи сад лэсьтӥськыны кутскиз, 1-тӥ сентябрьлы дась луоз шуыса малпаськомы. Кык школаын, «Романтик» шутэтскон лагерьын, фельдшер-акушер пунктъёсын, Карелиноысь амбулаториын, клубъёсын ремонт ужъёс мыно. Улын Княын фельдшер-акушер пунктэз но огазеям клуб, Тавзарын социально-культурной центр, Чутайын ветеринарной пункт лэсьтэмын но лэсьтыса вуттӥське. Субашын выль ФАП лэсьтӥськоз, Балтасьын бассейн лэсьтон ужпумын «югыт» адскыны кутскиз... - Тулыс бусы ужъёслы дасяськон кыӵе югдурын? - Умой дасяськимы шуыса лыдъясько. Техникалы ремонт лэсьтэмын, удобрение дасямын, али ке но дасяськом. Толэз но умой потӥмы. Туннэ нуналэ 168 тонна йӧл поттыса, 155 тонназэ вузамы. Сыӵе югдур одӥг районын но ӧвӧл. Али татчы калыклэсь люкам 26-27 тонна йӧлэз но ватсаны кулэ. - Штат кулэстонэн герӟаськем ужпум сярысь но Тӥлесьтыд малпандэс тодэме потэ. - Районын улӥсьёс шонер мед валалозы: та милям инициативамы ӧвӧл. Со милям мылкыд каременымы гинэ уг герӟаськы. Югдур туж «бичатӥсь», котькуд адямиез нимаз учкыны тыршомы. - 21-тӥ апрель - интыысь аскивалтон ёзэсъёслэн нуналзы. Гурт поселениослэсь ужзэс азинтон, калык пӧлын авторитетсэс ӝутон - нуналлэн куронэз. - Интыосысь проблемаосты сэрттонын-пертчонын, зэмзэ но, соослэн влиянизы бадӟым. Гуртъёсысь югдуръёсты соослэсь но умой тодӥсь, контроль улсын возись мукет управляющий орган ӧвӧл. Ужъёссы но ужпумъёссы трос пумо. Сое ваньзэ но комплексно ужаны кулэ. Праздникен валче соослы мылкыд карон одӥг гинэ: милемын но, район калыкен но огъя кыл шедьтыса, тупаса ужаны мед кылдоз.

http://baltaci.ru/news/azlane/ulon-intyi-no-kule-uzh-no-asfalt-syures-no

2024-02-27T13:46:32Z

<urn:uuid:7f6ebf1f-691b-45b9-9524-32743f352338>

udm-Cyrl

tlsh:T13F86BE025891DA1EC663E55A3E4956229CA58657A323375A8CD1F411754A065EEFD4233BE70185DF18EF8214E101E808BB4FACCA58FE7A6FB22618047D6F3AF2024837D797

Улӥллям-вылӥллям шырен ӟольгыриен. Тупаса улӥллям, куара-ланга поттытэк. Маке ужано ке — кенеш возиллям, ужано ужзэс уртче ужаллям. Одӥг пол сюрес вылысь шедьтӥллям соос куинь ӟег тысь. Мар, пе, таин кароно ай таӵе? Малпаллям, малпаллям но — кизёно кариськиллям. Шыр музъемез гырем-мудэм, ӟольгыри — усыям. Удалтэм ук бен ӟегзы! Шыр лэчыт пиньёсыныз вань бусызэс, одӥг шеп но кельтытэк, арам, ӟольгыри бурдъёсыныз кутсам-тӧлэм. Тысь вӧзы тысь, люкаллям таос вань няньзэс. Собере шори люкыны кутскиллям: одӥгез, пе, тысь шырлы, мукетыз — ӟольгырилы, одӥгез — шырлы, мукетыз — ӟольгырилы... Люкиллям, люкиллям но — берло тысьсы пало, пе. Шыр нырысь ятвылтэм: — Та тысь мынам, мон ныры но пыдъёсы вир луытозь гыри-мудӥ. Ӟольгыри пештырскем: — Ӧвӧл, та тысь — мынам. Мон бурдъёсме вир поттытозь усыяй. Кема-а ченгешиллям таос, ӧвӧл-а, кин кылэм, со ик тодэм, асьмелы созэ тодыны кылдымтэ. Нош ӟольгыри шуак со тысез кокчалтэм но лобӟыса кошкем. «Мед ай монэ сутылоз но тысьме басьтоз»,— малпам. Шыр нош ӟольгыри сьӧры уиськоно ик кожамтэ. «Малы меда та ченгешонэ нырысь ик пыриськи»,— ӝожомем со. Аслэсьтыз люкетсэ караз нуллэм но ӟольгыриез возьманы кутскем. Возьмам, возьмам, нош соиз вуымтэ... Ӟольгырилэсь люкетсэ но сусеказ тырем. Быдэс толалтэлы нянез тырмем. Ӟольгыри нош пень вылэ кылем. Мырдэм но кызьы тулысозь чидам[1]. Литература[edit] ↑ Черный хлеб = Ӟег нянь / сост., обраб. и пер. прозы Т. Г. Перевозчиковой ; пер. поэт. текстов О. Поскребышева. - Ижевск : Удмуртия, 1990 (с. 80).

https://vorshud.unatlib.ru/index.php/%D0%A8%D1%8B%D1%80_%D0%BD%D0%BE_%D3%9F%D0%BE%D0%BB%D1%8C%D0%B3%D1%8B%D1%80%D0%B8

2024-03-01T11:50:12Z

<urn:uuid:b92fa535-3344-4426-8001-1c0ed05b2a39>

udm-Cyrl

tlsh:T1B1BCD1518DE6DA0F4177E18BBA894A674CA2E7A78312329B4CE1745535A1050EFFE51BBAD57695CE38DED229E101E81C7B4A7CC70CFD7569B11205083D6F3BE3018833D725

Туннэ редакция тодматэ тӥледыз Россия Федерациысь Кун Думалэн депутатэныз Светлана СМИРНОВАЕН. Мар вуттӥз кыдёкысь гуртын будэм нылашез бадӟым политикае? Кинэн со али эшъяське? Кытын адӟе ассэ азьланьын? - Светлана Константиновна, ужамды но мар лэсьтэмды сярысь ивортонъёс газетамы ӵем печатласько. Но туннэ вераськем потэ вал асьтэос сярысь. Ойдолэ кутском таӵе юан бордысен. Тани ӵем кылоно луэ: политика - со кырсь маке. Озьы ке, малы тӥ, нылкышноос, отчы пыриськоно кожаськоды? - Политика пумысен сыӵе веранэн мон соглаш ӧвӧл. Бен, мукет удысъёсын сямен, отын но вань кырсь мылкыдъёсы выем муртъёс. Но ӟеч адямиос тросгес ук. Политикалэсь кырсьсэ гинэ адӟись муртъёслы тазьы но шуыны быгатӥсько: ми, нылкышноос, та уже сое чылкытгес карон вылысь ик мынӥськом. Учке ай, кин-о гуртады тросгес выре котырез утялтонэн, жуг-жагез ӵужонэн, дӥсь миськонэн? Озьы уго. Асьмелы туннэ туж уг тырмы вӧзысь адямилы юрттыны тыршон, ӟеч лэсьтыны сюлмаськон. Мон малпасько, политикаын кышномуртъёс тросгес луизы ке, асьме пӧлын ог-огдэ валан мургес выжыяськоз. Котьма шуэ, но обществолэсь висись интыоссэ нылкышно умойгес шӧдэ, котькуд ужпумез со сюлэм пыртӥз поттэ, пӧртэм мылкыдо адямиосты огазеяны быгатэ. Ачим сярысь ке верано, политикае вуи шуыса уг жаляськы. Со мыным луонлык сётэ кужымме эскерыны, кинлы ке коть ӟеч лэсьтыны, трос выльзэ тодыны. Валамон ни, пичи дыръям чик но ӧй но малпа вал, кытчы ке вылӥе, кивалтон удысэ шедё шуыса. Но озьы луиз... - Нациосъя комитетэн кивалтыкуды но, Кун Кенешлэн депутатэз луэмды бере но, али но - котьку ик тӥ сьӧры азьлань “мынэ” Байгурезьлэн туспуктэмез. Борддоре ошем чебер фото пинал дырдэс тодэ вайытэ, лэся? - Со шулдыр инты мон понна зэм но туж дуно. Чайковскийлэн крезьгуреныз, Кулаковалэн куасъёсыныз, Калашниковлэн автоматэныз ӵош Байгурезь но быдэс элькунмылэн одӥгез данъяськымон тодметэз луэ ук. Нош Дэбес палъёсын вордскемъёс понна со вераны луонтэм мылкыдъёсты бугыртӥсь гурезь. Арлы быдэ вазен со котырын турслёт но мукет ужрадъёс ортчыло вал. Ӵем отчы шутэтскыны но ветлылӥм. Тямысэтӥ классын дышетскыкум, Байгурезь дорын ортчизы спортивной ориентированиея элькун ӵошатсконъёс. Спортын соку вал сыӵе удыс - котырез возьматӥсь картая созэ яке тазэ интыез ӝог утчан-шедьтон. Мыным удалтӥз ас ёзъёсы пӧлын азьпала потыны. Кыӵе со бадӟым шумпотон вал пичи нылаш понна! Кин тодэ, оло, со нырысетӥ вормон ик азьланьын дӥсьтысагес вамышъяны кужым но сётӥз. Бӧрысь ини, Нациосъя комитетын ужакум, эшъёсыным вераським Ижын улӥсь дэбесъёсты землячествое огазеяны. Ӵектонэз умоен лыдъязы ёрос кузёос. Выль организацилы ним малпанэн ӧм курадӟе - “Байгурезь” шуим. Туннэ землячествомы асьме республикаын тужгес кужмоез. Олома но радъя. Сяме пыӵатыны турттӥськом арлы быдэ июне Байгурезь котырын огъя пумиськонъёс ортчытъянэз. Мед огазе люкаськозы Чупчи палан вазен будэмъёс, отын али улӥсьёс, мед ог-огзылы юрттыны, ог-огенызы данъяськыны тыршозы. - Туннэ асьмеос котьма сярысь шара вераськыны кенешим бере, мон быгатӥсько, вылды, куд-ог умойтэм сямъёсты сярысь но юаны. Матысь адямиостылэсь тазьы верамзэс кылылэм вань: Смирнова, пе, ачиз уен-нуналэн ужа, мукетъёсызлы но маза уг сёты. Куать часын, шуо, кошке ни кыдёкысь ёросэ бырйисьёсын пумиськыны, вить-куать интые вуылэ, бер уин дораз берытске но ӵуказеяз выльысь сюрес вылэ потэ. Озьы-а? Я, быръён вакытэ данакез кандидатъёс кӧлонэз вунэто, нош малы кулэ озьы астэ жалятэк ужаны мандат басьтэм бере? - Эшъёсы, зэм ик, та ласянь весь пыкылыны туртто. Тани туэ январь пумын но февральлэн кутсконаз быдэс арня ветлылӥм республикаетӥ. Ар ӵоже ужамлы йылпумъян лэсьтоно вал ук. Интыосысь кивалтӥсьёсын, активен тямыс огъя кенеш ортчытӥм, со сяна, ньыль-вить нимаз коллективъёсы ветлӥм на. Пятницае Сарапулысь укмыс час котырын ӝытазе берытским. Нош ӵуказеяз мыноно Москвае, нуназеозь пумиськоно на асьме министръёсын, мукет кивалтӥсьёсын. Соос доры дасяськытэк уд мыны ук. Бырйисьёслэсь вань куронъёссэс, гожтэтъёссэс кызьы ке но “сӥсъяно”, удысъёсъя люкылоно. Доре уин куинетӥ часэ мыныку бертӥськиз ни. Кыкез юрттӥсьёсы дасям документъёсты ӵукнаозь печатласа пукизы. Ачим но валасько, озьы ужаны уг яра шуыса. Но мукет сямен уг быгатӥськы. Вот пичиысен дышемын - маке пусйид, кыӵе ке уж борды басьтӥськид, вутты сое пумозяз. Озьы ке ӧвӧл, кутсконэз ик ӧй вал. - Ма, асьмеос пӧлын, мон удмуртъёсты верасько, сыӵе чурыт сямо муртъёс укыр ӵем уг пумиськыло кадь. Кытысь меда со тӥляд? - Верамед шонер ӧвӧл, потэ мыным. Удмуртлэн ужез яратэмез котькинлы тодмо ук. Быгатэ со юн кариськыны но. Мон сямен, ӵем дыръя люкетэ мукетыз: удмуртъёс асьсэдыз уг дунъяло, весь малы ке но асьсэдыз мукет выжыосысь потэмъёслэсь улэгес пукто. Нош адями ачиз ассэ уг гажа ке, кин ке гажалоз шат сое? - Юанэлэсь палэнскиды кадь. Асьтэ сярысь ӧд вералэ ук... - Мар меда сыӵе-таӵеез? Уг тодӥськы, кин ке юри дышетӥз меда юн сямо луыны? Ачиз улон ке шат? Капчи ӧй вал пинал дыры. Будӥ огшоры гуртын. Семьяямы воргорон ӧй вал. Бабушмы кузёяськиз. Мынам анае - Елихонида Павловна - весь рядовойын ужаз, со бак кышномурт. Уг но кылы, уг но вераськы. Милемын ӵош улӥз анаелэн сузэрез. Со куинь пи будэтӥз. Ачиз фермаын скал кыскиз. Тӥни озьы сизьым кузя улӥм. Валамон ни, ужлэсь шӧмзэ пичиысен ик веръяськиз. Пу дасян но, турнан но, ваньмыз мукетыз но мыным тодмо. Вӧжогес луыса, гужемъёсы вынъёсыным колхозын ужам. Ӵукна вить часлы ик бызиськом вал конюховкае - уго вазь вуэмезлы ӟечгес уж шедьылӥз. Ньылетӥ классысен ас кожам улыны кутски, шуыны луоз. Школамы мукет гуртын вал бере, интернатэ интыяськи. Отысен ик кыстӥськи общественной уже. Мар но ӧм малпаллялэ соку! Пӧртэм-пӧртэм ужрадъёс ортчытъям. Улытозям тау карисько но каро анаелы но тётяелы, песянаелы. Та огшоры удмурт нылкышноос, дышетскемзы но тыро-пыдо ӧй вал ке но, вань сюлэм шунытсэс сётӥзы но сёто мыным. Соос дышетӥзы шонер малпаськыны, шонер лэсьтыны, шонер сюрес бырйыны. - Мон тодӥсько, пичи дыръяды тӥ туж синмаськемын вал дышетӥсьлэн ужезлы... - Зэм, асме со интыын адӟисько вал. Бӧрысь малпан воштӥськиз. Дорамы вуылӥзы Асан совхоз-техникумысь егитъёс. Соос сокем бурдъяськыса мадизы дышетскемзы, улэм-вылэмзы сярысь, мон аслым шуи: всё, мынӥсько Асанэ. Оло, озьы ик луысал но - дышетӥсьёсмы ӧз лэзе, нырысь, пе, аттестат басьтоно. 10-тӥ класс бере ми, куинь эшъёс, Ижысь сельхозэ пырыны кенешим. Али кадь син азям на отчы нырысьсэ мынэммы. Автобусмы дэрие нӧдыса тӥяськиз. Зураозь пыдын мыноно луиз. Кытчы-о пырод? Дэриез коласа ик вамышъям ни. Колонкаын пыдъёсмес миським но отӥяз автобусэн кошким. Студент дырме туж шуныт мылкыдын тодам ваисько. Номырин ӵошатонтэм шудо аръёс. Бен, вал дӥськутлы ёрмон, малэсь ке керпотон. Но уродэз вунэ ук. Кыӵе ӟеч адямиос дышетӥзы милемыз! Али но ваньзэ сямен ик нимын-тулын тодам возисько. - Сельхозинститут ик тӥледлы кузпал но кузьмаз ук. - Володяен тодматским комсомоллэн комитетаз. Со политсектор понна кыл кутэ вал. Эшъяським. Ӵош луыны кенешим. Институт бере монэ отчы ик ужаны кельтӥзы, Володя дышетскиз на. Первомай праздник азьын вераським ог-огмес ӵыжы-выжыосынымы тодматыны. Озьы Шарканозь вуим. Отысен Зар.-Медлае пыдын кошким. Тодмотэм сюрестӥ, кыӵе ке но лудъёс-нюлэсъёс пыр мынӥськом. Тани гуртэ но адӟиське ни. Но... пичи гинэ Медла шурмы, тудвуэн пачылмыса, Чупчилэсь паськыт вӧлскем. Мар кароно? Володя мукет ярдурысь, гурт пумысь пыж адӟиз. Кылиськиз но кезьыт вуэ омырскиз. Вуттӥз со лодкаез мон доры. Вот соку валай, та адями секыт учыре но вӧзам луоз шуыса. Соин ик Сюмси ёросысь Орловской посёлоке мыныкумы (отын уло Володялэн анай-атайёсыз), азьланьын кызьы-мар луоноез тодмо ни вал. Я, олома но верасько ни. Ваньмыз уго тодэ лыктэ... Вордскиз Антонмы. Пимылы куинь толэзь тырмиз но, мон уже потӥ. Собере ӝоген Пермьысь аспирантурае пыри. Йыды будэтонъя научной уж бордын выри. Но монэ ӧтизы соку гинэ кылдэм выль кивалтон ёзэ - Егитъёсын ужанъя кун комитетэ. Тӥни сыӵе огшоры улон сюрес. Берло аръёссэ - весь калык пӧлын. “Удмурт дуннеез” лыдӟисьёс кытын ма ужамме тодо, дыр. - Тӥляд туж трос эшъёсты. Кивалтонэ вылэгес тубемен валче, соослэн лыдзы йылэ-а, кулэсме-а? - Асьме кылын “эш” шуэм трос валан сётэ. Друг, приятель, товарищ, коллега - учкы ай ӟучъёслэн “эшмылы” кыӵе гинэ тупасез кылзы ӧвӧл. Соин ик висъяны кулэ зэмос эшъёсты но тодмоосты. Лыдзыя вераны шуг. Тодӥсько созэ: кинэн умой-умой эшъяськи, шуом, студент дыръям, соосын али но тыршисько ӵемгес пумиськылыны, ваньмон дырез ӵош ортчытъяны. Тани берлозэ Удмуртие талэсь азьло вуылыкум но, дыр шедьтӥ Вавожысь Ложкинъёсы дорын кӧня ке шутэтскыны, Уваысь Глазыринъёсме адӟыны. Ижын но оскымон эшъёсы вань. Ми соосын, ог-огмылэн кытын-мар ужаммы шоры учкытэк, эшъяськиськом. Со сяна, ӟеч кусып возисько асьме тодосчиосын, творчество удысын ужасьёсын. Валамон, Москваын но табере кылдо ни ӟеч тодмоос. Но туннэ мыным тужгес но матын луо юрттӥсьёсы. Соос котькуд ёросын вань. Ижысь общественной приёмнойын ужасьёссэ но вератэк кельтэме уг поты. Туж пӧртэмесь кадь соос, но ваньзы ик огъя малпанэн уло. Тани Геннадий Петрович Климентов арлыдо ни, со отставкаысь генерал-лейтенант. Владислав Прозоров - бизнесын ассэ эскерем егит удмурт воргорон, малпасько, кӧня ке ар ортчыса, со вылӥе ӝутскыны быгатоз. Николай Силин - Якшур-Бодьяын будэм мурт, туж яратэ ӝикыт ужанэз, ӝог вала пуктэм ужпумез. Зоя Пономарёваен Нациосъя комитетын но ӵош ужам. Али со наукаосъя кандидат луыны дасяське. Юрттӥсьёсы пӧлын озьы ик - Анатолий Марченко (“Удмуртторфлэн” директорез), Александр Прасолов (Лэсьтӥськонъя управленилэн кивалтӥсез), Татьяна Прокопьева (“Шундылэн” азьветлӥсез), Зоя Суворова (тодосчи). Пӧлысьтызы котькудӥз мыным дуно. Уго огнам мон нокызьы но ӧй быгатысал бырйисьёслэсь сюосын вуись куронъёссэс быдэсъяны. - Светлана Константиновна, кытын тӥ луоды меда, кӧня ке ар ортчыса? - Тод вылэм, о-о. Ну, куинь арзэ, валамон, депутат ужез ик быдэсъяло на (Думаез возизы ке, Россиын олома но луыны быгатэ ук). Отӥяз... Шугъяськисько ма вераны. оло наука ас бордаз кыскоз... 90-тӥ аръёсы мон Москваысь кык академиын дышетски, туж мылкыд вань калык кусыпъёсты радъян опытэз, тодон-валанъёсме кызьы ке но огазеяны, мукетъёсыз дорозь вуттыны. Куке пӧрмоз меда? Сюлмы шӧдэ, со ужлы дыр но, кужым но шедьто шуыса. Мукет но малпанъёс трос. Огъя вераса, инмар утиз ке, олома но лэсьтыса вуттом на, дыр. Мон понна котьмалэсь главноез со бордын. Котькытын мед ужалом, котьку ик адямиослы пайда вайыны тыршо. Кин ке шуоз: о-о, таид макем чебер вера. Мед. Но калыкмылэн, элькунмылэн ӵуказе нуналыз монэ зэм ик сюлмаськытэ. Источник: Смирнова С. К. Югыт кузьмась / С. К. Смирнова ; записал И. Лебедев // Удмурт дунне. - 2001. - 16 фев. - С. 6, 11. - (Удмурт кизилиос). За предоставление материала выражаем огромную благодарность редакции газеты "Удмурт дунне" Retrieved from "https://vorshud.unatlib.ru/index.php?title=Смирнова_Светлана_Константиновна&oldid=245"

https://vorshud.unatlib.ru/index.php/%D0%A1%D0%BC%D0%B8%D1%80%D0%BD%D0%BE%D0%B2%D0%B0_%D0%A1%D0%B2%D0%B5%D1%82%D0%BB%D0%B0%D0%BD%D0%B0_%D0%9A%D0%BE%D0%BD%D1%81%D1%82%D0%B0%D0%BD%D1%82%D0%B8%D0%BD%D0%BE%D0%B2%D0%BD%D0%B0

2024-03-05T08:20:14Z

<urn:uuid:c91890ab-29f3-434e-91fc-2538313c09bb>

udm-Cyrl

tlsh:T1A27FF4928881EB1E82B3C15E6E8107229CE55253D3233B5A5CD1B51179990A4EEFC423BBE60196DE28EE5254E002F90CBA4B78CB58FE7ABEB21214087A7F3BF5014C73D756

Малы покчиослы гожъясьёс сокем ӧжыт? Малы гожтэмез пӧлысь но ӟечсэ, пиналъёслы тупасьсэ шедьтыны туж шуг? Малы удмурт садикъёсын ужасьёс асьсэос кылбур-верос малпаса пуконо луо? –та но мукет юанъёслы валэктонъёс шедьтыны тыршизы студиын дышетскись егитъёс. Туж тунсыко кенешон пӧрмиз «Ингожлэн” куноосынызз – нылпи писательёсын. Таяз рад студилэн «торшӧраз» ӧтемын вал «Удмурт дунне” газетысь гожтэтъёсъя отделлэн редакторез, выжыкылчи Лия Малых но “Кизили”нылпи журналлэн редакторез Ульфат Бадретдинов. Котьку сямен ик эскеризы студие лыктэмъёслэсь выль ужъёссэс. Удмурт нылпиослы чеберлыко произведениосты гожтонъя.»Чингыли» конкурсэз радъясь, егитъёслэн “Шунды” огазеяськонзылэн азьветлӥсез Анастасия Тутаева шараяз конкурсын вормисьёсты. «Удмурт выжыкыл» номинациын нырысетӥ инты сётэмын Наталья Варламовалы, кыкетӥ инты басьтӥз Валентина Васильева, куинетӥ – Лариса Широбокова. «Нылпи кылбур» номинациын вормиз Лариса Пахомова, кыкетӥ интыын – Ирина Пантелеева, куинетӥ инты басьтӥз Татьяна Баталева. Удмурт мадиськон» «номинацие» туж “ӧжыт ужъёс вуизы. Соос пӧлысь тужгес синмаськытӥзы тодмо егит артистлэн, кылбурчилэн Алексей Котковлэн малпам мадиськонъёсыз.

https://udmddn.ru/ivorjos/ingozhyn-chingyli-konkursly-yylp/

2024-02-29T01:29:52Z

<urn:uuid:ff48cce4-416e-48d1-aacd-0be7286ad76b>

udm-Cyrl

tlsh:T195C4C9415990DF0DD677E0592E8046228CA4965BA332375ACCC0B4406946024FEFD43236FAA5869EACFF9354E506F81CBF4EBCDA04BE7E6AB23214083D7F75F1015823C60A

27–28 инвожое Удмуртиысь йӧскалык театр туала репертуарысьтыз тужгес яркыт ужъёсыныз Карелиысь учкисьёсты тодматоз. Со сярысь ивортӥз театрысь литературая ёзэтлэн кивалтӥсез Наталия Панфилова. Петрозаводскын, Карелиысь йӧскалык театрлэн сцена вылаз, удмурт артистъёс куинь спектакльзэс возьматозы — «Алые паруса» (16+), «Эрико яратон» (16+) но «Конек-Горбунок» (0+). Берло аръёсы гастрольёсы ӵем потан Йӧскалык театрез азинтонын бадӟым инты басьтӥз. Элькунлэн палэназ вуылыса, коллектив выль учкисьёсын тодматске, аслэсьтыз быгатонлыкъёссэ но будэтэ шуыны луоз. Одӥг ласянь со сокем капчи ӧвӧл, мукет ласянь — будыны луонлык: выль площадкаос, выль ужъюлтошъёс, ужан амалъёс сярысь вераськыны но мае ке асэстыны луонлыкъёс Наталия Панфилова, Удмуртиысь йӧскалык театрысь литературая ёзэтлэн кивалтӥсез Солэн кылъёсызъя, гастрольёс улосвылъёсысь репертуарной театръёсын валче ужаны, лулчеберетъя но творчествоя кусыпъёсты юнматыны юртто. Удмуртиысь театр вошъяськон гастрольёсы азьланяз но пыриськыны малпа. Карелиысь йӧскалык театр Ижкарын 27–29 куарусёнэ ужалоз. Удмуртиысь учкисьёслы со «Лемби», «Венецианские близнецы» но «Корона Тролля» спектакльёссэ возьматоз. Тодэ вайытом, куартолэзе Удмурт йӧскалык театрысь артистъёс гастрольёсын Сыктывкаре ветлӥзы. Нош оштолэзе Ижкаре Коми Элькунысь крезьгуръя но драмая йӧскалык театр вуылӥз. 2017-тӥ арын Удмуртиысь театрлэн Марий Элысь но Коми-Пермяк округысь театръёсын вошъяськон гастрольёсыз ортчизы. Гастрольёс Россиысь лулчеберетъя министерстволэн но Гастрольёслы юрттэт сётонъя федерал центрлэн «Большие гастроли — 2018» федерал ӵектоссы улсын радъясько.

http://www.udmteatr.ru/publication/view?id=125

2024-02-26T10:29:21Z

<urn:uuid:82c0fc1a-e43a-453e-84ba-58795e5693c7>

udm-Cyrl

tlsh:T1895BFA513994AB4E8773E2166DA12A2559E6D157A71233666CD0F00124A5101FEFE9237AE15192CE5CFEA254F505E8187B8F68DA04FDBE1FB33B04443E7F39F6024C73CB16

Фестиваль огазеялоз Приволжск федерал округысь анай кылынызы кырӟась, калыксылэсь лулчеберетсэс туала сямен азинтӥсь, калык инструментъёсын шудӥсь егит кырӟасьёсты но крезьгуро группаосты. Ужрадэ пыриськыны мылкыд карисьёслэсь куриськонъёссэс 10-тӥ толшорозь возьмалозы yasnamusic.ru сайтын. Бӧрысь жюриос пӧлысьтызы 10 устозэ быръёзы, ӵапак соос куартолэзе Чебоксары вӧзысь «Ясна» этнокоплекслэн сцена вылаз асьсэдыз возьматозы, ог-огенызы ӵошатскозы. Вормисьёслы крезьгуро клипъёс лэсьтэмын луозы. Со сяна проект улсын вашкала калык инструментъёслэн туала улонзылы сӥзем документальной кино поттозы.

https://udmddn.ru/ivorjos/egityosty-tyo-yasna-muzyka-etnofestivale-pyriskyny/

2024-03-05T04:34:49Z

<urn:uuid:5964e0d6-dae8-444e-a13d-ff8508334b75>

udm-Cyrl

tlsh:T1DEAFD81102A0EA0E8A63E71F7D526A7118606267E2233B595CD0F4002185150FFFD92377D72191EE68FBA628E101EC0CAF8F98CA58FE796FB21611443A7F29E2014C77D716

22-тӥ коньывуонэ Глазовысь ЗАГС ёзэтын удмурт сюан гуръёс чузъяськизы кык пар кузпалъяськисьёс – Анна Урсегова но Даниил Мусихин, озьы ик Мария Гагарина но Сергей Главатских – понна. Со сярысь ивортӥзы Глаз ёросын потӥсь «Иднакар» газетлэн вотэс бамаз. Удмурт кылын гожтӥськон радлыкез ортчытӥз ЗАГС-ын ужась Наталья Вениаминовна Касаткина, со кемалась ини сюлмаз возьыса улӥз удмурт сюан ортчытонэз, ачиз ик малпаз, сценарий гожтӥз. Ужез пӧрмиз! Удмурт йылолъёсты возьматӥзы но удмурт гуръёсты кырӟазы Глазов ёросысь «Чупчи гуръёс» калык ансамбль. Кивалтӥсез Ольга Бегишева но коллективын кырӟасьёс – ваньзы ик удмуртъёс, умой тодо сюан ортчытон сямез. Егитъёслы шуныт кылъёссэ вераз «Удмурт Кенеш»-лэн Глазов карысь но ёросысь ёзэтэзлэн кивалтӥсез Елена Пономарева. — Сюлмысьтым ик шумпотӥсько, егитъёс гажало но валало удмурт йылолъёсты. Удмурт сямъёсъя сюан ортчытон – со удмурт калыкез гажан гинэ ӧвӧл, со кылдэм семьядэ шуг-секытъёслэсь, керетонъёслэсь, син усемлэсь утён но. Тани, шуом, егитъёслэсь киоссэс ӵушконэн керттӥзы – со шудон ӧвӧл ук, куспетӥзы ортчисьёс, люкисьёс медаз луэ шуыса со ортчытӥське, – шуиз Елена Вениаминовна.

https://udmddn.ru/ivorjos/glazkarys-zags-yn-nyrysse-udmurt-syuan-shud-zy/

2024-02-26T07:33:41Z

<urn:uuid:98a7ee79-69a9-44b2-850b-9570dfe67151>

udm-Cyrl

tlsh:T137B5DE417AC0CA0DC363D25AAEC449611CA9465763327B5A8CD2B8016A551A4FFFE4633BFB4192EF2C6F9124E003E42C7B4A78D514FD3A2EE22611153DBF7AB6114C33D71B

Анна Бурдина вордӥськиз Алнаш ёросысь Усо гуртын. Али дышетске Удмурт кун университетын журналистлы, мылысь-кыдысь пыриське удмурт литературалэн улоназ. Егит авторлы кылбур бичет поттыны луонлык сётӥз «Шунды» огазеяськонлэн «Куарагур» проектаз пыриськон. Анна Бурдина отын тужгес усто кылбурчиен лыдъямын вал. Солэн «Гочатыса» кылбурезъя Дэбес ёросысь егит усточи Анна Образцова крезьгур гожтӥз. Кырӟанэз быдэстӥз Кузебай Герд нимо гимназиын дышетскись Евгения Аркова. Али Анялэн кылбуръёсызъя трос кырӟанъёс гожтэмын ни. Кылзӥсез шумпоттэ «Пужмер» группалэн «Атай» кырӟанэз.Та ӝытлы Алнаш ёросысь Анастасия Иванова «Мон гуртам куно гинэ на» но «Гуртэ» кылбуръёслы гур гожтӥз. Та кырӟанъёс пумиськонын чузъяськозы. «Гочатыса» кылбур бичетэ пыремын 29 кылбуръёс. — Кылбур бичет поттон — со улонам тужгес бадӟым учыр, сое мон ӵошатысал школаез йылпумъянэн, — вера Анна Бурдина. — Али мон азьын усьтӥське выль сюрес. Малпасько, азьланяз кылбуръёсы уноялозы, гожъяськон мылкыды уз сӥя. Со сяна, кутӥсько на проза борды, малы ке шуоно «Удмурт дунне» газетэн радъям «Ингож» семинаре ветлэме бере веросъёс кылдытъян туж тунсыко потӥз.

https://udmddn.ru/ivorjos/anna-burdinalen-knigaenyz-todmatsko/

2024-02-29T01:51:26Z

<urn:uuid:2b5b4589-f76a-4beb-875c-1c4bcfefee64>

udm-Cyrl

tlsh:T1F467E4412880EF1ED277E65A5DC00A218DD45923973337569CC1B8022A49058EEFC8237EF21195D91CFE8365E54AE90CBA4B94D728BE7FAA732214193EBB65F1020C77C71A

Аверьян Трофимович Христофоров вордӥськемын Кизнер ёросысь Выльпыртэм гуртын. Ижысь культпросветучилищеез йылпумъяса, армие ветлӥз, собере Кизнер ёросысь Балдейка гуртысь клубен кивалтӥз. 1974-тӥ арын Челябинскысь культурая институтэз йылпумъяз, 1983-тӥ арын - Свердловскысь вылӥ партийной школаез. ВЛКСМ-лэн Удмурт обкомысьтыз отделэн кивалтӥсьлэн воштӥсез, КПСС-лэн Удмурт обкомезлэн инструкторез луыса ужаз. 1987-тӥ арысен Аверьян Трофимович Удмурт Республикаысь культурая министрлэн воштӥсез, министрлэн нырысетӥ воштӥсез луэ, нош 2004-тӥ арысен – Удмурт Республикаысь культурая министр. Аверьян Христофоров – Удмурт Республикаысь культура удысысь дано ужась, солы Россия Федерациысь Культурая министерстволэн «Культураын басьтэм вормонъёс понна» гадьпусэз сётэмын. Выльпыртэмысь арганчи - Аверьян Трофимович, нимды тӥляд аспӧртэмлыко. Пичи дыръяды гурт калык шорады кызьы вазиськылӥз? - Анай-атай сыӵе ним сётэм бере, озьы ик – Аверьян. Культпросветучилищеын дышетскыкум, Валера шуизы. Пичи выны но отчы дышетскыны пыриз, кык Валера Христофоровъёс луимы. Соку мыным вордӥськем нимы берытскиз – Аверьян. - Вордӥськем гурттылэн но нимыз аспӧртэмлыко – Выльпыртэм. - Пичи гинэ вал со – 20 юртъем. 1980-тӥ аръёсы быриз. Гуртамы мон пичи дыръя начальной школа ужаз. Отын дышетскыса, 8 классэз Балдейка школаын быдтӥ, собере тӥни – культпросветучилище. - Кырӟаны-эктыны яратӥськоды вал, дыр, мылкыдды отчы кыскиз бере? - Милям гуртын гажано арганчимы вал. Атаймылэн но туж шудэмез потӥз, но пельпум вылаз - сизьым нылпи. Соосты сюдоно, будэтоно. Соку со милемлы арган басьтӥз. Пиосызлэсь шудыны быгатэмзэс адӟыса, 5-тӥ классын дышетскыкум, баян басьтӥз на. Соин но ми пичи выныным асьме понна шудыны дышим. Атае монэ Ижысь крезьгуръя училищее дышетскыны ваиз вал. Но отын ӵектӥзы культпросветучилищее мыныны. Татын мон клубъёсын ужаны режиссёр специальность басьтӥ. Но баянэн шудӥсько вал бере, пӧртэм концертъёсы пыриськылӥ, троссэ соосты ачим ик дасялляй но. Баянэн шудыны быгатэме мыным туж юрттӥз, Челябинскысь культурая институтын дышетскыкум. Гуртысь коньдонэн юрттыны уг быгато вал бере, пӧртэм ужрадъёсын баянэн шудыса асме сюдылӥ. - Анай-атайёсты колхозын ужазы-а? - Анае огшоры колхозница вал, нош атае – пудо першал. Можгаын ветеринаре дышетскиз, куинь война пыртӥ потӥз. Улэп ке но бертӥз, кыкетӥ группаен инвалид луиз. Озьы но тӥни сизьым нылпи будэтыны быгатӥз на. Коньдон но культура - Обкомъёсын ужан аръёсты кыӵеен тодады кылиз? - Комсомоллэн обкомаз мон егитъёслэсь агитбригадаоссэс, кино возьматонэз, культура юртъёсты син шорам возисько вал. Ар но ӝыны ортчыса, партилэн обкомаз пропаганда отделэ ӧтизы. Ньыль ар ортчыса, отчы культура отдел кылдытӥзы. Отын культурая инструкторын 9 арлэсь кема ужай. Азьвыл тунсыко вал ужаны. Удмуртиын ӵемысь ортчытъямы советской литературалэсь, культуралэсь нуналъёссэс, кинофестивальёс, быдэс Россиысь калыкъёслэн творчествозыя фестивальёс. Отчы коньдон ӟеч висъяськылӥз. - Дас сизьым ар ӵоже культурая министрлэн воштӥсез луыса ужады. Культура удысын нырысь ик малы тросгес саклык висъяны кулэ кадь потэ? - ХХ но ХХI даур. Соос чылкак пӧртэмесь. Культуралэн пуштросэз азьвыл кадь ик кылиз ке но, дунъетъёс воштӥськизы. Али кыӵе ке культура юртэз пуктыны, музеез усьтыны секытгес луиз. Котыр ласянь эскероно: туж-а со кулэ, кӧня коньдон отчы кисьтӥськоз но кӧня пайдаез луоз. Соин ӵош ик нокыӵе коньдонэн мертаны уг луы адямилэсь театре, концертъёсы ветлыса басьтэм лулпуш узырлыксэ. Соин ик государство одно возьыны, утьыны, вӧлмытыны кулэ классической музыкаез, калык кырӟан-веранъёсты, театрез. - Быдӟым режиссёр Борис Покровский «Аргументы и факты» газетын потэм статьяын шуиз: «Доллар вань дыръя, культура ӧвӧл». - Улонэз коньдонэн гинэ мертаны уг луы шуиськом ке но, туала арын тросэз со борды пыкиське. Рынок экономикая ужаны дышетсконо. Ог-огеныд ӵошатскыса, астэ ӟечгес возьматыны тыршыса. Тани, шуом, Чайковскийлы сӥзем фестивале Операя но балетъя театрысь асьме артистъёс сяна, Пермьысь но пыриськизы. Учкись соосты ӵошатыны быгатэ ини. Мукет дыръя со кельшем артистъёсыз доры лыктыны коньдонзэ уз жаля ни. Али мон шумпотыса адӟисько: телевидениын пӧртэм каналъёсын, тужгес но «Культураын», музыкалы, театрлы, хореографилы трос инты висъяло. Иське, оскон вань: долларлы луыса культура уз пашмы али. Кытын кичӧлтӥсьёс? - Одӥг вылӥ кивалтӥсьлэсь юай: малы асьме музъем вылын удмуртъёслэн али но рос-прос театрзы ӧвӧл, малы удмурт книгаос уг пото, малы К. Герд нимо гимназилы город шоры ӟеч-ӟеч юрт уг шедьто, малы удмурт теле- радиопередачаосты шер гинэ кылыны луэ на? Со тазьы валэктӥз: удмуртъёс кадь ӧжыт лыдъем калыкъёс, пе, азьланяз бырозы, соин ик кулэ-а меда удмурт культурае юнме коньдон кисьтыны? Та пумысен тӥ кызьы малпаськоды, Аверьян Трофимович? - Жаляса верано луэ: асьмеос вордӥськем музъем выламы 30 процент пала гинэ кылемын на. Быдэс дуннеын но, мукет калыкъёсын ӵошатыса, финн-угор калыкъёс ӧжытгес но ӧжытгес кылё. Рынокъя экономика тужгес но зол шукке ӧжыт лыдъем калыкъёсты. Тани школаосын вань национально-региональной компонент шуон улсын нуиськись урокъёс. Отын Удмурт шаер, асьме писательёс, художникъёс, артистъёс, крезьгурчиос сярысь верало. Ваньмыз со умой. Но егитъёс табере нырысь ик малпасько: малы со мыным азьланяз кулэ луоз, соосты тодэме мыным кыӵе пайдаен берытскоз? Тӥни мар бордын ужпум. Табере егитъёсты кужмысь дэмласа дышетыны уг луы ни. - Москваысь дышетӥсьёс ЕГЭ шуонлы йылпумъянъёс лэсьтӥллям но чабкиськиллям: нылпиос ӟуч кылэз мырдэм но кызьы «куиньлы» гинэ, пе, тодо, нош англи но немец кылъёсты – «ньыльлы». - Нылпиос валало угось: со кылъёстэк улонын инты шедьтыны шуг луоз. Алигес тани асьмелэн бадӟым делегацимы Эстоние ньылетӥ финн-угор конгрессэ ветлӥз. Отын вераськон вал ӧжыт лыдъем калыкъёсты, соослэсь культуразэс утён сярысь. Ӧсамы ведь глобализация йыгаське ни. Одӥг калык но табере ас понназ висъяськыса уг ни улы, ог-огеныз сураське. Рынокъя экономикаын адямилы лулпуш дуннезэ узырмытыны кытысь ке мае ке витьыса пукыны кулэ ӧвӧл. Сое со курыны, дунэн басьтыны кулэ. Адями няньтэк уз чида, нош, шуом, книгатэк, музыкатэк, театртэк чидалоз. Соин ик анай-атай пиналзэ пичиысен книга лыдӟыны, музыкаез валаны, спектакльёсты учкыны дышетӥз ке, солы со будэм бераз нянь сямен ик кулэ луоз. Озьы ик удмурт кылмы но. - Асьмелэн ӵемысь кылыны но лыдӟыны луэ «Удмуртиез азинтон» программа сярысь. Отчы коньдон нимысьтыз висъяське. Уг луы вал меда пуктыны, шуом, Герман Корепановлэсь «Наталь» операзэ, Геннадий Корепанов-Камскийлэсь «Италмас» балетсэ? Та крезьгурчиослэн туэ юбилейёссы ук. - Зэм но, соосты пуктон пумысен Операя но балетъя театр министерствоямы вазиськыны кулэ. Мынам малпамея, удмурт классика театрлэн репертуараз котьку мед луысал вылэм. Ми со сярысь вераськиськом, но улон нуналлы быдэ кыӵе ке но ужпумъёс пуктэ. Соин ик, коньдон поттон понна «Ханума» кадьёсты тросгес возьматоно луэ. «Наталь» опералэсь но «Италмас» балетлэсь люкетъёссэс юбилейлы сӥзем концертъёсын возьматъялозы. Нош быдэсаксэ пуктон понна соосты туала куронъёсъя выльдыны кулэ. Со спектакльёсты учкыны удмурт калык гинэ медаз ветлы, соосын мед тодматскозы мукет выжы калыкъёс но, егитъёс но. - Мон гожъяськись бере, тодэме потэ: рынокъя экономика вакытэ улонамы кызьыгес удмурт книга поттыны кулэ, кызьы сое калык доры вуттоно? «Удмуртия» издательствоын али черодзэ куамынлэсь трос рукопись вите. - «Кенеш», «Инвожо», «Луч» журналъёс пыр калыклэн тодэмез луэ авторъёслэсь ужъёссэс. Удмурт калык пӧлын мед луысалзы кичӧлтӥсьёс. Соос книга поттыны фонд мед кылдытысалзы. Тани егитъёслэн этнофутуризмъя «Одома» огазеяськонзы вань ук. Соос бызьыло, коньдон но шедьто. Егитъёсын ужась кун комитет пыр но фонд кылдытыны луысал. Бызьылоно, утчаськоно, государстволэсь яке кинлэсь ке возьмаса пуконо ӧвӧл. Писательёслэн огазеяськоназы но кулэ вал егит гожъясьёслэсь секцизэс кылдытыны. Собере гожъяськисьёслы калыке тросгес потано, реклама лэсьтоно. Кин ке но соосты адӟысал, юрттыны басьтӥськысал. Пушкин шуиз вал: «Мы страшно нелюбопытны». Соин ик асьмелэн кичӧлтӥсьёсмы, сьӧразы валтыны быгатӥсь адямиосмы туж ӧжыт яке чик но ӧвӧл. - Малы тросаз библиотекаосысь удмурт газет-журналъёсты адӟыны уг луы? - Библиотекаосы коньдон ӧжыт сётӥське. Но ведь удмурт калыклэн лыдӟиськемез потэ ке, солэн со сярысь гурт кузёлы, ёрос йырлы вазиськемез луэ. Аслыд бызьылоно, ӵош кариськыса, куронэн вазиськоно. Верай ини: кин ке тон сярысь сюлмаськон вакытъёс ортчизы. Министр малпаськыны кулэ - Культуралы коньдон туж ӧжыт висъяло бере, кырӟась-эктӥсь, шудӥсь профессионал коллективъёсты кулэстыны уд малпаське-а? - Али асьмелэн 7 театрмы, 7 концерт возьматъясь коллективмы. Ваньзэ возьыны чакласьком. - Удмурт театрлэн югдурез али секыт. Мар луоз соин азьланяз? - 2005-тӥ – 2009-тӥ аръёс ӵоже юртсэ рос-прос тупатъяны, выльдыны малпаськом. - Отысь артистъёс но «пересьмо» ини. Выльёссэ дасяны уд малпаське-а? - 2005-тӥ арын Москваысь Щепкин нимо училищее ог 5 нылъёсты но 15 пиосты дышетскыны келяны малпаськом. Конкурс ортчытом. Городын улӥсь, удмурт кылэз тодӥсь егитъёстыгес кутомы. Малы ке шуоно дышетскыса бертэмзы бере улон интылы ёрмон туж шӧдӥськоз. - Шуг-секытъёсты вормыны кытысь кужым басьтӥськоды? - Культура удысысь. Отын ужась адямиосты троссэ ӟеч тодӥсько. Соос дорам ӵемысь асьсэ ужпумъёсынызы, куронъёсынызы лыкто. Юрттыны быгатӥсько ке, шумпотон басьтӥсько. Министрлы малпаськыны, созэ яке тазэ ужпумез ас понназ сэрттыны-пертчыны тросгес дыр мед сётысалзы. Нунал туж ӝог ортче, син азе сокем адӟиськисьтэм чыры-пыры ужъёс пӧлы ышоно. Сабырлык но дыр - Тӥ асьтэдыз котькинэн лачмыт, зӥбыт, йӧно возьыны быгатӥськоды. Сямды сыӵе-а яке культура удысын ужан адямиез сабырлы каре-а? - Анай-атайёсы сабырлыесь вал. Соос астэ калык пӧлын кызьы возьыны, йӧнлы дышетӥзы. Ма, собере улон ачиз но дышетэ. Мон гуртысь 15 арескысен Иже лыктӥ. Аслым ачим шуи: кылын гинэ супыльтоно ӧвӧл, астэ ужын возьматыны кулэ. Калык тонэ тыршемедъя, умой сямыдъя дунъялоз. Источник: Христофоров А. Т. Выльдӥськонлэн вамышъёсыз чурытэсь / А. Т. Христофоров ; записал Г. Романов // Удмурт дунне. - 2004. - 3 сентября. - С. (Удмурт кизилиос).

https://vorshud.unatlib.ru/index.php/%D0%A5%D1%80%D0%B8%D1%81%D1%82%D0%BE%D1%84%D0%BE%D1%80%D0%BE%D0%B2_%D0%90%D0%B2%D0%B5%D1%80%D1%8C%D1%8F%D0%BD_%D0%A2%D1%80%D0%BE%D1%84%D0%B8%D0%BC%D0%BE%D0%B2%D0%B8%D1%87

2024-03-05T07:13:16Z

<urn:uuid:d0b31da8-e52e-483e-a3cb-92f8b0969d6b>

udm-Cyrl

tlsh:T19DCB94828880DE1EC6B3D55A6E901B229CA58657D3233B5A4CD1F501759A050EEF94237AF64196DE5CFF9218E002E808BB4FA8CB28FE3A7E7226144479BF3AF6024C73D356

«Нечкино» национальной парк (ӟуч Национальный парк «Нечкинский») — Удмуртиысь одӥг гинэ национальной парк. Кылдытэмын 1997-тӥ арын 16-тӥ коньывуонэ Россия Федерациысь правительстволэн 1323-тӥ номеро пуктэменыз. Быдӟалаез — 207,52 квадрат иськем. Парклэн администрациез Вотка ёросысь Новый каргуртын интыяськемын[1]. Удмурт шаерысь нимысьтыз утиськись инкуазь интыос пӧлысь та парк луэ одӥгез тужгес дунлыкоез инкуазез утись инты. Татын утисько Шор Прикамье котырысь паймымон возьвыл нюлэсъёс, шур, ты но нюр экосистемаос, нюлэс пӧйшуръёс, инкуазь, историен но культураен герӟаськем комплексъёс но объектъёс, кудъёсыз экология но история ласянь дунлыко луо[2]. Географиез[Тупатыны | бамлэсь кодзэ тупатоно] Парк интыяське Камлэн шор бызёнэз котырын, со лыдын Воткинск водохранилище дурын. Парклэн территорияз пыро Вотка, Завьял но Сарапул ёросъёслэн музъемъёссы. Флораез но фаунаез[Тупатыны | бамлэсь кодзэ тупатоно] Нечкино национальной паркын пумисько Удмуртиысь 70 % палаез будосъёс но пӧйшуръёс. Валэктонъёс[Тупатыны | бамлэсь кодзэ тупатоно] ↑ Особо охраняемые природные территории России Эскеремын 2021-05-27 аре ↑ Тихонова А. (2017-01-18) Профессор Виктор Туганаев: адями инкуазез трос уг ке сӧсырмыты, инкуазь ачиз ассэ тупатэ ИА «Удмуртия». Ссылкаос[Тупатыны | бамлэсь кодзэ тупатоно] Национальной парклэн официальной сайтэз (ӟуч) «https://udm.wikipedia.org/w/index.php?title=Нечкино_национальной_парк&oldid=117205»-ысь басьтэмын Категориос: Удмуртилэн географиез Национальной паркъёс Та бамлэн берпуметӥ воштонэз: 10:51, 27 Куартолэзе 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9D%D0%B5%D1%87%D0%BA%D0%B8%D0%BD%D0%BE_%D0%BD%D0%B0%D1%86%D0%B8%D0%BE%D0%BD%D0%B0%D0%BB%D1%8C%D0%BD%D0%BE%D0%B9_%D0%BF%D0%B0%D1%80%D0%BA

2024-02-29T16:18:08Z

<urn:uuid:3cafa3ca-01b3-4de7-b378-7d800c114f99>

udm-Cyrl

tlsh:T1911623517C90DE0F8323E49E7E5157024C91A67BD363372A4CD0B410A412094EEF89127BFAA097DE5CEE8224E245D858B74ABCCA16BE7ABBA20749093A7F36F6054C77D356

Ботаникалэн ужпумъёсыз унолэсь но уно: будосъёслэн педпалась но пушпал (морфология но анатомия) туссылэн закономерностьёсыз, будосъёсты радъян, соослэн геологи дыр ӵоже азинскемзы (эволюция) но ӵыжыя-выжыя герӟаськемъёссы (филогения), Музъем вылтӥ азьвыл но туала вӧлскемзылэн аспӧртэмлыкъёсыз (будосъёслэн географизы), пӧлэн кусыпъёссы (будосъёслэн экологизы), будослыко шобырлэн кылдэмез (фитоценология, оло геоботаника), будосъёсты хозяйствоын уже кутыны луонлыкъёс но сюресъёс (ботанической ресурсоведение, оло экономической ботаника). Эскероно объектъёсъя ботаникаын висъяло фикологиез (альгологиез) — вутурын пумысь наукаез, микологиез — губиос сярысьсэ, лихенологиез — пужей ӝуйёс сярысьсэ, бриологиез — ӝуйёс сярысьсэ но мукетъёссэ; будосъёслэн дуннеысьтызыгес микроскопической организмъёсты (бактериосты, актиномицетъёсты, куд-ог губиосты но вутурынъёсты) эскерылонэз потто нимаз наукае — микробиологие. Будосъёслэсь висёнъёссэс дышетэ фитопатология. Литература[Тупатыны | бамлэсь кодзэ тупатоно] Wikimedia Commons-лэн логотипез Та темая мукет суредъёсты Wikimedia Commons-ысь шедьтыны луэ Всесвятский Б. В. Ботаника : шоръёзо школаын 5-6 аръёсын дышетон книга. — Иж кар: Кунлэн удмурт книга поттонэз, 1933. — 145 б. — 4100 экз. «https://udm.wikipedia.org/w/index.php?title=Ботаника&oldid=113529»-ысь басьтэмын Категори: Ботаника Та бамлэн берпуметӥ воштонэз: 19:46, 31 Коньывуонэ 2019. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%91%D0%BE%D1%82%D0%B0%D0%BD%D0%B8%D0%BA%D0%B0

2024-03-01T20:22:32Z

<urn:uuid:90b95e30-fcae-4ba3-b130-50d553bf96d1>

udm-Cyrl

tlsh:T1A98F1B515780DB1E8267D66AEC406B515CD15343E763374E8CC1F5416857060EEAA82377F71185CE58E94329E449F8087F8AA9EE1AFE7BABE36725483CBA62F2010C33D75A

Одӥг пересьлэн нылпиез вылымтэ. Огнуналэ, тӥр басьтыса, со пересь писпулэсь пи лусйыны кутскем. Бускелез лыктыса юам: — Map лэсьтӥськод? — Пи лэсьтӥсько,— шуэм пересь.— Солэн нимыз Ванька луоз. Со гыроз, монэ сюдоз. Лэсьтыса быдтэм но бусые гырыны лэзем. Со пересьлэсь пизэ лудысь Обыда кышно адӟем, ас корказ нуэм но, выж улаз пытсаса, одӥг арня сюдэм. Собере ачиз эмезьлы кошкем, нылзэ гур эстыны косыса кельтэм. Ванькаез пыжыны косэм. Гур жуам бере, ныл выж улысь Ванькаез поттэм но нянь лопатка вылэ пуксьыны косэм. Ванька пуксем но — гуре уг тэры, пе. Ныл Ванькаез васькыны косэм: — Учкы, кызьы мон пуксё,— шуэм со, лопатка вылэ пуксьыса. Ванька соку ик сое гуре куштэм. Ныл отын пыжем. Ванька ачиз нош ик выж улэ васькем. Обыда кышно эмезен бертэм но гурзэ усьтэм. — Ой, Ванька, туж ӟеч пыжемед ук тон,— шуэм. Собере нылзэ гурысьтыз поттэм но пуксьыса сием. Лыоссэ полатяз куштэм. Сием бераз верам: — Полате тубыса, Ванькалэн лыэз вылын погыллясько али. Ванька выж улысен вазем: — Погылляськы ас нылыдлэн лыосыз вылын. Обыда кышно чылкак паймем. — Ой, тон, Ванька, али ке но улэп вылэмед... Чуказе ачим тодо мар карыны тонэ,— шуэм. Чуказеяз чукна ик султэм но гур эстыны кутскем. Одӥг артана пу быдтэм. Гур ӝуам бере вазем: — Ванька, пот татчы, пуксьы лопатка вылэ. Ванька потыса лопатка вылэ пуксем, нокызьы но уг тэры, пе, гуре. — Учкы, кызьы мон пуксё,— шуэм Обыда кышно но лопатка вылэ пуксем. Ванька соку ик сое гуре донгыса ворсам. Соку Обыда кышно тэльмырыны кутскем: — Ванька, эн быдты монэ, гурысь потыны лэзь. Тани гур азьын тыныд ватэмын одӥг горшок зарни уксё, одӥг горшок азвесь уксё,— шуэм. Ванька уксёзэ синйылтэм, нош Обыдаез гурысь лэзьымтэ. Гур азьысь уксёез басьтыса, со гуртаз бертэм. Собере кышно басьтэм. Глазкаре купече гожтӥськем. Туж узыр, пе, улэ. Мынам пересь дядяе солы Кузонысь тамак нуэм. Куарнянь пыжыса, кеч позьтыса утялтӥз, пе. Сур но, вина но туж трос юэм — Глазкарысь кызьы потэмзэ но уг тоды ни. Нош узыр Ванька тамак кыскьны кутскем но пумен жуам — пулэсь лэсьтэмын вал уга. [1]

https://vorshud.unatlib.ru/index.php/%D0%9E%D0%B1%D1%8B%D0%B4%D0%B0

2024-03-01T09:58:02Z

<urn:uuid:2b452c3a-577b-4d36-8d95-0dfba66db662>

udm-Cyrl

Яндекс виджет проект сярысь мон гожъяй вал ни азьыл гожтэтъёсам. Нош али та аспӧртэмлыко арберилэн азинсконэз шӧдтэк шорысь потӥз. «Мынам Удмуртие» телерадиокомпанилэн удмурт иворъёсын чуреныз Яндекс виджет кызьы ке сюрем Ижкарлэн виджетъёсыныз списоказ. Бадӟым вормон! Пӧсь кичабонъёс «Мынам Удмуртиелэн» ӧнерчиосызлы. Зэмзэ вераса, виджет лэсьтыны кулэ 1 минут дыр. Но татын дуно ачиз малпанэз, со одӥг минутъем уждэ сыӵе малпаса меӵак Яндекслы мычыны. Тодам ваи: та блогелэсь виджетсэ ӵектӥ вал Яндекслы — кулэ ӧз каре. Малпасько, мукет удмурт веб-мастеръёс адӟем карозы МУлэсь ӟеч ужзэ но асьсэ ужазы кутыса удмурт интернэтэз ӝутонын выль бадӟым вамыш лэсьтозы! Рубрика: Удмурт кылын | Метки: smo, Удмуртлык | Комментарии (2) КАЗАКгуртысь KAZAKofSKY КАЗАКпи Опубликовано 16.03.2010 автором Роман Романов Ответить 8-тӥ толсуре 2006-тӥ арын Удмурт Дунне газетлэн быдэс бамез трос мон сярысь статья потӥз, пӧрасез — Елена Никитина. Удмурт Дуннелэн сайтэз соку ӧй вал на бере, сыӵе дуно статьяез аслам блогам интыяно кариськи. Ганяк кариське но лыдӟелэ. ОдӤг пол интернетын бугыръяськыкум, удмурт кылын дасям сайт вылэ мырӟиськи. Соос сокем трос ӧвӧл бере (уг янгыша, дыр, туж ӧжыт шуи ке), нырысь- валысь синъёсы чылкак палёмизы. Ма, кин-о сайтсэ таӵе аспӧртэмлыко малпам: сьӧд буёло экран вылын тӧдьы букваос пото – та «укноез» кылдытӥсь озьы аслэсьтыз малпанъёссэ гожтэм, татчы ик интыям удмурт кылын кылбуръёссэ но. Сайтэз пыр-поч сӥсъяме бере тодӥ: сое дасям егит пи Эрик KAZAKofSKY. Таӵе нимтулэз адӟыса, нош ик абдрай. Ма, кинӟо со сыӵе? Оло нош кунгож сьӧрысь адями? Озьы ке луысал, быгатысал шат со удмурт кылын кылбуръёс гожъяны?Оло нош кылэз ас мылкыд каремезъя дышетӥз… Йырам чилектэм юанъёсын мон асме кема ӧй курадӟыты. Кутӥ но солы электрон гожтэт пӧрай. Трос-а ӧжыт-а дыр ортӟиз со бере, мон та пияшен пумиськи ик…

https://kazak-of-sky.ru/2010/03

2024-02-27T06:42:35Z

<urn:uuid:dcc3e6f1-9704-4266-ba82-c02ecdc45200>

udm-Cyrl

tlsh:T1FA50CB617991DB1E8263D29AAE818A115DA5966B933237955CC0B4507A56060EDFC8637BF79187CE2CFF8254E043E84CBA4EBCC518FE7A6FB216014475BB3BF2124C23D757

Кылем арын сӥзьыл Москваысь удмуртъёслэн «Герд» огазеяськонзылэн кивалтӥсез воштӥськиз. Та уж оскемын Маргарита Родионовна Сельченковалы, педагогика наукаосъя кандидатлы, Пичи Пурга ёросысь Кечол гуртысь потэм нылкышнолы. Та дырысен уж ӧръяськиз: арнялы быдэ сямен шоркарын удмурт кылын удмурт ужрадъёс ортчыло. Маргарита Сельченковалэн кивалтэмез улсын огазеяськонлэн нимыз ӵемгес чузъяськыны кутскиз. – Маргарита Родионовна, педагогика наукаосъя кандидат юнме шорысь уг вордӥськы. Кызьы но марлы тӥ Удмурт кун университетысь филфакез бырйиды? – Пичи Пурга ёросысь Кечол шор ёзо школаын дышетскыкум, туж яратылӥ кылъёсъя урокъёсты: ӟуч, удмурт, иностранной. Кылъёсты яратэменым, аслым сюрес бырйи. 5-тӥ классын дышетскыкум ик, потэ вал дышетӥсь луэме, асме та ужлы дасяны кутски, шуыны луоз. «Вожатый» журналэз мылысь-кыдысь лыдӟылӥ, портэм ужрадъёслы сценарийёс, мукет вырезкаосты аслам пичияк «шыкысам» люкай. Пичи Пургалась «Маяк» ёрос газетлэн, «Дась лу!» но «Советской Удмуртия» элькун газетъёслэн юнкорзы вал. 4-тӥ классысен ик пионерской ужъёсмы сярысь гожъялляй, газетын интервьюосы, суредъёсы, кроссвордъёсы печатласькизы – пӧртэм жанръёсын ужаны выри. 7-тӥ классын «Маяк» газетлэн редакциез монэ, Рита Фёдорова юнкорез, «Юный корреспондент» журналлы арбыт подпискаен данъяз. Шумпотыса кружокъёсы ветлылӥ. Физикаен дышетӥсьмы нуэ вал спортивной ориентированиез. Трос нуналъем походъёсы ветлылӥм, дышетским палатка пуктыны, тылскем вылын сиён пӧзьтыны... Гужем но тол спортивной ориентированиея ӵошатсконъёсы пыриськылӥм, элькун ӵошатсконъёсын районлэсь данзэ утьыны но шуд усьылӥз. 8-тӥ классэз йылпумъякум, сыӵе ӵошатсконъёс Чупчи шур дурын ортчизы, Дэбес ёросысь Байгурезьын. Со дырысен мон Байгурезьлы синмаськемын. УдГУ-ысь филфаклэсь удмурт кылъя отделенизэ бырйи, малы ке шуоно, школаез йылпумъякум, удмурт кылын гожъяськисько ни вал. Курсмы эшъяськись но визьмо вал. Семинаръёс но лекциос вискын, тодӥсько на, весь удмурт кырӟанъёс кырӟаллям. Ӟуч отделениысь студентъёс милемлы воксё паймылӥзы. Куарусён толэзе, колхозлы картошка бичаны юрттон вискын, гуртын улӥсьёслы концертъёс но возьматылӥм. Мынам тросэз однокурсникъёсы быдэс фин-угор дуннелы тодмо луизы: калык писатель Вячеслав Ар-Серги, филология наукаосъя кандидат Виктор Шибанов, филология наукаосъя доктор Людмила Карпова, педагогика наукаосъя кандидат Светлана Арекеева, история наукаосъя кандидат Татьяна Минниахметова, «Удмурт Кенеш» огазеяськонлэн Дэри ёросысь ёзэзлэн кивалтйсез Лидия Биянова. – Ку бен педагогика вормиз филологиез? – Огаз занятиямы лыктӥз Нина Павловна Ажимова - Кияса ёросысь Атабай шор ёзо школаысь директор. Милесьтым, 5-тӥ курсын дышетскисьёслэсь, со юаз, вань-а милям мылкыдмы школаяз ужаны. Мон малы ке но соку ик киме ӝутӥ: мон мыно! Али но паймисько, кызьы сыӵе дӥсьтӥ. Соку ведь малпаськыны но дыр ӧй вал, «анай-атаен кенешо» но ӧй шуы, нош соос лэзёзы меда? Малы ке но оски, соос быръем сюресэлы дурбасьтозы шуыса. Али валасько, мон школаын ужаны дась ни вал шуыса. Атабайысь школаын 3 ар тыршеме – тужгес но шудо аръёсы. Мыным соку ӟуч кылъя но литературая урокъёс нуыны но классэн кивалтыны оскизы. Аслам школаын дышетскон аръёсы походъёсын, спортивной ориентированиея кружокын басьтэм тодон- валанъёсы туж интыяз луизы. Нылпиосын трос нуналъем походъёсы ветлӥськом вал. Али мон нылпиосты озьы ӧй ни нуысал. Кыӵе бадӟым кыл кутон ук со! Толалтэ капчигес вал: ми школьной интернатъёсын кӧламы. Нош гужем уйёсмес палаткаосын шур дурын, нюлэскын ортчытъям. Котькуд пиналэз мар ке понна кыл кутыны косӥсько вал: кин сьӧрамы кутэм тӥрлык понна (лопатаос но кострюльёс медаз ыше), кин эмъюм понна, кин сиён... Котькуд ӵукна но, ӝыт но линейка ортчытъям. Нуналлы йылпумъян лэсьтылӥм, мукет нуналлы планъёс пуктылӥм. Малы аспирантурае пыри? Диплом ужме мон удмурт кылэз дышетон методикая гожъяй вал. Наукая кивалтӥсе Геннадий Ушаков, ужакум ини, огпол монэ адӟиз но шуэ: Маргарита, аспирантурае дасяськоно. Сыӵе малпан йырам но ӧз лыктылы – школа сюлмыя вал. Мон кема малпаськи, анаен атайлэсь кылзыса гинэ, аспирантурае мынӥ. Ай отын дышетскыкум но, быдэс арзэ школаысь пионер но комсомол организациосын кивалтӥ. Соослы гожтэтъёс гожъяй, сценарийёс. Озьы Удмурт АССР-ысь Просвещениея министерстволэн ӵектэмезъя 1983-тӥ арын мон РСФСР-ысь Просвещениея министерстволэн Национальной школаосъя научно-исследовательской институтэзлэн аспирантураяз пыри. Москваысь институт быдэс Россиысь национальной школаос понна учёнойёсты дасяз. Аспирантъёс – со национальной учебникъёслэн, национальной программаослэн но методической пособиослэн вуоно авторъёссы. Наукая кивалтӥсе вал Глафира Николаевна Никольская – педагогика наукаосъя доктор, профессор. Озьы улонэлэн выль вакытэз кутскиз. Глафира Николаевна темаелэсь кулэлыксэ валэктӥз: пиналъёс удмуртэн, ӟучен гожъясько, нош вераськыны шугъясько, та ужез школаын нуыны кутсконо ини. Озьы ми «Удмурт кыллэсь морфологизэ дышетонын 6-тӥ–7-тӥ классъёсын дышетскисьёслэсь связной устной кылзэс азинтон» тема бордын ужаны кутскимы. Тодӥсько на удмурт школаостӥ бадӟым магнитофонэн ветлэмме. Нылпиослэсь вераськемзэс гожъялляй, эскери, макем шонер соос быгато малпанзэс вераны. Собере ини методика кылдытон бордын ужаны кутски. Со методикаме эскери Дэри, Пичи Пурга но Кияса ёросъёсысь школаосын. Отӥяз сое мукет школаосын но пыӵатыны кутскизы. Та дыре Национальной школаосъя НИИ-ысь ужасьёсын юн кусып возисько. Аспирантураын басьтэм тодон-валанэ, быгатонлыке али но ассэ шӧдытэ: мар ке весь гожъяме, радъяме потэ. Туж тау карисько Глафира Николаевналы. Со котьку юрттылӥз мыным наукаен вырыны но, калыкен ужаны но. Ми али ке но юн кусып возиськомы. Со мон понна идеал луэ. Нырысь ик, со наукаын вылӥе ӝутскиз: педагогика наукаосъя доктор, профессор, Россиысь наука удысысь дано ужась. Озьы ик со усто кузё кышно: паймымон ческыт пыжиське, быгатэ керттӥськыны, вуриськыны. «Со сыӵе капчи ук!» – шуэ. Соин кенешыны но туж каньыл: эш кадь вераськеменыз котькинэ ачиз пала берыктоз. Чебер кырӟа, гитараен шудэ, ас понназ дышетскиз баянэн шудыны. 90 аресказ но – чебер кышномурт! – Нош тӥляд улонады кыӵе инты басьтэ творчество? – Яратӥсько суредаськыны, фотографиен вырыны. Со воксё мукет дунне. Нош огшоры улонэ берытскиськод но мукет сямен ужаны но малпаськыны кутскиськод. – Кин тӥ та улонын: дышетӥсь, наукая ужась, организатор, кун служащий? – Ӵем дыръя та юанэз аслым сёткасько. Но мон нырысь ик дышетӥсь шуыса валасько. Удмурт огазеяськонамы вуо трос выль адямиос. Чакласько соосты: асьсэды кызьы ке умоен возьмато ке, котьку ушъясько. Мынам ужан стиле – нодъян, юрттон. Кӧня ке жалясько, дышетон ужлэсь палэнски, научной ужысь кошки шуыса. Со мынам самой шонер сюресэ вал ук. Но 1990-тӥ аръёс быдэс кунмы но, котькудӥз нимаз басьтэм адями понна но туж секытэсь вал. Наука данын ӧй вал, кивалтӥсьёс со пала ӧз ик учкылэ, социальной сфера но палэнэ кылиз. Озьы 1996-тӥ арын пормиз – Удмуртилэн Москваын ялан ужась представительствояз ужаны кутски. Мыным туж кельше вал, элькунэлэн «люкетаз» ужасько шуыса, котьку тодӥсько, мар ортче Удмуртиын, ёросъёсын, гуртъёсын. Постпредство кылдэмез дырысен кун кивалтэтлэн быдэсъясь органэз луэ, улос кивалтэтлэн федеральной властен кусыпъёсыз понна кыл кутэ. Адямиосын кусып тупатон, ужрадъёс ортчытъян вылам вал. Мон ужай Россиысь но Удмуртиысь культурая, тазалыкез утёнъя, дышетсконъя, егитъёсын но нациосын ужан политикая министерствоосын кусып возён бордын. Озьы 2014-тӥ арозь. Постпредствоын тодматски фин-угор посольствоослэн, ялан ужась представительствоослэн, дышетон но лулчеберет учреждениослэн, национально-культурной огазеяськонъёслэн но землячествоослэн уженызы, паймымон адямиосын. – Кивалтон удысын творческой адями ужаны быгатоз-а кадь? – Творческой адямиос – аналитикъёс. Соос одӥг адямиез гинэ уг, быдэс обществолэсь «тазалыксэ» шӧдо. Соос вазенгес адӟо вуоно воштӥськонъёсты, пӧртэм учыръёсты. Сыӵе кивалтӥсь вӧзын луыны кулэ юрттӥсь – предприниматель кадь малпаськыны быгатӥсь. – 2018-тӥ арысен тӥ «Герд» огазеяськонлэн кивалтӥсез луиськоды. Со дан но, секыт ныпъет но. Маиз тросгес? – Котьку тодам возисько Великобританилэн премьер-министрезлэсь Маргарет Тэтчерлэсь кылъёссэ: «Маке сярысь верамын медло кадь потэ ке, сое пиосмуртлы оскелэ. Лэсьтэмын медло ке – со сярысь кышномуртэз курелэ». Зэм но, озьыгес луэ. Тужгес но со шӧдӥське общественной ужын. «Герд» сярысь ке, татчы мон кылдэмез дырысен вуи. 1991-тӥ арын удмурт интеллигенция Глафира Никольскаялы оскиз Москваын удмурт огазеяськон кылдытыны но соин кивалтыны. Монэ но Глафира Николаевна «Герд» огазеяськонэ кыскиз. Туж сюлмыя вал: вӧзам удмуртъёс-землякъёсы, котьку удмурт кылэз кылӥсько. Вордскем палъёсам бертӥсько ке, гуртоосы паймо: Рита, тон сокема Москваын улӥськод ни, нош удмурт сямен сыӵе чебер вераськиськод. Туннэ «Герд» огазеяськонлэн кивалтэтэз – юн команда. Быръемын выль правление. Отчы пыризы шумприч, визьмо, йӧно, Удмуртилэн пӧртэм ёросъёсысьтыз потэм нылкышноос. Со умой. Удмурт кышномурт ужась гинэ ӧвӧл, со дипломат. Калык дипломатиез уже кутыса, ми шоркарысь улӥсьёсты паймытӥськом. Удмурт ужрадъёс ортчытъяськом. Удмуртиысь фольклор коллективъёсты отчы ӧтчаськом. Быдӟымнуналэ курегпуз питыръяса шудон ужрадэз но Москваысь гурезь бамалъёсы выжтӥмы ни. Удмурт кыллэн нуналаз бадӟым ужрад ортчытъяськом. Туэ Бадӟым удмурт диктант дэмен гожтӥмы. Тросгес но тросгес егитъёсты бордамы кыскиськомы. Вуоноез сярысь ке, нырысь ик, «Герд» огазеяськон грантъёс басьтонъя конкурсъёсы мыло-кыдо мед пыриськоз кадь потэ. Солы юрттоз командаен ужан – удмурт веме. Мукет ласянь – ужам ужедлэсь емышъёссэ возьматыны быгатон, удмуртъёслы со секытэнгес сётӥське. Озьы ик ортчытъяно но пыриськоно культураез мегаполисын азинтыны чаклам пӧртэм ужрадъёсы: али ужаськомы «Удмуртъёслэн календарной об- рядъёссы но праздникъёссы», «Удмурт шаер сярысь лекциос», «Землякъёс – землякъёслы» проектъёс бордын. Монэ туж сюлэмшугъяськытэ, кунмы анай кылъёслы ӧжыт саклык висъя шуыса. Школьной программаысь вордскем кылъя урокъёсты куштон, дышетӥсьёслэсь лыдзэс кулэстон. Та юанъёсты ӝутэме потэ. Кылсярысь, анай кылъя курсъёс, удмурт кылъя семинаръёс усьтыны. – Уж яке семья нырысетӥ интыын? – Семья мон понна котьмалэсь бадӟым. Куддыр серемпыр верасько: кыӵе ке экстремальной учыре телефонэ жингыртӥз ке, мон куто, со мынам Елизавета но Сюзанна нылъёсы яке Россилэн Президентэз луизы ке гинэ. Кузпалы соку серекъя: мон со списокын ӧвӧл шат? Кузпалэлы валамез понна тау кареме потэ. Со капчиен уг сётӥськы. Со ӟуч, Москваын вордскемын. Палэнысен учке ай: кузпалыз – лыктэм адями, эшшо ке аслаз удмурт но фин-угор ужъёсыныз выре... Нылпиосы улонэлэн инъетэз луо. Кыктоосылы али 19 арес ини, монэн ӵошатыса, тросгес тодо, тросгес быгато (али мон компьютер сярысь верасько). Та дыре Экономикая вылӥ школаын дышетско: огез филфакын, мукетыз кунгожсьӧр кылъёсъя факультетын, берпуметӥ классъёсын дышетскисьёсты олимпиадаослы дасянъя курсъёс нуэ. Школаысь бертэ но мыным ужез сярысь вера. Сак кылзӥсько сое, шумпотӥсько, нылъёсы мынам пытьыетӥм мыно шуыса. Соос мынам юрттӥсьёсы, визь-кенеш сётӥсьёсы. Кылсярысь, ужея мон трос егит адямиосын пумиськылӥсько, куд-ог верамъёссы но ужъёссы мон понна валантэмесь луо. Соку ик нылъёсылэсь юасько, малы со озьы лэсьтӥз шуыса. Соос ваньзэ валэкто: со адями озьы кариз, малы ке шуоно сое-сое вераны турттэ вал. – Кыче, тӥ малпамъя, луыны кулэ кышномуртлэн улонэз пӧртэм арлыдаз? – Туала кышномурт троссэ быгатыны кулэ: умой кузпал, усто анай. Уж дурын но ваньзэ вуыны кулэ, дырен ӵош вамышъяны... Дырлэсь кыльыны уг яра. Али дуннеен информация кивалтэ. Макем чалякгес валалод информацилэсь ӧрзэ, сокем аслыд ик капчигес луоз. Тодӥсько на, нылъёсы, 5-тӥ классын дышетскыкузы, чатын пуко вал. Вераны кулэ, соос туж шонер гожъясько, кылэз шӧдо, валало. Но соку паймыса юай: Сюзанна, малы тон сомында янгыш келляськод? Шуэ: «Мама, котькуд запятойлы дырме быдтӥ ке, мон темаын уг луы ни». Зэм но, «темаын луыны» кулэ. Ком-пьютерной технологиос – туж кулэ маке. Соос дугдылытэк выльдӥсько, но соос сьӧры вутскыны тыршоно. Соин ик «гожтэтме басьтӥд-а?» юанэлы адями «электронкае уг усьтӥськы» шуэ ке, туж паймисько. Озьыен, адями та дырын уг – мукетаз улэ. Со дыре ик астэ но чакланы вуыны кулэ... – Дыр ортчемъя азяды пуктэм ужпумъёсты кулэсмо-а, йыло-а? – Кулэсмо. Но кылемез паськытгес но мургес луэ. Мышкын – басьтэм тодон-валан, быгатон, кусыпъёс, умой сямъёс. Ужпумъёс – семьялэн тазалыкез сярысь сюлмаськон, астэ азинтон… Юнгес шӧдыны кутски ӵыжы-выжыосыным кусыпъёсме. Кылсярысь, Москваын удмурт ужрадлы дасяськыкум, ас поннам соосын вераськисько. Удмурт дэрем дӥсясько – анаеным вераськисько. Чыртывесь дӥсясько –пересь анаеным кенешисько. Пельугы бырттӥсько – улонысь вазь кошкем сузэрме тодам вайисько. Мон оскисько: соос котьку мон палан, мыным кужым сёто. Алигес малпай: кыӵе умой, шорам нимын-тулын вазисько шуыса. Адямиос котьку атаелэсь нимзэ верало –Родион. Атае котьку монэн, бӧрсям сылэ, сыӵе бадӟым но кужмо. Со монэ уте. Со мынам удмурт семьяе. Со мынам выжыосы. Источник: Сельченкова М. Р. Осконо ке – нылкышнолы / Маргарита Сельченкова ; вераськиз Лариса Марданова // Удмурт дунне. – 2019. – 18 июля. – С. 10, 15 : фот. – (Тӧр шорын). За предоставление материала выражаем огромную благодарность редакции газеты "Удмурт дунне" Retrieved from "https://vorshud.unatlib.ru/index.php?title=Сельченкова_Маргарита_Родионовна&oldid=7684"

https://vorshud.unatlib.ru/index.php/%D0%A1%D0%B5%D0%BB%D1%8C%D1%87%D0%B5%D0%BD%D0%BA%D0%BE%D0%B2%D0%B0_%D0%9C%D0%B0%D1%80%D0%B3%D0%B0%D1%80%D0%B8%D1%82%D0%B0_%D0%A0%D0%BE%D0%B4%D0%B8%D0%BE%D0%BD%D0%BE%D0%B2%D0%BD%D0%B0

2024-03-05T06:59:53Z

<urn:uuid:9931754b-a3a4-450d-8ae8-9ef734c6afe4>

udm-Cyrl

tlsh:T1B17E23B26780DF1E8273D15A6E8057624CE59257E3223B5A8CD1B4017599090EEFD8237BF65186DE1CEF9254E503E518BB0F7CDB58FE3AAAB32614083ABF7AF2024833D756

Котькуд кӧснуналэ Эшъяськон юртын нылпиос кузёясько. Татын «Билингва» центрысь ӧнерчиос пиналъёсты но анай-атайёсты визьнодало. 18-тӥ южтолэзе соос нош дорамы люкаськылӥзы. Проектлэн валтӥсь ужпумез – городын улӥсь нылпиос пӧлын удмурт кылэз утён. «Билингва» ӵектосэз улонэ пыӵатӥсьёс пусъё, удмурт семьяосын будӥсь пиналъёслэн анай кылынызы огъёзъёсынызы вераськон понна инты луыны кулэ шуыса. Таяз радэ пиналъёс пӧртэм пумо мастер-классъёсы пыриськизы: суредаськизы, конструкторен шудӥзы, пазлъёсты но роботъёсты бичазы. Озьы тулыслэсь вуэмзэ пусйизы. «Билингвалэн» вуоноез пумиськонэз 25-тӥ южтолэзе ортчоз. Проект улонэ пыӵа Йӧскалык политикая министерстволэн но Вань удмуртъёслэн «Удмурт Кенеш» огазеяськонзылэн юрттэменызы.

https://udmddn.ru/ivorjos/eshyaskon-yurtyn-bilingva-tsentrlen-pumiskonyosyz-ortcho/

2024-02-26T09:01:13Z

<urn:uuid:084b2c71-43df-4559-8e22-7ebd7f6e1feb>

udm-Cyrl

tlsh:T1F5910C21F680EE0D86A3E1497D40173648A15527A2233B49ACC1F401785A085FFF98637AF74041EF2CEFC624E44AE958BF4FA9D609BEBB3BB25A15443ABF26F3014C73E356

Калык понна та шулдыр сям-йылолэз арлы быдэ радъялоУдмурт Элькунысь йӧскалык политикая министерство, Калыкъёслэн Эшъяськон юртсы но Удмуртиын улӥсь бигер калыклэн мерлыко огазеяськонъёсыз.Та вакытэ бадӟым дасяськон уж нуо «Вотка кар» муниципал кылдытэтысь ӧнерчиос но. Сабантуй дыръя ёрос но кар муниципал кылдытэтъёс пӧлын чакламын ортчытыны «Устоез калык азбар» нимо ӵошатскон. Котьку сямен ик, ортчоз Сабантуйлэн валтӥсь вожвылъяськонэз -«Көрәш», кудаз нюръяськозы тужгес кужмоосыз батыръёс. Валэн ворртылӥсьеслэн пыриськемзы луоз “джигитовкае” . Шаплы луэмзэс мылкыд карисьёс эскерозы пöртэм ӵошатсконъёсын: кин ке юбо йылэ тубалоз, кин ке мешокен жугиськыса кужымзэс мерталоз, куинетӥосыз ведраосын яке пуньыен курегпузэн бызьылозы. Калыкез шулдыртозы Удмуртиысь но Татарстанысь ӧтем коллективъёс «Биеп-җырлап күңел ачыйк!» концертэнызы. Кырӟаны-вераны устоос понна дасямын Такмакъёсъя вожвылъяськон.

https://udmddn.ru/ivorjos/sabantuyga-rehim-itegez-tiskom-e/

2024-02-23T10:35:00Z

<urn:uuid:5ee113c1-aa99-4ed0-90a1-4dd22b42b74d>

udm-Cyrl

tlsh:T1A1FC46316690EF0E83B3E21D5E5043214DE152179313734A8DD1F00064A6044FEFA8233BEA11D6EE6CEF9258D507D8086F8F18C629FEB96EB35218597B7F29F2118833D31A

Конкурсэ пыриськыны быгато шор ёзо школаосысь 5-11-тӥ классын дышетскисьёс но шор дышетсконниосысь 18 аресозь удмурт кылэз тодӥсь егитъёс. Кызьы ивортӥз «Шунды» огазеяськонлэн кивалтӥсез Ольга Тронина, «Шундыкаре шедён понна кулэ ,нырысь ик, гожтэт ыстыны – нимзэ, фамилизэ, атай нимзэ, вордӥськем арзэ, улон интызэ, кыӵе классэз быдэстэмзэ, пӧртэм огазеяськонъёслэн ужазы пыриськемзэ пусъёно, «Шундыкар» лагере вуылэмзэ (кыӵе арын но кыӵе ӧръя пусъёно), одно ик герӟаськон амалъёсты (телефон номерез но электрон почтаез) гожтоно. Собере быръем ӧръя уж быдэстоно: • Суредаськон (8-11 кл.) – «Турын бусы» темая 3 пӧртэм техникаен (графика, буёло суред но коллаж) 3 уж келяно. • Литература (8-11 кл.) – яратон темая (адямилы, вордскем шаерлы, кинолы, эшъёслы сӥзем) 3 кылбур яке верос келяно, текстын «яратон», «яратӥсько», «яратонэ» но мукет та выллем кылъёс медаз пумиське. • Крезьгур: — Фольклор (5-9 кл.) – кыӵе ке крезьгуро инструмент улсын яке сотэк быдэстэм кык удмурт калык кырӟанлэсь гожтэмзэ келяно. — Эстрада (8-11 кл.) – кык туала удмурт кырӟанъёсын видеозапись келяно (пӧртэм характерен луыны кулэ, аудиозапись уг кутӥськы, пусъёно – кыӵе крезьгуро инструментэн шудӥськоды, кыӵе кружоке/студие ветлӥськоды). — Крезьгуро инструментъёсын шудӥсьёс (7-11 кл.) – тодмо группаослэсь кык кырӟанзэс крезьгуро инструментэн (электрогитараен, акустика гитараен, бас-гитараен, барабанэн, синтезаторен, арганэн) шудыса видеозапись келяно, пӧртэм стилен луэ – рок, панк, металл но мукет. • Тележурналистика (7-11 кл.) – ачид сярысь но улонысьтыд тунсыко учыр яке гуртысьтыд аспӧртэмлыко инты сярысь веранэн видеозапись келяно (5 минутозь), камераен ужаны быгатонлыкез пусъёно. • Театр (7-11 кл.) – учкытэк басняез, кылбурез яке спектакльысь люкетэз лыдӟыса, видеозапись келяно (3 минутозь). • Крезь лэсьтон (7-11 кл.) – пулэсь быдэстэм ужъёстылэсь 3 туспуктэмзэс но ужамдэс возьматӥсь видео келяно. • Эктӥсьёс (8-11 кл.) – удмурт калык эктонэз туала яке вашкала крезьгуръя быдэстыса дасям видеоез келяно (3 минутозь). • Дӥськут дизайн (7-11 кл.) – «Городын нуллоно туала удмурт дӥсь» темая 3-5 эскиз лэзёно, умой луоз котькуд эскиз борды аннтотация ватсаны. Учкемын луоз: тунсыко но яркыт, выль шӧмо малпанъёс, макем кар улонлы тупа, макем удмурт шӧмо (фасонэз-кабез, пужыосыз, буёлъёсыз). • Видеоискусство (8-11 кл.) – мылкыд каремдыя быръем кырӟанлы видеоклип келяно (2-3 минутъем), уже одно ик нылпи пыриськыны кулэ (оператор яке монтажер луыса).

https://udmddn.ru/ivorjos/udmurt-pinalyosty-te-shundykar-2016/

2024-02-23T11:07:22Z

<urn:uuid:59bd836e-043a-400e-b614-74e9dabadd97>

udm-Cyrl

tlsh:T16DAB67913B81CE1F82B3D18EACD016615C9196639323775A5CC1B4512A56054EEFD8137FE9519ADF2CEF8264E047E4187F0FACDB48BE799AA37B06043DBBB6F2120873D74A

«Артэ» огазеяськон арзэ мытэ выль проектэн. «#УдмуртКейсЧемпионат» дышетӥсьёслы но нылпиослы ӵектосъёссэс улонэ пыӵатон понна выль луонлыкъёс усьтоз. Проект улонэ пыӵа Президентлэн лулчберет удысысь кичӧлтонъёсъя фондэзлэн но Росмолодёжь агентстволэн юрттэменызы. «#УдмуртКейсЧемпионат» удмурт кылэз но лулчберетэз выль но тунсыко амалъёсын азинтоз, соосты нылпиос дышетӥсьёсынызы валче шедьтозы но улонэ пыӵатозы.

https://udmddn.ru/ivorjos/pinalyos-grantyos-utozy-udmurt-keys-chempionatyn/

2024-03-02T23:46:43Z

<urn:uuid:eb941af9-c812-47af-89cf-48d1af4df218>

udm-Cyrl

tlsh:T1163CF101B580E50ED603E167784566678EE14223E62736454CD1B01119A9068FEFD8233BE25051DF58EA0258F059D5ACFF4F78EE5CBAFE56B23210857EBB32F6014C77E71B

Ирина Пчеловодова – филология наукаосъя кандидат. 2004-тӥ арыcен кивалтэ Удмурт кун университетысь «Чипчирган» ансамблен. Та аръёс ӵоже ансамблен концертъёсын вуылӥз ни Перме, Саранске, Кингисеппе но трос мукет городъёсы. Удмурт кырӟанъёсын диск но книга поттӥз. Удмурт кун университет бордысь искусствоосъя но дизайнъя институтын дышетэ крезьгуръя искусстволы. Историяя, кылъя но литературая Удмурт институтын наукая эскеронъёсын выре. Йыромон - Ирина Вячеславовна, Алнаш черкогуртын будыса, тӥ ӟучъяськиськоды вал кадь. Ку удмуртлык пала берытскиз йырды? - Жаляса верано, мон огвакытэ возьдаськисько вал удмурт луэмелэсь. Кин тодэ, вордскем Шор Утчанам ик улысал ке, оло, сокем ӧй но кепырасал. Но Вячеслав Спиридонович атайме черкогуртысь «Большевик» колхозэ валтӥсь агрономе ӧтизы. Анае Татьяна Захаровна ӧз пумитъяськы. Дипломезъя дышетӥсь со. Улонэз быдэсак герӟаськемын нылпиосын. Нырысь школаын, собере детдомын, али 28-тӥ арзэ нылпи садын ужа ни. Тэшкылиосты визьноданъя со нимысьтыз программа но гожтӥз, удмурт нылпи фольклорен герӟаса. Соин ик семьяямы ми ноку удмурт кылэз, удмурт сям-йылолъёсты ӧм вунэтылэ. Но Алнашысь нылпи садэ мон ӟучъяськись пиналъёс пӧлы сюри. Воспитателе но ӟуч. Кӧты ӝожен бӧрдыса улӥсько вал. Садэ мынэме воксё ӧз потылы. Со понна ӟуч кыллы ӝог дыши. Школаысь классамы удмуртъёс вал ке но, куспамы анай кылмес малы ке ӧм поттылэ. 9-тӥ классэз йылпумъяме бере Ижысь крезьгуръя училищее сюрыса, уката ньылӥ кылме. Алнашысь крезьгуръя школае ветлыкум, кин ке валэктысалыз ке: удмурт гур туж аспӧртэм, сое сюлмыныз шудыны быгатоз удмурт гинэ. Соку, оло, йырсазям маиз ке берыктӥськысалыз. Но тае училищеын но верась ӧз шедьы. Ма, мон пианиноен огшоры шудӥсь вал. Соин ик, кин но со, оло, воксё ӧз оскы, та удысын тодон-валан басьтонме азинто шуыса. Валамон вал соиз но: Казаньысь крезьгуръя консерваторие уг пыры. Но монэ нодъязы Петрозаводскысь Глазунов нимо консерваторие йыгаськыны. Студентъёс радэ сюри ик. Соку ик шӧдӥ: мон – удмурт, аспӧртэмлыко, удмурт луэменым мукетъёслы тунсыко, таин данъяськоно! Соку гинэ удмуртъёс шоры учконэ воштӥськиз. Соку гинэ асьме кырӟанъёсын, сям-йылолъёсын сюлмысьтым тунсыкъяськыны кутски. Ма, факультетэ но талы юрттӥз: фин-угор калыкъёслэсь крезьгурзэс дышетӥ. - Петрозаводскысь омырен шокам мурт кызьы берытскиз на Иже? - Туж секыт вакыт вал со мон понна. Кытын азьланяз улоно но ужано? Та юан уйвӧтъёсам но маза ӧз сётылы. Вань эшъёсы Петрозаводске кылё. Куд-огез татын ик семья кылдытӥз ни. Нош мыным та ласянь ӧз удалты. Собере, кызьы анай-атаелэсь, бӧлякъёсылэсь сокемын улом? Мынам сюлэм туж мӧзмись. Берытски Удмуртие. Воксё буш. Уж утчаса, вамыштӥ Историяя, кылъя но литературая институтэ. Кивалтӥсез Кузьма Иванович Куликов меӵак шуиз: ми доры аспирантурае пырид ке, тонэ кутомы. Остэ, сокема дышетскыса жади. Ку ачим понна улом? Но Кузьма Иванович кулэ кылъёс ӝог шедьтӥз. Сотэк шуг вераны, кытын мон али луысал, мар карысал. Зэм, фольклористлэн, филология наукаосъя докторлэн Татьяна Григорьевна Владыкиналэн бурд улаз интыос ӧй вал ни. Но монэ озьы ке но кутӥзы. Соку но мон ялан учкылӥ Петрозаводск пала. Кыӵе ке конференция я фестиваль радъяло ке, мон отын ни. Ма, асьсэос но мылкыдме ялан пожаса улӥзы. Консерваториын усьтыны малпало вал нимысьтыз фин-угор кафедра. Отын, пе, ужалозы пӧртэм выжыысь адямиос. Монэ доразы ӧтё вал. Но малпанзэс улонэ пыӵатыны малы ке ӧз быгатэ. Туж бадӟым тау кареме потэ Татьяна Григорьевналы. Со монэ бурдъяз, аслым осконме будэтӥз. Кандидат ужме гожтыны но туж трос юрттӥз. Сотэк мон сокем трос выльзэ усьтыны ӧй быгатысал, дыр. - Тӥ дорозь удмурт кырӟан лирика рос-прос эскеремын ӧй вал… - Мон сое туж зол эскери, ӧй шуысал. Отын ужез туж трос на. Сям-йылолъёсын герӟаськем кырӟанъёс вашкалае ышо ни, гуртъёсын соосты уг гурлало ни. Нош лирика туж зол вӧлмемын на. Ӵапак крезьгур пыр удмуртъёс усьто асьсэлэсь вӧсьсэс. Та бордын ужакум, мон туж трос выльзэ тодӥ. Удмуртлэн туж узыр улонэз, узыр лул-пуш дуннеез. Кырӟанъёссэ книгаен поттыса, сое рос-прос кие кутыса гинэ, ваньзы тае валаны луэ. Уг вунэтӥськы Дэбес ёросэ экспедициен потамме. Лапег кышномурт кырӟамез бӧрсьы ӝожомыса лулӟиз: ми, пе, дунне пыдсы кылем адямиос. Та кылъёсызлэсь ачим ик синвуаськи. Бурдъяськон - Кызьы сюрес лёгиды «Чипчирганэ»? - Петрозаводскын, 4-тӥ курсэз йылпумъяса, малпаськыны кутски: одӥг ар кылемын визь люканы, астэ кытын ке рос-прос утчано ни. Атае тодматӥз «Чипчирганэн» кивалтӥсь Розита Анкудиноваен. Со мынэсьтым юаз: флейтаен шудӥськод-а? Мар ватонэз – быгатӥсько. Та инструментэн, пе, шудод «Чипчирганын». Со сяна, кырӟанъёсын кассета сётӥз, татысь кырӟанъёсты, пе, бумага вылэ гожъяно. Со малпа вал «Чипчирганлэн» репертуарысьтыз кырӟанъёсын нимысьтыз книга поттыны. 5-тӥ курсэз йылпумъяй но, улон воксё воштӥськем. Розита Андриановна шуэ: «Чипчирган» ӧвӧл ни. Бакоми. Кызьы озьы? 1975-тӥ арысен улӥз но, табере ӧвӧл ни? Кивалтӥсьсы туж зол висьыны усемен, коллектив куашкан калэ вуэм. Сюлэмы чепыльскыса ик юай: мар мон карыны быгатӥсько? Розита Андриановна та юанэлы валэктон соку ик ӧз сёты. Нырысь со монэ ансамблен тодматӥз, репетициосы ӧтчаз. Собере гинэ шуиз: мон тонэ ас интыям кельтӥсько. Мон воксё но талы дась ӧй вал. Но со буйгатӥз: эн курда, мон тыныд юртто. Кырӟанъёсты бырйыны валэктӥз, нырысь репетициосы ветлӥз, кызьы но мар карыны нодъяз. - Капчи-а, секыт-а кивалтыны? - Кудласянь учкод. Нырысь араз мар бордысен кутскыны ик уг валаськы вал. Розита Анкудинова оген-оген студентъёсты бича вылэм. Коридорысен кутэ но косэ, пе: туннэ репетицие лыкты. Мынам студентъёсты озьы уйылыны дыры но, дӥсьтонэ но ӧз тырмылы. Но 10 кузя люкаськылӥмы ик. Котьма ке но куалекъянэ ӧз ортчылы: нёжто мыным оскем ужез азьланьтыны уг вормы? Ас азям бадӟым ужпум пуктӥ: удмурт культураез но сям-йылолъёсты егитъёс пӧлын улӟытоно, соин тунсыкъяськонэз ӝутоно. Соин ик студентъёсын гуртъёсы экспедициен потаськомы кылылымтэ удмурт кырӟанъёс шедьтон вылысь. Собере соосты ик кырӟаськомы, калыке вӧлмытӥськомы. Шумпотӥсько: быгатӥмы «Весяк крезь» но «Чипчирган» дискъёс поттыны. Нырысь-валысь костюмъёсмы палэнысен туж тумошо адскизы. Кинлэн вашкала, кинлэн туала дӥсь вылаз золтэмын. Но та шоры синэз кыньылӥ. Ки улын номыр ӧвӧл дыръя та но туж умой ни. Туннэ милям асьмелэн дӥськутмы ни. Сое вурыны уксё висъязы УдГУ-лэн ректорез но удмурт филология факультет. Туннэ «Чипчирганлэн» шорсюлмыз возиське 15 адями бордын. Огзы но кырњаны-эктыны юромо дышетскемын ӧвӧл. Но таослы мон котьку оскисько. Куазь но, мылкыдзы шоры но учкытэк, репетицие лыктозы, концертэн потозы. Бадӟым семья кадь. Со сяна, ваньмон дыръязы концертъёсын потаны бордамы лякиське эшшо 20 мурт. Ушъяськыны быгатӥсько соин но. Туала «Чипчирганлэн» аслаз хореографез вань – Валентина Студитских, Андрей Прокопьев этнохореологлэн «Эктон корка» студияз ветлэмын со. Мон кырӟаны дышетӥсько, нош со – тапыртыны. Та сярысь ас вакытаз уйбыртыса улӥз Розита Анкудинова. Соиныз но, таиныз но огназ выриз уго. Али егитъёс удмуртлык пала ымнырынызы берытскизы ни. Соин ик капчи соосын ужаны. Азьло, сцена вылэ потыкумы, залын пукисьёс милемыз серем но карылӥзы, шара вераськыса но пукылӥзы. Али валаса учко, кылзо. Милемыз котькуд гуртын шумпотыса пумитало. Студентъёс асьсэос но талы лӧпто. Али вожмасько Киясае но Балезиное потаны. Егитъёс асьсэос но воштӥсько, удмуртлык борды кыстӥськыны кутско, Удмуртилэн палэназ, кунгож сьӧры потаса. Отын соос шоры учко: ух-ты, кыӵе тӥ чебересь, кыӵе шулдыр кырӟаськоды, кыӵе мусо эктӥськоды! Удмуртиын талы дышемынгес ни ук. Нош палэнын паймо на. Соин сэрен ик студентъёс бурдъяськыса берто, асэнызы золгес данъяськыны кутско. Талы ачим но туж шумпотӥсько: эшшо кӧня ке удмуртлэсь сюлэмзэ вырӟытыны быгатӥ ук. Озьыен, «Чипчирган» возиськоз. Ас вакытаз «Чипчирганлэн» школаез пыр потӥзы Удмуртиысь дано артистка Н. Уткина, кылбурчи-бард В. Котков, «Айкай» ансамбльлэн кивалтӥсез П. Данилов, журналист Н. Степанова. Туала студентъёс но вормонъёсынызы паймытозы, дыр, ай. Секыт тани мар ласянь. Милям татчыозь ӧвӧл репетициос ортчытъяны кабинетмы. Дӥсьмы одӥг интыын, мугормы мукет азьын, шуэм сямен. УдГУ-ын аудиториослэсь буш дырзэс шедьтыны туж шуг. Но оскисько: югдур воштӥськоз. Узьыгумычи - Туннэ тӥ огнады. Огпол зол сутскиды но табере кинэ ке яратыны уд дӥсьтӥське ни? Яке шуддэс ӧд пумиталэ на? - Куд-ог адямиос воксё чигисько: ой, яратӥсько. Мынам улонам сокем бадӟым но ӟырдыт яратонэ ӧй вал на. Озьыен, ӧз на сюры сыӵе адями, кинлы оскыны луэ. Туала пиос пӧлысь йырам кылдытэм идеалэз шедьтыны шуг. Соос вань ке но, кинэн ке быръемын-капыртэмын ни. Нош мон атае кадь воргоронэз утчасько. Со котьку вань секыт ужъёсты ас вылаз басьтэ. Анае но шуэ: сюлэмшугме картэлы верасько ке, соку ик ужпумез сэрттэ-пертче. Ма, мон тусбуйын пӧртэмгес ик, лэся. Петрозаводскын дыръям котырам гожеръясь пиос уно вал. Отын яратонме но пумитай вал. Но малы ке семья ӧз кылды. Удмуртиын шорам учкисьёс ӧжытгес. Ма, Ижын аслым но пиосын йырин ӧй вал, лэся. Уж пӧлы быдэсак выемын уго. Но мылкыды туннэ воксё куашкамын ӧвӧл. Малпасько: мынам ваньмыз азьпалан на. - Куд-ог нылъёс шудзэс возьмаса пуко. Мукетъёсыз синмасько ке, асьсэос нырысь вамыш лэсьтыны дӥсьто. Тӥ кудъёсыз пӧлы асьтэдыз пыртӥськоды? - Туала арын кышномурт улонэз ас кияз кутэ ни, пиосмуртлэсь гызмыльтэмзэ возьматэк. Таин нокинэ уд паймыты. Соин ик адӟи ке, мон кинлы ке кельшисько шуыса, ачим солы синмаськемын луи ке, нырысь вамыш лэсьтыны уг кышка. - Нош ик уж пӧлы выйыса уд кыле-а? Оло, йырады бергало ни доктор уж борды басьтӥськон малпанъёс? - Со сярысь воксё уг малпаськы на. Быгатӥ ке, куке лэсьто ай. Мар Инмар вералоз ни.Кышкасько та дуннеын асме ыштыны. Малпасько: туннэ мон асме шедьтӥ ни. Ыштӥ, сураськи ке, студентъёсты сьӧрам валтыны уг пӧрмыты, вылды. Нош туннэ соос мыным оско, мон бордысь кужым басьто, бурдъясько. - Лякыт сюлэмо мурт студентъёсын но небыт, дыр? - Студентъёслы мон эш. Тон соослы матынгес луиськод ке, соос но тон азьын усьтӥсько. Мыным аслым но озьы капчигес. «Кык» пуктылэме ӧвӧл. Та отметка воксё уг возьматы адямилэсь нодлыктэм луэмзэ. - Мар кариськоды ваньмон дыръяды? - Ваньмон дыры мынам вань меда? Ӝыт репетициосы ветлӥсько. Чильпаськыны яратӥсько. Но али чиньыосы отчыозь но уг вуо. Кузь шутэтскон дыръя одно ик тыршисько бертыны Алнашам. Отчы шер вуылӥсько бере, бадӟым шудэн лыдъясько Алнаш омырен шоканэз. Соку ик бакчае потӥсько – музъемын вырыны кельше. Отысь кужым басьтӥсько, секыт мылкыдме пушказ кельтӥсько кадь. Нюлэскытӥ юмшасько. 20-тӥ дауре гожъяськем писательёсты лыдӟыны яратӥсько: Милан Кундера, Франсуаза Саган. Соослэн произведениоссы сюлэмылы матын луо. Кельшо крезьгурен герӟаськем произведениос. Театре ветлыны яратӥсько, улэп крезьгурлэсь чузъяськемзэ утчаса. Отысь лӧптэм мылкыдын бертӥськод: мон но тани пианино сьӧры пуксё. Но со сьӧры уггес пуксьылӥськы. Котькудӥзлэн аслаз кырӟанэз, аслаз инструментэз вань, лэся. Мынамез – узьыгумы (тростниковая флейта). 2004-тӥ арын Кез ёросэ потай экспедициен. Отысь шедьтӥ узьыгумыен шудӥсез. Со – Евгений Худяков. Жаляса верано, кулӥз ни. Синмаськи инструментэзлы. Ар ортчыса, дораз дышетскыны ветлӥ, сыӵе инструмент аслым Петрозаводскын лэсьтытӥ. Соин шудыны кутски но валай: та мынам. Сое киям кутӥсько ке, котькыӵе гурез шудыны быгатӥсько. Студентъёсты куддыръя дышетӥсько шудыны. Туж огшоры инструмент. Кызьы уд валаське, шуисько, татчы пельтыны гинэ кулэ, куараез ачиз потэ. Но ваньмызлэсь со уг кылзӥськы. Удмуртиысь крезь лэсьтӥсь Сергей Кунгуров огпол концертмы бере дорам матэктӥз но шуэ: узьыгумыез лулыныды шӧдыса, шудӥськоды. Кубызэз но (скрипка) киям кутылӥсько. Но со сокем ик матын ӧвӧл. Нош узьыгумы ачим кадь – востэм нылкышно выллем: пичи, куараез но туж зол уг шуккиськы. Озьыен, ӝытъёсы соин, бускельёслы люкетытэк, шудыны луэ. - Асьтэлы асьтэос кыӵе крезьгурез ӵемгес шудӥськоды? - Ӵемысь, ачим но валатэк, шудӥсько мӧзмыт гуръёсты. Кырӟан пыр куректонме поттӥсько, лэся. Шулдыр гур пыртӥ сое нокызьы но пушкысь улляны уг луы. Туж кельше Николай Постников композиторлэн Ашальчи Окилэн «Сюрес дурын» чуръёсызъя гожтэм кырӟанэз. Сое кылзыкум, али ке но синкылиосы вияло. Источник: Пчеловодова И. В. Котькудӥзлэн аслаз кырӟанэз / И. В. Пчеловодова ; записала Елена Сараматова // Удмурт дунне. - 2012. - 16 нояб. - С. 6, 11. - (Удмурт кизилиос).

https://vorshud.unatlib.ru/index.php/%D0%9F%D1%87%D0%B5%D0%BB%D0%BE%D0%B2%D0%BE%D0%B4%D0%BE%D0%B2%D0%B0_%D0%98%D1%80%D0%B8%D0%BD%D0%B0_%D0%92%D1%8F%D1%87%D0%B5%D1%81%D0%BB%D0%B0%D0%B2%D0%BE%D0%B2%D0%BD%D0%B0

2024-03-01T05:14:52Z

<urn:uuid:1e1daa9d-1735-4982-b6bb-939aaa63cde5>

udm-Cyrl

tlsh:T10C15ACA28891DF1E86A3D65A6E814A224DA59657C323374A9CD1F4057949050EEFD4237AE61196DE2CFF9254E102F808BB4F68CB18FE3EBEB22215043ABF7BF5024833D75B

11-тӥ южтолэзе Можгаысь «Удмурт кенеш» огазеяськонлэн ёзчиосыз правление люказы, ёзэтлэн ужаз воштӥськонъёсты юнматӥзы Можга кар но ёрос ёзэтэн кивалтӥсез ужезлэсь дырызлэсь вазьгес куштӥськемен, кивалтӥсьлэсь ужзэ быдэсъяны оскемын Григорий Владимировлы — ёзэтлэн азьвыл кивалтӥсезлэн воштӥсезлы, Пичи Кенешлэн ёзчиезлы, Можга карысь дышетӥсьёсты дасянъя Трокай Борисов нимо колледжлэн кивалтӥсезлы Люкаськемъёс озьы ик эскеризы «Удмурт нылкышно кенеш» огазеяськонлэн ёрос ёзэтэзлы кивалтӥсе кандидатураез. Можга карысь но ёросысь нылкышноосын ужаны быръемын Надежда Кокарева — Бадӟым Учаысь территориальной отделлэн кивалтӥсез. Правлениез нуиз Можгаысь ёрос но кар кенешлэн азьвыл кивалтӥсез, али дыре Йӧскалык политикая министрлэсь ужзэ быдэсъясь Эдуард Петров.

https://udmddn.ru/ivorjos/mozhgays-udmurt-nylkyshnoosyn-kivalt-sez-yunmat-zy/

2024-03-05T05:25:19Z

<urn:uuid:d62bfd28-89cd-4c80-b57b-4e469c6f1aa8>

udm-Cyrl

tlsh:T1B12A86212740D50E8A73E29AE804175559A0996396227B1A9CC1B1446863289EFB49927BE60295DF1CEE9521E047D9582E0BA8D664FE3F2F332604793E6F67E3050C7BDB0A

«10 ар талэсь азьло ай ӧй вал удмурт кылъя курсъёсты нуыны дышетон пособиос но, — шуэ ӧрлы кичӧлтон сётӥсь, сое улонэ пыӵатись Ангелина Решетникова. -Ваньзэ кылдытоно луиз асьмелы. Эскеримы эстон, финн дышетӥсьёслэсь ужан амалъёссэс. Озьы туннэ вань ини нимысьтыз программамы. Соя поттэмын книгаос, шудонъёс, электрон приложениос». Курсъёслэн огъя программазы кылдытэмын ке но, котькуд дышетӥсь ас сяменыз ужаны быгатэ. Эмма Андреева урокъёсаз тросгес шудонъёсты кутэ. Ачиз нылпи садын воспитатель луыса ужа. Курсъёсты нуыны мылкыдыз валтӥз. Али со егит нылашлы хобби выллем. «Котькуд занятиысь бертӥськод чылкак мукет мылкыдын. Уката ик лыктэм калыклы кельше ке ужамед, ужедлэн вань ке пайдаез – со валтӥсез. Адямиос ӝуась синъёсын лыкто ке курсъёсы, сыӵе ик синъёсын кошко ке, озьыен ужмы пӧрмиз», — шуэ ӧнерчи. Эмма Андреевалэн площадкаез Кузебай Герд нимо гимназиын. Солэн верамезъя, тросгес нылпиос лыкто — соослы удмурт кыл дышетсконнилэн программаезъя кулэ. Собере арлыдоос — таосыз ини доразы мӧзмыса пукемлэсь лыкто. Курсъёсты радъясьёсты шумпотто лыдпусъёс — йыло анай кылэз дышетыны мылкыд карисьёс. Тросгес кыстӥсько каръёс но ёросъёс. Туэ нырысьэ ватсаськизы Красногорск но Камбарка ёросъёс. 10 ар — шӧдскымон лыдпус. Ангелина Решетникова оске, курсъёслы луыса, матэктӥсь калыкез лыдъян-чотанын асьэды удмурт шуыса гожтӥсьес тросгес луозы.

https://udmddn.ru/ivorjos/udmurt-kylya-kursyos-myto-kotyres-lyd/

2024-02-24T09:33:43Z

<urn:uuid:61af0b7f-705e-4e41-8bb2-0b4388a00a38>

udm-Cyrl

tlsh:T18F265E515880EA0EC263E15E6D8063668DE45527E3263B998CD1F4016A45085EFF98337AF64085EF28EF5225E442E908BF4F78DB5CFD7A6EB222004C797B6AE5024C33D75A

Корка пол вылтй сьӧд ыжгон бугор берга. – По полу черный шерстяной клубок катится. (коӵыш – кошка)[1] Куалы быдэ кырсь октэ. – В каждом доме грязь собирает. (парсь – свинья)[1] Ултозяз, гурезетӥ тубыкуз сяна, инмез уг адӟы. – За всю жизнь, пока в гору не поднимется, неба не увидит. (парсь – свинья) [1] Дурись но, кизись но, арась но со ӧвӧл, нош гуртын нырысь ужась. – Не кузнец, не сеятель, не жнец он, а первый на селе работник. (вал – конь)[1] Литература[edit] ↑ 1,0 1,1 1,2 1,3 1,4 1,5 1,6 1,7 Удмуртский фольклор : загадки = Удмурт фольклор : мадиськонъёс / сост. Т. Г. Перевозчикова. - Ижевск : Удмуртия, 1982. - 256 с.

https://vorshud.unatlib.ru/index.php/%D0%97%D0%B0%D0%B3%D0%B0%D0%B4%D0%BA%D0%B8_%D0%BE_%D0%B4%D0%BE%D0%BC%D0%B0%D1%88%D0%BD%D0%B8%D1%85_%D0%B6%D0%B8%D0%B2%D0%BE%D1%82%D0%BD%D1%8B%D1%85

2024-03-01T13:06:23Z

<urn:uuid:345d0bc9-5497-4458-9486-b8877e749a18>

udm-Cyrl

tlsh:T1F24036116681EF1A5633C7068A91CB210EA192AB83363557EDE4F9107A96544DEB96137AF21242DC9C668200B113E4287B0F3E86D4FE3A3F536916A03CAE7BE6031C23936D

24-тӥ октябре 55 арес тырмиз Национальной библиотекаысь йӧскалык но шаертодон литературая но библиографияя ёзэтысь валтӥсь библиотекарьлы Галина Сергеевалы. Та удысын со 23-тӥ арзэ тырше, умой ужамез Удмуртиысь Правительстволэн, Культурая но Нациосын ужан политикая министерствоослэн Данъян грамотаосынызы пусъемын. 5-тӥ пинал — Вордскемын Можга ёросысь Атасгуртын, — веранзэ мытэ Галина Сергеева. — Али со пичи кылемын ни, нош ми будон вакытэ бадӟым вал, солэсь азьвыл черкогуртэн лыдъяськылӥз. Уд но оске, вань апай-агайёсы Александрово черкогуртын вордскемын шуыса пусъемын, нош мон, берпуметӥез — 5-тӥез — пинал, вордскемея Атасгуртысь. Гуртамы 3 классъем школамы вал. Дышетӥсьмы Лидия Петровна Агафонова котьма ужлы дышетӥз, трос тунсыкозэ мадиз. Нош 4-тӥ классысен артысь Пычас станцие дышетскыны ветлӥмы. Озьы ми котькуд нунал, котькыӵе куазен 3 иськем сюресэз пыдын вамышъяллямы. Гурт кузя мынонэз эшшо иськем мында люкаськылӥз на. Гурт пумын улӥсь эшъёсылы сыӵе вожъяськылӥ! Озьы ми нуналлы быдэ мугормес кыдатӥмы. Куд-ог дыръя школае нуналаз 2 пол но ветлылӥ. Урокъёс бырем бере сумкаме кельтыны доре бертылӥсько вал, собере нош ик школае кошкылӥ. Угось котькыӵе ужрадэ мыло-кыдо пыриськылӥ, спортъя ӵошатсконъёсыз но одӥгзэ но ӧй кельтылы, куасэн я пыдын бызьылӥ. 8-тӥ классозь эшъёсы пӧлын тужгес бадӟым мугоро нылаш вал, нош 9-тӥ классэ вуимы но физкультурая урокын мон пумысеныз кыкетӥ султӥ. Со дырысен аслым весь пичи мугоро потӥсько. Школаын лушкем малпаськылӥ экономической факультет сярысь. Но 10-тӥ классын дышетскыкум, гуртамы концертэн вуылӥз УдГУ-ысь «Чипчирган» ансамбль — филологияя факультетын дышетскисьёс. Сыӵе шулдыр концерт возьматӥзы но сюлэмме бугыртӥзы. Со концерт бере аслым кыл сётӥ: мон но одно ик соос дорын дышетско. Со дырысен экономической факультет сярысь вунэтӥ. Ижевске мынэмелэсь азьло апай-агайёсылэсь юай, монэ дышетскыны лэзёзы-а шуыса. Угось пичиысен ми атайтэк кылемын, Зоя Александровна анаймы огназ 5 пиналэз будэтӥз. Атаймы кулыку, мон 5-тӥ классын гинэ дышетскисько вал ай. Школазэс йылпумъяса, апай-агайёсы шаплыгес коньдон поттон сярысь малпаськизы. Соин, лэся, апай-агайёсы шуизы, пӧлысьтымы одӥгез ке но мед дышетскоз, быгатэммыя юрттомы, пе. Мон но соосты возьытэ ӧй уськытъя. Котьку, стипендия басьтыса, дышетски. Озьы ке но уксёлы ёрмон дыръёс но вал. Угось ми вакытэ гуртысь лыктэмъёс пӧлысь туж ӧжытэзлы гинэ общежитиын улыны удалтӥз. Данын вал воргоронъёс но спортсменъёс гинэ, соослы ик общежитие но сётъязы. 2 арзэ эшъёсыным ӵош квартираын улӥ. 2-тӥ курсысен квартира ласянь шуг-секытъёс кылдӥзы, ма карыны паймемысьтым, дышетсконме но куштыны медӥсько ни вал. Ярам коть, дыраз буйгатӥз дышетӥсьмы Серафим Васильевич Соколов. 3-тӥ курсысен, пе, общежитие интыяны тыршомы, чида на кӧня ке. Верам кылзэ быдэстӥз, озьы мыным но общежитиын улыны кылдӥз. Семьяысь пичиез пинал вал бере, арнялы быдэ, анаелы юрттӥськыны шуыса, гуртэ бертылӥ. Али йырыным малпасько ке, юрттӥськемелэсь тросгес анайлэсь мӧзмем сюлэмме буйгатылӥ, дыр. Егит мылкыд — Студент вакыт шулдыр ортчиз. 2-тӥ курс бере диалектологической экспедицие Марий Элысь Карлыганэ вуылӥмы. Милемын кивалтӥз Валентин Кельмакович Кельмаков. Нуназе калык пӧлтӥ юалляськыса ветлӥмы, нош ӝытазеяз клубын концерт возьматъямы. Тужгес юн чабизы 3 кузя кырӟаммылы: Валентин Кельмаков, Владимир Возняков но мон. Кытысь сонямында дӥсьтонлыке тырмем сцена вылэ тубыны, али но паймисько. Озьы экспедициос дыръя пичи гурт сцена вылын быгатонлыкъёсмес волятылӥмы, нош сӥзьылаз Ижысь «Ижмаш» клубын бадӟым концерт сётылӥмы. Карлыганысь ваем «Апи» эктонмес аслаз репертуараз «Италмас» ансамбль кутӥз. Ми солы туж шумпотэмын вал. Со дырысен табере трос аръёс ортчизы ни. Тросэз ӵош дышетскем эшъёсы нимо-дано дышетӥсьёс, ас удысазы адӟем карымон адямиос луэмын. Кылсярысь, «Вордскем кыл» журналын ужась, покчи классъёслы «Лыдӟон книга» учебниклэн одӥгез авторез Ирина Тимерзянова, Правительстволэн пресс-службаяз ужась Алексей Тимерзянов, «Мынам Удмуртие» телерадиокомпаниысь журналист Юлия Александрова, шаерысьтымы тодмо крезьгурчи Владимир Возняков, Дэбес школаын ужась Эльзя Нуриахметова, Ярысь педколледжын дышетӥсь Альбина Данилова но мукетъёсыз. Удмурт факультетын дышетскисьёс котьку шулдыръяськыны яратылӥзы. Университетын кыӵе ке ужрад ортче ке, отчы одно ик пыриськылӥзы пичи но бадӟым курсъёсын дышетскисьёс. 1 курслы бадӟымгес вал Слава Сергеев. Одӥг ӝыт бере гуртозям келяз, собере киноосы ветлӥмы. Тупаны но кулэ, 2-тӥ курсысен июнь толэзе Дэри ёросысь Казмасэ сюанэ ветлӥмы. Гуртысьтымы Роза Чувашова отчы бызиз. Егитъёсын шулдыръяськимы, ваньмы удмурт дэремъёсын вал. Соку эшшо модаын вал удмурт дэрем улын шальтыртӥсь арбериосын юбка нуллыны. Клубе но эктыны потамы. Мон уг но тодӥськы вал, Слава Сергеев ӵапак со гуртысь шуыса. Клубысен мынам эктэмелы со эшшо но золгес синмаськем. Кильтыръяськимы-вераськимы но гуртамы бертӥмы. Мукет нуналэ экзаменмы вал. Отысь капчи мылкыдын потӥсько но, монэ ӧс дорын Слава вите. Со дырысен эшшо 2 ар пумиськылӥмы на. Ма луысал азьланяз, вераны шуг. УдГУ-эз йылпумъяса, Слава кошкиз вал Ленинградэ аспирантураын дышетскыны. Кема улыны ӧз чида, бертӥз, усьтыр-табыр кышнояськиз но армие кошкиз. 5-тӥ курсэз йылпумъяку, нылмы вордскиз. Бадӟым храм — Университетэз йылпумъяй ке но, дышетӥсьын одӥг нунал но ужаны ӧз кылды. УдГУ бере одӥг арзэ пиналэн пуки но нылпи садэ ужаны интыяськи. Татысен ик матысь эшъяськи Можга ёросын вордскем Ольга Ивановаен. Соин туннэ но юн кусып возиськомы. Тэшкылиосын ужаны кельшиз, анай-атайёс но кылзӥськисесь вал. 8 ар садын ужатозям, эшшо одӥг пол декретын пукыса вуттӥ на. Оло, туннэ но нылпиосын ужасал, тазалыке чутыны кутскиз. Мукет интые выжон сярысь малпаськытэк ӧйлась. 1994-тӥ арын вал со. Уж утчан мылкыдме шӧдыса, кузпалы шуиз, Ленин нимо библиотекаын, пе, интызы вань, мыныны косӥз шаерысьтымы культурая министр Геннадий Васильевич Чайников доры. Кузпаллэсь уд кылзӥськы шат. Ленин нимо библиотекае студент дыръям гинэ пыралляме вал. Мыным со вераны луонтэм чебер потылӥз, ас поннам сое ӵошатылӥ бадӟым храмен. Уж утчаса пырыкум, библиотекаын тодо ни вал, мон культурая министр дорысь лыктӥсько шуыса. Соин ик, дыр, пумитазы монэ шуныт. Директорез Нелли Михайловна Собина ваньмыныз пыр-поч тодматӥз но филологияя но шаертодон литературая ёзэтъёсын, пе, интыос вань, кудзэ быръёд? Чик малпаськытэк, удмуртаз шуи. Библиотекаын ужась луон понна тодон-валанэ ӧжыт вал. Ки улам шедем книгаосыз ваньзэ лыдӟыны тыршылӥ. Бадӟым ик вылэм книга дунне, мон понна туннэ но трос тодмотэмез на. Библиотекаысь шаертодонъя ёзэт 1969-тӥ арын кылдэмын, нош 1984-тӥ арын ужаны кутскиз «Удмурт шаер» клуб. Сое кылдытӥз Мария Михайловна Самсонова, мытэм ужзэ туннэ но мыло-кыдо азинтӥськомы. Озьы толэзьлы быдэ кыӵе ке ужрад ортчытӥськомы. Выль книгаен тодматӥськомы, шаерысьтымы тодмо адямиослэсь (гожъяськисьёс, суредаськисьёс, кылбурчиос) юбилей ӝытъёссэс радъяськомы. Котькуд ужрадлы нимысьтыз адӟытон дасяськомы на. Куд-огез, оло, малпа, библиотекарьлэн ужез мӧзмыт шуыса. Мон озьы ӧй верасал. Милям ёзэтамы трос егитъёс тыршо. Котькуд нуналмес тунсыко радъяны выриськомы. Берло дыре улонлэн куронъёсыз воштӥсько. Лыдӟисьёс дорамы пыдынызы лыктыны уг ваньмо бере, соос пумитэ асьмелы мыноно. Интернет вотэс пыр. Со понна электронной каталогмес узырмытыны выриськомы. Туала периодика отчы шеде, отысь ик шедьтыны луэ вуж газетъёсты, бадӟым текстъёсты, выль иворъёсты «Воршуд» викисайтысь лыдӟыны луэ. Ӵемгес отчы пырало студентъёс, дышетӥсьёс, пӧлазы вань кунгож сьӧрын улӥсьёс но. Пиналъёс сярысь но ум вунэтӥське. Кылем арын Ижысь 4-тӥ-7-тӥ классъёсын дышетскисьёс пӧлын «Дышетӥськомы Удмурт шаермес» интерактивной путешествие радъяны кутскимы. Ужрадмы февральысен май толэзёзь кыстӥське, толэзьлы быдэ выль тема малпаськомы. Нылпиослы тунсыкогес мед луоз шуыса, нырысетӥ араз ужрадъёсмес библиотекаосын ортчытъямы, нош туэ — музейёсын. Трос жетон люкам классъёс вормисе потӥзы. Паймытӥзы 256-тӥ школаысь ляб адӟись нылпиос: соос шаермес котькинлэсь ӟеч тодо вылэм. Шаертодон литературая ёзын ужаса, быдэсак удмурт луиськиз ни кадь. Ужын, семьяын удмурт сямен вераськыса, куд-ог дыръя ӟучъёсын но анай кылыным лабыртыны кутскисько. Нош пичи дыръямы ми эшъёсынымы гинэ но ӟуч вераськиськомы вал. Апай-агайёсы одӥгзы но удмуртэз дышетэмын ӧвӧл. Нош милям ӝыны классмы удмурт кылъя урокъёсын пукиз, нош ӝыныез со вакытэ урамын шудӥз. Туж вожъяськыса учкылӥмы со эшъёсмы шоры. Шӧдске, со урокъёсын пукеме юнме ӧз луы. Улонын асме шедьтыны удмурт луэме юрттӥз. Кемалась ик ӧвӧл монэ мукет отделэн кивалтӥсе пуктӥзы вал. 3 нунал ужаны чидай но берен аслам интыям куриськи. Пӧртэмесь но огкадесь — Кӧня асме тодӥсько, ялан востэм, возьдаськись нылаш вал. Куд-ог дыръя ачим ик паймисько, кызьы мон Сергеевлы бызиськем. Одӥгзэ вераны быгатӥсько, мон тодматски но семья кылдытӥ Слава Сергеевен, нош Ар-Сергилы ӧй бызьысал, дыр. Со шаплы — мон каллен. Соку гинэ гожъяськыны кутскыкуз, мон но юрттӥськылӥ, удмуртысь ӟуче подстрочникъёс лэсьтылэме но вань. Нимо-дано луоз шуыса, ӧй малпаськылы. Табере тани 33-тӥ арзэ ӵош улӥськомы. Уг ватӥськы, семья куспын котькыӵе дыръёсмы вал. Славаен туж пӧртэмесь ке но, огкадез но вань. Ми соин кыкнамы но Тигръёс. Одӥг коркан, пе, кык сьӧсь пӧйшуръёс улыны уг чидало. Но ми вератэк ог-огмес валаськомы кадь. Кык нылъёсмы будо, соос мон выжые мынэмын кадь. Кыкназы ик Удмурт кун университетэз йылпумъязы. Бадӟымез та вие пиналын пуке, кыкетӥез Ижысь Октябрь ёрос администрациын ужа. Кылем арын музъем басьтӥмы. Табере, ваньмон дыр шеде ке, бакчаямы дыртӥськомы. Та вакытлы мунчомы вань ни, кылиз на юрт пуктыны. Сергеева, Г. А. Тодмотэмез трос на [Текст] : [беседа] / Галина Сергеева ; записала Валентина Емельянова // Удмурт дунне. - 2017. - 26 окт. - С. 10, 15 : фот. - (Тӧр шорын).

https://vorshud.unatlib.ru/index.php/%D0%A1%D0%B5%D1%80%D0%B3%D0%B5%D0%B5%D0%B2%D0%B0_%D0%93%D0%B0%D0%BB%D0%B8%D0%BD%D0%B0_%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%80%D0%BE%D0%B2%D0%BD%D0%B0

2024-02-21T19:28:39Z

<urn:uuid:05bacbec-7e36-4395-b5c5-cc108bbcb316>

udm-Cyrl

tlsh:T1C4C902828A91DF0E8663D15A6E8107629CE55653D323375A4CD174053896054EEF84237AFA0296DE2CFF9365E102F908BB4F6CCA58FE7ABAB213144839BF7AF2024873D75A

Ошмескиросмылэн зангари тылсиосыз-ќръёсыз возьмато инкуазьлэсь пумтэмйылтэм* ошмесъёссэ-шуръёссэ, быдэс инкуазез сюдћсь-удћсь вусэръёссэ. Ошмескиросмылэн џуж тылсиосыз возьмато шундыез - быдэс инкуазез улњытћсь, шунтћсь, югдытћсь кынарошмесэз. Та кык пумо ошмесъёс, огогенызы герњаськыса-итћськыса, дуннеысь вань улэпмакеослы - котькуд адямилы, котькуд скаллы, котькуд тюрагайлы, котькуд кузьылилы, котькуд инпырылы - улыны, шумпотыны луонлык сёто. Ошмескиросмы озьы ик возьматэ ошен скалэз: скаллэн ньыль пыдыз, ошлэн ньыль пыдыз. Ошен скал шудбуро улонлэн - инкуазен оггурысь улонлэн - зэмос инъетэз, ошмесэз луо шуыса возьматэ. Ошмескиросмы озьы ик возьматэ, айылэн но меслэн герњаськемзы (аймес) инкуазез азьланьтћсь, чебертћсь ошмес луэ шуыса. Ошмескиросмы берга, тазьы дуннечерслэсь бергамзэ, 4 куазьвакытъёслэсь, 4 дуннекќльымъёслэсь вошъяськемзэс возьматэ; улонлэн дугдылытэк азинскемез, выльдћськемез сярысь вера; интодондэ азинтыны, сюлэмдэ выльдыны, азьлане, вылће мыныны ќте. Ошмескиросмы озьы ик Муошлэсь ньыль пыдзэ (жалян, чидан, чылкытлык, зэмлык) возьматэ но сюлэмад со ньыль сямъёсты азинтоно шуэ, уго со сямъёс - шудбуро улонлы инъет луись сямъёс. Џуж буёл возьматэ на италмасэз; зангари, чагыр буёл - инмез. Тазьы ошмескиросмы возьматэ, инкуазьлэн чеберез но, адямилэн лулчеберез но инмысь - вылћ улонпадњаосысь - ваське шуыса. Та дэмдор возьматэ, быдэс инкуазь одћг дуннеошмесысь (ќдћысь), одћг ингурысь ќдъямын шуыса, уго ошмескиросмылэн ваньмыз ќръёсыз-тылсиосыз одћг виштыысь пото. Сьќд но тќдьы буёлъёсын суредаку, џуж интые тќдьы, лыз интые пурыч яке сьќд луоз. Суредан амал быръемъя, лыз но џуж ньыльсэргоос (тылсиосыз-ќръёсыз возьматћсь макеос) куддыр векчи сьќд гожен котыртэмын луозы, куддыр уз луэ озьы висъямын. Та дэмдор - воршудмылэн нимысьтыз кылдытэм но быръем пусэз. Авторправоосыз утемын. © Лебедев П.М. ингурулонъя** но ошмесутёнъя*** удмуртворшудлэн нимыз: Быдэс инкуазен - быдэс дуннеен - огкылысь, оггурысь улытэк, адями ноку но дуннекуанонэз веръяны уз быгаты, адямивыжы ноку но шудбуро улонэ уз вуы. Инкуазьын аслэсьтыз дуннеужзэ карытэк, аслаз дуннеинтыяз кариськытэк - аслэсьтыз ингурзэ гурлатэк - адями ноку но зэмос шудбуре, зэмос шудгуре уз вуы. Аслаз пичи дуннеяз бергаса - аслаз сюбег мугоркотырез (аслаз кќтыз, аслаз улыез, аслаз калыквыжыез но м.с.) сярысь гинэ сюлмаськыса, - быдэс Инкуазьлэн шудэз сярысь, Инкуазьлэн вань вордэм нылпиосызлэн шудзы сярысь сюлмаськытэк, - адями зэмос шудбурез уз шедьты. Шудбурдћнь - со нырысь ик ошмесдћнь, уго скалйќлтэк**** но ошкужымтэк адямивыжы уз быгаты шудо-буро улыны инкуазен оггурысь. Уго скалйќлтэк адямилы мултэс трос азинэс улэпмакеосты виылоно луоз, сюлэмзэ шќдћсьтэм-жалясьтэм карыса, курадњонзэ ќтьыса; нош ошкужымтэк адями турлы янтыръёсты ужатоно луоз, инкуазьэсэпез сќрыса, улонкотырзэ ик шуш карыса. Шудбурдћнь - со нырысь ик ошмесдћнь, уго ошмесъёсты утьытэк, чылкыт вуэз, чылкыт муэз, чылкыт омырез быдтыса, инкуазьлэсь эсэпсэ ыштыса, адями аслэсьтыз но эсэпсэ ыштэ, тазалыксэ-шумпотонзэ ыштэ. Шудбурдћнь кылэз тазьы сэрттыны луоно: шудбурдћнь = шуд+бур+дћнь яке шудбурдћнь = шуд+бурд+инь Авторправоосыз утемын. © Шудбурдћнь >>>> воршудмылэн нимыз сярысь >>>> * чаклаське - эскерон * вашкала воршуд кылэз ми паськытгес валанэн кутћськомы (учке инвукылшыкысмес) ** ингурулон = инкуазен оггурысь улон. *** ошмесутён = ошен мескез утён = ошен скалэз утён **** мес, меск кылэн скалэз но возьматћськомы куддыр, соин ик ошмес кылын мес кылыз скалэз но возьматыны быгатэ

http://oshmesdin.narod.ru/demdor.html

2024-02-28T22:56:36Z

<urn:uuid:32a00bc2-13ca-499f-b10d-f57f6163aac8>

udm-Cyrl

tlsh:T181D94FD159D1A90E8673D15EBEC5576788D15967F323370D5CD1F1906996050EEFC423BBEA02A5DD68FEC268D591E80C778AA8DA15FEB7AFB222150938BB26F1000873C72A

Тюнтерысь ветеран педагог, активной селькор Рафхат Зарипов газетмылэн сайтаз ялан гожъя. Берло дыре гинэ но туспуктэмъёсын кӧня ке иворъёсыз интыямын. Соос пӧлысь одӥгзэ газетамы но сётоно каримы. Мон бере кылиськем уга. Хозяйстволэн бусыосаз тулыс кизён йылпумъяське вылэм ук ини. «Туннэ кизёнлэн берпуметӥ нуналэз. Йылпумъяськом», - шуизы мыным. Озьы ке но бусые потыса кошки. Сю мында туспуктэм лэсьтыса, мылкыдме ӝутыса бертӥ. Тани одӥгзэ тӥледлы но ӵектӥсько. Одӥг участокын, ӟег кизем бусыез выльысь обработать карыса, сезьы кизё вылэм. Угось ӟег толэз умой потымтэ, сӧриськемез трос. Кылем гектаръёс трос ӧвӧл. Ми лыктыку, егитъёс ужаны кутскон азязы агрегатъёссэс дасяло вал. Мукет бусыын кукуруза кизёнэз йылпумъяло вал. Механизаторъёс ваньзы но пиналэсь, капчи мылкыдоесь. Фамилиоссэс гожтыса ӧй басьты, район газетлэн сайтаз пырыса, асьтэды адӟоды, шуи. «Ми ужан дӥсен ук, чебер уз пӧрмы», - шуо соос. «Кызьы, пе, чебер уз пӧрмы, ужась адями котьку но чебер луэ», - шуисько. ДТ трактореныз усыяны потэм бадӟым стажъем Рифат Валиуллин: «Туннэ мынам вордскем нуналы. Сое тодыса лыктӥд шат, Рафхат агай?» - шуыса, пумитаз. «Ӟечкыласько. Ужамдэ сайтэ пырыса учкод», - шуи. «Мон Интернетэ пырыны уг быгатӥськы ук», - шуиз со. «Эн сюлмаськы, будыса вуэм нылыд, пиед вань. Соос сое тыныд ӝог усьтыса сётозы!»... Гурт пала берытским. Турын бусыос толэз умой потӥллям. Тулыс отчы удобрение пыртӥллям. Но зор кулэ, зор! Зор ӧз ке луы, «Ми быгатӥськом!» шуыса гинэ трос ужаны уз луы.

https://baltaci.ru/news/azlane/duslyik-obschestvolen-busyiyaz-berpumet-gektaryos

2024-03-05T11:43:54Z

<urn:uuid:e5dfc7e4-de49-494e-ae93-ceed155fb48f>

udm-Cyrl

tlsh:T1F627E8519B91DF1EC2A3C45A7E8457224CA5265393233B599CD1F445694A0A1EEFD4637BE31191DE68FF9220E206D80CFA4FBCC70CBCBE3A72531054797F6AE0034827C766

Будапештын Удмурт кыллэсь дунневыл нуналзэ пусйыны кичӧлтон сётӥз Ӧтвеш Лоранд нимо университетысь философи доктор Жужа Шаланки, радъясез – дышетсконниысь финн-угор кылъёсъя кафедра. Пумиськонын удмуртъёс мадьяр студентъёслы удмурт кылэн практика ортчытозы. Озьы удмурт кылэз дышетӥсьёслэн кылзэс волятыны луонлыксы кылдоз. Со сяна, люкаськемъёс удмурт кыллэн грамматикаысьтыз секыт интыосты эскерозы. 28-тӥ шуркынмонэ Удмурт кыллэсь нуналзэ Венгриысь Сегед карысь университетын пусъёзы. Ӝытэ удмурт студентъёс, дышетӥсьёс, удмурт кылэз дышетӥсьёс пыриськозы. Ӧтвеш Лоранд нимо университетысь профессор Иван Хорват Михаил Петровлэсь мадьяр кылэ берыктэм «Вуж Мултан» книгаеныз тодматоз, берыктон ужез сярысь вералоз. Удмурт но мадьяр студентъёс финн кылэ берыктэм удмурт кылбуръёсты лыдӟозы. Удмурт кылын «Узы-боры» но «Пузкар» кинофильмъёсты пуктӥсь, Польшаын улӥсь Пётр Палган но Удмурт кыллэсь дунневыл нуналзэ пусйыны дасяське. «Мон но итӥськыны малпасько та нуналэз пусъён борды. Али мон Польшаын, туристъёслы экскурсиос радъясько. Удмурт кыллэн нуналаз малпасько палэнысь вуэмъёслы но, эшъёсылы но удмурт калык сярысь мадьыны, социальной сетьёсы удмурт кыллы сӥзем веранъёсты пуктыны. Тросгес калык мед тодоз со сярысь», – вераз со «Удмурт дунне» газетлы. 27-тӥ шуркынмонэ Москваын Чехов нимо лыдӟетъюртын Ольга Урасинова «Введение в удмуртский язык» лекция лыдӟоз. Со сяна, удмурт кылбуретлэн ХХ даурын азинскемез сярысь кенешон но удмурт кыллэн Удмуртиын туала югдурез сярысь вераськон ортчозы. Тодэ вайытом, Ижкарын Удмурт кыллэсь дунневыл нуналзэ нырысьсэ пусъён ужрадъёс 27-тӥ шуркынмонэ укмыс интыын ортчозы. Удмурт азьветлӥсьёс 27-тӥ шуркынмонэз Удмурт кыллэн дунневыл нуналэныз ялӥзы.Ӵапак та нуналэ 2001-тӥ арын «Удмурт Элькунысь кун кылъёс но Удмурт Элькунын улӥсь мукет калыкъёслэн кылъёссы сярысь» кат юнматэмын. Соя удмурт кыл Удмуртиын кун кыл инлык басьтӥз.

https://udmddn.ru/ivorjos/vengriyn-no-polshayn-udmurt-kylles-d/

2024-02-26T07:46:12Z

<urn:uuid:616f834c-cfcf-4903-89d7-c9d08c2393a1>

udm-Cyrl

tlsh:T1E7340A612490AA0D8723E19E6C91162258C8425793333B0A5DC1B4005A69050EEF90333AFA918ACE2CFE8319E44BF41D7E4F78D619BE7EAFB12A144939FB3DF5114C73E74B

Пермь — Россиысь кар, Пермь шаерлэн шоркарез луэ. Сылэ Урал гурезьёс дорын, Кам шур вылын. Туала Пермь — пӧртэм удысъёсъя (наука, культура, промышленность) Уралысь центр луэ, улосвылъя куинетӥ инты басьтэ (сое азьпалто Муско но Санкт-Петербург гинэ) — 799,68 кв. км. Пермь Кам шур кузя кыстӥське 65 километрлы. 2007-тӥ арын ортчытэм калыкез лыдъян-чотанъя Пермьын 1180 сюрс адями улэ. Пермь карын — ог 1400 урамез вань. Валтӥсез — Ленин нимо луэ. Отын интыяськемын 10 этажъем Кенеш Корказы. Валтӥсь карлудзы Октябрьской луэ. Комсомольской ульчазы туж чебер но трос калыко лыдъяське. Архитектура ласянь тунсыко луэ Кам пароходстволэн юртсы (XIX даур). Монументъёс пӧлысь — ожгар но ужась калыклы сӥзем монумент но «1905 арын Мотовилихаын вооруженной восстание» нимо диорама. Пермьлэн аслаз Эксэй-пушкаез но вань. Со пыртэмын «Гиннесс рекорд книгае». Та ожгар арбериез 1868-тӥ арын лэсьтӥзы. Ыбылон гумыезлэн секталаез 2800 пуд луэ. Ядроезлэн секталаез — 30 пуд. Пермьын чыгун, машинаен ворттылон, омыртӥ лобанъя, ву вылтӥ ветлон сюресъёс огинэ луо но герӟало быдэс Россиен но Европаен. Кам шур кузя Азов, Сьӧд, Балтика, Тӧдьы зарезъёсы потыны луэ. Калыккуспо статусъем «Бадӟым Савино» аэропортысен меӵак луэ вуыны пӧртэм Россиысь но кунгож сьӧрысь городъёсы. Со сяна, Бахаревка нимо аэропорт вань на. Пермь карлы азинскыны луонлык сётиз Кам шур. Со Волга шуре паллян палысен итӥське. Кузьдалаез — 1805 иськем. Вашкала дырысен та шур котырын финн-угор калыкъёс улӥллям. XI дауре Пермь палъёсы ӟучъёс вуо. Кам шур кузя вуэ Ермак но. Со дырысен Пермь шаер Ӟуч кунлэн люкетэз луыны кутске. Куазь сярысь (шор лыдпусъёс): Гужем: +18 +23C Толалтэ: −15 −20 °C Омырын вулэн возиськемез: 70-80 % Лымы шобретлэн кыздалаез: 55 см. Историез[Тупатыны | бамлэсь кодзэ тупатоно] Валтӥсь статья: Пермь карлэн историез Территориослы люкиськон[Тупатыны | бамлэсь кодзэ тупатоно] Пермь сизьым ёросъёслы люкиське: Дзержинской ёрос Индустри ёрос Киров ёрос Ленин ёрос Мотовилиха ёрос Орджоникидзе ёрос Свердлов ёрос Валэктонъёс[Тупатыны | бамлэсь кодзэ тупатоно] ↑ http://www.gorodperm.ru/structure/structure-msu/head/ ↑ http://perm-map.ru/map833552_0_1.htm ↑ 26. Численность постоянного населения Российской Федерации по муниципальным образованиям на 1 января 2018 года — Федеральная служба государственной статистики. «https://udm.wikipedia.org/w/index.php?title=Пермь&oldid=117867»-ысь басьтэмын Категориос: Улон интыос алфавитъя Россиысь каръёс Пермь Адскисьтэм категори: Википедия:Статьи с источниками из Викиданных Та бамлэн берпуметӥ воштонэз: 12:34, 14 Куарусёнэ 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9F%D0%B5%D1%80%D0%BC%D1%8C

2024-02-29T14:29:49Z

<urn:uuid:35df144d-a0bb-4ce2-adca-61c35206e713>

udm-Cyrl

tlsh:T18F8CC5A1A791DE0F8273E15AAE804B564EA1A627D362376A4DD0B4126556090DEFC9133BE95096DF6CEE4350E005E848AF4E78EA0AFE7F7BB327050C3A7F2AF2004C33D706

Владимир ОВЧИННИКОВ быдэс улонзэ Удмурт кун университетэн герӟаз: отчы шаермылэн пӧртэм сэрегъёсысьтыз визь-нод люканы вуэм студентъёсты экономика удыслы дышетӥз. Дышетэм пиналъёсыз, та вакытлы вылӥ квалификациен специалистъёс, вӧлмемын ни быдэс Россие. Владимир Овчинников – экономика наукаосъя кандидат, Удмурт кун университетысь ужлэн экономикаезъя но социологиезъя кафедраысь доцент, наукалы сӥзем 70-лэсь ятыр статьяослэн, студентъёслы юрттӥсь пособиослэн авторзы. Пусъемын Удмурт Республикаысь Правительстволэн Данъян грамотаеныз, шаерысьтымы Дышетонъя но наукая министерстволэн Таукаронъёсыныз. Кылем арлэн пумаз Владимир Фролович луиз Россиысь Вылӥ школалэн дано ужасез. Февральлэн кутсконаз Владимир Овчинников пусъе 60 арес тырмонзэ. Ортчемезлы дунъет сётыны, азьланезлы ужъёс чӧлтыны ӵапак дырыз. - Кыӵеен син азяды пуксе пичи дырды? - Со вакытысь вань гурт пиналъёслэн кадь. Гольык пыд бызьылыса-шудыса – пыдкутчанлы-дӥсьлы ёрмоно вал угось, уен-нуналэн ужаса – гурт пиналъёсты пичиысен уж пӧлы кыско. Вордӥськи мон Пичи Пурга ёросысь Вуж Мӧнья гуртын. Атае, Фрол Трофимович Овчинников, колхозын пӧртэм ужез быдэсъяз. Но огшоры вал сюдӥсь, шуэм сямен, ӧй вал. Сельсоветын секретарьлэсь ужзэ быдэсъяз. Вакчи курсъёсты йылпумъямез бере солы оскизы «Искра» колхозысь бригадир-агрономлэсь удыссэ. Табере малпасько ини: музъем ужез мур шӧдӥсь-валась адями вал, дыр, сотэк ӧй оскысалзы та ужез. Анае – гуртын солы Ольгапай шуыса вазиськылӥзы – кема дыр ӵоже колхозын тыршиз. Со бӧрсьы ужаны интыяськиз нылпи садэ нянькае. Семьямы бадӟым вал: вить пиос но одӥг ныл. Самой бадӟымез – Толя агае – кыстӥськиз лэсьтӥськон удысэ, вылӥ квалификациен специалист луиз. Жаляса верано, кылем арын со улонысь кошкиз. Миша агае Ижысь техникая институтэ пырыны медэ вал, но озьы ик та малпанэз быдэсмытэк кылиз. Гуртэ кылиз, шудзэ отын шедьтӥз, шуыны луоз. Огъя учконо ке, ваньмы ужасесь будӥмы, визь ласянь но адӟем карымонэсь вал. Мыным но Надя сузэрелы гинэ вылӥ образование басьтыны кылдӥз. Со но, мон но экономика удысэ кыстӥськимы. - Анай-атайды данъяськизы, дыр, тӥледын: со вакытэ вылӥ тодон басьтон ласянь гуртысь пиналъёслэн луонлыксы сюбеггес вал… - Шонерзэ вераса, дышетскыны косӥсь ӧй вал. Кытчы ке пыремед потэ ке – со аслад ужед, нокин уз косы, уз нодъя. Анай-атайёс угось гуртэз-хозяйствоез ӝутонэ выемын вал. Ӵапак та ик, мон малпамъя, со вакытысь пиналъёсты, ӟуч кылын вераса, самостоятельной луыны дышетӥз. Йырамы мур малпан пыӵаз: улонэд понна кыл кутӥськод ачид. Соин но, лэся, гуртын будэм нылпиос кырыж сюрес кузя ӧз кошкылэ. Тодон-валан дуннее кыстӥськеме сярысь ке верано, гуртоосылэн та шоры асьсэлэн учконзы вал: горе от ума, шуэм выллем. Дышетсконэн мултэс тунсыкъяськись мурт шоры, шонерзэ вераса, валатэкгес учкылӥзы. Нырысетӥ интыын угось котьку вал уж. Пыкылэмзы но вань: ма, дугды ни дышетскемысь, ужаса уд вутты. Сыӵе вал со вакытысь гуртлэн психологиез. - Но номыр шоры учкытэк, тодон-валан дуннее кыстӥськон мылкыдды котьмалэсь золгес вылэм… - Вуж Мӧньялан соку тямыс классъем школа гинэ ужаз ай, 9-тӥ-10-тӥ классъёсын дышетскыны мылкыд карисьёс Учала (Пичи Пурга ёросысь Ильинск черкогурт – авт.) ветлӥзы. Тямыс классэз йылпумъяй Ушъян грамотаен. Солэн кужымез-данэз 10-тӥ класс бере сётӥськись медальлэн кадь бадӟым вал. Малпаськи: малы бен мыным Учала ветлонэз на? Со интые, оло, техникуме шонтоно? Озьы ик кари. Грамотаелы луыса, одӥг экзамен но сётытэк, дышетскыны пыри Ижысь индустриальной техникуме. Озьы мон, гуртысь вуэм востэм пияш, шеди городын будэм-кыдам пиос пӧлы. Таослэн, конешно, ултӥямзы но потылӥз. Вот, Ушъян грамотаед ӧй ке луысал, татчы дышетскыны ӧй но пырысалыд. Тодам кылиз на возьдаськеме: городысь пиос чильк-вальк кисьтаськись костюмъёсын, нош мон – уродос гинэ шароваръёсын. Дышетскыны кутскеме бере нырысь-валысь мурт сэрегъёстӥ кыстаськоно луиз, нырысетӥ курслэн пумаз гинэ огъяулонние инты сётӥзы. Отын эшъяськи Удмуртилэн пӧртэм сэрегъёсысьтыз вуэм пияшъёсын. Соос пӧлысь одӥгеныз – Владимир Радкеен – али но эшъяськиськом. Со «Ижсталь» заводлэн ветеранэз луиз ни. Ёрмыса дышетски ке но, техникум аръёсме шуныт мылкыдын тодам вайисько. Ӵапак соку кыдай, киосме волятӥ, технико-технологической тодон-валан басьтӥ. Та ваньмыз инъет луиз азьлань улонэлы. Отын мон дышетски стрелковой пыӵал тӥрлыкез лэсьтӥсь техник-механиклы. Практикаосмы ӝыны ар ӵоже радъяськылӥзы. Мон ужаны вуттӥ «Ижмаш» заводын – Калашников автоматэз лэсьтӥ. Со бӧрсьы кык толэзьзэ Ижысь механикая заводын – пистолет дасян бордын. Ӵапак отысен монэ армие басьтӥзы. - Шуо: удмурт пиосты шумпотыса басьто пограничнике. Угось ӝожтӥськонэз тодӥсьтэмесь, чидасесь, кужмоесь. Тӥ но кунгожез утиды, луоз? - Мон шеди Амур улосэ, ракетной войскоосы. Музъем пушкын ракетаослы шахтаос лэсьтэмын вал, ӵапак отын ик боевой дежурство нуи. Межпланетной запускъёс но вал, эсьмаса. Ӝоген мыным оскизы секретчиклэсь ужзэ. Часте вуись вань гожтэтъёс, секретной иворъёс мон пыр ортчылӥзы, озьы ик кыл кутӥ библиотека понна. Сётӥзы сержантлэсь званизэ, нош дембеле потӥ ни старшина нимын. Мылкыды ке луысал, военной удысъя но кошкыны быгатысал, дыр. Угось службаме азинтыны ӧтёнъёс вал. Но вордскем палъёсам монэ витиз яратоно нылаше. Али ке но мон запасысь офицер, вылӥ лейтенант. - Армиысь возьмам нылашен ик семья кылдытӥды-а? - Ми соин одӥг гуртысь. Сое вордыны басьтэм Вуж Мӧньяысь одӥгез семья. Со мынэсьтым одӥг ареслы пичигес вал, дышетскыны одӥг школае ветлӥмы. Сое синйылтытэк кельтыны уд быгаты: тусын-буйын артистка кадь – бадӟым сьӧд синмо, вольыт бамо. Танялы синмаськемме ӧй ик вала. Армиысь возьмало, шуиз. Сьӧраз ветлӥсьёсыз ӧжыт ӧй вал ке но, быдэстӥз ведь сётэм кылзэ. Кузпалы но, тямыс классэз йылпумъяса, нырысь-валысь тыршиз Вуж Мӧнья сельсоветын секретарь луыса, собере нылпи садын пиналъёсты утисьын. Иже выжемез бере дышетскыны пыриз ПТУ-е, лэсьтӥськонын отделочной ужъёсъя специалист луиз. Али тырше Ижысь панель юртъёсты пуктонъя управлениын завхоз луыса. Ай егит дыръяз дышетскыны пыриз вал Удмурт кун университетысь юридической факультетэ. Нырысетӥ курс бере дышетсконзэ куштоно луиз. Ма, сыӵе ини кышнолэн адӟонэз: нылпиосты чаклано, картлы саклык висъяно. Мон но солы юрттыны ӧй быгаты, аспирантурае пыри. Семья кылдытэммы дырысен туэ 36 ар тырмонэз пусъёмы ни. - Озьыен, студент улонэ тӥ зымиды, армие ветлыса, семья кылдытыса? - Озьы пӧрмиз, шуыны луоз. Армиысь бертӥ но, дышетсконме азьланьтыны мылкыды ӝутскиз. Кытысь ке кылӥськиз: Удмурт кун университет, пе, кыкетӥ набор ортчытэ. 1972-тӥ арын угось пединститут университет луиз. Мон отчы пыри 1973-тӥ арын. - Маиныз бордаз кыскиз экономика удыс? - Индустриальной техникумез горд дипломен йылпумъяй. Нырысетӥ экзаменэз гинэ – математикаез – «витьлы» сётыса, капчиен дышетскыны пыри экономикая факультетэ. Малы одно та удысэз бырйи? Со универсальной, шуыны луоз. Та удысын басьтэм тодон-валанэз кутыны луэ огъя промышленностьын но, нимаз предприятиос вылын но, гурт хозяйствоын но. Тодон-валан люкай «планирование промышленности» специализацияя. Студентлэн улонэз шулдыр, шуо калыкын. Со зэм но озьы вылэм. Котырад – эшъёс, серемпыр веранъёс, тунсыко пумиськонъёс но лулысь-сюлмысь кенешонъёс. Гужемзэ ваньмы сямен ик студотрядъёсын тыршимы. - Капчиен-а сётскиз наукалэсь иззэ йыръён? - Удысэ тунсыко потэ вал бере, ӧй ик шӧды дышетскон аръёслэсь ортчемзэс. Сое йылпумъяй «витьёсын» гинэ. Азям юан кылдӥз: кытчы мыноно та дипломен? Вамыштӥ «Редуктор» заводэ – предприятилэн экономикаезлэсь азинскемзэ чаклай-радъяй. Ар пала ужаса вуттӥ-а, ӧй-а, мыным вазиськиз университетысь экономикая факультетысь промышленностьын производстволэсь экономиказэ радъянъя кафедраысь доцент (та дырлы экономика наукаосъя доктор, профессор) Юрий Семёнович Перевощиков: лыкты, пе, ужаны дорамы. Озьы мон берытски вордскем борддоръёсам – университетэ. Интыяськи наукая но эскеронъёсъя секторе инженере-исследователе. Ӝоген наукая сотрудниклэсь удыссэ оскизы, собере ассистент луи, озьы ӝутски кафедраысь валтӥсь преподавателёзь. Озьы вамышен-вамышен наукае мургес но мургес выйи, экономикаысь пӧртэм ужпумъёсты эскери. 1986-тӥ арын экономика наукаосъя кандидат ним басьтэме бере мон луи ужлэн экономикаезъя но социологиезъя кафедраысь доцент. Нялтас вераса, мон дышетскон вакытэ факультетамы одӥг гинэ кафедра усьтэмын вал, та вакытэ экономикаез дышетон-эскерон паськытаз: ужзэс радъяло пӧртэм кафедраос, студентъёс басьто паськытэсь тодон-валанъёс. - Кыӵе ужпумлы сӥзиды кандидат диссертацидэс? - Нимаськиз тазьы: «Организация и планирование оплаты труда в бригадах на примере станкоинструментальной деятельности». Сое ути Санкт-Петербургысь Н. А. Вознесенский нимо финансово-экономической университетын. Оппонентъёсы луизы Свердловскысь (али Екатеринбургысь) калык хозяйствоя институтысь тодосчиос. Диссертация гожтыны соку луонлыкъёс паськытэсь вал. Угось наукая эскеронъёс ортчылӥзы пӧртэм заводъёсын. Кылсярысь, «Редуктор» но «Купол» предприятиосын. Соосты радъянъя нимысьтыз заказъёс вуылӥзы. Профессор Ю. С. Перевощиков кивалтэм улсын экономикая исследованиос, Удмуртиысь огазеяськонъёсын гинэ ӧвӧл, палэнысь заводъёсын но радъяськылӥзы. Шуом, Москваысь «Станколит» предприятиын, Санкт-Петербургысь Кировский заводын. Выльдӥськон вакыт кутскем бере вань со заказъёс ышизы, тодосчиослэн эскеронъёс ортчытъяны луонлыкъёссы быризы. - Уд жаляське-а, уждэс доктор диссертациозь ӧд вуттэ шуыса? - Куддыр сыӵе малпанъёс кылдыло ик. Но талы мынам аслам валэктонэ. Кандидат диссертациме ути выльдӥськонлэсь азьло. Собере странаын кутскизы воштӥськонъёс. Наукалы саклык висъямысь дугдӥзы, тодосчиос асьсэ понна кылизы. Нокыӵе заказъёс, эскеронъёс сярысь веранэз ик ӧй вал. Та муген, лэся, мон но наукалэсь кыштыр палэнскыны ӧдъяй. Утчаськон, выльзэ усьтон мылкыдме ӧз бурдъя ни. Озьы докторлэсь нимзэ басьтон сярысь малпан йырысьтым кошкиз. Быдэсак выйи дышетон уже. Кудымкар городын усьтӥськиз Удмурт кун университетлэн ёзэз, отын студентъёслы лекция лыдӟылӥ. Ма, та ужен олокытчы но вуылоно луиськиз: шаерысьтымы ваньмаз сямен ик городъёсы, Свердловск улосысь Нижняя Турае, Новый Уренгое, Башкириысь Нефтекамске но уно мукет городъёсы. Уг тодӥськы, кинлы ке, оло, паймымон потоз мукетыз но: укмыс ар ӵоже секретарь луыса тырши Удмурт кун университетын кылдытэм диссертациосъя кенешын. Мукетыз, оло, докторлэсь нимзэ басьтон понна быжтӥз кырмысал ни таӵе тупась вакытэз. Нош мон маке ӧй ик туртты. Шуисько ук, выльдӥськон аръёс шӧдӥськизы – наукаын утчаськонэлэсь тунсыксэ ыштӥ. - Мар вераны быгатӥсь-коды туала студентъёс сярысь? Визьзы ласянь макем висъясько соос тӥ вакытысь егитъёслэсь? - Вераны быгатӥсько экономика удысъя дышетскись студентъёс сярысь гинэ. Мон чакламъя визьзы ласянь соос милесьтым лябесьгес. Ӧвӧл, оло, мукет сямен валэктоно: соос дышемын-а, мар-а ни капчиезлы. Лякытэн тодон-валан басьтыны, мултэс пырскытэк, созэ я тазэ ужез бергатыны. Улоназы угось бадӟым инты басьтыны кутскиз Интернет. Кыӵе ке юанэд кылдӥз ке, отысь часта гинэ учкыны быгатод. Нош мон тодам вайисько наукая ужъёсме киын гожъяса пукемме. Валамон, тазьы ужаса, тодон-валан йыре золгес пыӵа. Нош туала студентъёслы та ласянь удалтӥз: уен-нуналэн ручкаен гожъяськыса, книгаосысь бугыръяськыса пуконэз ӧвӧл. - Кызьы дунъяськоды шаермылэсь туала экономиказэ? Кыӵе амал сое азинтыны юрттоз? - Кыӵе ке улослэсь экономиказэ эскерыку, одно ик санэ басьтоно солэсь аспӧртэмлыкъёссэ. Удмурт шаер сярысь ке верано, асьме дорын интыяськемын обороная пӧртэм предприятиос. Соин ик нырысь ик саклык висъяно соослы. Угось соосты азинтытэк, улосмылэн экономикаез уз ӝутскы. Нош туннэ нуналлы соос 30-50 процентлы гинэ ужало. Кулэ кун ласянь оскымон но бадӟым заказъёс. Ӵем кылоно ук экономикалэн реальной секторез сярысь. Сое азинтон-ӝутон герӟаськемын ӵапак заводъёсын, калыкен – отын ужасьёсын. Тани басьтом «Купол» заводэз ик. Отын уникальной вуз потто, нош кужымез быдэсак уг кутӥськы. - Лыдпусъёс, кыӵе ке эскеронъёс-анализъёс пумысен йырдэс тӥяса, жадиськоды, дыр. Кытысь кужым басьтӥськоды? Кызьы радъяськоды ваньмон дырдэс? - Мон гуртын вордскем адями бере, со монэ ас бордаз кыскемысь ноку но ӧз дугдылы. Вордскем гуртэлэсь кыдёкын ик ӧвӧл – бускель Буро-Ӝикъя гуртын – басьтӥ корка. Ваньмон дыр тупа ке, шуак гинэ отчы ширтӥсько. Малпасько, гуртын вордскем адями ноку но солэсь люкиськыны уз быгаты. Бакчаям бергаса, юртъер котырме тупатъяса-радъяса, кужым басьтӥсько. Улонэ вылэ ӝожтӥськыны мугез ӧвӧл – ваньмыз пӧрмиз радызъя но сюлэмыя. Источник: Овчинников В. Ф. Дышетон понна аслыд дышетсконо / В. Ф. Овчинников ; записала Е. Никитина // Удмурт дунне. - 2012. - 27 янв. - С. 6, 11. - (Удмурт кизилиос).

https://vorshud.unatlib.ru/index.php/%D0%9E%D0%B2%D1%87%D0%B8%D0%BD%D0%BD%D0%B8%D0%BA%D0%BE%D0%B2_%D0%92%D0%BB%D0%B0%D0%B4%D0%B8%D0%BC%D0%B8%D1%80_%D0%A4%D1%80%D0%BE%D0%BB%D0%BE%D0%B2%D0%B8%D1%87

2024-03-05T06:33:56Z

<urn:uuid:ba0c1202-302c-415a-b229-3150ac11d19e>

udm-Cyrl

tlsh:T1E0CCA7A26880DF1EC273D15A6E514A625DE59253D323375A9CD1B40039A6090EFFD4237BF61196DE18EF9254E002E918BB0F68DB18FE7AAE722615443ABF7BF1028833D75B

Наталья Попова – медицина наукаосъя доктор, профессор, вылӥ категориен эмчи, Ижысь медициная академиысь эмсузэръёслы вылӥ тодон-валан сётонъя кафедраысь декан, Удмурт Республикаысь дано врач. Наталья Митрофановналэн вань улон сюресэз герӟаськемын медакадемиен. Егит дыръяз отын тодон-валан басьтӥз, отчы ик ужаны кылиз. Лаборантысен кутскыса, профессорозь будӥз, кафедраен кивалтӥсь луиз. 156 научной ужъёсыз. Мыло-кыдо пыриське академилэн общественной ужаз. - Озьыен, тӥ мединститутэз пинал дырысеныды ини дореныды лыдъяськоды? - Озьы. Мон пичиысен медицина борды бурмем адями. Малы ке шуоно мамаен тятяе Ижысь мединститутын дышетскемын. Ньылетӥ курсысен соос монэ вайиллям. Валамон, мединститутэ но трос пол сьӧразы пыртазы, луоз. Угось нылпи садъёс соку туж ик ӧз сюрылэ, уката но студентъёслы. Институтсэс йылпумъяса, мамаен тятяез Кизнер ёросысь Бемыж черкогуртэ келяллям. Со вакытэ отын, поликлиниказы сяна, туж бадӟым стационарзы но вылэм. Мамаме соку ик валтӥсь враче юнматӥллям. Со акушер-гинеколог луыса ужаз. Нош тятяе ординатураын дышетсконзэ азинтэм на. Милемлы Бемыжын улыны кема ӧз кылды – 1956-тӥ арын Якшур-Бӧдья ёросысь Тыло черкогуртэ келязы. Табереяз тятяме валтӥсь враче пуктӥзы. Со хирург вал. Нош мама аслэсьтыз ик ужзэ быдэсъяз. - Кизнерын но, Якшур-Бӧдья котырын но улӥллямды, нош кыӵе школаез йылпумъяды? - Ми озьы ик Якшур-Бӧдья палъёсы улыны кылимы. Сыӵе солы дышимы, отӥяз пырак вордӥськем интымы кадь потыны кутскиз. Школаез азвесь медален йылпумъяй. Дышетӥсьёсын мыным удалтӥз. Ӟуч литератураен визьнодасе Майя Сусекова милемыз дышетӥз Чеховлэсь, Толстойлэсь, Достоевскийлэсь но музон классикъёслэсь произведениоссэс валаны. Классэнымы кивалтӥз Алексей Кокорин, история предметэз нуиз на. Алексей Гурьяновичен ми школа музей кылдытон бордын трос ужамы. Гурт кузя, коркась коркаетӥ ветлӥськом вал, вуж утюгъёсты, самоваръёсты, куиськон арбериосты утчаса. Шумпотымон: милям киосынымы лэсьтэм музеймы али ке но ужа. Озьы ик ми трос утчаськимы Быдӟым войнаын ожмаськем но отчы весяклы кылем солдатъёслэн улэм-вылэмзы сярысь. Тыло котырын Петроградысь горд матросъёс Колчакен но ожмаськиллям. Отын быремъёслы гурезь йылэ нимысьтыз синпелет но пуктэмын. Ми, школаын дышетскись нылпиос, синпелет котырез утялтыса возимы, отчы маке мында писпуос мерттӥмы. Табере соос бадӟымесь ни. Школаысь вань дышетӥсьёсылы тау шуэме потэ, озьы ик анай-атаелы но. Ужез гажан но яратон анай-атай бордысь потэ. Ми пичи дыръямы мамамы вӧзын улонэз туж ик ӧм адӟылэ. Ялан сое операциосы, пинал вайыны ӧтчаллязы, со вакытэ телефонъёс ӧй вал ай, уен-нуналэн дорысь нуыса кошко вал. Нош маматэк корка сэрегъёс ик кезьытэсь потылӥзы. Тятямы но операциосысь ӧз ик бертылы. Мискиньёс кыӵе жадьыса доре бертылӥзы. Эмъян удысын ӟеч тыршемез понна тятяе пусъемын «Эмъян удысысь отличник» дано нимын, нош мамамы – Удмурт Республикаысь дано врач. - Нош асьтэлы медицина удысын дышетскон капчиен сётӥськиз-а? - Школаын но умой дышетски бере, институтын но со капчиен сётӥськиз. Нырысетӥ курсысен ик пӧртэм кружокъёсы ветлӥ, научной ужъёсын тунсыкъяськи. Институтэз йылпумъякум, монэ Ижысь Чугун сюрес вылын ужасьёслэн больницаязы хирурге келяло вал. Ректор Иван Мокеров аслаз кафедраяз валтӥсь лаборантэ кыльыны ӵектӥз. Озьы мон огъя социальной гигиеная но гурт калыклэсь тазалыксэ утён-чакланъя кафедраын ужаны кутски. Тросэз профессоръёс тятяме ӟеч тодо вал. Ачим но дышетскон удысын асме ӟеч ласянь гинэ возьматӥ. Отӥяз ассистент луи. Собере аспирантурае пыри, Москваын дышетски. «Гуртын улӥсьёсты сӧсыр луонлэсь чаклан» диссертациме ути, медицина удысысь кандидат луи. Отӥяз докторской диссертацие бордын тырши. Со сӥземын вал быдэ вуымтэослэсь тазалыксэс утёнлы. Озьы тӥни профессорозь будӥ. - Та вакытэ тӥ кивалтӥськоды эмсузэръёслы вылӥ тодон-валан сётон кафедраен. Кыӵе амалъёс кутӥськоды дышетонады? - Та кафедра усьтӥськиз 1997-тӥ арын. Ми доры арлы быдэ бюджет чотын дышетскон вылысь пырыны быгатэ 20 адями. Эшшо сомындаез ик, дун тырыса, тодон-валан басьтэ. Эмсузэръёслы, ми дорын сямен ик, вылӥ тодон-валан сёто Россиысь 48 вузъёсын. Нырысь ик сыӵе луонлык кылдытэмын вал Санкт-Петербургын, собере Казаньын, Пермьын. Ужан амалъёсынызы тодматскон понна мон соос доры юромо олокӧня пол вуылӥ. Стажировкае Венгрие но потай. Милям студентъёсмы пӧлысь 5-ез кандидат диссертацизэс утизы ини, тросэз али гожто ай, пӧлазы вань пиос но. Мынам та вакытэ 7 аспирантэ. Дышетскыны мылкыд карисьёс трос. - Чиньые тырыса лыдъяно ке, тӥ удмурт нылкышноос пӧлын эмъян удысын 4 кузя медицина наукаосъя доктор-профессоръёс луиськоды. - Озьы. Жаляса верано, Александра Перевощикова улонысь кошкиз ни. Та дыре ми куинь кузя – Людмила Мякишева, Маргарита Ермакова но мон. - Тӥ удыстэс ӟеч тодӥськоды, котькыӵе ужез тыро-пыдо быдэсъяськоды, общественной ужъёсы но ӝутскем мылкыдын басьтӥськиськоды-а? - Сыӵе адями мон – котькытчы вутскеме, котьмае лэсьтэме потэ. Академиысь Быдӟым ожлы сӥзем музеен кивалтӥсько на. Со уж мынам сюлэмыя. Историысь чуръёсын но туспуктэмъёсын бугыръяськыса, кӧня выльзэ тодоно. Академиын тыршем тодосчиос, преподавательёс сярысь 12 статьяе гожтэмын ни. Соосты калыке вуттон понна трос утчаськоно луэ. Музейын пӧртэм адӟытонъёс возьматъяськом, пумиськонъёс ортчытъяськом. Печатласькисько пӧртэм журналъёсын, газетъёсын. Кылсярысь, «Полный анамнез» вестникын редколлегилэн ёзчиез луисько. Тазалыкез утёнлы сӥзем «Энциклопедия Удмуртии» книгае трос материалъёсы пыртэмын. Пыриськисько Россиын но кунгож сьӧрын ортчылӥсь пӧртэм калыккуспо конференциосы но семинаръёсы. Ми одӥг курсын дышетскимы ректорен Николай Сергеевич Стрелковен. Егит дырысен ог-огмес тодӥськомы бере, ог-огмес туж умой валаськом, юрттыса ужаськом. - Кузпалды кин луыса ужа? - Кузпалы инженер. Но монэ ӟеч вала. Аспирантураын дышетскыкум но, нылпиос векчиесь дыръя но Володя мыным трос юрттӥз. Пиналъёсмы – ныл но пи. Кыкназы ик медицина удысэз бырйизы. Марина медицина наукаосъя кандидат ни. Терапевт. Алексей пимы, медакадемиез йылпумъяса, Юкаменск черкогуртын валтӥсь врач луыса ужаз. Та вакытэ Иже берытскиз, медакадемиын тырше, докторской диссертацизэ уте. Будэ Никита Сергеевич внуке. Со но анай-атаезлэсь сюрессэ быръёз, дыр. Али ик тӧдьы халатэн ужась агай-апайёсын тунсыкъяське ини. - Ма, тӥ ваньды анай-атайдылэн сюрессы кузя вамыштӥллямды ук? - Ваньзэ чотано ке, врачын тыршись династимы 350 арлэсь ятыр лыдъяське ини. Мамае ласянь но трос соос. Сузэр-вынъёсызлэн нылпиоссы, соослэн пиналъёссы но врачъёс луыса тыршо. Милямъёс но тани со удысэ кыстӥсько. Источник: Попова Н. М. Уженым пыласькисько / Н. М. Попова ; записала Л. Тихонова // Удмурт дунне. - 2012. - 13 июля. - С. 6, 11. - (Удмурт кизилиос).

https://vorshud.unatlib.ru/index.php/%D0%9F%D0%BE%D0%BF%D0%BE%D0%B2%D0%B0_%D0%9D%D0%B0%D1%82%D0%B0%D0%BB%D1%8C%D1%8F_%D0%9C%D0%B8%D1%82%D1%80%D0%BE%D1%84%D0%B0%D0%BD%D0%BE%D0%B2%D0%BD%D0%B0

2024-03-05T08:08:05Z

<urn:uuid:b1a0b271-2f60-4069-9c78-0ca12d8566db>

udm-Cyrl

tlsh:T18ED008427680DB0EC263D65A6D8046228DA19157E323775A5CD0B411396A055DEFC4237AFB1196DF68EF9355E002E908BA0F7CCB59FE7ABEB31615083ABF7BF2024833D75A

Огпол пинал пиос эчешиллям. Огез мунчоысь кӧльы ваё, пе5 шуэ. Васькем ни ай та шур дуре. Вашкала дыръя ведь мунчооссы шур дурын луозы вылэм. Эшъёсыз гурезь йылэ кошкиллям. Та пиед мунчо доры вуэм но, кизэ мычыса, кӧльы басьтыны кутскем. Кӧльы борды кутскыса вуттэм гинэ — кизэ кутӥсь луэм. Нокызьы но уг лэзь ни, пе. — Кышно ке ӧд басьты, татчы кыско, басьтӥд ке — лэзисько,— кылэм со ныл куараез. Пи олокызьы но сюлворе ни, нош кизэ, пе, уг лэзё. Вырыса-вырыса кылзэ сётэм ни, тонэ кышно басьто шуыса. Гуртаз бертэм но номыр верамтэ, югдаз усем кадь ветлэ, пе. Шудон-серекъян но кулэ луымтэ ни. Нош дыр ортче, пияш кӧсыт но кӧсыт луыны кутскем, пумен куасьме, пе. Куинь нунал ортчем но, корказэс кӧлыкузы кин ке корен, пе, мырӟытэ, зуркатэ. Одӥг уй озьы ортчем, кык уй. Куинетӥ нуналаз, мемиез-атаез юалляськемысь, пияш чидамтэ ни, ваньзэ верам. Кенешиллям но, шунды пуксем бере, пи мунчое кошкем, сьӧраз нылмуртлы дӥськут но кутэм. Ныл пи доры дӥсяськыса потэм. Пи ма шуыны ик паймем: ноку сыӵе чебер нылэз адӟылэмез вылымтэ на. Чебереныз, пе, синэз ик палёмытэ. Пи ваем со нылэз мумиз-аиз доры. Огпол, Вӧйдыре, пияш укно дурысь ӟус вылэ пуксем но малпаськыса, пе, пуке ни. Вот, шуэ, вань эшъёсы кышноосынызы али вармаязы кошко, нош мынам вармае но вань оло ӧвӧл. Озьы пуконъяз, кышноез со доры лыктэм но вармае мынон сярысь малпаськыса пукиськод, пе, шуэ. Давай бен вал кыткы но асьмеос но вармаяд кошком, пе. Картэз кылзӥськем, валзэ кыткем. Нош кышноез, пе, туж визьмо, кибашлы адями. Я, мыно ни ай таос вармаязы. Туж трос гурт пыр но потӥллям ни, весь, пе, мыноно на шуэ. Шунды но пуксем ни, тыл но, пе, калык ӝуатэ ни. Вуиллям одӥг гуртэ, кышноез дугдыны косэм гурт пумысь корка доры. Йыгаськиллям но кӧлыны куриськиллям. Кузёосыз, пе, шуо: — Пиналмы висе но кӧлэмды уз лу, мукет азе куриське. Нылмурт одно ик татчы пыром, пе, шуэ. Пиналдэс учко но бурмыто, пе. Мыр-мыр куриськемысьтызы лэзиллям ни. Пыро, пе, но — корка шорын кӧкыын ог 18—19 аресъем пинал, пе, кылле. Аналтэмын ни воксё, котырыз но октымтэ-калтымтэ. Нылмурт ву пӧсятыны косэм. Пылатыны шуыса пиналэз бадӟым тусе понэм но, киысьтыз пиналэз соку ик сьӧд сэрегпум луэм. "Тӥни кинэ тӥ татчыозь вордыса улӥды, учке табере",— шуэ, пе. Нош со тазьы вылэм. Кышномурт мунчо эстэм, ву дуре васькыкуз, пиналзэ мунчо азе поныса кельтэм. Сое мунчомуртъёс воштӥллям. Соин ик вож пиналэз мунчо азе ноку но кельтылоно ӧвӧл — мунчомуртъёс воштозы[1].

https://vorshud.unatlib.ru/index.php/%D0%9C%D1%83%D0%BD%D1%87%D0%BE%D0%BC%D1%83%D1%80%D1%82%D1%8A%D1%91%D1%81%D1%8B%D0%BD_%D0%B2%D0%BE%D1%88%D1%82%D1%8D%D0%BC_%D0%BD%D1%8B%D0%BB

2024-03-01T11:46:13Z

<urn:uuid:4cebdb1a-e187-4f49-8ac9-69e351b81730>

udm-Cyrl

tlsh:T148D2519168D2CD1E86A3D58B7E8113264CD55793C3333A8A8DD0BC45A685014EEFC46777E64296DE28FF9178D102F819BA0F39D698BEB7BAB4220509357F3BE2118823C369

Культура удысысь дано ужась, Алнашысь Литературая но историяя музейысь наукая ужась Елена Соловьёва алнаш калыклэсь гинэ сюлэмзэ ӧз вырӟыты ни, кунгож сьӧрысь куноосты но паймытъя. Арлы быдэ музей пыр потэ 5 сюрс 600 адями. Уно аръёс ӵоже со та музеен кивалтӥз. Али но солэсь историзэ узырмытэ. Елена Васильевна сюлмаськемен, утемын вашкала арбериос, люкамын экспонатъёс. Артист ӧз пӧрмы Пичи дыръяз Лена ӧжыт гинэ выйытэк кылиз. Туймы шур дурын алнаш нылкышноос азьвыл гылъясько вал. Со понна нимысьтыз пур нерге но лэсьтылӥзы. Ӵапак со пур вылысен пичиос шуре тэтчаллязы. Лена уяны уг быгаты ке но, Туймы дуре дыртылӥз. Пур котырын вуэз сокем мур ӧй вал кадь. Соин ик со но, эшъёсызлэсь адӟем карыса, вуэ зымылӥз. Огполаз паймыса учкиз ик: малы ай та пиос, туж кескич уӵертыло, куспазы маке серекъяло. Мед учкозы ойдо шуыса, нылаш вуэ тэтчиз но, йырыныз валче вуэ кошкиз, пыдъёсыз муозь ӧз сузе. Куалектэменыз потыны уг быгаты ни. Пиос выж улысь музъемез ӝытаз гудӥллям, шудыны малпаса. Лена уг тоды ни, кин сое вуысь поттӥз. Огзэ уг вунэты: трос ву ньылэмысьтыз, лэся, ньылоныз ӵабъям кадь вал, куараез ик пуксиз. — Соку туж курдай, кырӟаны уг быгаты ни шуыса, — тодаз вае Елена Васильевна. — Мон туж кырӟась вал. Одӥг но ӝыны ареслы бадӟымгес Валя апаеным, нылпи садысь бертыкумы но, урам трос кырӟаллямы. Куара жингрес, кыдёке шуккиське. Вӧзтӥ ортчисьёс дугдо но мыняса кылзо вал. Доре куноос лыкто ке, монэ но Валя апайме пукон вылэ султыто ни вал, кырӟалэ шуыса. Мылкыд ик ӧръяськылӥз. Тужгес но мынам. Возьдаськонэз ик ӧй тодылы кадь. Соин но, лэся, атае огпол, тыбырам топ-топ вешаса, шуиз: артист луод, дыр, тон. Со верамез йырам кылиз. Артист луон мылкыдын пӧзьыны кутски. Азьвыл пӧртэм ёросъёсысь артистъёс республикаетӥ спектакльёсын ветло вал. Огпол Алнаше сарапулъёс вуизы, гостиницае дугдӥзы. Свердловскысь артистъёсты дасянъя училищее пырон мылкыдын улӥсько вал бере, ӝыт доразы мынытэк ӧй чида. Малпай, тодо, кельше-а улонзы. Яра шуизы ке, анай-атаелэсь курисько 8-тӥ класс бере Свердловске. Учкисько но, нылкышноос кин мар каре: огез керттӥське, мукетыз пужыятӥське. Тусъёссы жадемын. Сцена вылысь бурдъяськем артистъёслы воксё уг кельшо. Соос шуизы: семьямы отын, ми татын, мар умоез? Льӧль малпанэн улӥсь муртэ таин гинэ гуньдытыны шуг вылэм, лэся. Малпай: будӥ ке, мунё театрын ке но ужало. Но 8-тӥ класс бере анай-атае монэ бордысьтызы нокытчы ӧз лэзе. Бадӟым классъёсын дышетскыкум ни, эше лӧпкытъяны кутскиз: Ижысь культурая училищее мын. Студентъёс мар но уг каро, пе, отын: концертъёсын потало, шулдыръясько, кырӟало, тыныд туж кельшоз. Училищее шудыса кадь туж капчиен пыри. Культпросветысь омыр зэмен ик юн кельшиз. Кырӟам сяна, фортепианоен но, гитараен но шудыны дышетски. Артист луон мылкыдылэсь но куштӥськыны ӧй быгаты. Удмурт театре ялан ветлӥсько вал. Массовкаын но шудылӥ. Студентъёс пӧлысь туж шерезлы сыӵе шуд усьылэ, нош монэ сцена вылысен гитараен шудытъязы-кырӟатъязы. Уката ик кылӥ: артистъёсты дасянъя курсъёсы пиналъёсты люкало. Мон но мыно, малпай. Тодон-валанмес эскерыса, экзамен ортчытӥзы. Мон 3-тӥ турзэ ортчи ни вал. Соку нош ик мылкыдме пожаны ӧдъязы: сцена вылысь чебер улонэн гинэ кӧттэ уд тыры, шуизы, аслыд мукет удыс бырйы. Соку, оло, нырысьсэ адӟи, макем ёрмыса уло артистъёс. Куд-огез кык-куинь ужын но тыршылӥз семьязэс сюдон понна. Малпай: мынам ӟудыса улэме уг поты. Карт сьӧры — куинь арлы. Училищеез йылпумъямез бере Лена Алнаше бертӥз. Ёрос администрациысь культурая ёзэн кивалтӥсь Людмила Посадова кизэ кутӥз но шуиз: клубын ужась уг тырмы, лыкты. Нылаш дышетскемезъя режиссёр, нош сыӵе ставказы ӧвӧл. Концертъёсы пыриськон, агитбригадаен ӵош бусыостӥ ветлон… Улонзэ син шораз мукет сяменгес пуктэ вал. Соин но клубын маке ӧз тырмылы кадь. Быдэс ёрослы зэмос режиссёр сямен кыӵе ке праздник радъямез потылӥз. Толэз келян ужрадэз ортчытыны оскизы вал. Шулдыр пӧрмиз. Но отӥяз сое льӧль малпанъёсысьтыз музэ кыскыны ӧдъязы. — Клубын егитъёс понна кылдытэмын вал кырӟанъя но инструментъёсын шудонъя ансамбль, — веранзэ азьланьтэ Елена Соловьёва. — Отысь пияш мынэсьтым огпол юа: малы, пе, тынад туганэд ӧвӧл. Кинэн ветлом, нокин но учкымонэз ӧвӧл, шуи. Соку пиосын йырин ӧй вал мыным. Нош со вань, шуэ, Сергей Соловьёв, со но огназ, ог-огдылы туж тупалоды. Сергей но ансамбле ветлэ вал. Оло, ачиз ик дорам сыӵе разведка ысъяз — уг тодӥськы. Но со дырысен шораз учкылыны ӧдъяй. Сергей но бордысьтыз ӧз лэзьы ни. Быземе но та ик луиз, лэся. Мон улонме Алнаш черкогуртлэсь палэнын уг адӟиськы вал. Но Ижысь гурт удысъя институтэз йылпумъямез бере Сергеез Асан совхоз-техникуме ыстӥзы. Сьӧраз мынонтэм понна олокыӵе но муг утчалляй. Но Сергей шуиз: кытын карт, отын ик кышно но улыны кулэ. Асме буйгатӥ: 3 арлы гинэ сьӧраз мыно, тамында дыр ӵоже егит специалистъёсты направлениея ужато ук. Инкуазез но чебер кадь, но Асанын оломаиз сюлэмам ӧз лякиськы. Техникум клубын ужез радъяны но капчи ӧй вал. Быдэс клубын 2 ужась: мон но баянист. 15-сен 22 часозь, куддыр солэсь но кема ужаллямы. Эшшо ке студентъёслэсь улонзэс но радъяно вал, кружокъёс ортчытъяно. Аслам кык пиналы. Кытчы соосты кельтод? Сьӧрам ик гыж-кал нуисько вал. Картэ сьӧры но ысъялляй. Нош командировкаосы кошкыкуз, котьмар кар. Нылпиос жаль ке но пото, сьӧре нуытэк ӧвӧл. Огпол Сергей ӧз чида но шуиз: нылпиосын анай пукыны кулэ, клубын уд ни ужа. Кылзӥськи. Ас поннам ялан малпай: техникумысь одно ик кошко. 3 ар ортчиз но, ӝутӥськи но вордскем палъёсам бертӥ. Картме Асанысь лэземзы уг поты вал. Но амалыз ӧйлась ни. Зэм, кылзэ вераз ик: клубе кутскыны эн ик малпа. Алнаш библиотекаын инты вал. Татын но мон кыко ар пала ужаса вуттӥ. Но отӥяз шуизы: ёросэ егит библиотекарьёс берто, соослы интыдэ бушатоно луод. Кужмысь возиськом шат? Кӧты но ӝож луиз, лэся, монэ специалистэн уг лыдъяло шуыса. Пермьысь культурая институтэз но ужан вискам йылпумъяй ни вал. Астэ утчан Улон Елена Васильевнаез «Алнашский колхозник» газетлэн редакцияз вуттӥз. Выль коллектив сое туж капчи пумитаз, аслыз но ёросэтӥ ветлыны, адямиосын тодматскыны, гожъяськыны туж яраз вал. Но татын но солэн интыез аслаз вылымтэ. — Монэ культура удысын тыршисьёслэн профсоюзылэн ёрос комитетэзлы кивалтӥсе бырйизы, — шуэ Елена Васильевна. — Дышетскыны Иже мыноно. Автобусэ тупамы шаерысьтымы изобразительной искусствоосъя музейлэн Алнаш ёзэтысьтыз смотрителен Анна Яковлеваен. Соку Ижын но Алнашын гинэ ужаз сыӵе аспӧртэм музей. Нылкышно юалляськыны кутскиз, кытын ужасько шуыса. Милям, пе, музеямы директормы ӧвӧл, ойдо. Мар кароно? Картэ пумит ӧвӧл. Но мар шуом мон редакциын? Али гинэ лыктӥ но кошкисько ни? Возьыт но кадь. Но собере пиналъёсме малпаны кутски. Ёросэтӥ ветлыку, соосты куддыр садысь но басьтыны беромисько. Музейын гань-ганьгес луоз, нокытчы потано уз луы. Кин соку тодэ вал, палэнысен гинэ ваньмыз капчи адӟиське шуыса. Зэм, луэ вал, гань-гань кариськыса, астэ малпаса гинэ, пукыны. Шаерысьтымы художникъёслэсь суредъёссэс ваё, соосты ошылы но калыклы потты. Ма но со вераны быгаты на котькудӥз сярысь. Но мынам потӥз алнаш нылпиосты искусство борды кыскеме. Соин ик ёросысьтымы художникъёсын пумиськонъёс радъяны кутским. Али но та ужмы азьланьтӥське. Огпол Румыние ветлӥ. Отысь музейёсын тодматски но, Алнаше бертыса, адӟемме ӵош ужась эшъёсылы верай. Ваньмы бурдъяськимы: кунгож сьӧрын кадь ик кылдытоно усьтэм инбам улын музей. Соку музейлэн 50 сотка музъемез вал. Куала, мунчо, удмурт культуралы сӥзем корка ӝутэме туж потэ вал. Куноосты пумитаны фольклор ансамбль но кылдытӥм (али со «Даур» нимаське). Мылкыд ӝутӥськемен, рос-прос изьыны но ӧй быгаты ни. Но кытчы ваньмаз вуттӥськод: кивалтод но, экскурсиос но ортчытъялод? Эшшо ке мон туж пӧсекъясь нылкышно. Вамыштӥ культура удысысь дано ужась Вячеслав Булдаков дӥне. Вази: Вячеслав Михайлович, милемлы кивалтӥсь кулэ, кутске мон интые, нош мон научной сотрудник луо, творчествоен выро. Мон сямен, соку ик лӧптыса, ӧз басьтӥськы. Но соглаш кариськиз. Но соку усьтэм инбам улын музей кылдытыны таки ӧз пӧрмы. Уксё ӧз висъялэ. Музъем вань, мылкыд уртче, нош малпанэз улонэ пыӵатыны луонлык нокыӵе ӧвӧл. Оло, малпанъёсме кивалтӥсьёс дорозь рос-прос вуттыны ӧй быгаты, кулэ кылъёс ӧй шедьты. Ма, со вакытэ, оло, культураез рос-прос дунъяны быгатӥсез но ӧз сюры. Зэм, со дыре ик ӝужаны кутскиз Лудорвай музей-заповедник. Кыӵе милям соку сюлэммы бугыръяськиз! 1991-тӥ арын суредаськон искусствоосъя музей ӧрзэ воштӥз но шаертодон бордын ужаны кутскиз. Вераны гинэ капчи: кутскиз. Нокыӵе материалъёс ӧвӧл, экспонатъёс туж ӧжыт. Маин калыкез гочатод? Буш юртэ экскурсие уд ӧтьы ук. Уката ик Алнаше трос вуылыны кутскизы кунгож сьӧрысь куноос. Удмуртъёслэсь улэмзэс адӟыны шуыса, али ке но лыкто. Пыжиськемен но кырӟанэн гинэ уд пумита ук. Гуртъёстӥ ужасьёсыным ӵош ортчоно кариськи. Коркась корка, вашкала арбериоссэс юаса, ветлӥ. Нырысь малпай вал: адямиос но мылкыдыным бурдъяськозы, историлы арберизэс сётозы. Уката ик арбери понна уксё но тырылӥм ук. Но улонын мукет сямен луыса кошкиз. Витьымтэ куноез капчи мылкыдын нокин ӧз возьма. Куд-огез капказэ ик уг усьты вал, милям номырмы но ӧвӧл, шуылӥзы. Сётӥсез но куддыр арберизэ берен курылӥз, асьсэлы со, оло, сокем кулэ ке но ӧй вал. Огпол пиосмурт вашкала чассэ сётӥз. Туж чебер вал со. Пиез городысь бертэм но керетыны кутскем, малы доброез тус-тас кариськод шуыса. Лыктӥз но нуиз. Нош кӧня чалмаосты кузёоссы берен курылӥзы. Миськиськод, утялтӥськод, экспонатэ гожтӥськод, палэнысен чебер адӟиськыны кутске, лэся, но берен куремзы потыны кутске. Кӧня валэктон уж нуиськиз, арберизэс утёмы шуыса. Огполаз кылӥськиз: артысь Грак ёросысь бырись Сайка гуртын вашкала партаоссы сисьмо, егитъёс отын шудон инты кариллям. Со партаос, пе, 1898-тӥ арын басьтэмын ай. Мылкыд ӝутӥськиз огзэ ке но музеямы вайыны. Но маин? Техникаен нокин уг юртты. Мылкыдме усьтӥ Ижысь шаертодонъя музейын ужасьёслы. Соос но лӧптӥзы, милемлы но, пе, сыӵе парта кулэ, грузовой машина келязы. Сайкаысь школае вуимы. Воксё паймемын вал мон: выжъёсыз гинэ но плиткалэсь лэсьтэмын. Кин ке гур бордысь кирпичсэ бералляны вырем, но вормымтэ. Ми кӧня ке плитказэ кутӥмы соку. 2 парта сьӧрамы басьтӥмы. Табере республикаямы 2 гинэ сыӵе 4 интыен парта утиське. Туннэ музеямы 4 сюрс экспонатмы ни. Утчаны, люканы но татын утьыны быгатӥмы Г. Красильников писательлэсь но А. Оки кылбурчилэсь фондъёссэс. Ваньмыз со дэмен но ог-огмес валаса тыршемен. Ужасьёс соку трос ӧй вал уго: котькуд музейлы 1 наукая ужась юнматэмын. Али но ми 3 музейлы 7 кузя гинэ. Жаль, Вячеслав Булдаковлэн ӧз поты ни дорамы кылемез. Инты нош ик бушаз. Монэ ик выльысь та уже кутскыны ёртӥзы. Кышъяськон Елена Соловьёва музейын директор луыса 10 ар ужаз. Уксё умой уг висъяло. Ашальчи Окилы сӥзем музей юрт, Геннадий Красильниковлы сӥзем музей юрт — ваньмыз куашка. Мар кароно? Сыӵе секыт вакытэ тупаз солэн кивалтонэз. — Кивалтон — кышномурт уж ӧвӧл, — лулӟе Елена Соловьёва. — Музеез возьыны гинэ кулэ ӧвӧл уго, сое тупатъяно но: я липет вия, я кенер усе. Нош ремонтлы уксё уг сёто. Музейёс коньдон ласянь котьку шымыртэмын. Но виясь липет шоры учкыса уд пукы ук! Мар луозы экспонатъёс! Соослы нимысьтыз температура, мускыт кулэ. Воксё ӟудыку, дорысь валес котырез вайиськом, вандылӥськом, краскаен зыраськом но пась липетэз соин кышъяськом вал. Зор-кот усемлэсь кӧнялы ке юрттылӥз. Огпол шӧдыны кутски: Красильниковлэн музеяз кызь пала адями пыре ке, выж пыд улын «ветлыны» кутске. Сое юнматытэк ӧвӧл. Спонсоръёсты утчано. Музейысь наукая ужась Валентина Кирилловаен ӵош вазиськимы Г. Красильниковлэн пиезлы. Юрттӥз. Соку ик йырамы малпан лыктӥз: уксё поттыны амал утчано. Сотэк музейёсты возьыны шуг. 2001-тӥ арын Россиысь Культурая министерствоын ужме дунъязы, грамотаен пусйизы. Шаерысьтымы музейёс пӧлысь огез устоез вал ми соку, куд-ог ёросъёс дорамы дышетскыны вуыло вал. Миым но тужгес умойёсыз радэ сюрим. Валче ужаськомы Можга, Пичи Пурга, Вавож ёросъёсысь музейёсын. Вормонъёс басьтыкумы, коллективез дунъякузы, сюлэм вылын капчи луэ: юнме ӧй ужа. Пыды зол бызьылӥсь луысал на ке, али но оломар но лэсьтысал, дыр. Оло, мултэс пӧсекъямен-сюлмаськемен ик пыдъёсы туж лябӟизы. 4 толэзь ӧй ужа. Биньгозыме Марина Князевалы оски. Али со туж быгатыса кивалтэ. Ачим туннэ научной сотрудник луисько. Но мӧзмыны маза ӧвӧл. Али аслым ачим режиссёр кадь йӧтӥсько. Весь лыдӟиськоно. Дась адӟытонэз радъяса гинэ уг луы уго. Ваньзэ аслыд лэсьтоно-малпано. Материал люкано, сценарий гожтоно. Котькуд экспонатлэсь историзэ тодоно, соосты огазеяны быгатоно. Палэнысен гинэ ваньмыз ачиз лэсьтӥське кадь, нош зэмзэ ке, со туж секыт уж. Экскурсиен лыктӥсьёс дорысьтымы чилясь синъёсын пото ке, ачим но выльысь пушйисько кадь. Алнаше пӧртэм адӟытонъёс вуыло. Ваньмыз сярысь тодыны выриськод. Юан сётӥзы ке, юмоке медад усьы кадь, собере, пиналъёслэсь тунсыкъяськонзэс но бугыртоно. Огпол пичиос юало: кытысь тӥ сомында тодӥськоды. Тӥ но лыдӟиськиды ке, оломае но тододы, шуисько. Туж секыт вакытъёсаз Елена Васильевна нылпиосыз доры дыртэ. Туннэ нылызлэн но пиезлэн нимаз коркаоссы, асьсэлэн семьяоссы ни, пиналъёссы вордӥськемын. Соос котырын выронъяз Елена Васильевна дырлэсь ортчемзэ ик уг вала. Туж яратэ на сяськаос котырын берганы. Паймымон будос шедьтэ ке, одно ик коллективаз возьматэ. — Пенсие потӥ ке, вуриськыны кутско. Пичи дыръям дӥсь басьтыны шедьтыны уг луы вал. Соин ик 5-тӥ классысен анаелы но аслым дэремъёс вурыны кутски. Модая кыӵе ке выль журнал потэ ке, сое басьтӥсько, соя выкройка лэсьтӥсько ни вал. Кролик трос вордӥськомы вал бере, куэзлэсь изьы но пӧрмытъяме вань. Берло дыре вуриськон машина доры ки ӧз сузьылы ни вал. Нош сюлэм туж кыстӥське. Алигес лякиё шобрет пӧрмытӥ. Нылкышнолэн мукет но лушкем малпанэз вань. Картэз туж чебер кырӟа но гитараен шудэ. Ачиз Елена Васильевна кемалась вунэтӥз ни крезьгуро инструментэз кияз кутылэмзэ. Выльысь дышетскемез потэ. Кыӵе шулдыр кылӥське ук ӵошен кырӟамзы. Источник: Соловьёва Е. В. Аслыз ачиз режиссёр / Е. В. Соловьёва; записала Елена Сараматова // Удмурт дунне. - 2015. - 3 апр. - С. 10,15. - (Тӧр шорын)

https://vorshud.unatlib.ru/index.php/%D0%A1%D0%BE%D0%BB%D0%BE%D0%B2%D1%8C%D1%91%D0%B2%D0%B0_%D0%95%D0%BB%D0%B5%D0%BD%D0%B0_%D0%92%D0%B0%D1%81%D0%B8%D0%BB%D1%8C%D0%B5%D0%B2%D0%BD%D0%B0

2024-03-05T06:16:07Z

<urn:uuid:fd800e3e-8956-4dba-b1bc-a9b6c7f7a807>

udm-Cyrl

tlsh:T1AF2825B2AC91DE1E86A3D25A7E8147225DE65257D3233B5E5CC0B8067599055EEF942377E71196DE18FFA264E002E808BB4F6CCB58FE7AAEB2121408397F3BF2018C33D766

Таяз радэ «Палэзянэ» пыриськисьёс тодматскизы кык усточиосын. Со туспуктӥсь Григорий Степанов но сюен ужась Ксения Ворончихина. Фестиваль улсын егитъёслэн нырысетӥосыз нимысьтыз адӟытонъёссы радъяськизы. «Мынам татын горд сюйлэсь 3 ар ӵоже быдэстэм ужъёсы возьматэмын. Нош туспуктэмъёс 5 ар куспын лэсьтэмын. Ужъёсысьтым котькуд пужызэ, котькуд гожзэ мон малпаса, шӧдса лэсьтыны тырши. Мынам вераме потэ: котькуд ужез яратса лэсьтӥд ке, со шӧдӥськоз», — вера Ксения Ворончихина. Быгатонлыксэс возьматӥзы дӥськут дизайн ӧрын ужась художникъёс но. Сыктывкарысь вуэм куноослэн «Птица севера» коллекцизылы, кылсярысь, модаез валасьёс вылӥ дунъет сётӥзы, «от кутюр» веранэн но ӵошатылӥзы. Бере ӧз кыле асьме усточиосмы но. Тужгес покчиосыз вал «Шундыкаре» вуылэм дизайнер-вуриськисьёс. Соос юри «Палэзян дефилее» пыриськон понна Ижкаре пӧртэм ёросъёсысь вуизы. Пусъёмы, «Палэзян» фестиваль арня пумозь кыстӥськоз. Ӵуказе программаын этно-ӝыт. Асьме усточиосмы сяна, отын Мордовиысь но Венгриысь куноос, артистъёс быгатонлыкъёсссэс возьматозы.

https://udmddn.ru/ivorjos/izhkaryn-palezyan/

2024-03-05T03:47:23Z

<urn:uuid:c576d396-116a-476c-92f8-295de814631e>

udm-Cyrl

tlsh:T1E102F7419CA0EE1ECA73D55B2C846B4588A49153F313335A5DC0F4013559045EEED823FBE72085DE2CFF8268D626E8086E4BA8DA09FF3ABF72531108367F2AF2020873D647

Таяз толэзе Удмурт театрлэн сцена вылаз премьера гудыртӥз. Вуоно актёръёсты будэтӥсь «Выжыкыл» студиын тодон-валан люкам пиналъёс асьсэлэсь спектакльзэс возьматӥзы. Студилэсь ужзэ радъяны пӧрмиз Россмолодёжь агентстволэн грантъёсты люкылонъя «Таврида ART» форумлэн юрттэменыз. Кылем гужем выжыкылэз пуктон понна Константин Никитин отын 590 сюръем грант утӥз вал. «Мимала но шайтанъёс» выжыкыллы сценарий гожтӥз Удмурт театрысь режиссёр Константин Ложкин. Со бордын ужакуз, автор пыкъяськиз удмурт мадёсъёс но мифъёс вылэ. Валтӥсь рольёсты шудӥзы элькунысьтымы удмурт нылпиос, 5 толэзь ӵоже соос театрлэн бурд улаз ужась «Выжыкыл» студиын тодон-валан люказы. — Мынам потэ вал, студиямы ветлыса, пиналъёс актёрлэн уженыз гинэ медаз тодматске шуыса, — вераз Удмурт театрысь актёр, «Выжыкыл» студилэн кивалтӥсез Константин Никитин, — нылпиос котыр ласянь тодӥзы, кызьы спектакль пӧрме: адӟизы, кызьы сцена вылэ тыл пуктӥське, сценография лэсьтӥське, костюмъёс вурисько.

https://udmddn.ru/ivorjos/udmurt-teatrez-asest-zy-mimala-no-shaytanyos/

2024-03-03T09:16:27Z

<urn:uuid:dbb298fb-76a4-4e74-a7da-2a375394d3c5>

udm-Cyrl

tlsh:T14A958F314890DA0DC7B3D2893D411A264DEAA1279322324A5CC1B410369A0A4EEFC4737AF71091CF2CFF9090A516E818BB0F68DE18BEBD5AB26711083A7F79F6054C33D76B

Коми кыл — коми-пермяк кылэн ӵош ик удмурт кыллы уката матын луись кыл. Финн-угор кылъёслэн пермь группаязы пыре (удмурт но коми-пермяк кылъёсын). Азьвыл сое «коми-зырян кыл» шуылӥзы (куддыръя али но со ним уже кутӥське, коми-пермяк кылэн сурантэм вылысь). Коми кыл удмурт кыллы матын ке но, удмуртъёслы со валантэм. Удмурт кылэн ӵошатыса, коми кылын туж трос ӟуч асэстэмъёс, озьы ик, синтаксисаз но ӟуч кыллэн влияниез туж зол шӧдӥське. Коми фонетикаын вань трос архаика тодметъёс. Коми алфавит[Тупатыны | бамлэсь кодзэ тупатоно] А а Б б В в Г г Д д Дж дж Дз дз Е е Ё ё Ж ж З з И и І і Й й К к Л л М м Н н О о Ӧ ӧ П п Р р С с Т т Тш тш У у Ф ф Х х Ц ц Ч ч Ш ш Щ щ Ъ ъ Ы ы Ь ь Э э Ю ю Я я Википедиялэн логотип Коми кылын Википедилэн нимаз люкетэз вань «Медшӧр лист бок» Финн-угор кылъёс Пермь кылъёс Коми кыл (Коми-зырян кыл, Коми-пермяк кыл, Язьва коми кыл) | Удмурт кыл (Бесерман диалект) Угор кылъёс Венгер кыл | Манси кыл | Ханты кыл Волга финн кылъёс Пор кылъёс Улыг пал пор кыл | Выр пал пор кыл Мордва кылъёс Мокша кыл | Эрзя кыл Балтика финн кылъёс Вепс кыл | Водь кыл | Ижора кыл | Карел кыл (Ливвик кыл) | Лив кыл | Саам кылъёс | Финн кыл | Эстон кыл Лэсьтэм финн-угор кылъёс Будинос Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Коми_кыл&oldid=122619»-ысь басьтэмын Категори: Финн-угор кылъёс Та бамлэн берпуметӥ воштонэз: 19:58, 15 Толсуре 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%BE%D0%BC%D0%B8_%D0%BA%D1%8B%D0%BB

2024-02-26T08:38:49Z

<urn:uuid:6aac9dfd-3311-47f4-81ce-9178c928261a>

udm-Cyrl

tlsh:T14A94D75158858F0E8263D25A5D91563289518307E2623B695CC2F541A952010EDFD832BAF552DFDB6CFE8124ACC1F41C7B0F78DA51BEFEAAB64B08DC38FB65F1214863C20E

Дунне вылын вань сыӵе адямиос: мар борды гинэ уг йӧтско - ваньмыз улӟе. Пичи Пурга ёросысь Вуж Мӧнья гуртысь Николай Тарасовлэн малпамезъя, сыӵеос туж трос, та сярысь асьсэос но уг тодо. Нош валатскон понна трос ик кулэ ӧвӧл: ӵемгес кылзоно сюлэмдэ, ӧвӧл мыноно аслад шӧдонъёсыдлы пумит, инкуазен огкылысь улыны тыршоно. Николай Михайлович - шудо адями, малы ке шуоно Инмарен сётэм талантсэ дыраз шараяны быгатӥз, ас тыршеменыз табере шумпоттэ мукет адямиосты но. Зарни киё мастер тодмо ни шаермылэн палэназ но, кунгож сьӧрын но. Николай Тарасов - Пичи Пурга ёросысь Вуж Мӧнья гуртысь Кибашлыослэн юртсылэн кивалтӥсез, Удмуртиысь культура удысысь дано ужась, Удмуртиысь Кун премилэн лауреатэз. - Николай Михайлович, гуртын улӥсь-ужась муртлы данэ потыны данаклы секытгес кадь. Тӥ со малпанэз пазьгиды, Тарасов фамилия пӧрмиз, кызьы туала вакытэ шуо, зэмос брендлы. - Мон тӥледын соглаш уг кариськы, ява. Мон малпамъя, ӵап татын, инкуазьын гинэ, адямилэн луонлыкез кылдэ быдэсак усьтӥськыны, Инмарен сётэм быгатонлыксэ муромытыны, соин мукетъёссэ шумпоттыны. Тӥ вераськоды, дыр, дышетскыны луонлыкъёс, кусыпъёс тупатон сярысь но мукет, но асьмеос вашкала вакытэ ум улӥське ук, кулэ ке, котькытчы вутскиськом - Иже но, Москвае но, кунгож сьӧры но. Табере бадӟым дуннеез усьтыны луэ, кыӵе ке пичи гуртын улыса но. Ай ми асьмеос дышетӥськом городъёсты. Мыным удалтӥз, дыр, кутсконаз - сюризы малпанэлы дурбасьтӥсьёс, эшъёс, визьмо кивалтӥсьёс. - Худграфын тӥ выриды линогравюраосын, графикаен, нош данэ потӥды… куроен. - Университетын мон дасяськи суредаськонъя огшоры дышетӥсь луыны. Тодӥсько вал: диплом басьтыса, гуртам берытско, соин-а, мар-а, кыӵе ке вылӥ малпанъёсы ӧз ик кылдылэ. Зэм, дышетӥсе, тодмо суредась Рэм Тагиров дораз ӧтчаз: уд-а, пе, выжы Ленинградэ дышетскыны? Мон чутрак пумит луи, угось гуртын монэ возьма песянае. Вылаз ик, кышнояськыны малпасько ни вал. Академиын дышетскыса, мон, оло, зэмзэ но яркыт суредась луысал, но соку усьтӥськысал-а мон калык киуж ласянь? Нош таиз удысэ мыным туж дуно. Улонын луэ озьы, кызьы луыны кулэ. Диплом басьтыса, мон берытски яратоно гуртам, интыяськи школае. Со вакытэ отын нылпиосты суредаськыны дышетэ вал ай дышетӥсе Семён Николаевич Филимонов. Люкетэме ӧз поты, малпай быгатӥсь нылпиос понна нимаз изостудия кылдытыны. Малпанме роноын умоен лыдъязы, угось быдэс ёросын, нялтас вераса, али ке но(!) ӧвӧл искусствоосъя школа. Пиналъёс студие мыло-кыдо ветлӥзы. Куддыр кытчы пуктыны но паймоно вал - сомында кузя люкаськылӥзы, тросэз туж ӟеч пӧрмытъязы, пӧртэм конкурсъёсын вормылӥзы. Мон понна туж дуно вал пиналъёслэн малпаськон ӧрзылэн паськытамез-муромемез - угось ӵапак солы нырысь ик дышетыны кулэ искусстволэн котькуд удысэз. Пумен басьтӥськи киуж борды. Книгаосъя-мар дышетски пуэз вандылыны, кызьпу туен ужаны. Ӵап со вакытэ Культурая министерство басьтӥськиз калык киужъёсты улӟытон борды. Вазиськизы милемлы но. Вуж Мӧньялась центр нырысетӥосыз пӧлын луиз. Со учыр но косӥз кадь милемды устогес луыны, удмурт калыкмес паймытъяны-шумпоттыны. Милемлы удалтӥз - гуртамы зарни киё адямиос трос. Огез соос пӧлысь Юлия Трофимовна Фомина - туж усто куиськись. Со ми дорын кема дыр ӵоже мастерын ужаз, быдэс шаерысьтымы адямиосты та киужлы дышетӥз, шуыны луоз. Нош куро сярысь ке, со кызьы ке ваньмыз ас кожаз пӧрмиз. Гуртын улӥськом бере, котьку но сюлэм лычсузьыса кадь ортчиськод зарни луд дортӥ, кисьмась ю-нянез вешам потэ, куроезлэсь син палёме. Нош комбайн ортче но, ваньмыз со нелькиське. Мынам со чеберлэсь даурзэ кузёмытэме потӥз. Но со киужлы юромо дышетскеме ӧй вал бере, нырысь-валысь, тол ӝытъёсы дорын пукон сямен, огшорыгес арбериос пуныса пукылӥ. Юаськи песянаелэсь, мар пуно вал куролэсь вашкала дыръёсы. Со вераз: выж лёгетъёс, шляпаос, мунёос. Мыным малы ке мунё тунсыко потӥз. Эскерон вылысь лэсьтӥ кӧнязэ ке. Песянае дунъяз, вераз на эктӥсь мунёос сярысь. Соку мылкыд уката пӧзьыны ӧдъяз, та уже кыски нылпиосты, кузпалме, мукет мылкыд карисьёсты. - Тӥляд карьерады туж яркыт кутскиз. Киужъёсъя центр усьтӥськытозь ик, тӥ пыриськылӥды ни кунгож сьӧрын ортчылӥсь адӟытонъёсы, ужъёсты возьматъяськизы Швециын, Голландиын, Китайын, Япониын, Турциын, финн-угор кунъёсын, Россилэн пӧртэм улосъёсаз, Москваын. Котькуд ӵошатсконын - диплом, вормон вылысь вормон, тодмо луон, дан… Ӵапак соин валче табере калыкез паймытъяны арысь аре секытгес, дыр? - Ӧвӧл шуи ке, пӧяло. Со зэм но озьы - ми котьку нырысь вал бере, табере но мышкын ветлэм уг поты. Но мон али аслэсьтым кужымме шӧдӥсько ай. Центрмы та вие дасо удысъя азинске: куро пунон, пу арбериос лэсьтон, куиськон, удмурт дэрем вурон но мукет. Туж мыло-кыдо ужало Людмила Архипова, Эльвира Александрова, Зоя Силантьева, Ольга Прохорова, Елена Анисимова, Марина Орлова, Игорь Абрамов, Василий Мишин… Ялан дышетскисько ачим но - лыэн ужан борды басьтӥськи. Берлоез данъяськонмы пӧлын - Ижысь зоопаркез лэсьтонэ пыриськеммы. Выжыкыл коркаос, выжъёс, пӧйшуръёслэн каръёссы - ваньмыз со милям кибервылмы. Мыным потэ, синмаськымон пӧрмиз. Сюлэм шумпотэ, ачиз Президент (нош со лэсьтӥськись) ужмес ушъя ке, адямиос, пӧйшуръёсты вунэтыса, пуктӥськемъёс котыртӥ берганы кутско, фото лэсьто, удмурт кафеямы пырыса, перепеч сиё. Тодӥськоды-а, маиз ӝож: вот ми вань сюлэммес поныса ужаськом, аспӧртэм, чеберлыко арбери кылдытӥськом, искусствоез улӟытӥськом, шуом ини, нош сое асьме дорын уг дунъяло на. Со понна вожмаськыса басьто кунгож сьӧрын. Кыӵе сюлэм вӧсь луэ сыӵе дыръя: тынэсьтыд арберидэ куто сьӧрлось адямиос, киязы бергато, дун ӵекто… Огласянь, шумпотоно кадь: тынэсьтыд, тынад мастеръёсыдлэсь ужзэс бырйизы ук. Мукет ласянь валаськод: пырак сыӵе ик арбери лэсьтыны уз луы ни, озьыен, со пыраклы кошке асьме палась. Нош мынам потэ вылэм, искусствомы нырысь ик асьмеды, удмуртъёсты, мед шумпоттоз. - Тӥ котькуд уждэс быдэстон азьын туж кема дасяськиськоды, шуо. Одӥг пу арберилы удмурт шӧм пыӵатон понна гинэ 22 книга лыдӟиллямды, пе… - Оло, 22, оло, солэсь но трос. Мыным туж кулэ вал валаны перм пусъёсты. Тодытэк кызьы ужалод, кызьы арберилы лул пыртод? Соку со удмурт уз лу ни ук, кыӵе ке валантэм. Художник ӟеч тодыны кулэ историез, калык культураез, мифологиез, инкуазез… Трос лыдӟиськеме, озьы ик Кузьма Куликов, Владимир Владыкин тодосчиосын кенешылэме юрттӥзы мыным парк скульптура борды басьтӥськыны. Мон малпай писпулы кыкетӥ улон сётыны. Со кичӧлтонэлы шаерысьтымы усточиос дурбасьтӥзы, табере ми арысь аре ӵошатсконъёс ортчытъяськом, гуртъёсты удмурт шӧмо пу скульптураосын узырмытӥськом. - Тӥ зэмзэ но синмаськымон скульптор, «Инмар юсьёстэс» устоен пусъё валтӥсь художникъёс, но ӵап со «юсьёсты» ик тӥледыз огвакытэ туж зол чепыльтӥзы, шуо… - Со мынам огез яратоно уже. Вашкала дыръя удмуртъёс, арлы быдэ кык юсез кутыса доразы сюдӥллям-возиллям, собере вӧсяськыса инбаме лэзьяллям. Калык малпаллям, бурдоос одно лобозы Инмар доры, адямиослэсь куронзэс отчы вуттозы шуыса. Гуртамы сыло на мукет мастеръёслэн но скульптураосы. Ваньмызлы со кельшылӥз кадь, гуртэз аспӧртэм карем, чеберматэм сяна, калык ас выжыосызлэн историеныз тунсыкъяськыны ӧдъяз ни вал кадь, но… Гуртысьтымы одӥг семьяын шудтэм учыр луиз: картэз кышнозэ вииз, собере ассэ ачиз быдтӥз. Ватон дыръя вӧсяны черкысь баӵкоез ӧтизы. Солы милям скульптураосмы сюлмаз лякиськиллямтэ: вот, пе, тӥ, сыӵе-таӵе язычникъёс, вашкалаез сярысь малпаса улӥськоды, кулэтэмзэ данъяськоды, соин ик гуртэтӥды тӧлпери но ортче, адями но йырзэ быдтэ… Огкылын вераса, ваньмыз понна мон янгыш луи. Сыӵе пыкылонъёсты кылыны туж вӧсь вал. Эшшо секытэзгес - калык зэмзэ но куалектӥз. Мон газет пыр баӵкоен споръяськоно луи. Тау гуртоосылы, валазы кадь - скульптураосмы туннэ но сыло. Кызьы соос уродзэ ваёзы, ӟеч мылкыдын лэсьтэмын ке? - Йӧспӧртэм муртлы улыны секыт, дыр? - ? - Ну, тӥ мукетъёслэсь пӧртэм ук: кин ке тросгес пудо вордыны турттэ, кин ке лавка усьтэ, кин ке бусы гыре, нош тӥ «мунёен шудӥськоды», пужыос, пусъёс сярысь малпаськыса улӥськоды… Кызьы со шоры учко гуртоосты? - Вот озьы ик - шудон шоры сямен учкыло кадь тросэз. Огласянь, мон соосты валасько - адямиос секыт ужын, гурт хозяйствоын тыршо, нош уксё ӧжыт басьто. Нош милям юртамы лумбытэн пуко, «маке дауртыса», эшшо со понна соослы уждун тыро… Жаляса верано, туала улон адямиез лекгес каре, солы тросгес сюлмаськоно луэ ваньлык, коньдон поттон сярысь. Чеберлык, пуш дунне сярысь малпаськыны дырзы но, мылкыдзы но уг тырмы ни. Нош учконо ке, котькуд адями - со ас понназ художник ук… Соин мынам гуртме адӟеме потэ мукетъёслэсь пӧртэмгес, чебергес, удмуртгес - отчы пырыку ик, мед шӧдӥськоз кинлэн, кыӵе калыклэн со «государствоез». - Кӧня ке ар талэсь азьвыл тӥ дасяды вал «Кызьы ӟечомытоно гуртэз» экономикая но улон-вылонъя проект. Улосъёсты азинтонъя институт сое умоен лыдъяз, тӥ вормисьёс радэ сюриды. Пыӵа-а проектты улонэ? - Вал сыӵе учыр. Сыӵе конкурс радъяськиз со вакытэ Кун Думаысь депутат Светлана Смирнова кичӧлтэмъя. Ми наукая ужасеным Наталья Порцеваен ӵош проект дасям. Соя малпаськом вал гуртамы киужъя тросгес мастерскойёс кылдытыны. Со котыр ласянь пайдаен берытскысал: адями мылкыдзэ но буйгатысал, выль ужлы но дышысал, коньдон но поттысал. Оло, ужтэк кылемъёс но ӧжытгес луысалзы. Жаль, депутат милемлы юрттыса ӧз вутты. Мон туж данъяськисько Вуж Мӧньяеным. Мукет гуртъёсын ӵошатыса, со узыргес но: милям вань пичи предприятимы. СПК-мы, арендаторъёсмы. Нош кӧня визьмо, ужась адямиосмы, уг пашмы удмуртлыкмы. Но мыным потэ, со уката устогес мед луоз - гуртысь егитъёс медаз кошке, дышетскыса татчы берытскемзы мед потоз. Малы ӟеч тодон-валанэн адямиос городын гинэ уло - соос татын туж кулэ ук! Мар тӥ со городысьтыды шедьтӥськоды, уг валаськы. Одӥг нуналлы мыноно ке, акляк потоно. Ярам, творчествоен вырись адямиос, соослэн пӧртэм тунсыкъёссы, трос эшъёссы, котькытчы вуо, котьма сярысь вераськыны быгато, нош мукетъёс? Уж - дор - шыд - телевизор… Мар отын сокемез? Гуртоослэсь шулдыргес но, узыргес но уг уло. Шуо, гуртын уж секыт. Зэм. Но куддыр асьмеды асьмеос токма курадӟытӥськом ук: кулэ-а, ӧвӧл-а, быдэс луд картош-кубиста мерттӥськом. Выриськом-выриськом, а пайдаез ӧвӧл. Мерттоно ке, валаса, ӟеч выжыез, сисьмисьтэмзэ, бадӟым урожай сётӥсьсэ кулэ, дыр. Бичакуд сюлэм мед шумпотоз. Озьы ик пудоен. Пайдаез трос ӧвӧл кадь, но курадӟоно: кызьы уд возьы, бускель вордэ ук! Конечно, ӟеч уж, бадӟым уждун луысал ке, сыӵе улон манерез, оло, воштысал, адямиос тросгес саклык висъясалзы лулпушсылы. Мынам тросэз эшъёсы, кылсярысь, Ува ёросысь Сидоровъёс, Алнашысь Печниковъёс гуртын уло, но соос туж тунсыко, визьмо адямиос. Мынам мылкыды вань гуртам кыӵе ке аспӧртэм клуб манер кылдытыны: ужзы бере адямиос ӵош пукыны, кенешыны, мылкыдзэс кисьтыны мед быгатозы. - Нош тӥ быгатӥськоды-а огдыре огкадь ӟеч мастер но, кивалтӥсь но луыны? - Нырысетӥез, зэм, мыным матынгес. Куддыр ваньзэ куштыса, гань-гань пукысал кадь киужаса, мастеръёсме дышетыса. Директор ужен акылляськоно луылэ, отын мылкыдъя гинэ уг пӧрмы ни: косонэз но быдэстоно, аслыд но косъяськоно. Мон бордысь гинэ потысал ке, ужасьёсылы уксё но тросгес тырысал, юртмес но паськытатысал кадь… Зэмзэ вераса, ужасьёсылы монэн секыт, дыр, малы ке шуоно мыным уг кельшо огшоры ужъёс, огшоры тыршисьёс. Мыным кулэ аспӧртэм, нокытын пумиськылӥсьтэм, паймытӥсь арбериос, ас ужзылы вань сюлэмзэс, визьзэс, быгатонлыксэс сётыса тыршисьёс. - Улонады ваньмыз удалтӥз, шуыны луоз. Кыӵе шуд сярысь малпаськиськоды на? - Ваньмыз ӧй, шуысал ай. Корка пуктоно на. Сыӵе мон - маке весь лэсьтӥськисько-лусйиськисько, нош аслым, пиналъёсылы юрт ӧй ӝуты на. Нош со луиз ке но, асме мон «пенсие» уг келя, дыр ай. Корка пуктон, сад мерттон, нылпи будэтон - адями понна со туж ӧжыт. Ассэ буйгатон понна озьы вераз, дыр, улоназ бадӟым малпанзэ быдэстыса вуттымтэ мурт. Кыӵе шуд? Мынам та улонысь зэмлыкез (истинаез) шедьтэме потэ… Ваньмыз ог-огзэс валаса, дунъяса мед улысалзы кадь, сюлэмазы каньыл мед луоз. Источник: Тарасов Н. М. Тӧдьы юсьёс берто / Н. М. Тарасов ; записала Зинаида Рябинина // Удмурт дунне. - 2009. - 6 февр. - С. 6, 11. - (Удмурт кизилиос).

https://vorshud.unatlib.ru/index.php/%D0%A2%D0%B0%D1%80%D0%B0%D1%81%D0%BE%D0%B2_%D0%9D%D0%B8%D0%BA%D0%BE%D0%BB%D0%B0%D0%B9_%D0%9C%D0%B8%D1%85%D0%B0%D0%B9%D0%BB%D0%BE%D0%B2%D0%B8%D1%87

2024-02-21T18:54:33Z

<urn:uuid:156234c2-0a0a-41f0-a22d-45dd80b348d3>

udm-Cyrl

tlsh:T18B8DA3A26A81EE1E86A3D14F6E8147229CE55657D3233B4E9CD1B4017999050EEFD4237AE65296DE18FF5258E102F808BB4FACCA18FE7ABE7222190879BF7BF1014833D756

Удмурт кун университетысь тодосчиез Альберт Разинэз асьме шаерын но, палэнын но тодӥсьёс уно. Солэсь гожъямъёссэ ярато наукаен вырисьёс но, огшоры лыдӟисьёс но. Со тужгес но паймытэ удмурт калыклэн, гуртоослэн ӵуказе нуналзы сярысь сюлмаськеменыз. Чик будэтытэк, Разинэз тазьы ниманы луоно: Кузьымгуртлэн удмурт калык понна будэтэм кузьымез. - Альберт Алексеевич, тодосчиос тӥледыз гажало но, «гажало» но. Гажасьёсыз кылысь кылэ но, гожъяса но оскытыны выро: Удмурт кун университетысь Адямилыкез эскерон институт олома каре, солэсь нокыӵе пайдазэ адӟыны уг лу. Мон но юасал: мар дауртӥськоды институтады? - Мон нуналлы быдэ, лычсузьымон шумпотыса, компьютер азе пуксисько. «Пӧраме» аслым кельше. Укыргес шутэтскон нуналъёсы, нокин люкетымдэ дыръя, ужаны яратӥсько. Маин выриськомы? Алигес тодӥмы: ӝыныезлэсь уноез калыкмы сопал дуннее адямилыко луытэк кошке, зэмос шудэз веръятэк. Адямилыктэм муртлэн йырыз кысэмын, визьмыз уг буды, дуннеысь аслэсьтыз интызэ уг шедьты но мыдлань улэ. Сыӵеос вань кивалтӥсьёс пӧлын но, огшорыос радын но. Лэсянтэм югдур. Табере ми экериськомы таӵе югдурлэсь кытысь но кызьы кылдэмзэ. Милям валаммыя, ми адямиослы юрттэт сётыны кулэ тазьы: валэктон уж нуоно - котькудӥз ассэ ачиз мед эскероз, мед тодоз, данзэ мед ӝутоз. - Шерезлэн, адямилэн улонэз азьвыл малпамезъя пӧрме. Асьтэлэн коть оглом пуксем улонды чутрак воштӥськыны быгатоз на шат? - Туала арын шерезлэн ӵуказе нуналлы осконэз юн. Кин тодэ мар возьма азьланяз. Оломар но луоз, дыр, ай. Ачим мон котькыӵе воштӥськонъёслы дась. Шуом, ужысьтым уллязы ке, Махатма Гандилэсь адӟем карыса, конгро боды куто но шаертӥмы калтыртыны шӧтало. Гуртъёстӥ ветло. Отын кӧлон инты сётозы, сюдозы но удозы. Коть оскелэ, коть эн, удмуртлыкез огнам ӝуто. Ма, кызьы огнам? Огнам ӧвӧл, котырам бинялтӥськозы уно эшъёсы, юлтошъёсы, иськавынъёсы, асьме калыкмылэн ӵуказе нуналэз сярысь сюлмаськисьёс. - Вордскем гурттылэн нимыз туж тунсыко - Кузьымгурт. Удмурт шаерын но Алнаш ёросады маин со тунсыко но дуно? Маиныз бордаз кыске? - Со - вордӥськем музъеме. Татын мылкыдме бугыртӥз тулыс йӧ кӧчъёсыныз шаугетӥсь Варӟи. Тодам лыкто чалберлэн (шырчиклэн) крезьгуръёсыз азьын мальдэме. Будӟынналэ (Быдӟымнуналэ) паймытӥз ӝужась шундылэн шудэмез. Син азям пуксе Четкер бамалэ тубыса, чибориё буям курегпузъёс питыръяммы, шулдыр шудэммы. Гужем Балтач урамамы но Бадӟым вӧсяськонын ортчо вал шулдырлэсь но шулдыр сабантуйёс. Кудӟоно вал йӧлпыд выллем тӧдь-тӧдь льӧмпу сяськалэн омыре лӧсъяськись зыныныз. Кузьымгуртъёс али но чарка пыдсы выемын ӧвӧл. Калыкмы укыр тыршись. Таӵе огыр-бугыр аръёсы но улыно-вылыно коркаос пуктыло. Культурамы но ышымтэ на. Кырӟаса, сюлэмзэс усьтыса, куно пыртало, адямилэсь мылкыдзэ чылкытатыса лэзё. Кулэм муртлэсь короссэ кырӟаса, гурт кузя ки вылазы нуо. Палэнысь адямиос, тае адӟыса, нырысь паймо, собере пушсы тыре но, асьсэлэн синкылизы вияны шӧта. - Тӥ бадӟым семьяын будӥды-а? - Ми вить нылпи. Мон шоретӥез, но узырез - вань агае но, апае но, сузэре но, выны но. Куспамы ноку керетэммы ӧвӧл. Ваньмы быдэсэсь на. Вася агае оже ветлэмын, 80 арес ини. Войнае басьтӥзы 17 арескын. Сизьым арлы кошкылӥз. Бертэмзэ возьмакум, мӧзмыса кулӥсько вал. Туж лякыт сямо, улытозяз шырез но вӧсь каремез ӧвӧл, дыр. Сыӵеесь мукетъёсыз но сузэр-вынъёсы. Ваньмынызы данъяськисько. Тужгес но тау карисько Валя апаелы. Улытозяз мон сярысь сюлмаське, маин ке но ӟеч лэсьтыны тырше. Со ик, атай интые кариськыса, мыным дышетскыны юрттӥз. Выльвылын (целинаын) трактористын ужаса, коньдонэн бертӥз, мыным нырысетӥ костюмме басьтӥз. Кузьымгуртын парсь сюдыкуз, Алнаш районын азьмынӥсь вал. Можгалан пӧсь цехын ужамзэ синйылтӥзы, премиосын но грамотаосын пусйизы. Рево но Люция туж удалтэмын: ноку мурт шӧлкын уг уло, улытозязы калыклы ӟеч лэсьтыны тыршо. Нылпиоссэс но чурыт кыл вератэк будэтӥзы. Сюлэмзы укыр шырыт, соин котькин соосыз гажа. - Мар вералоды семьяды сярысь? Шудо-а со? - Мон анаелэн яратоно пиез вал. Валамон, даурез мон пумысенгес куректыса ортчиз. Сопал дуннеысен но чакла на монэ. Улонэ мед радъяськоз ини шуыса, ачиз кадь кен шедьтӥз, мыным кышнолы ыстӥз. - Кӧня ке вералэ нылды сярысь. - Софи нылы ассэ шудоен лыдъя, нимзэ но туж яратэ. Бызи ке но, фамилиме уг вошты, пе. Малы нимыз Софи? Огласянь, удмуртъёс, Машенька, Петенька интые, Маши, Пети шуо. Мукет ласянь, гороскопья со - Кый. Нош таиз визьнодлэн кузёез ук. Вылаз ик, грек кылын визьнод - софия. Озьы котыр ласянь бергатэм бере грек кылысь удмурт Софи Разина пӧрмиз. Дышетске со удалтэм Морозов педагогъёс дорын, усточиослэн школа-интернатазы. Крезьгурлы дышетӥсез но туж ӟеч вал – Т. П. Курсакова. Суреданын но крезьгуранын умой быгатэ, уно дипломъёс басьяз. Кылдытӥз ог кызь удмурт но ӟуч кырӟанъёс, вальс, менуэт, мазурка, сюан марш но мукет крезьгуръёс. Соос пӧлысь кыксэ сцена вылын шудӥз-кырӟаз Геннадий Корепанов-Камскиез ӟечкыласа. - Трос-а шумпотонъёсты вал? - Укыр трос. Лулсюлэмы вырӟымон зэмос праздникъёс луылӥзы: атае но агае войнаысь бертыку, анае уж дурысь берытскыку, котькуд тулыс вуыку, котькуд Будӟынналэ, котькуд сабантуе, озьы ик Удмурт пединститутын но Москваысь социологической институтлэн аспирантураяз дышетскыкум. Нимысьтыз вераме потэ студент дыръям витетӥ курсын шумпотэмме. Удмурт телевидениын кык ар утчаллям удмурт диктор. Конкурс пыр олокызьы ортчи но, монэ дикторе кутӥзы. Валтӥсь режиссёр Алексей Сергеев укыр шумпотӥз но монэ ушъяз. Ӝыны уждунэн вераськись дикторлэн коньдонэз сокем трос ӧй вал ке но, мон куанӥ котькытын тодманы кутскемзылы. Ачим дикторлэсь ужзэ ӧй дунъя, сое огшоры техника удысэн лыдъяй. Малпасько вал пумен режиссёр луыны. Но ӧз кылды, монэ, пумитъяськи ке но, келязы Ува ёросысь Удугучин школа-интернатэ. - Озьыен дышетӥсьын но бергады? - Удугучин школа-интернатын туж шумпотыса ужай биолог, химик но воспитатель луыса. Агитбригадаен ветлӥм гуртъёстӥ концертъёс возьматъяса, трактор дӧдьыын. Мон конферансье вал, хорын кырӟай, интермедиос пуктылӥ, Рево выныным эктылӥ, фокусъёс возьматъяй. Огдыре дышетски на режиссёре. Спектакльёс пуктылӥ дышетӥсьёсын но пиналъёсын. Нуи химиен но фотоен кружокъёс, кивалтӥ школа участокен. Урокъёсы опыт лэсьтытэк уг ортчо вал. Котькуд парта вылын микроскоп сылӥз. Котькудӥз дышетскисе, улэп чорыгез вандылыса, сюлэмезлэсь жугиськемзэ адӟиз. Тыршеме юнме ӧз луы – пиналъёс уллёен сьӧрам ветло вал, котькуд верамме пелязы понылӥзы. Туж шудо аръёсы вал соку, дышетӥсьлэн ужез самой пайда`? малпай. - Улытозяды кыӵе ке янгышъёс лэсьтылӥды-а? - Янгышъёсы мында номыри ӧвӧл. Тужгес но ӧпкелисько, адямиослэсь мылкыдзэс ӝутэм интые, шексэс утчаны но визь тырыны тыршеме понна. Ма, Сталин озьы дышетэ вал ук. Быдэс улонамы солэн дышетэмез пыӵатэмын вал. Эштэ гажаськод ке, пе, сое одно ик критика улэ кысконо. Крестьян философия воксё мукетлы дышетэ. Тани анае нокинлы визь ӧз тырылы, котькинэн нялтас кариськыса улӥз. Нош школаын «визьмо» дышетӥсьёс шуылӥзы: «Мӧйыос дышетскемын ӧвӧл, улонлэсь бере кылемын, соослэсь верамзэс пеляды эн понэлэ, сямзэс адӟем эн карелэ». Мон озьы ик кожалляй. Малпай: «витьлы» дышетски ке, дышетӥсьлэн верамезъя улӥ ке, азинскем адями луо, урод адямиослы визь тырыса, сямзэс тупато. Таӵе янгышамме бергес ятвылтӥ. Али, визьмолэсь но визьмо пересьёсыз сайкатыса, визьнодзэс юаме потэ. Соос оломае но тодо вылэм. Шуом, инмысь Ӟазег сюресысь кизилиослэсь кызьы вошъяськемзэс эскерыса, азьло ик вераллязы: кыӵегес луоз сӥзьыл (кузь-а яке вакчи-а?), вуоно аре валэс юос-а, ӟег-а удалтоз. - Туала улонмы, азинскем интые, золгес но золгес куашкамысь тӥ пыкылӥськоды шундыпуксёнысь сямъёсты. Малы? - Отын адями шоры палдурес учко. Адямиез, пе, пудо-животэз сямен ик, ӟеч сюдӥд-вордӥд ке, мукет номыр но кулэ ӧвӧл ни. Нош лулсюлэм сярысь вераськон, пе, шузи коммунистъёслэн супыльтонзы. Адямилэн Инмар дорозь ӝутскыны тыршемез янгыш сюрес, пе. Наукаын таӵе мыдлань идеологиез вульгарной материализм шуо. Западын США азьветлӥсь луэ. Кинъёс со американецъёс? Европаысь кошкем азьтэм-бертэм адямиос. Санэ басьто вормись адямиез гинэ. Шуом, конкуренциын, нюръяськонын, быръёнъёсын… Коньдон понна нокинэ но, номыре уз жалялэ, лёгалозы но азьлань вамыштозы. Али соос дунне вылысь 40 процентсэ музъем ваньбурез быдто но инкуазез туж зол куашкато. Быдэс дуннелэсь ваньбурзэ киултэмзы потэ. Соин нимысьтыз дасям программая куашкато экономикамес но культурамес. Нош асьсэос эрико улон сярысь бӧтьырто. Жаляса верано луисько, Россиысь кивалтӥсьёс США-лэсь адӟем карыны шӧтазы. Соинтэк-а Россиысь студентъёс пӧлысь кык куиньмосэз шуо: мон улысал но ужасал Америкаын. Озьыен, асьмеос культурамес но адямиез ум дунъялэ ни, данъяломы на техникаез но ваньбурез гинэ. Вожъяськомы коттеджын улӥсьлы, иномаркаен ворттылӥсьлы, бадӟым пукон вылын кузёяськисьлы. - Тӥ мур пыриськиськоды удмурт движение. Кылсярысь, «Дэменэн» кивалтыкуды, 1991-тӥ арын, удмуртъёслэсь нырысетӥ Ӧтчамзэс дасяды. Со сярысь рос-просгес вералэ вал. - Зэм, мон эшъёсы юрттэмен, удмуртъёслэсь нырысетӥ Ӧтчамзэс ортчытӥ. Соку куамын ёросын конференция ортчытӥ, котькудаз «Дэменлэсь» ёззэ кылдытӥмы, съездэ делегатъёс бырйимы. Бӧрысь соосыз «Удмурт кенешлэн» ёзъёсызлы берыктӥзы. «Удмурт кенешлы» устав гожтӥ. Съездэз дасякумы, 1991-тӥ арын 20-тӥ-22-тӥ августэ, Кам дурын вӧсяськон ортчытӥмы. Гольяны посёлоклэн улланьысьтыз туж шулдыр инты шедьтӥмы. Куд-огез соку сьӧрамы мыныны кышказы, ӟучъёс, пе, мыскыллялозы. Нокин ӧз сантэма. «Икарус» автобусэн мынӥмы, вӧсяськимы, шулдыръяськимы, палаткаын кӧлӥмы. Вӧсяськеммы кабыл луэм, шӧдске, - кык нунал ортчыса, «Дэменэз» вӧй вылтӥ кадь пусъён ортчиз. Вӧсяськеммы бере монэ Алнаш ёросысь Правительствое ӧтчаса сизьдӥзы. Тонэн, Разин, оломар адӟод, пе. Нош мон аслэсьтым кари, кивалтӥсьёсыз ас палам берыктӥ. Ӝыны ар ортчыса, Кузёбайын уно калыкен ӵош вӧсяськыса, Гербер праздник ортчытӥм. Нимзэ ачим малпай, концепцизэ ачим ик гожтӥ. Отын чаклай пӧртэм ёросъёсысь калыкез огазеяны, инкуазе потыса, вина юытэк, удмурт шудонъёсыз шудыса, кырӟаса-вераса шулдыръяськон ортчытыны. Сценарийёссэ гожъянэ но пыриськылӥ. Кузёбайын, Кияса ёросысь Сальялан но Ижын малпамъям пӧрмиз, мылкыды бурдъяськиз. Зэмос удмурт шулдыръяськон ӧръяськылӥз. Жаляса верано луисько, табере югдур воштӥськиз: шаерамы но, карын но антигербер пӧрмиз, калык шулдыръяськонэз воштӥзы зын ву но концерт. - Вералэ на «Удмурт вӧсь» но «Шунды» сярысь. - Кык ар пала Семён Виноградов профессор котыртӥ бергай: ойдо, шуисько «Удмурт вӧсь» огазеяськон кылдытом, тонэ тӧро каром. Пумитъяське: мон, пе, сьӧлыко адями, утчано святой выллемзэ. Паймод но бырод. Мырдэм соглаш луиз. Калыкез люкамы. Сое нуиз ӵыжы-выжые юрист Слава Камитов. Уставзэ Рево выныным гожтӥм, регистрация карим. Али «Удмурт вӧсен» кивалтэ Уксё Лади (Якупов Владислав Аксямович), туж чупрес ужбергатӥсь. Таьяна Корниловаен ӵош «Шунды» огазеяськон кылдытӥмы. «Октябрь» культура юртын конференция ортчытӥм, правление бырйимы, уно пол егитъёсыз люкаллямы, устав гожтӥм. Огаз культура юртын нырысьсэ удмурт кылын Выль арлы сӥзем шулдыръяськон ортчытӥм. Мон, билетъёс вузаса, вить общежитие ветлӥ. Котькудаз «Шундылэсь» ёззэ кылдытыны но сое «Тылси» ниманы малпаськомы вал. Но, дыры тырмымтэен, «Шундылэсь» палэнтӥськи, куд-ог малпанъёсы улонэ пыӵатэк кылизы. - Кунгож сьӧры потады-а? - Куное ветлэм выллем уно пол удалтӥз. Кык пол Венгрие но кык пол Эстоние калыккуспо симпозиумъёсы, конференциосы. Совето власть дыръя турпутёвкая, 44 манет гинэ тырыса, Болгарие ветлӥ. Германиын Хельга нимо немка дорын кык арня кунояй. Со но Москвае пунэмзэ ветлӥз. СССР-ын улэмез туж потэ вал. - Кытысь потэмын Разин фамилиды? - Дырды вань ке, кузьгес мадёнэ таиз. Атаелэн куинез агайёсыз Россиысь удмуртъёслэн 1918-тӥ арын Елабугаын ортчем Ӧтчамазы (съездазы) делегатъёс вылӥллям. 1919-тӥ арын оштолэзе соосыз колчаковецъёс судтэк-мартэк ыбылӥллям. Покчиезлэн 23 аресъем Вася дышетӥсьлэн «сьӧлыкез» одӥг гинэ вылэм – Ӟунняшурын ликбезэн вырем, дышетэм. Трокай агаез Ӟатчалась волисполкомын Совето власть вылэ ужам. Бадӟымез, Микаль, Кузьымгуртысь школаез ушъян грамотаен йылпумъям. Петроградын, эксэй армиын дыръяз, Февраль революция дыръя депутат луэм. Акцентэд вань ке но, укыр ӟырдыт вераськиськод шуыса, солдат эшъёсыз бырйиллям. Октябрь революция бере, дораз бертыса, Кузьымгуртын комбедэн кивалтэм, вынъёсыныз ӵош гуртоослы фамилиос люкылэм, асьсэлы басьтэм Стенька Разинлэсь. - Кыӵе куинь визькенеш сётысалды егитъёслы? - Нырысь ик: ноку эн данъяськы, муртъёсын артэ етӥзгес, кужмогес, тодӥсьгес, чебергес луэменыд. Вылӥынгес луэмдэ муртлы пумит эн куты. Быгатӥсько кожаса, мукетсэ эн лёга, вормемедлы эн шумпоты. Шумпоты астэ ачид вормыны быгатэмедлы, шуом, азьтэмдэ, «чибор» (яке «ыргон») ньылондэ, вожпотондэ, йыркурдэ, акырӟандэ, эшедлэн дусымезлы синмаськемдэ, муртлэсь кышнозэ яратэмдэ. Кыкетӥез: ноку эн жадьы. Мед луоз сӥнӥсьтэм лулкужымед. Кытысь сое поттоно? Муртлы ӟеч лэсьтыса, муртлэн шумпотонэзлы куаныса! Адями ачиз понна гинэ улэ ке, лулсюлэмыз ӟольгыри пуз быдӟа гинэ кыле, пуш дуннеез бездыт луэ. Улонзэ ӟурыса ортчытэ. Куинетӥез: яратоно кузпалэд понна номырдэ эн жаля: кужымдэ но, дырдэ но, сюлэм шуныттэ но, мусо кылдэ но. Ненеглэсь но ненег яратондэ уть секыт кыллэсь. - Альберт Алексеевич, тӥ зэмос философ. Озьыен, кулонлэсь уд кышкаське, дыр? - Шонер вераськоды, уг кышкаськы. Крестьянэд но сыӵе ик. Кулонэз но нылпи вордӥськемез артэ пуктэ со. Озьы, пе, та дуннеын тупатэмын. «Гожтэмезъя», пе, ваньмыз радъяськоз. Но мыным кулыны вазь на. Кулытозям кык бадӟым малпанме быдэстоно. Поттоно «Книга для родителей, их детей и внуков» но «Пиосмурт ке тон» нимо книгаосме. Софиез пыд йылаз йыг-йыг султытоно, ачиз кадь ик сӧриськымтэ, чылкыт сюлэмо эш шедьтыны юрттоно. Источник: Разин А. А. Кузьымгуртлэн кузьымез / А. А. Разин ; записал А. Шкляев // Удмурт дунне. - 2006. - 6 окт. - С. 6, 11-12. - (Удмурт кизилиос).

https://vorshud.unatlib.ru/index.php/%D0%A0%D0%B0%D0%B7%D0%B8%D0%BD_%D0%90%D0%BB%D1%8C%D0%B1%D0%B5%D1%80%D1%82_%D0%90%D0%BB%D0%B5%D0%BA%D1%81%D0%B5%D0%B5%D0%B2%D0%B8%D1%87

2024-02-21T17:45:01Z

<urn:uuid:3e5e0f7d-b248-4395-ae8e-7a4d8e9de0e6>

udm-Cyrl

tlsh:T14F35CDB27891EF1E8663D25E6E8047228CD55653D323374A4CD0B451359A054EEFD423BBE60296DE6CFF9268E002E808BB0FACCA59FE7ABE7222154479BF3BF2014833D756

Берло дыре шаерысьтымы куасэн бызьылӥсьёс ваньзэс паймытъяло быгатонлыкъёсынызы. Россиысь сборное но арысь аре тросгес спортсменъёсмы, тренеръёсмы шедё. Шарканысь Олег Перевозчиков воргоронъёслэн сборноенызы кыкетӥ арзэ кивалтэ, нош талэсь азьвыл куать ар ужаз Россиысь егит пиосын. Азинсконъёс басьтыны юрттэмез понна со пусъемын «Удмуртиысь дано тренер» нимын. — Вордски но быдэ вуи Шаркан черкогуртын, — веранзэ мытӥз Олег Перевозчиков. — Пичи дыръям туж шаплы вылӥськем, интыям пуконэз ӧй валалля. Куинетӥ классын дышетскыкум, куасэн бызьылонъя секцие гожтӥськи. Кин ке отын ар возиськиз, нош мон пыраклы спортэн эшъяськи. Туннэ кадь ик тодӥсько на нырысетӥ тренерме Владимир Стрелковез. Отӥяз мугорме кыдатӥ Николай Лопатин дорын. - Нош нырысетӥ вормондэс тодӥськоды на-а? — Асме мон зол бызьылӥсен ӧй лыдъялля. Районысь спортсменъёсмы туж кужмоесь вал, вормон басьтон понна бадӟым вожвылъяськон пыр потоно луылӥз. 9-тӥ классын дышетскыкум гинэ, шаерысь ас ёзо эшъёсы пӧлын нырысетӥ вормон басьтӥ. Отӥяз биатлонэн гочатӥзы. Куасэн зол бызьылӥ ке но, ыбылӥськонэ ялан чутӥзгес. Собере мукетыз монэ сюлмаськытӥз: арлэн пумаз (19-тӥ декабре) вордскемын бере, ялан аслэсьтым бадӟымгес (арлэн кутсконаз вордскемъёсын) эшъёсыным вожвылъяськоно луылӥз. Кин тодэ, оло, со но люкетӥз спортын бадӟым вормонъёс басьтыны. - Озьыен, школаез йылпумъякуды, кин луондэс тӥ тодӥды ни? — Пичи дыръям кин гинэ но луэме ӧз потылы: тракторист-машинист, дышетӥсь, инметӥ лобась… Озьы ке но школаме йылпумъян азьын ӝот-ӝот вераны быгатӥ: азьпал улонме спортэн герӟало — луо яке спортсмен, яке тренер. Удмурт кун университетысь мугорез кыдатон культурая но спортъя факультетэ вамыштӥ. Дышетскон вискам армие ветлӥ, службаме ортчытӥ Свердловск улосын — спортротаын. Сурон сапег нуллэме токма ӧз луы, армиысь бертыса, спортъя мастерлэсь куронзэ быдэстӥ. Россиысь кужмо спортсменъёслэн радазы шедьыны ӧз удалты бере, оло, тренерлэн удысаз тросгес удалтоз, малпай. Дышетсконме йылпумъяса, вордскем палъёсам бертӥ. - Шарканысь егит биатлонистъёсты дасян борды басьтӥськиды-а? — Биатлонын бадӟымесьгес вормонъёс басьтыны удалтӥз бере, та удысэз ик азинтыны малпай вал. Но 1990-тӥ аръёсы ортчем выльдӥськон ваньзэ тарказ. Озьы вуи мон ёросысь куасэн бызьылӥсьёс доры. Пинал спортсменъёсыз бадӟым ӵошатсконэ поттон вылысь ӟеч инвентарь кулэ вал бере, эшъёсме-тодмоосме ёртыса вози. Эше Алексей Кобелев со вакытэ дуннеысь ӵошатсконъёсы пота ни вал, кунгож сьӧрысь куас зыран мазьёс вайылӥз, нош «Ижпланета» спорткомплексын ужась Валерий Журавлёв инвентарь шедьтыны юрттылӥз. Мон пичи дыръя но, тренерын ужаны кутскеме бере но Шарканысь спортэн эшъяськись пиналъёслэн лыдзы ӧз кулэсмылы. Вуж пу юртын ӟоскыт вал ке но, дорамы лыктӥсьёсты одӥгзэ но ӧм уллялэ. - Иське, ёрос команда люкан ласянь сюлмаськонъёсты ӧз кылдылэ? — Куд-ог ёросъёсысь тренеръёс одӥг пиналъёссэс ик пӧртэм пумо ӵошатсконъёсы нулло ке вал, милям куасэн бызьылӥсьёсмы гинэ кык команда пала люкаськылӥзы. Мыным соку котыр ласянь ужаны капчигес вал. Ёрос центръёсын туж ӧжыт кружокъёс но секциос радъяськылӥзы. Вань пиналъёс пӧлысь 90 процент палаез куасэн бызьылонъя секцие гожтӥськылӥзы. Отӥяз милям спортшколаямы черкогуртысь гинэ ӧвӧл, гуртъёсысь пиналъёс но мугорзэс кыдатыны кутскизы. Кужмо спортсменъёсмылэн лыдзы арысь аре йылӥз. 5-тӥ классын дышетскыкуз, мон доры нырысьсэ вуиз Максим Вылегжанин. Со вакытэ ик кужмо спортсменъёслэн радазы шедиз Екатерина Воронцова. Куд-огезлэн пыкылэмзы потэ ке но Катяез, та вакытэ Тюмень улос понна бызьылэ шуыса, со — мынам дышетэм пиналы. Туж шумпотӥсько, шуг-секытъёсты вормыса, Катя та вакытэ нош ик Россиысь нылкышно спортсменъёслэн радазы шедьыны быгатӥз шуыса. Озьы ик данъяськисько Николай Хохряковен, Андрей Вахрушевен, Александр Мезинцевен. Кужмо, быгатӥсь спортсменъёсмы лыдъяса быдтонтэм вал, одӥгзэ жалясько: пӧлысьтызы тросэзлы Россиысь сборноёзь будыны ӧз кылды. - Нош мар люкетӥз соослы вылэгес ӝутскыны? — Куасэн бызьылон — со чиданэз эскерон. Муэз гырем сяна, шуг-секытъёслы сётскытэк, емышлэсь кисьмамзэ но витьыны быгатоно. Котькуд адями азяз ужпумъёс пуктыны кулэ. Мынам льӧль малпанэ вал дуннелэн чемпионэз луыны. Улонын сое быдэстыны ӧз кылды бере, азям мукет ужпум пуктӥ — одӥг ке но чемпион будэтоно. Оскисько, Шарканысь ик воргоронъёс мынэсьтым малпанъёсме быдэстыны быгатозы шуыса. Та вакытлы вице-чемпионозь ӝутскимы ни. - Тренерлэн «сием потонэз» соку эшшо но уз буды-а? — Соиз зэм: одӥг пагӟалы вылӥегес ӝутскиськод ке, эшшо ӝужытгес луэм потэ. Мон малпамъя, тренерлэн сыӵе «аппетитэз» одно ик луыны кулэ. Нош вормонъёсын кӧтыз тыре ке ини, ужан удыссэ мукетызлы кельтыны кулэ. Бен, мукет сюрес но бырйыны луоз: пукиськод интыяд, бадӟым уждун басьтыса, нош азьпала вамыш уд лэсьтӥськы. Мон озьы пукыны дышемын ӧвӧл, ужамелэн соку ик пайдаез мед адӟиськоз. Мукетсэ но верасал: одӥг сюрес вылтӥ адями кык пол вамыштыны кулэ ӧвӧл. Куд-огезлэн верамез потоз: выльысь вамыштыку, янгышъёс бордын ужаны луонлык кылдэ, удалтон но бадӟымгес луоз. Мынам малпанъёсы чылкак мукетэсь. Спортсменэз одӥг пол чемпионозь будэтыны ӧд быгаты ке, сое кыкетӥзэ вылӥе уд ӝуты ни. Тренерлэн янгышъёсыз понна спортсменъёс кыл кутыны кулэ ӧвӧл. Ачим сярысь ке верано, спортсменъёслэн басьтэм вормонъёссы та вакытэ монэ бурдъяло гинэ. Удмуртиысь куасэн бызьылӥсьёс арлы быдэ азьпала вамышъёс лэсьто бере, ужаны луоно. - Куд-ог тренеръёс, доразы пукыса но, спортсменъёсын кивалтыны быгато. Удмуртиысь тренеръёс — Бен, тренерлэн ужез пӧртэм. Кылсярысь, куд-огез дорысьтыз уг пота, нош ассэ спортсменлэн тренереныз лыдъя. Туала вакытэ компьютер кусып возьыны юрттэ. Нош мынам чылкак мукет удысэ: спортсменъёс бызьыло — ми но мугормес кыдатӥськомы. Толэзьёсын гуртэ уг пыраськы, шуыны луоз. Кемалась ик ӧвӧл спортсменъёсынымы шутэтскон нуналъёсмес чотамы. Отпускмес лыдъяса, ваньмыз-ӧвӧлэз ог 90 нунал люкаське. Быдэс арлэсь ньыльмос люкетсэ гинэ дорамы, семьяен ӵош пукыны кылдэ. Валтӥсь тренерлэн ужез лыдъяса быдтонтэм. Куд-ог дыръя медальёс басьтыны уг удалты ке, тэк пукиськомы шуыса, пыкылэмзы потэ. Та вакытэ мыным кыл кутоно ваньмыз понна: документъёс, спортсменъёс, сервисменъёс, эмъясьёс… Тыршеммылэн ӟечлыкез ӵошатсконъёс дыръя адске. - Туннэ нуналлы кӧня спортсмен тӥляд бурд улады мугорзэ кыдатэ? — Кылем арын Россиысь сборное кутэмын вал 16 воргорон (со пӧлысь 4-ез — Удмуртиысь спортсменъёс, эшшо 2-ез Россиысь сборноен ӵош мугорзэ кыдатӥз Удмуртия чот), туэ 18 мурт лыдъяське. Шумпотӥсько, со пӧлысь 6-ез — асьме шаерысь. Мукетыныз но данъяськыны быгатӥсько: Россиысь сборнойын, мон сяна, тренер луыса ужа Якшур-Бӧдья черкогуртысь Эдуард Михайлов, эмъясьёслэсь ужзэс быдэсто Ижысь Евгений Шутов но Даниил Семёнов. Дэмен тыршыны шулдыргес, ог-огмылэсь визь-кенеш юаны но ум кепыраське. Спортсменъёс сярысь ке верано, ми соосты, асьмелэн карыса, ум кутӥське, ваньзэ лыдпусъёс возьмато. Кылсярысь, Удмуртиысь куатетӥ спортсмен интые мукетсэ — кужмозэгес — шедьтӥзы ке, сборное кутыны пумит луо шат? Бен, аспал эшъёсын ужаны, огкыл шедьтыны капчигес. Шаерысьтымы спортсменъёсмес вить чиньымес кадь тодӥськомы, нош спортсменлэсь быгатонлыкъёссэ шараян понна ӧжытсэ кык ар чидано, эскероно котыр ласянь. Нырысетӥ араз адямиен тодматскиськод, со сярысь пӧртэм иворъёс бичаськод. Кыкетӥ араз сямъёссэ шараяськомы. Шуг-секытъёсты вормыны быгатэм сяна, азяз пуктэм ужпумъёссэ но быдэстыны мед вормоз. Юн сямо спортсменъёсын гинэ Олимп гурезёзь ӝутскыны луоно. - Удмуртиысь спортсменъёс тужгес чидасесь, шуо? — Россиысь ӵошатсконъёсыз басьтоно ке, 50 иськеме Тюменьын ортчем марафон но 70 иськеме Мончегорскын ортчем супермарафон дыръя шаерысьтымы куасэн бызьылӥсьёсмы ваньзы сямен дас кужмоосыз пӧлы шедизы. Асьме пиналъёс тужгес чидасесь, ужез ярато. Жаляса верано, Россиысь бадӟым городъёсысь спортсменъёслэн спринтын сяна вожвылъяськыны кужымзы уг ни тырмы. Та вакытэ куасэн бызьылӥсьёслэн лыдзы гуртъёс вылын возиське шуи ке, уг янгыша. Кышкасько, азьланяз соос но азьтэмскозы. Угось туала вакытэ гуртын улон капчияны ӧдъяз. Талы шумпотоно кадь, нош мон сюлмаськисько: кужмо но таза пиналъёслэн лыдзы арысь аре ӧжытгес кыле. Азьвыл аръёсы кужмо школаос вал Свердловск, Москва, Новосибирск улосъёсын, 1990-тӥ аръёсы ваньмыз куашказ. Спортэн эшъяськись пиналъёс одӥг тренер борды дышыса вуттылӥзы гинэ, нош со пичи коньдон басьтэмысьтыз мукет интые ужаны кошкылӥз. - Ортчем толлы кыӵе дунъет сётысалды? — Огъя зачётын Нациослэсь кубоксэс Россиысь команда утӥз, соин ушъяськыса гаде мыжганы кулэ кадь, нош мынам малпанъёсы мукетгес вал. Куд-ог стартъёсын Россиысь воргоронъёс пьедестал дорозь кыстӥськыны быгатысалзы — медальёсмы ныр ултӥмы пегӟизы. Озьы ке но азьпала вамышъёсмы лэсьтэмын. Умоен пусйысал трос нунал кыстӥськись «Тур де Ски» ӵошатсконэз. Отчы пыриськем спортсменъёсмылы ваньзылы финишозь вуыны кылдӥз. Азьвыл аръёсы троссэ висён погыртылӥз. Озьы бере, мугорзэс кыдатон ласянь шонер сюрес быръемын вал. Ӵошатсконлэн берпуметӥ нуналаз Максим Вылегжанинлэн луонлыкез вал вормисьёс пӧлы шедьыны. Солы быгатэмъяз юрттыны тыршиз Александр Легков но. 5-тӥ-6-тӥ интые потысал ке, пьедестал асьмелэн луысал. Жаляса верано, 22,5 иськеме классика амалэн бызён дыръяз Максимлэн куас бодыосыз тӥяськизы, дас кужмоосыз пӧлы шедем интые, 27-тӥ инты сяна ӧз донгиськы. Со сяна, Россиысь спортсменъёс туж бездыт адскизы нырысетӥ стартъёсын. 2011-тӥ арын ноябрь толэзе дуннеысь тросэз спортсменъёс мугорзэс кыдатӥзы выль лымы вылын, нош ми Норвегиын вал — искусственной лымы вылын бызьылӥмы. Трос малпанъёсмес соку быдэстытэк кылимы. Соин но, дыр, нырысь стартъёсын шуг-секытъёс кылдӥзы куасъёсты зыран пумысен, тупамон мазьёс шедьтыны ӧз кылды. Кылем сезонэз пыр-поч эскереммы бере туэлы чаклам ужпумъёсамы куд-ог выльдонъёс пыртӥмы. Бадӟым саклык висъяно луиз сӥзьыл мугор кыдатонлы. 2010-тӥ арен ӵошатоно ке, Удмуртиысь пиосмы трослы азьпала вамышъёс лэсьтӥзы. Можгаысь Дмитрий Япаров дуннеысь куамын кужмо спортсменъёс пӧлы шедьылӥз ке, 2011-тӥ арын кык пол шедьылӥз дас кужмоосыз пӧлы. Нош Россилэн чемпионатаз котькуд стартын медаль басьтыны быгатӥз. Со сяна, вормонъёсыныз шумпоттӥз Кезысь Константин Главатских. Россиысь воргоронъёсты ке верано, азьпала вамыш лэсьтӥзы Сергей Турышев но Александр Бессмертных. - Россиысь спортсменъёс А. Легков но И. Черноусов мугорзэс кыдато немец тренер дорын. Кызьы учкиськоды со шоры? — Та пиос кыкетӥ арзэ нимаз дасясько. Туэысен соослэсь адӟем каризы на Евгений Дементьев но Станислав Волженцев. Нимаз тренерен ужаны кельше ке, мон пумит ӧвӧл. Котькуд спортсменлэн луонлыкез вань аслыз кельшымон тренер бырйыны. Мынам малпамея, кужмо спортсмен кужмоосыныз ӵош ик мугорзэ кыдатыны кулэ. Сборнойлэн палэназ улыса но, кужмо луэмзэс возьматӥзы ке, солы шумпото гинэ. Мукет ласянь ке учконо, оло, соос шонер лэсьто: 20 спортсмен одӥг тренер дорын мугорзэ кыдатыны, ваньзэ одӥг кадь лэсьтыны но кулэ ӧвӧл, дыр. Кунгож сьӧрысь спортсменъёс бадӟым «уллёен» мугорзэс уг кыдато. Отын сборной командазылы бадӟым саклык но, трос коньдон но уг висъяло. Нимысьтыз саклык висъяло спортъя клубъёслы. Котькуд спортсменлэн аслаз тренерез, шуыны луоз, быгатонлыкъёссэс эскерон вылысь толэзьлы одӥг-кык пол, огазе люкаськыса, ӵошатсконъёс ортчыто но выльысь ас клубъёсазы берытско. - Спортсменлэн ӝыны вормонэз куаслэн ӟечлыкез бордысь потэ, кин быръе соосты? — Куас быръён — тужгес секытэз ужпум. Ӵошатсконъёс дыръя спортсменъёслы куасъёс дасясько нуналлы азьлапал. Мазьёсты кутэмлэсь азьло чаклано луэ куазьлэсь воштӥськемзэ. Куд-ог дыръя шуге-леке вуон учыръёс но кылдыло, вань мазьёсты эскериськомы, нош пайдаез уг шӧдӥськы. Кунгож сьӧрысь эшъёсмылэсь секретсэс шараян вылысь музъем вылын погылляськеммы но вань. Спортсменъёс, гурезе тубыкузы, куассэс музъем бордысь ӧжытак ке но ӝуто, ӵапак соку адске, кыӵе мазъёсты уже кутӥллям. Туннэ нуналозь воргоронъёслэн но нылкышноослэн сборноязы быдэн 4 сервисёръёс вал. Ӵошатсконъёс дыръя соослы тужгес пӧсь йӧтэ, уйзэс но уг кӧло. Куас дасясьёслэн ужзы туэысен ӧжытак капчиятэмын луоз — лыдзы кык поллы йылэтэмын. Кунгож сьӧрысь командаосын ӵошатоно ке, соослэн азьвыл аръёсы ик 8-10 сервисёръёссы вал ни. Бадӟым ӵошатсконъёс ортчем бере спортсменъёслы медаль басьтыны уг удалты ке, янгыш муртэ утчаны кутско. Ваньмызлы кельшымон луыны уд быгаты. Соин ик верасал: куасъёс быръё асьсэос спортсменъёс. Куд-ог дыръя соослэн куас дасясьёсты янгыше уськытэмзы потэ, мынам малпамея, асьсэос но янгыш луо. Озьы уз луы ук, вормон кузьмась куасъёс вить ар ӵоже шумпоттозы, нош куатетӥ араз нискылтэмысь дугдозы. Куас — со кузпал выллем. Яратӥд ке — семья кусыпъёс но радъяськозы, вормонъёс но басьтод. Малпамтэ шорысь куспады керетон пуромиз ке, люкиськыны дыртод шат? Соин ик куасъёсмы лултэмесь ке но, соосты нуныяны кулэ. - Одӥг спортсменлы куас дасян кӧня манет тыр усе, кӧня куз куасъёссы сборнойысь воргоронъёслэн? — Котькуд спортсменлы быдэн 4-5 куз куас дасяськомы, ӵошатсконлэсь статуссэ лыдэ басьтытэк. Ӵем дыръя эскеронъёс ортчытӥськомы. Выль кылдэм мазьёслы дунъет сётыны луэ бадӟым ӵошатсконъёсын гинэ. Коть-кудӥзлэн аслаз бызьылон тӥрлыкез. Одӥг куз куас дасян 500 манетлэсь ӧжыт уг луы. Кылсярысь, сборнойын трос аръёс ӵоже возиськись спортсменъёслэн, шуом, Максим Вылегжанинлэн, 40 куз — классикалы, эшшо сомында ик эркын амалэн бызьылыны чакламын. Спортсменъёслэсь инвентарьзэс 4 автобусэн нуллӥськомы. Лымы ӧвӧлтэм дыръя питрано куасъёсын мугормес кыдатӥськомы, нимысьтыз саклык висъяськомы гурезьёстӥ бызьылонлы. - Максим Вылегжанин вице-чемпионозь ӝутскиз ни, зарни медаль басьтыны ялан люкетэ Норвегиысь Петер Нортуг. Соин вожвылъяськонлы дасяськиськоды-а? — Ялан кыкетӥ инты асьмелы но акыльтӥз ни, норвежецен нюръяськон амалъёс утчаськомы, трос литература лыдӟиськомы. Тыршеммылэн пайдаез одно ик уж вылын шӧдӥськыны кулэ. Азьвыл аръёсы марафонъёс дыръя Россиысь командаез, стартэ потыкуз ик, вормисьёслэн радысьтызы палэнтыны выризы ке, берло дыре, финише вуытозязы, асьме воргоронъёс шоры учко. Озьыен, азьпала вамышъёсмы вань. - Егитъёслэн сборноязы 6 ар ужам муртлы капчигес вал, дыр, воргоронъёслэн сборноенызы кивалтыны? — Одӥг интыын сылӥд ке, кыжмод, шуо. Кивалтон удысын тыршемын ке но, ялан выленыз тодматсконо луэ. Кылсярысь, азьвыл аръёсы тренеръёс ужамзы сярысь отчётъёс лэсьтӥзы ортчем иськемъёс вылын, нош табере ваньзэ часъёсы берыктоно. Кык тол ӵоже кивалтэме бере малпай: та удысын мыным тросэзлы дышетсконо на. Спортэз валан, валтӥсь тренерлэсь ужзэ ӟеч быдэсъян понна тодон-валанъёсме будэтон бордын тыршисько. Интернетын бугыръяськонэз уг яратӥськы. Книгаос басьясько, кунгож сьӧрысь авторъёслэсь ужъёссэс чакласа возисько. Толэзьлы быдэ выль малпанъёсы кылдо. - Ялан спорт сярысь вераськиськомы, семьяды нош тӥ шоры кызьы учке, ваньзэ куштыса, бертыны уг косо-а? Семьяеныз — Дышетсконме йылпумъяме берегес ик кузпалъяськи. Озьы тупаз — кышноелэн ныл фамилиез Перевозчикова вал, тросэз шуизы: ог-огмылы кылдэмын. Лариса Петровна спортсменлэсь улонзэ гажаны дышиз ни, нырысьгес куаретылэмез потӥз ке но. Антон пимы мынам сюрестӥм вамыштӥз. Та вакытэ Удмурт кун университетын 4-тӥ курсын дышетске. Ас мылкыд каремезъя армие ветлӥз, службазэ спортротаын ортчытӥз. Туэ Мончегорскын ортчем ӵошатскон дыръя спортъя мастерлэсь куронзэ быдэстӥз. Арина нылмы 2-тӥ классын дышетске ай. Эктонъя кружоке ветлэ, куасъёсмы шоры но тунсыкъяськыса учке. Ар-кык ортчыса, мылкыдыз луиз на ке, куасэн бызьылонъя секцие гожтомы. Одӥгзэ жалясько: туала вакытэ пиналъёслы ас кожазы кыданы но будыны маза ум сётӥське, кружокъёсын, секциосын коскатӥськомы. Озьы соос дырызлэсь вазь котьмалэсь акыльтыны вуо, бӧрысь куашкам мылкыдзэс ӝутыны туж секыт. - Ваньмон дырды кыле на-а? Ма карыны яратӥськоды? — Ужтэк пукыны дышемын ӧвӧл, киосы висьыны кутско (серекъя). Юртъер котырын ужан понна пӧртэм инструментъёсы вань, пуэз но чеберъясько, кирпич но шуккисько. Сборъёсысь бертылон вискам юртъер ӝутӥ. Та вакытэ гужем кухня но гараж лэсьтон бордын тыршисько. Егитгес дыръям биатлонлы синмаськемын вал бере, мынам сюлмам ыбылӥськон пыраклы кылиз. Соин но, дыр, ваньмон дыръям пӧйшураны яратӥсько. - Олег Орестович, туж паймымон атай нимды. — Анае но, атае но — Шарканысь удмуртъёс. Тренерлэсь ужзэ быдэсъяны кутскеме бере атай нимме шонер вераны быгатӥсьёсыз чиньыен лыдъямон гинэ вал, куд-огез паймыса, кыӵе выжыысь шуыса, юаллязы. Чик кӧбератэк валэктылӥ: грек выжыысь. Кин ке оскылӥз, тодӥсез серекъялляз. Источник: Перевозчиков, О. О. Чемпионъёсты будэтэ гурт / О. О. Перевозчиков ; записала В. Емельянова // Удмурт дунне. - 2012. - 8 июня. - С. 6, 11 : фот.

https://vorshud.unatlib.ru/index.php/%D0%9F%D0%B5%D1%80%D0%B5%D0%B2%D0%BE%D0%B7%D1%87%D0%B8%D0%BA%D0%BE%D0%B2_%D0%9E%D0%BB%D0%B5%D0%B3_%D0%9E%D1%80%D0%B5%D1%81%D1%82%D0%BE%D0%B2%D0%B8%D1%87

2024-03-05T07:20:27Z

<urn:uuid:b28f9f63-9f6e-413d-9c3a-60f94445fb91>

udm-Cyrl

tlsh:T1AACACBD25690EF0EC2A3D61F6D4153624DE55657E3233B4A5CD1B401755A050EEF98237AE61197DE5CFF9228E401E808BB4FB8DB19FEBA7BB26615083ABF6AF2014833D316

30-50-тӥ аръёсы егитъёслэн пуконазы но клубын паськыт вӧлмем шудон. Солэн пӧртэмлыкъёсыз Удмуртилэн вань районъёсаз али но тодмо на. Чуралудын но Балмаын вань шудйсьёс круге султо. Мылкыд каремъя шудонэз нуись бырйылӥзы. Со кияз еэн круг сьӧртӥ мынэ но шӧдонтэм улсын гинэ кинлэн ке кияз е понэ. Бадӟым Сибы гуртын шудонэз нуись позыръям кышетэн ветлэ вал. Кияз е понэм адями, кӧня ке вис карыса, вӧзаз сылӥсь эшсэ еэн жугыны кутске. Соиз круг сьӧртӥ бызьыса кошке но интыяз ик султыны тырше. Но бушам интые ӵем дыръя шудонэз нуись султэмын луэ ини. Табере круг котыртӥ, кияз е кутыса, ветлэ ини интытэк кылем адями. Лонки-Ворца гуртын шудонэз нуись кругын сылӥсез шукке но, езэ круг шоры сэрпалтыса пегӟе. Соиз еэз пол вылысь басьтэ но, сое шуккыны турттыса, сьӧраз уйиське. Шудонэз нуись шуккем адямилэсь интызэ басьтыны тырше. Нош уйиськись султытозяз сое еэн шуккыса вуэ ке, езэ круг шоры сэрпалтэ но шудон нуись выльысь бызьылэ. Шуккыса уг ке вуы, ачиз ик еэн ветлӥсь луэ. Та гуртын ик, еэн пукон коркан шудыкузы, скамья вылэ ваче пумит кык радэн пуксё. Шудӥсьёс бызьылыны мед быгатозы шуыса, скамьяос куспын бадӟым вис луэ вал. Шудонэз нуись шудӥсьёслэн сьӧртӥзы ветлӥз, нош езэ скамьяос вискы сэрпалтылӥз. Скамья вылэ вискытӥзы гинэ пырыса пуксьыны луэ вал[1]. Литература[edit] ↑ Долганова, Л. Н. Игры и развлечения удмуртов / Л.Н. Долганова, И.А. Морозов ; Рос. акад. наук. Урал. отд-ние. Удм. ин-т истории, яз. и лит. – Ижевск, 2002. – С. 266.

https://vorshud.unatlib.ru/index.php/%D0%95%D1%8D%D0%BD_%D1%88%D1%83%D0%B4%D0%BE%D0%BD

2024-03-02T08:57:58Z

<urn:uuid:b9d8a494-8d33-4335-93bd-b0d5db58c4f8>

udm-Cyrl

tlsh:T1CD5BE0515991DF1EC693D65ABE804A2249E962B3F3333B8E5CC174557A61101EEF84137AF71152CA2CFE9654E203EC0CBB4EB8C655FD7BAA710A014534AB2BF1028467D76B

Экономической показательёсъя районысь хозяйствоос пӧлын тодмостэм рейтингын «Якты юл» азьпал радын ӧвӧл. Ӟеч выжыысь ветылъёсты будэтыса вузам аръёсы республикая данлы луэм хозяйство ук та. Мазэ веранэз, али но, тросэн ӧвӧл ке но, мукет районъёсы таӵе ветылъёсты вузало. Нош тани асьсэлы кельтэмъёсыз, кыӵе мугъёсын сэрен, дыр, продукция ӧжыт сёто. Берлозэ ортчытэм контрольной кыскон вакытэ 20 литр но солэсь тросгес йӧл сётӥсь скалъёсты лыдъяны чиньыос гинэ но тырмиллям. Кылем арын быдэстэм ужлы анализ лэсьтэм отчёт собраниын йӧл поттон удысын производствоез будэтон понна племенной ужез умоятоно шуыса верамын вал. Со валтӥсь резервъёслэн одӥгез луэ. Трос продукция сётӥсь бадӟым скалъёслэсь вордскем мес кунянъёсты нимаз будэтыса, кулэ секталае вуттыса бызьылытонъя ужез умоятыны кулэ. Пайдаё сиёнъёсын сюдон но пудо вордон продукцилэсь асдунзэ ӝутэ. Котькӧня сюдид ке но, пудолэн организмез понна кулэ луэм кӧттыро веществоос тырмымтэ бере, йӧл уг усьы ини. Берлоез скалъёслэн вирзылы лэсьтэм анализ каротинлэсь, кальцийлэсь, сакырлэсь тырмыт луымтэзэ шараям. Та критикаез хозяйствоысь пудо сиён дасясьёс, шонер валаса, асьсэлы кутӥзы. Собраниын пудо сиён культураослэсь каротинлы узыр, вылӥ энергиё сортъёссэ кизён сярысь веразы. Куинь-ньыль интые ӵыпет лэсьтыса мускытатэм бусыосысь удалтэм урожай басьтэм дыръёссэс тодазы ваизы. Скалъёс понна мускытатэм бусыосын трос чукиндэр будэтыны, кукурузаез тысь басьтон понна но кизьыны кулэ шуэм малпанэ вуизы. Хозяйствоын кылем арын уксё доходлэн 2012-тӥ арлэсь кулэс луэмез поттэм продукцилэн ӧжыт луэменыз валэктӥське. Сӥль поттонын рентабельность минусэн, малы ке шуид вузам пудолэсь ӝынызэ кулэс привесэн басьтӥллям, одӥг ньыльмосэз гинэ ӟеч дунэн кошкем. Пудо вордон удысын 80 мурт тырше, соослэн котькудӥзлы 25 йыр пудо тупа. Механизировать каронъя уровеньзы улӥын луэмысь, пудо сюдӥсьёслэн юрттӥсьёссы трос. Али ялан но сенажез, силосэз гидъёсы саникен тырыса пырто. Собраниын озьы ик производстволы кутэм расходъёсты кулэстон пумысен вераськон мынӥз. Тае быдэстон понна луонлыкъёс музъем ужанын но, пудо вордонын но трос. Залын пукисьёслэсь но ӵектонъёс пыризы. Ревизионной комиссизэс быдтӥллям вал, выльысь кылдытоно шуизы. Бусыын одӥг ужез кык пол ужанэз быдтоно, одӥг техникаен но быдэстыны луымон ужъёсы кыксэ поттоно ӧвӧл, специалистъёслэсь, шор звеноысь кивалтӥсьёслэсь пайдаяськоназы луэм машинаоссылы эстӥськон-вӧян, воштос ёзъёс быдтэмзэс но юн контроль улсы басьтоно шуыса верамын вал. Хозяйстволэн кивалтӥсезлэн Раиф Хакимовлэн докладаз но, специалистъёслэн выступлениосазы но гурт хозяйствоысь продукциосты поттонын луэм тырмымтэос возьматӥськизы, соосты быдтон, хозяйстволэн кассаяз, кылем арын кадь 55 гинэ ӧвӧл, 80-85 миллион манетозь уксё пыртон амалъёс тодмояськизы. Муниципальной районлэн главаез Рамиль Нутфуллин аслаз выступленияз «якты юлъёслэн» берло дыре лэсьтэм чигназы огдырлы гинэ луоз но соос азьло данзэс берыктыны быгатозы шуэм осконзэ вераз. Отчёт собранилы рос-прос, умой дасяськиллям, культура юртсы шуныт, ракатланыса, выл дӥсез куштыса пукымон. Кугунурын, Шудаын юртъёслэн юн, таза луэмзы но татын тыршись, ужась калыклэн улэмез сярысь вера.

http://baltaci.ru/news/azlane/aslyid-dunet-syoton

2024-02-27T13:59:38Z

<urn:uuid:047eeb11-984b-462f-9c08-cd8eacc8b759>

udm-Cyrl

tlsh:T1BF8D26C15690EE0EC2A3D55B3D4426229CD2A557A323774E8CD1F0413995050EEBD463BBE71095DF58FF9228F501E808BB4A9CCB29FDBAAFB21A1444397F2BF2024C73D656

«Билингва» семинар арняосы ужась аспӧртэм школа выллем луэ. Татын нылпиос удмурт шудонъёс пыр тодон-валанзэс будэто, анай кылын матэгес тодматско. Нош со вискын анайёсты визьмало нимысьтыз специалистъёс. Пусъёно созэ но: та семинаре нокин нокинэ кужмысь уг келя, анай-атайёс асьсэ мылкыдзыя лыкто, кин ке нылпи садысьтыз ялонэз адӟыса, кин ке Интернетысь вотэсбамъёс пыр иворез шедьтыса, кин ке тодмоезлэн ӝуткамезъя. Но нырысь ик, мар со — билингва, билингвизм? Латин кылысь берыктыса, со «кык кыл» шуэмез возьматэ. Озьыен, билингвизм — со кык пӧртэм кылъёсын вераськыны, соосты уже кутыны быгатон. «Билингва» семинаръёс — со кема дырлы чаклам но нуналлы быдэ ужась проект. Солэн кылдэмез сярысь маде та проектэз валтӥсь, филология наукаосъя кандидат Татьяна Волкова: — Ог 10 ар талэсь азьло ай Нациосын ужан политикая министерствоын котрес ӝӧк сьӧрын вераськон мынӥз дышетӥсьёслы сайт кылдытон сярысь. Но соку уж интыысьтыз ӧз вырӟы. 2015-тӥ арын рос-прос кенешимы ни билингвизмъя проект сярысь. Соин кивалтӥз Удмурт кун университетысь Удмурт филологияя, финно-угроведениея но журналистикая институтлэн кивалтӥсез Наталья Кондратьева. Нырысь ик кылдӥз «Билингва» сайт. Собере проектэз валтыны мыным оскизы. Толэзь пала ужаса, валай, та Интернет проект гинэ луыны кулэ ӧвӧл. Озьы семинаръёс радъяны кутскимы. «Билингвалэн» нырысетӥ семинаръёсыз Ижын ортчизы туэ январь, февраль, апрель толэзьёсы. Соос возьматӥзы: егит удмурт анайёслы но соослэн нылпиоссылы таӵе ужрадъёс туж кулэ. Тужгес но тунсыко, куке та семинаръёсын асьсэ ужан амалъёссы сярысь мадё нылпиоссэс кык но солэсь трос кылъёсын вераськыны дышетӥсь анайёс.

https://udmddn.ru/ivorjos/billingvyos-2-kylez-tod-syos/

2024-03-05T10:38:34Z

<urn:uuid:3efc23f4-b4f3-4572-9606-b23a04d0d5a1>

udm-Cyrl

tlsh:T117B8D85159A0EE0E8273E21A5E4156256CE1526BA3223B1A9CC1B8103257095EFF88633BF21281DE28FF9225F542F85C7A4F68CA08FD7E6B76660158397F7AF3114C63D349

18 июля в 19 раз свои двери распахнул лагерь «Шундыкар». Он собрал самых талантливых, любящих свой родной язык детей. Кто-то сюда приехал обучиться удмуртскому языку, кто-то развить свои таланты, а кто-то — найти друзей. А для отдыха времени не остается ни у кого. Уже вчера мы убедились, что лентяям тут не место. 18-ти посьтолэзе дас укмысэтизэ ӧссэ усьтиз «Шундыкар» лагерь. Со люказ тужгес но усто, аслэсьтыз анай кылзэ гажась егитъёсты. Кин ке татчы лыктэ удмурт кылэз дышетыны, кин ке аслэсьтыз быгатонлыкъёссэ муромытыны, кин ке эшъёс шедьтыны. Нош шутэтскыны дыр нокинлэн уз кыльы.Толон ик ми валам азьтэмъеслы татын инты овол шуыса. В Шундыкаре, как и в других лагерях, есть свои традиции. И одна из них — открытие лагеря. Вместе с нами в нем приняли участие: заместитель министра по национальной политике Удмуртской Республики, вице-президент Всеудмуртской ассоциации «Удмурт кенеш» Татьяна Ишматова, заместитель министра по делам молодежи Республики Галина Юсупова, директор Удмуртской Государственной Национальной гимназии им. Кузебая Герда г.Ижевска Анжелика Михеева, а также наши гости из Эстонии. Здесь мы познакомились еще ближе. Вожатые показали небольшой концерт, подняв всем настроение. К сожалению, специалисты нынче поленились и мы не дождались от них художественного номера. Но мы верим, что они нас еще успеют порадовать. В общем, первый день удался на славу. Он подарил нам позитивный настрой. Шундыкарын мукет лагерьесын кадь ик вань аслаз сям-йылолъесыз. Одигез соос полысь — лагерь усьтон. Милемын чош отчы пыриськизы дуно куноос: Элькунысь йоскалык политикая министрлэн воштисез, вань удмуртъёслэн «Удмурт Кенеш» огазеяськонзылэн вице-президентэз Татьяна Ишматова, Элькунысь егитъёсын ужанъя министрлэн воштисез Галина Юсупова, Кун Кенешысь депутат, Ижкарысь Кузебай Герд нимо Удмурт Кун Йоскалык гимназилэн кивалтисез Анжелика Михеева но Эстониысь эшъесмы. Отысен ми ог-огенымы эшшо но матысенгес тодматскимы. Вожатойес возьматизы пичияк концерт, милесьтым мылкыдмес бурдъязы. Жаляса верано, онерчиос туэ ожытак азьтэмъяськизы, художественной номерзэс оз возьматэ. Но ми оскиськомы соос милемыз шумпоттозы ай. Огъяса верано ке, нырысети нунал туж усто ортчиз. Со милемлы зырдыт мылкыд кузьмаз.

https://shundy.ru/archives/232

2024-03-04T08:39:42Z

<urn:uuid:a74e1aa2-3388-4116-b187-38ccfde8f8f2>

udm-Cyrl

tlsh:T1CCFB63816650DE0D8237E99A6A504A559CA18653C62237169CC1BC407496098EFBC8237BF56196DE68DF5314E817E418BF0F38DB69FE3FAE672B04487E7F36F2018863D30A

Иосиф Наговицын — Удмуртилэсь кунлыксэ кылдытӥсьёс пӧлысь одӥгез луэ. Озьы ке но, дано муртлэн нимыз, оло, воксё вунысал, Валентина Хазиахметова сое улӟытон борды лулысь-сюлмысь ӧй ке кутскысал. Солэн но юрттӥсьёсызлэн тыршеменызы Иосиф Наговицынлэн нимыз элькунамы выльысь улӟиз. Иосиф Наговицын ортчиз ссылкаосты, кунмылэн пӧртэм сэрегъёсаз вуылӥз, но бертӥз вордскем палъёсаз. Ортчизы аръёс, но солэн куараез али ке но ӧте милемыз: «Ми — удмуртъёс. Азьлань!» Татьяна Ишматова, «Удмурт кенеш» огазеяськемлэн тӧроез Йыбырттыса тау шуисько туктымъёслы, аспалдэс Иосиф Наговицынэз гажамды, данъямды, ужзэ азинтэмды, улон сюрессэ туала егитъёслы вуттэмды понна. Со возьматэ, макем тӥ гурттэс, ёростэс, шаердэс дунъяськоды. Улон интыдэс шулдыргес, умойгес карыны турскиськоды. Нош пичи ужъёс бордысь пото бадӟымъёсыз Дано гуртозылы туктымъёс сӥзё кылбуръёс, кырӟанъёс. Иосиф Наговицынэз дунъяса но гажаса, люкаськемъёс стенд доры сяська понӥзы. ивортон басьтэмын Иднакар газетлэн вотэсбамысьтыз Глазов ёросын «Огни ДондыДора» экспериментэз радъясьёс ужрадэз паськытатыны но ёроскуспо карыны чаклало. Соин ик бускель Балезино ёрос отчы кыкетӥ ар пыриське ни. Кылем арын Гуръякарын ивортӥсь тылъёс гинэ ӝуатӥзы, нош туэ батыръёс пӧлын вожвылъяськон но ортчытӥзы ни. «Вить батыр ми люкам но соослы ортчытӥм эстафета. Одӥгаз станциын соос тыл ӝуатӥзы. Мукетаз станциын мешок ӝутъязы, сыӵе кужымез эскеронъя уж вал. Мукетаз станциын юанъёслы валэктон сётӥзы, историяя юанъёс вал» Ольга Першина Со сяна, батыръёс ӵошатскизы пуклёез кыдёке куянэн, пукыӵен ыбылӥськонэн, шибоды куянэн но мукет. Тужгес кужмоез но быгатӥсез батыр Падера гуртысь Вильдан Касимов луиз. Воргорон «Гуръя батыр» ним басьтӥз но кузьымъёс утӥз. Лулчеберетэз азинтонъя центрысь ӧнерчи верамъя, вуоно арын та вожвылъяськонэз азьланьтозы. Туэ учкисьёс пӧлын ик отчы пыриськыны мылкыд карисьёс вал ни. «Тани учкись калыкъёс вал, соос шуо: «Мынам но потэ вылэм пыриськеме, мон тодытэк кыли. Вуоно аре нош ик луиз ке, мон но мыно», – тӥни сыӵе вераськисьёс трос вал» Ольга Першина Ватсалом, Гуръякар ёрос центрлэсь кыдёкынгес ке но интыяськемын, «В поисках Гуръя батыра» вожвылъяськонэ ог 200 пала учкисьёс люкаськизы. Тодэ вайытом, «Огни ДондыДора» ужрад улсын 2017-тӥ арын 24-тӥ тулыспалэ Глаз, Яр но Балезино ёросъёсын ивортӥсь тылъёс Учкакарысен Гуръякарозь каръёсты герӟазы. Туэ тылъёс 23-тӥ тулыспалэ ӝуатскизы.

https://udmddn.ru/tag/glazov-yoros/

2024-03-03T05:53:52Z

<urn:uuid:c06dd765-4ea8-453d-95c2-6a61a9fe2c5f>

udm-Cyrl

tlsh:T135C892917681DF1FC663D16A6E4017614DE55253E323374AADC0F4103995060EDF946377EA1092EE1CEF9268E042E81CBB8EB8D619FEBA6AB363140979BF67F1028C33E756

Нылъёс ӵош кӧлыны уг кутскиз, Нош куректон вайиз гинэЭн буялэ. Угось пӧртэм калыкъёслэн туала амалъёсты Туала курыса. Трос-а со, дыр выж Трослы капчи-а пумитаз, аслым Усто шуыса, лэся. Татын, кылсярысь, вот нылъёс, тӥ Ӵош видеочат-ын пообщаться. Тон понна та кушето ке, Огшоры чат совпадение текстовой кутско Ке ӵош. Тон одно комфорт ас зонаосазы Уг тӥя. Тӥ угось трос нылъёс но Виртуальной кусыпъёс умой юрттоз кезьыт Дырзы шулдыр ортче онлайн чат 500 мы... Смс-Адӟиськон Но телефоназ мобильный смартфонъёс пыр тодматскыны Телефон номерзэ но быръе быдэсмыны кутскизы. Гожъяськон ыстон понна гинэ, кусыпъёс-А, кусыпъёс юнгес. Опросник яке мукет ласянь юан-Веран понна кутыны. Тон быгато кышномурт огназ татын Пумисько яке нылашлэн, яке пияшлэн Озьы пиосмурт нош кышно понна, Кусыпъёс юнгес. Туспуктэм утчано пыриллям но кышномуртэн Пумиськиллям, пиосмурттэк гожъян. Сайтъя дунтэк ӵектэм юрттэтлы соя Адямиосын тодматскыны эксклюзивный аспӧ... - Яратон, Эшъяськон, романтика, Ялон Уйпал Рейн-Вестфалия Клэрвоянт, ведӥнъёс, пӧртмаз Верало мон тӥледлы быгатозы электронной почта пыр Яке ас WhatsApp, тон вылэ-тӥ карта Ответ гадальный запрос лэсьтэмын валПожалуйста, мон тонэ нылэн яке пияшен кусып Герӟаськемын личной-ын-ысь, т партнерез кусыпъёсты Быгатыса но Тыриськоз. Пожалуйста, яке электронной почта пыр WhatsApp сямен Герӟаськылэ милемын, но мон тыныд ответ лэсьтоно Карта запрос вӧтъёс пыр. Кусып возён - Пожалуйста, нылэн яке пияшен кусып Соя ас герӟаськемын тӥледлы личной, ... Адӟиськон картахенский Тон чылкак дунтэк быгато ас Профильзэс регистрировать каремынТелефон номеръёссэс но выль утчан Кутски, эшъёсылэсь город юнматэм Картахена Мурсия кусыпъёс но сотэк но Чат сообщество кыӵе ке но Куронъёс-косонъёс лимитъёс но. Картахена потӥз нылэн яке пияшен Тодматскыны но со дунтэк лэсьтӥське. Тодматскелэ милям сайтэнымы ӧвӧл: кусып Вылэ но гожъяськон возет, ми Дорын луэм книгаосты и. учётной адямиос, кудъёсыз ог-огзэс Шедьтӥзы, эшъяськизы пумисько но юнгес пыроно. Регистрировать карись ... Адӟиськон. Дун-чылкыт Улӟыса Тодматскон понна гинэ но йӧн-Йӧн но-ын доминго санто Брак кусыпъёсынЙӧн-йӧн пиосмурт яке кышномурт Дораз уг тырмы ке, тон Доминго санто кусыпъёс выльзэ, туалазэ Кылдытыны быгатозы пырыса тон но Ялэм тодматскон службае. Жаляса верано луисько, уг быгаты Тонтэк клублэн ужез дунъяны гожтон. Санто пӧлысь тӥледды ӧз ке-Доминго, городын быръе. Сиён-юонлы дунъёс ласянь гинэ Но улӟыса султон понна гожтэм Бракын но пумиськыло. Йӧн-йӧн пиосмурт яке кышномурт Дораз уг тырмы ке, тынад Дун-чылкыт ар... Адӟиськон гонконгысь Пиосмурт: дунтэк Регистрация Дунтэк регистрировать каремын бам вылын Ас сайтсэс Пиосмуртъёслы телефон номеръёсты но выльзэ Утча, ассэ юнматэм городъёсын ӵош Гонконгысь эшъяськыны кутскиз гонконгысь но Чат сообщество но кусыпъёсмы ӧвӧл-А, кыӵе ке но куронъёс-Косонъёс лимитъёс но. Гонконгысь пияшен тодматскыны потэ пиосмурт Но, та но дунтэк лэсьтыны. Тодматскелэ милям сайтэнымы ӧвӧл: кусып Вылэ но гожъяськон возет, ми Дорын луэм книгаосты и. учётной адямиос, кудъёсыз ог-огзэс Шедьтӥзы, эшъяськизы но ... Адӟиськон Тодматскон сайтъёсын юн кусып возён - Со тодматски та сайтэн понна, Романтической кин утча кусыпъёссэс, номыр Понна яке огшоры вераськон сочувственный Необязательный привязанность Анкета гинэ мон реальной сайтаз, Киосын эскерыса. Регистрациямы но чылкак дунтэк сайтъя кутон. Кӧня ке минут учкиськом но Тон шоры пыр гожтӥськыны. Тодматскон сайтъёсын юн кусып возён - Со тодматски та сайтэн понна, Романтической кин утча кусыпъёссэс, номыр Понна яке огшоры вераськон сочувстве... Улосвылысь пиосмурт-Юон запорожский Отставкаын, мон ужасько 1 пичи мугоро62, ӵын, сур гинэ, пенсизы Вылэ, ми ужаськом. Мозги, малы ке шуоно та Кышномурт арлыдызлы утчаны малпаз. Валантэм. Вань улон соос монэ ярато пӧсекчи. МОН СО КЫШНОМУРТЭ УТЧАЛО Лул 30-тӥ арын. Я, основное, кин гинэ медаз Тунсыкъяське, ассэ ачиз мед эскероз. Кушласькон кӧня ке улыса, соин Ваньмызлы валамон ӧй быгаты. Со понна БАДӞЫМ ТАУ ын, Мозол дун, ДЫР СВЯЗАНИВАТЬ МОН, Гужем мыным яраз, МОН берпуме... ФИНАЛЬНОЙ - Cordeiro соискатель бразильский утчан do яратонэз доры. ЭРИКО ИММИГРАЦИЕН ПОННА Ответ кема ӧз Бразилец Городысь фермер кордейра бразильский, кышноеныз гинэ улэм, калык со мыноно музъемысьтызы предложениоссэ но люкетъёссэ permanent резиденцияз улыны пиосмурт доры берытскеГуртын нылпи арлыдыз вал кызьы, куамын вить но ар улыса. Со вал кышнояськеме но романтической мылкыдъёслэн кусыпъёсты возьматэмез. Та сярысь ивортӥз прессалэн потенциальный заявитель кышномурт пыр, нош Кордейра резидентъёсыз-озь пусйизы, ачиз но соос улонлы дасесь образ тунсыкъяськытэ сол... Выль утчан пумитан Москва - городын, кудзэ ноку но уз изьы Косэмезъя тӥледыз ӟеч ресторанъёс, клубъёс, баръёсы, паб, таверна но мукет интыосын, кытын ортчоз дырзэс тунсыко но ческыт. Со понна, кин соос понна тросэз умоен лыдъямын, югдурез ваньмон зӥбыт, котьку луэ: патриарший тымет, Эрмитаж сад, сад паркын гурезьысь университет яке ботанический воробьевый moscow Вормон. тунсыко адями шедьтыны юрттэ, ноку но тынэсьтыд уг луы мӧзмыт. Татын пиосмуртъёс но чебер нылашен тодматскид но яратымон... Эскерыны Фресно: тодматскон Сайт Һәм Украинаның чернигов Бөтә булған рулеткаысь нылъёс онлайн чат регистрация сотэк рулеткаос онлайн чат 18 чатрулетка пияш тодматске video эшъяськисьёс понна секс дунтэк видеочивать сотэк ограничение дунтэк видеочивать рулеткаос регистрация video чат регистрация телефонысь туспуктэмъёстэ тодматскон телефонтэк тодматскон

https://udm.videochat.mx/tags/%D1%80%D0%B5%D0%B3%D0%B8%D1%81%D1%82%D1%80%D0%B0%D1%86%D0%B8%D1%8F_%D1%80%D1%83%D0%BB%D0%B5%D1%82%D0%BA%D0%B0%D1%8B%D1%81%D1%8C_%D1%82%D0%B5%D0%BB%D0%B5%D1%84%D0%BE%D0%BD%D1%82%D1%8D%D0%BA_%D0%BE%D0%BD%D0%BB%D0%B0%D0%B9%D0%BD_%D1%87%D0%B0%D1%82

2024-02-22T10:34:41Z

<urn:uuid:cfea6147-7d45-40fd-8704-693e2cb2ae71>

udm-Cyrl

tlsh:T11A1308125990DF1EC273D5AA6E9103564DA18153E722375B8CE1B4017A85060EFBD82377F61292DE2CFF9114E502E818BB0FA8DB68FE7E7AB66314043ABB26F1024C23D757

Котькуд калыклэсь лулчеберет удысын азинскемзэ возьматüсь одüгез синучкон – профессиональной театр. Удмурт йӧскалык театр туэ тулыспал толэзе аслэсьтыз 85 аръем лыдпуссэ пусйиз. Юбилей – котьку но ортчемзэ тодэ вайыны но вуоноез сярысь вераськыны ӟеч муг. Удмурт театрэн ортчем сюресэз – со ӝутсконъёс но усёнъёс, азинсконъёс но дугдылонъёс, шедьтонъёс но ыштонъёс. Но туннэ нуналозь театр ас бордаз кыске но огазея пӧртэм арлыдъем, пӧртэм удысъёсысь, пӧртэм тунсыкъяськонъёсын улüсь адямиосты. Нош кызьы будэтоно учкисез , театрез яратüсь муртэ? Кыӵе луонлыкъёс сётэ Удмурт театр нылпиосты дышетон но визьнодан удысын? Та но мукетыз сярысь вераськиськомы театрлэн кивалтüсеныз Андрей Иванович УРАСЬКИНЭН. - Андрей Иванович, мар бордын Удмурт театрлэн кужымез? Маин со висъяське мукет театръёслэсь? - Мае тунсыкозэ, паймонозэ утча туннэ учкись театрысь? Мае со уг шедьты кинозалэ ветлыса, дораз телевизор учкыса? Валамон: ваче синмысь синме вераськонэз. Улэп адямиен лулысь-сюлмысь вераськонэз. Театрлэн со ик луэ валтüсь сüньысэз но, кужымез но. Театрлэн кужымез – со озьы ик театрлэн репертуарез, театрын вань ужасьёс, учкись бордын. Юнме верамын ӧвӧл ук, «театр вешалка бордысен кутске» шуыса. Йӧскалык театр мукет театръёслэсь висъяське аслаз вылтусыныз, пуштросэныз, энергетикаеныз, омыреныз. Со котыр ласянь ӧжыт экзотичной луэ: борддоръёс бордын удмурт историен герӟаськем суредъёс, вашкала дüськутъёс, котькытын шӧдüське удмурт шӧм, менталитет. Удмурт кылэз тодüсьтэмъёсыз понна радъямын синхрон перевод. Озьы ик театрын пӧртэм тематикаосъя тунсыко ужрадъёс но котрес ӝӧкъёс ортчыло, отын ик вераськон мынэ театрлэн премьераосыз но планъёсыз сярысь, азинскон сюресэз сярысь. Театр палэнысь режиссёръёсты но ӧтча. Берло аръёсы ужазы С.Яшин, Ф.Шевяков, П.Зорин, А.Блинов но мукетъёсыз. Туэ 12-19-тü шуркынмонэ Йошкар-Олаын финн-угор фестиваль радъяськоз, отчы пыриськоз Удмурт театр но. Озьы ик гужем театр аслэсьтыз учкисьёссэ шумпоттоз гастрольной спектакльёсыныз. Ужалом Удмуртиын но солэн палэназ. - Кыӵе азинсконъёсын Тü туннэ данъяськиськоды? - Нуналысь нуналэ, арысь аре театр маин ке но азинске. Ӵем дыръя огшоры калыклы со, оло, уг но адӟиськы, сое, оло, ми, театрын ужасьёс гинэ адӟиськом но шӧдüськом. Котькуд выль дасям, пуктэм спектакль - со театрлэн азинсконэз. Данъяськиськомы артистъёсынымы но учкисьёсынымы, вань ужасьёсынымы, малы ке шуоно соос ваньзы ужзэс тыршыса быдэсто. Туж шумпотоно, берло дас ар ӵоже ини театре кыстüсько ӟуч учкисьёс но, озьыен спектакльёсмы соослы кельшо. Шуныт кылъёс но соослэсь ӵем дыръя кылоно луэ. Учкись ми понна котьку но тужгес зол критик луэ. Учкисьлэсь верам кылъёссэс санэ басьтыны тыршиськом. Тямыстон вить ар ӵоже сизьым театральной студиысь артистъёс йылпумъязы пӧртэм вузъёсты, соос али асьсэлэн шудэменызы учкисьёсты шумпотто. Котькудüз артист ас сяменыз, выросъёсыныз, шудэменыз данъяськымон. - Нош мар бордын нимысьтыз тыршыны кулэ на? - Котькудüз театрын ужась, я со выж миськись, я бутафор, я режиссёр, я кивалтüсь, нуналысь нуналэ ас бордаз ужаны кулэ, аслэсьтыз ужан удыссэ ӟечгес быдэсъян но узыргес карон вылысь. Угось ми котьку но калык азьын, милемлы котьку но учкись бадӟым куронъёс пуктэ. Аслэсьтыд тодон-валандэ ӧд будэты ке, ӧнерлыко (профессиональной) мастерстводэ ыштüд ке – тон учкись понна но, театр понна но тунсыко уд луы ни. Учкись понна артист соку ик мӧзмыт но бездыт луэ. Макем астэ котыр ласянь ӧнерлыко, умоен, чеберен, визьмоен возьматыны быгатод, сокем тунсыко, дуно но дано луод учкись понна. - Кызьы дунъяськоды Удмурт театрлэсь туннэ нуналысь репертуарзэ? Быгатэ-а со мукет театръёсын вожвылъяськыны? - Валамон, удмурт кыл но лулчеберет уг быгато ӟуч кылэн но лулчеберетэн огкадь вожвылъяськыны, соослэн ӧвӧл асьсэлэн кунзы. Йӧскалык театр – со сыӵе инты, кытын возиське улэп литературной кыл, сям-йылолъёс, кылсярысь, историен герӟаськем дüськутъёслэн элементъёссы, кудъёссэ улонын та вакытэ уд пумита ни. Сое кылдытыку одно ик чаклано удмуртъёслэсь сям-йылолъёссэс, утчано солы тупась форма. Мон уг малпаськы, ӟуч, удмурт но англи драматургиын аслаз солы тупась гинэ ужпумъёсыз шуыса. Ужпум котьку но одüг – учкисьлэсь сюлэмзэ вырӟытон. Йӧскалык драматургиын вань одüг валтüсь проблема – солэн ӧжыт луэмез. Валамон, театрлэн репертуараз али вань классика но. Туж шуг шедьтыны пьеса гожъясьёсты. Туала ӟуч драматургилэн азинлыкез авторъёс бордын. Сю, сюрс ӟуч авторъёс пӧлысь арлы быдэ ог 30-40 умой пьеса потэ. Татын нокыӵе мукет секретэз ӧвӧл. Совето аръёсы но озьы ик вал. «Драмодельной» драматургия, театръёс тырмемын вал «графоманской» пьесаосын. Соос пӧлысь ӝыныез номырлы ӧз яралэ, складъёсын сисьмыса улüзы. Соин валче кылдüзы тунсыко драматургъёс но: Афиногенов, Салынский, Арбузов, Володин, Розов, Вампилов, Радзинский, Петрушевская, Зорин. Трослык ӟечлыкен берытскиз. - Удмурт театрлэн репертуараз нимысьтыз инты басьто мукет кылъёсысь удмурт кылэ берыктэм пьесаос. Ӵапак та понна театрез ӵемысь тышкаськылüзы но тышкаськыло. - Мон лыдъясько, репертуарын луыны кулэ переводной пьесаос но. Солэсь кышкано ӧвӧл. Ӵем дыръя сыӵе веранъёс ветло: удмурт учкисьлы уз кельшы мукет кылысь берыктэм пьеса. Мынам малпамея, со одüг кылысь мукет кылэ берыктонэн герӟаськемын ӧвӧл, ужпум пьесаез быръён бордын. Одüг кылысь мукет кылэ берыктон – драматург понна со бадӟым творческой уж. - Театр – инты, кытын пӧртэм мерлыко кусыпъёс кылдо но азинско. Валтüсез кусыпъёс – театр но учкись, артистъёс но учкись. Со кусыпъёс туннэ нуналэ кыӵеесь? - Театр – со учкисен но сценаен вискын кусып возён. Учкисьлэн мылкыдыз но арлэн вакытъёсыз сямен ик вошъяське. Шуыны уг луы, Шекспирлэн вакытаз учкись умойгес вал, нош али уродгес. Учкись ноку адӟытэк уз кельты залын пукись калыкез но сцена вылын шудüсь артистэз. Зал тырмыт, яке ӧвӧл-а? Учкись пинал яке арлыдо? Со син азяз одно ик кыӵе ке суред пуктоз, спектакль сярысь малпанзэ но дунъетсэ сётоз. Спектаклез кылдыто драматург, режиссёр, артист, художник, музыкант но театрысь трос технической ужасьёс. Соос ваньзы азязы юан пукто: мар малпа учкись? Театр - со кыкетü улон, отын ӧвӧл кыкетü дублез. Озьыен, учкись ачиз пыр лэзе трос пӧртэм мылкыдъёсты, куректэ, сюлмаське но отын ик шумпотэ. Озьы учкись но артист куспазы одüг люконтэм мае ке, ӟуч сямен вераса, единое целое, кылдыто. Артист - спектакльёсын рольёсты шудüсь, образъёсты кылыдтüсь, мукет сямен вераса, аслыз ачиз художник. Творческой артистлэн валтüсь ужпумез учкисен огкыл шедьтонэн герӟаськемын. Со герӟет артистлы ужзэ дунъяны но азьланяз ас бордаз ужаны сётэ. Артистлы котьку но тунсыко тодыны учкисьлэсь малпанзэ, дунъетсэ. Жаляса верано, куд-ог дыръя театрез учкись пыкылэ пьеса яке спектакль ляб шуыса, но ӵем дыръя сыӵе малпан учкисьлэн ас бордысьтыз, ас мылкыдызлэсь потэ. Театр но артист азьын бадӟым ужпум сылэ – учкисез витьымтэ шорысь событиослэн мынэменызы паймытыны. Учкисез актёрлэн шудон ӧраз кыскон, пыртон – со бадӟым искусство. Юнме «учкись – со профессия» уг шуо. Учкись, артист сямен ик, спектаклез лэсьтüсь луэ. Театр дышетüсь интыын луыны кулэ ӧвӧл, со пӧртэм образъёсын но образъёс пыр учкисез малпаськыны, утчаськыны косэ но пьесалэн валтüсь идеяяз вуттэ. Искусство уг быгаты луыны «быдӟым малпанъёстэк но быдӟым учкисьтэк». Учкисез визьноданы но, солы оскыны но кулэ. Визьнодано осоконэн. Учкисез визьнодан понна театр ачиз но азьпал радын луыны кулэ. Учкись спектакль бере серекъяса яке бӧрдыса гинэ медаз кошкы шуыса, сое одно ик малпаськыны дышетоно. Соин ик спектакльёс но учкись понна пуктэмын луыны кулэ пӧртэм жанрен: комедия, драма, мелодрама но мукет. Учкисьлэн спектакль бере дунне шоры но азьланез шоры учконэз мургес но чебергес мед луоз. Учкись сярысь малпаськон котьку но вуттэ удмурт лулчеберет, искусство сярысь малпаськонэ, нош лулчеберет но искусство сярысь малпаськон нош но нош вуттэ учкись доры. Уг луы одüгзэ мукетызлэсь ишкалтыны, висъяны. Калык но искусство ог-огзытэк улыны уг быгато. Учкись но артист вискын туж кужмо энергетика шӧдüське. Озьы ик зол кусып луыны кулэ художник, театр но учкись вискын. Художник туж мур шӧдыны кулэ аслэсьтыз ӧрзэ, учкисьлэсь мылкыдзэ. Со аслэсьтыз ужзэ кулэезъя уг быдэсты ке, учкисьлэсь шуныт кылъёссэ эн возьма. - Кызьы дунъяськоды туала учкисьтэс? Кыӵе со Тü понна? - Туала учкись туж пӧртэм тусо. Залын учкись пӧртэм культураен, профессиен, арлыдын пуке. Милям чакламмыя, арлыдо учкись тужгес но капчи мылкыдо, пальышась но трос ӟес кылъёс верась луэ. Котькуд учкись ас сяменыз пӧртэм ке но, озьы луэ: одüг дыре чабо, кылзо, бӧрдо, серекъяло. Пӧртэмен пӧртэм кадь, нош мылкыдзы ӵем дыръя тупа. Спектакльёсмы но: кинлы ке учкисьлы одüгез спектакль туж кельше, нош мукетызлы маиз ке уг тырмы кадь. Соин ик репертуарын учкись понна котькыӵе жанрен пьесаос пыртэмын мед луозы. Оскем потэ, туннэ учкись спектакльёсы ветлыса, шумпотон басьтэ. - Кызьы нош туала учкисен нуналмысь ужано? - Театре пырыкуз ик учкисьлы бадӟым саклык висъяно: пальышась ымнырын пумитано, лякыт куараен вазёно, театре лыктыны дыр яке мылкыд каремез понна тау кылъёс верано, кулэ дыръя кылиськкыны но дüсяськыны юрттоно, спектакль бере нош ик витиськомы но адӟеммы потэ шуыса келяно. Со сярысь ӧд сюлмаськы ке, ӝоген учкисез ыштыны но быгатод. Соин котькуд но учкись сярысь сюлмаськыны тыршиськом, угось макем театр сüлы карыса вераське аслаз учкисеныз, сокем солэн бадӟым азинлыкеныз. Артист нош аслаз образэныз мае ке но туж тунсыкозэ яке паймымонзэ вераны, возьматыны мед быгатоз, учкисез «заинтриговать» мед кароз, со спектакльлэн пумаз точка пуктыны мед быгатоз. Соку учкись театрысь умой, ӝутскем мылкыдын кошкоз. Артист бордысь энергетика учкись борды паласькыны кулэ. Умой верам яке возьматэм сюжетлэн, историлэн энергиез будэ но залэ учкись доры вӧлме. Артистлэн ужпумез со болрдын: учкись кӧнялы ке мед вунэтоз зэмос улонысь шуг-секытъёссэ. Театрлэн омыреныз шокаса, кыӵе ке мылкыдъёсты вырӟытыны, сайкатыны кулэ, учкись театрлэн дуннеяз выйыны кулэ. - Нош кызьы будэтоно пинал учкисез? Марлы саклык висъяно? - Пинал учкись ми понна – туж дуно учкись, малы ке шуоно улонмес азинтüсьёсты будэтон, ӵуказеезлы оскон кылдытон, аслэсьтыд кылдэ, вордüськем интыдэ, шаердэ гажан пыӵатон – со туж бадӟым ужпум. Театрын нылпи лулчеберетлэсь кужымзэ шӧдыны-валаны, адямилыко луыны, ассэ калык пӧлын возьыны, ас кылыныз чебер, вольыт вераськыны дыше, йырвизьзэ узырмытэ. Нош спектакль пыр со умойзэ но уродзэ адӟыны но ӵошатыны, ог-огзылэсь висъяны дыше. Пинал учкись театре пырыкуз ик тодыны но чакланы кулэ этикетэз: одно ик ӟечъяськыны, астэ лякыт возьыны, чылкыт но чебер дüськутэн спектакле велыны. Театре вуоно куамын минутлы вазьгес. Бер кыльыса, мукет учкисьлэсь саклыксэ тэргалод, спектакльлэсь сюжэтсэ валатэк кылёд. Спектакль азьын фойеетü поръяно, программка басьтоно, со шудüсь муртъёсын тодматскыны, соослэсь нимъёссэс тодыны, пьесаез умойгес валаны луонлык сётоз. Тани спектакль йылпумъяськиз. Кельшиз яке ӧз? Малпанъёсын но огъянъёсын-выводъёсын дыртоно ӧвӧл, оло мургес малпаськоно… - Улон возьматэ, туала вакытэ кыл устолыклы яратон пыӵатонын урок тырмыт уг луы. Удмурт но ӟуч литератураез школаын дышетонлэн борддоръёсыз трослы паськытало – соос огазеяло театръёсты, музейёсты, суредасьёслэсь мастерскойёссэс, газет-журналъёслэсь редакциоссэс, гожъяськон студиосты. Та ласянь Удмурт театр кыӵе луонлыкъёс сётэ? - Зэм, али удмурт но ӟуч литературая урокез ортчытыны луонлыкъёс туж пӧртэмесь. Спектакль нылпилэсь визьзэ мед бугыртоз шуыса, сюлмаз мед кылёз шуыса, театре потон дышетон событилы пӧрмыны кулэ. Нош событие мед пӧрмоз шуыса, пиналъёслы театрлэн «омыреныз» шокчыны луонлыкъёс кылдытоно. Ми со луонлыкъёсты кылдытыны тыршиськомы. Театрлэн улоназ «зымыны» вазиськонъёс луо ке, ноку но пумит ум луиське. Творческой коллективен, театрысь ужасьёсын пумиськонъёс, экскурсиос ортчытъяськом. Тросэз пиналъёслэн театр шоры учконзы воштüське, артистлэн ужезлы синмаськонзы кылдэ, анай кылзэс гажан мылкыд пыӵа. - Юбилеен валче мар сüзьысалды пинал учкисьёстылы? - Туала нылпи понна спектакль пуктон – со туж секыт уж, малы ке шуоно туала нылпилэн психологиез но йырсазез воштüськемын. Азьло пококление будэмын тунсыко, визьнодась нылпи литература вылын (Гайдар, Алексин но мукет), нош туннэ нылпи книга лыдӟыны уг яраты. Вань дырзэс соос сüзё телевизорлы но компьютерлы, лыдӟиськон мылкыдзэс, шӧмзэс ышто. Туннэ асьме азьын туж бадӟым ужпум сылэ – дунлыкъёс но сям-йылолъёс каллен ышыса кылё. Туала поколение уг тоды ас кунэзлэсь историзэ, уг лыдӟы классикаез, уг дышетскы малпаськыны. Пинал учкисьлы тросгес лыдӟыны кулэ удмурт, ӟуч но кунгож литератураез. Тодыны кулэ солэсь пӧртэм жанръёссэ. Литератураысь геройёс, образъёс пыр адямиослэсь кусыпъёссэс, улэмзэс, кылтüрлык дуннезэс валаны но шӧдыны дышетсконо. Соин валче нылпи театре но кыстüськоз лыдӟем произведениосъя пуктэм спектаклез ас синмыныз адӟыны, отысь чеберлыкез шӧдон-валан, лулпуш дуннеез узырмытон, котыр улонэз, адями кусыпъёсты мургес валан вылысь. Театр нылпиез адямилыко луыны дышетэ. Оскем потэ, туннэ пинал учкись шумпотон басьтэ театре спектакльёсы ветлыса. - Азьланяз кыӵе ужпумъёс пуктüськоды ас азяды но коллективды азе? - Милям ужпуммы та дыре – драматургие выль кужым кыскыны. Ми туннэ та удысын туж начаресь шуыны уг луы, озьы ке но, та удысэз нуыны кулэ ини егит калык, кудъёсыз удмурт кылэз умой тодо, соин валче дунне шоры учконзы но туж паськыт.

http://udmteatr.ru/publication/view?id=43

2024-03-02T20:33:37Z

<urn:uuid:99c3e90f-2d76-44e8-b084-a64eb0a6c3a0>

udm-Cyrl

tlsh:T1D8CB98B29790DF1E82A3E14B7D9057235CE551679723375A5CC1F4003599150EEFD8237BEA2192DE68FE9218E442F818BA4F68CB58FDBA6AB22718043EBF3BF5014833D766

- Кӧня ке аръёс талэсь азьло «Италмасын» туж жингрес куараё кырӟасьсы вал. Кытчы меда ышиз со, малы ке али кылыны ик уг луы? - яратоно артистказэс сцена вылысь адӟымтэзылы паймемын куд-огез учкисьёс. Зэмзэ но, Удмурт Республикаысь дано артисткалэсь Анна Прокопьевалэсь сцена вылысь телеэкранэ выжемзэ, оло, кин ке со адӟытэк но кылиз. Но тросэз али сое тодо «Марӟан» передачаез дасямезъя но нуэмезъя. Калык пӧлысь марӟан пырыосты огъя тугокое бичаса, Анна Николаевна со чеберлыкез выльысь аслыз ик калыклы берыктэ чагыр телеэкран пыр. - Анна Николаевна, кызьы дӥсьтонды тырмиз улон сюрестэс шуак воштыны? - Шуак ӧвӧл. Мон, школаын дышетскыкум ик, «Советской Удмуртия», «Дась лу!» газетъёсы гожъялляй. Дышетӥсе, бурд улаз возисе вал Герман Ходырев. Со мыным гожтэт гожъяз, книгаос лэзьялляз. Крезьгур пала шонтӥськыны кутски но, гожъяськемысь дугдӥ. Герман Алексеевич монэ ыштэм. Нош пумиськонмы соин туж паймымон луиз. Ижевскысь Крезьгуръя училищеез йылпумъяме бере ужасько ни вал «Италмас» ансамбльын. 1978-тӥ арын милемлы сётӥзы квартира. Соберегес ик куинь толэзьлы гастрольёсы Дальний Востоке кошким. Бертӥськомы но, коркаямы кин ке выль улӥсь лыктэ, машинаысь котыр пыртало. Герман Ходырев вылэм. Улыны одӥг площадкае сюримы. Паймиз, кытчы, пе, тон пырид, малы ӧд гожъя ни, туж пӧрме вал ук. Мон ведь кылбуръёс но гожъясько ас поннам, но ӧй возьматъя нокинлы. Озьы ик кыллё. Пӧрмымтэесь кадь пото аслым, соин ик нокинлы возьматыны уг дӥсьтӥськы. - Сцена но журналистика - чылкак мукет удысъёс. Кызьы кырӟан лэзиз ас бордысьтыз? - Каньыл ӧй вал, туж курадӟи. Сценалэн омырез, висёнэз али но бордысь уг кошкы. Командировкае потыкум но шуисько: гастрольёсы мынӥсько. - «Италмас», «Айкай», телевидение - кудӥз улонады бадӟым инты басьтэ? - Куректон-а, шумпотон-а вае, но улонысьтым котькуд нуналме дунъясько. Кызьы вунэтод «Италмас» ансамбльын ужаммес? Вань вамышъёсы, быдэ вуонэ, улонэз валанэ, адямиос азьын асме возьыны дышеме - ваньмыз соин герӟаськемын. Улонам туж троссэ сётӥз Анатолий Васильевич Мамонтов. Но бадӟым талантэн кивалтӥсьлэн но огшоры артистлэн адӟонъёссы пӧртэмесь, ваньзэ валаса уд быдтӥськы. «Италмаслэн» репертуарысьтыз вань сольной кырӟанъёс лэсьтэмын вал монэ вылэ. Егитъёс вуизы но, Евгений Серебренников но, мон но дышетӥсьёс радэ кылимы. Нош милям кырӟаммы потэ, вужере сюрыны кутскимы кадь йӧтӥз. Сое мертаса, валтӥсь артистъёс фольклоръя выль ансамбль кылдытыны басьтӥськизы. Кин луысал али мон, огшоры кырӟась радын кыльысал ке «Италмасэ»? Аслэсьтым кужымме мертано кариськи фольклор удысын. Уката ик, соку мон заочной амалэн дышетскисько вал Удмурт кун университетысь удмурт филологияя факультетын. Мыным туж тунсыко вал фольклоръя ансамбль кылдытон, сыӵе ансамбльёс асьмелэн ӧй вал угось. Озьы кырӟаме потыса кошки «Айкае». Но одӥг ужпум - малпан, мукет ужпум - сое улонэ пыӵатон. Мон малпасько вал зэмос удмурт фольклорен вырыны. Мед луысалзы ансамбльын фольклорез тодӥсьёс, шуом, удмурт филологияя факультетэз быдтэмъёс ик, но кырӟаны быгатӥсьёс. Нош улонын мукет сямен луиз. Художественной кивалтӥсь Николай Широких ӟуч вал бере, солэн сюлэмыз ӟуч пала кыскиз. Собере Валентина Пудова вуиз, со но трос ӟуч кырӟанъёс кырӟаз. Но акашка шудонэз пуктӥм ик. Азьланяз фольклор бордын трос ужаны ӧз кылды. Телевидение кемалась ӧтё ни вал бере, озьы кошконо кариськи крезьгуро передачаос лэсьтонэ. - Кык вылӥ образование горд дипломен басьтӥды ке но, мон тодэмъя, тӥ кырӟанэн но ӧд люкиське. - Кырӟась шуыса тодо вал бере, ялан ӧтьылӥзы концертэн потаны. Но мон весь дышетски. Шуисько вал, уг ваньмиськы. Телевидение лыктыса но университетын дышетсконме азьланьтӥ. Куать ар дышетсконо луиз. Одӥг арзэ подготовительной курсъёсы ветлӥ. Школа бере трос аръёс ортчемын ни вал угось. Нош мон гороскопъя Овен - уг яратӥськы мар ке ласянь но келяны, малпанме одно быдэстыны турттӥсько. Та быдӟа арлыдэн дышетскыны пыри бере, ляб тодон-валан возьматыны возьыт. Дышетӥсьёс но шуо вал, Анна Николаевна, малы одно ик «вить» басьтыны турттӥськоды? Шуисько, «вить» понна уг тыршиськы, возьдаськисько, кыӵе ке юандылы ӧй ке тоды вераны. Собере Радиоя но телевидениея институтын художественной но документальной программаосъя режиссёре дышетски. Группаямы кызь куать адями ке вал, ньыль-вить мурт гинэ художественной программая диплом дасямы. Пӧлысьтызы огнам «вить» басьтӥ. Москваысь профессор Игорь Константинович Беляев крезьгуро передачаосме котьку вылӥ дунъялляз. Али но ужъёсме солы возьматъясько. Котьку пайме крезьгуро улонысь чеберлыкез телевидение пыр возьматэммылы. Дышетсконме али йылпумъяй ни. Кырӟаны мылкыды вань, луонлыке но вань на. Уг юиськы, тамак уг кыскиськы. Тазалыкме ути ке, куараё чузъяськоз на. Улонын котькуд адямилэн аслаз интыез вань, мынам со басьтэмын ӧвӧл на. Наукалэн куронъёсызъя кызьы фольклорез кутӥсько, нокин мукетыз озьы уг выры. Тани юбилейлы сӥзем концертам выль кырӟанъёсын потай. Аранжировка каремын ке но, калык кырӟанлы матэ кельтэмын - сямыз, омырез. Крезьгураз но калык сямъёс-йылолъёс чакламын: сюан гур ке, мед чузъяськоз уксё тӥрлык, вӧсь гуре тылобурдо куара пыртэмын. Пӧртэм инструментъёслэн но чузъяськемзы кылӥське. - Анна Николаевна,телепередачаез нуись я кырӟась медло тӥ, адӟиське, дӥськутлы но вылтустылы трос саклык висъяськоды. Кин ке юрттӥсьты вань яке асьтэлы оскиськоды? - Москваысь телевидениын ужасьёслэн асьсэлэн имиджмейкеръёссы вань. Йырсизэс но сынаны юртто, дӥськут но быръё. Мынам та нуналозь нокинэ ӧй вал, али вырыны кутско кадь мынам имидже бордын. Йырсиме мон ачим тупатъясько вал. Кытчы ке кыре ке потӥсько, одӥг дӥськут дӥсясько, классикаез ке возьматӥсько, нош ик мукетсэ быръёно. Гуртысь нылкышноос доры нош малы мон ӟуч дӥсен потом, мынам вань аслам удмурт дӥсе. Карамас-Пельгаысь Зоя Мазитова дэра куиз но, «Айкайысь» кырӟась но художник Петр Данилов солэсь дэрем вуриз. Айшетэ но куэмын. Но одӥг та костюмен ум дугдэ, малпасько, эшшо кулэ луоз на. - «Удмуртия» кун телерадиокомпаниын тӥ дас ар ужаськоды ни. «Марӟан» передачалы но туэ дас ар тырмиз. Трос-а лэсьтэмын, ӧжыт-а? Азьланезлы кыӵе малпанъёсын улӥськоды? - «Марӟан» программа эфире потӥз ни 390-этӥзэ. Шаерысьтымы вань артистъёс, коллективъёс возьматэмын ни та передачаын. Мынэ со удмурт сямен, но куд-ог дыръя ӟуч кылын но дасясько. Удмурт фольклор сяна, мыным, кылсярысь, ӟуч фольклор но туж тунсыко. Палэнэ уг кельтӥськы классикаез но джазэз. Трос луо учкисьёслэсь куронъёс. Но котьку соосъя гинэ кариськыны уг луы. Удмурт учкись крезьгурлы дышетскемын ӧвӧл, соин ик сое ваньмыныз пичиен-пичиен тодматоно. Передачаын озьы ик трос тодмо но тодмотэм нимъёс усьтӥсько, тросэзъя дасямын ни нимаз телефильмъёс. - Сомында передачаос дасяса, вань на-а мар сярысь но кин сярысь возьматыны? - Одӥгез но передача ог-огезлы уг тупа. Одӥг артистэз ик пӧртэм сямен возьматыны луэ. Толон со сцена вылэ гинэ тубиз ай, нош туннэ быгатонлыкез трослы будӥз, кырӟанъёсыз но выльмизы. Собере, передача одӥг интыяз уг сылы, мар ке но выльдӥське. Мыным али туж кельше телевидениысь кивалтӥсьёслэн «Марӟан» передачаез сцена вылысен гожтыны луонлык сётэмзы. Адӟиськод учкисьлэсь синъёссэ, созэ яке тазэ артистэз кыӵе мылкыдын пумитамзэ. Озьы кылдэ улэп передача. Тани «Марӟанлы» дас ар тырмонлы сӥзем концерт кыстӥськиз куинь час. 20 минутэн куать передача возьматыны чакламын, учкисьёс адӟизы ни витетӥ люкетсэ. Азьланяз концертъёсын потаны чакласьком мукет городъёсы но. - Анна Николаевна, нош учкисьёс тӥледлы вазисько-а, кинэ ке но возьматыны курыса, яке кинлы ке кыӵе ке юрттэт кулэ? - Вазиськисьёс трос. Кудӥз быгатонлыксэ кылзыны куре. Юало, кырӟаммы, пе, потэ, кытчы со понна вазиськоно. Юрттыны куро. Егитъёс сярысь одӥгзэ вераме потэ. Малы ке но тросэз малпало, дышетскытэк но кырӟаны быгатозы шуыса. Удмуртъёслэн туж ик дышетскыны мылкыдзы ӧвӧл, уката но вылӥ образование басьтон ласянь. Нош мон верасал, кырӟаны ке но быгатӥд, тодон-валан туж кулэ. Бумагатэк али нокытчы уд кариськы. Кӧня асьмелэн усто кырӟасьёсмы, но одӥгез но вылӥе ӝутскыны уг быгаты. Бен, тодон-валан сяна, кулэ на коньдон. Но таиз ини мукет ужпум. - Кытысь тӥледлы пыӵаз калык кырӟанъёсты яратон мылкыд? - Мон буди калык кырӟанъёс вылын. Папае туж усто шудэ вал арганэн, но мон сое вӧтам кадь гинэ тодӥсько на. Нош мамаелэн куараез чебер. Но со туж востэм вал. Шулдыръяськонъёсын ассэ ноку ӧз возьматъя: кырӟаны но уг кутскы, уг но экты. Монэ кырӟато-эктыто вал. Нош кыӵе ке киуж борды басьтӥськыкуз, мамае кырӟа ни вал. Сомында кылэмын, адӟемын бере, пӧртэм кырӟанъёсты тодэ вал. Со сьӧры мон но кырӟаны кутскисько. Нош удмурт кыл сярысь ке верано, мон солы дыши ни, Сарсак-Омгае бертыса. Вераськыны уг быгатӥськы вал бере, ас поннамгес шудӥ, весь мунёос котырын бергай, соосын вераськи. Со понна Андреймы куинь арескозь ӟуч кылэз ӧз тоды. Ми Коляен - гастрольёсын, нош пимы песянаеныз кыле. Собере асьмеос но соин пичи дыръяз удмурт кылын гинэ вераськылӥм. Адӟим угось, макем курадӟиз кузпалылэн апаезлэн пиез. Анай-атаез соин ӟуч сямен вераськизы, Агрызысь садикын - бигер кылын, нош Сарсак-Омгае бертэ но, удмурт луэ. Озьы, куинь кылэз сураса, кематэк ӧз вераськы. Кык но ӝыны арескын Андреймес сьӧрамы Крыме гастрольёсы кутӥм. Одӥг ӟуч кылэз но уг тоды. Дикий ребёнок шуо вал сое: вераськыны туртто - уг пӧрмыто. Нош ӟуч кылэз дышетонэз ик ӧй вал, азбаре потэ но ас понназ дыше. Нокыӵе шуг-секытъёс ӧз кылдылэ, нылпиос но серем ӧз карылэ. Тросэз анай-атайёс шуо, нылпимес удмурт кыллы ум дышетэ, серем карозы, пе. Нош мон малпасько, ваньмыз со анай-атай бордысь потэ. Удмурт кылзэс соос гажало ке, сӥлы каро ке, со сям пыӵалоз нылпилы но. Пинал ассэ но, кылзэ но ултӥяны уз сёты. Милям Андрейлэн ноку ӝожтӥськемез ӧвӧл ултӥямзылы. - Ӟуч но удмурт кылэз гинэ тодэм ӧвӧл, пиды шалтыр гинэ трос пӧртэм кылъёсын вераське. - «Италмас» ансамблен ми картэным трос пол потамы кунгож сьӧрысь странаосы. Макем ваньмыз сярысь тодэм потэ вал, вераськем. Но уг луы, кылэз ум тодӥське. Чиньыосын вераськыны выриськод, кык кыл англи сямен, кӧня ке кыл немец сямен йылтӥськод на (мон немец кылэз школаын дышетӥ). Пимылы шуиськом вал, кылэз тодымтэен, ми курадӟим, нош тон эн аналскы, дышеты. Англи кылэз Андрей школаысен ӟеч тодэ вал. Удмурт кун университетын дышетскыкуз, тодон-валанъёссэ азинтӥз. Дышетскиз со историяя факультетын. Этнограф луиз. Огдыре ик романо-германской филологияя факультетэз йылпумъяз, референт-переводчик луиз. Стажировкаез Америкаын ортчиз, Англие но ветлӥз. Туж умой тодэ венгер, финн кылъёсты. Трос пол вуылӥз ни Венгрие, Финляндиын но вал. Али но тани кык толэзьлы Эстоние, Венгрие, Финляндие фестивальёсы кошкемын. Ветлӥз Норвегие но. Кӧня ке кылэз тодӥськод ке, мукетсэ капчи ни дышетыны. Озьы норвегъёслэсь литературной кылзэс тодэ ни. - Дипломат луон мылкыдыз ӧй вал-а? - Сыӵе ӵектон вал. Но Андрей шуиз, монъя, пе, со ӧвӧл. Дышетэ Удмурт кун университетын, студентъёсты тодматэ этнографилэн пӧртэм палъёсыныз, дышетэ англи, венгер, финн кылъёслы. Этнограф бере, тунсыкъяське калык эктонъёсын, кивалтэ «Эктон корка» огазеяськонэн. - Капчи-а артистъёслэн семьязылы та улонын возиськыны? - Сцена мед сюдоз шуыса, туж зол берганы кулэ, уката ик али. Азьло аръёсын ӵошатоно ке, ваньмыз коньдонэн мертаське. Кузпалы «Айкайысь» кошкиз, али нимаз фирмаын ужа. Но сад-бакчае озьы ик пыдын ветлӥськом. Источник: Прокопьева А. Н. Кырӟан зарезьысь марӟан / А. Н. Прокопьева ; записала Лия Малых. - 2001. - 13 июля. - С. 6, 11. - (Удмурт кизилиос).

https://vorshud.unatlib.ru/index.php/%D0%9F%D1%80%D0%BE%D0%BA%D0%BE%D0%BF%D1%8C%D0%B5%D0%B2%D0%B0_%D0%90%D0%BD%D0%BD%D0%B0_%D0%9D%D0%B8%D0%BA%D0%BE%D0%BB%D0%B0%D0%B5%D0%B2%D0%BD%D0%B0

2024-03-01T03:59:26Z

<urn:uuid:6f4c9022-c369-4436-8460-8d3fd64e8aa0>

udm-Cyrl

tlsh:T17760F7929A50DF1E86B3D65A6E5046229DA59253D3233B5B9CD1B815759A060EEFD42277F60296DE18FF5254E102F808BB0FACCB68FE7AAA7312054439BF37F2028C33D75A

Ужрадэ Удмуртиысь кырӟанъя но эктонъя фольклор коллективъёс, нимаз кырӟасьёс пыриськизы. Соос пӧлын Богдан Анфиногенов, Сандхут Матевосян, удмуртъёслэн кырӟанъя «Инвожо», поръёслэн «Мари сэм», мордваослэн «Валдолей» ансамбльёссы. Ижкарын улӥсьёсты но куноосты Удмуртиын улӥсь калыкъёслэн лулчеберетэнызы, йылолъёсынызы тодматон вылысь фестивалез радъязы Калыкъёслэн эшъяськон юртазы ужасьёс, соослы йӧскалык политикая министерствоысь ӧнерчиос юрттӥзы. Эшъяськон юртын ужасьёс нылпиослы тунсыко мастер-классъёс ортчытӥзы. Нылъёс но пиос Россиысь калыкъёслэн шудонъёсазы пыриськизы, асфальт вылэ йӧскалык матрёшкаосты суредазы но буязы. Фестивалез удмурт кырӟанъёс улсын эктон йылпумъяз. Тодэ вайытом, Удмуртиысь Калыкъёслэсь эшъяськон юртсэс Ижкарын 3-тӥ куарусёнэ 2008-тӥ арын усьтӥзы. Котырес лыдпуслы сӥзем сӥё-дано ужрад толон, 5-тӥ куарусёнэ, ортчиз.

https://udmddn.ru/ivorjos/p-rtem-kalykyosty-ogazeyas-festival/

2024-02-29T02:47:14Z

<urn:uuid:1541009b-0003-4e55-96d8-2d66613189d6>

udm-Cyrl

tlsh:T1DAA2FE312782DB1D8773D3566D610B6649B48513A3263756ACC0F0403595080EEEA4233AEB108ADD1CEB9224E503E82C6F4FA4DA1CFE797FF366100977BB36FA018C73C752

Шаер Росси империя Статусэз утем Кытчы пыре вал Ватка губерния Административной центрез Сарапул Кылдытон дыр 1780 ар Быдтон дыр 1923 ар Улӥсьёс 408 058 адями (1897) Сарапул утем — Ватка но Пермь губерниосысь утем. Утем карез — Сарапул. Солэн бускельёсыз Глаз, Малмыж, Алабго утемъёс, Пермь но Уфа губерниос вал. История[Тупатыны | бамлэсь кодзэ тупатоно] Утем 11-тӥ (22-тӥ) куарусёнэ 1780-тӥ аре кылдытэмын. 1897-тӥ арын утемын 408 058 адями улӥз, соос пӧлын 290 828 ӟучъёс, 97 827 удмуртъёс, 7 226 бигеръёс но 5 100 башкиръёс. 1921-тӥ арын утемысь 18 уйпал но ӝытпал волостьёс выль кылдытэм Удмурт автономи улосэ пыртэмын вал (Иж но Дэбес утемъёсаз). Огырчи но Исенбаево волостьёс Бигер АССР-лэн составаз пыризы, но ӧжытомем Сарапул утем Пермь губерния борды валчеямын. 1923-тӥ ар пумын Сарапул утем вань Пермь губерниен ӵош быдтэмын вал, солэн музъемъёсыз Урал улосэ, Сарапул округе пыризы. «https://udm.wikipedia.org/w/index.php?title=Сарапул_утем&oldid=112339»-ысь басьтэмын Категориос: Википедия:Страницы с использованием параметра «название» в шаблоне «Карточка» Ватка губерния Утемъёс Удмуртилэн историез Адскисьтэм категориос: Страницы с ошибками скриптов Википедия:Географи координатаостэк административной люкетъёс Статьи с шаблонами-карточками без имени Та бамлэн берпуметӥ воштонэз: 17:22, 27 Оштолэзе 2019. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%A1%D0%B0%D1%80%D0%B0%D0%BF%D1%83%D0%BB_%D1%83%D1%82%D0%B5%D0%BC

2024-02-27T01:25:50Z

<urn:uuid:d8b366c8-018f-4964-8d03-5c95ec62de45>

udm-Cyrl

tlsh:T1AC0368518A91DE1FC233D59A6E4056148DD1A617D61273658CC6F400255A050DFBC823A7FA6146DE6CEF4315E106D80C7F0E7CDE0AFE7BABB29B0854387F26F2128C73DA56

Revision as of 10:13, 16 June 2023 by Ladamiri (talk | contribs) (Новая страница: «'''Коркалэн шулдырез – нылпи''' Ми палан улӥсьёслэн верамзыя, котькуд адямилэн, пе, луэ ку...») (diff) ← Older revision | Latest revision (diff) | Newer revision → (diff) Jump to navigationJump to search Коркалэн шулдырез – нылпи Ми палан улӥсьёслэн верамзыя, котькуд адямилэн, пе, луэ куинь сюанэз. Нырысетӥез – пинал вордскем бере, кыкетӥез – егитъёс кузпалъяськыкузы, куинетӥез – адями улонысь кошкыку (тазэ ми палан «йыр-пыд сётон» шуо). Ас шудэд – ас кияд Малы адями вордске та дунне вылэ? Таӵе юанэн вазиськи гуртысьтымы арлыдо песянайлы Марина Ивановна Богдановалы. Тани ма вераз со. – Мынам нэнэе, ачим сяин ик, трос аръёс улӥз. Шуоз вал: «Нылы, дунне вылэ шудо адямиос гинэ вордско. Инмар, пе, вордскемъёслы одӥг кадь луонлык сётэ. Та дуннеын тон быгатод луыны туж визьмо, кужмо, шудо адями. Кин ке улон сюрес кузя паськыт вамышъяса кошке, кинлы ке урам но сюбег потэ. Кыӵе луэмед потэ, сыӵе ик луод. Ас шудэд ас кияд. Пересьёс озьы ик верало вал: та дунне вылын улӥсь мурт нырысь ик писпу мерттыны кулэ. Со писпуэз будэмъя, егит мурт но будэ, визь люка. Собере семья кылдытыны малпась мурт корка пуктыны кулэ. Со понна дышетсконо, быгатӥсь муртъёслэсь адӟем кароно. Коркаед йыг-йыг мед сылоз, вань гурт калык мед паймоз. Корка пуктыса, ачид валалод ини: кинъёс уг тырмо та югыт дунне вылын. Нылпиос гинэ шудо карозы тынэсьтыд улондэ. Кыӵе нылпиосыд луозы, со но тон бордысь потэ. Нылпиостэ яратӥд ке, сослы вань сюлэмдэ, быгатэмдэ, йырвизьдэ жалятэк кузьманы быгатӥд ке, тон нош ик кулэ луод соослы. Нылпиосыдлэн нылпиоссы но ӟеч кылын тодазы ваёзы. Зэм вера Марина апай, вашкалаос туж шумпото вылэм нылпи вордскемлы. Соослы куро вал Быдӟым Инмарлэсь шудо-буро улон, анай-атайлы кивоштӥсь мед луозы. Шумпото вылэм пи вордскемлы, музъемез йылэто угось, нош ныл ке вордске – анайлы юрттӥськись, утялтӥськись, улонэз радъясь луоз, шуо. Алонъёс, индылонъёс Туж тунсыко потӥзы мыным гуртысьтымы песяйёслэн нуны возьмась нылмуртлы индылонъёссы но. Секытэн луэм сярысь нырысь ик тодэ, пе, ныллэн анаез. Нылмурт уго котьку но анаезлы нырысь ик вань сюлэмшугъяськонъёссэ усьтэ. Яке асьсэос анайёс синйылто: сиськон дыръя нылзылэн ӧскемез потыны кутске. Нылмуртлэн картэз вань ке, солы иворто. Анай мурт нылпи возьмась егитъёслы улонлэсь дауръёсын люкам шыкыссэ усьтэ. Тани со огшоры визькылъёс: • Нылпи возьмась муртлэн ымныраз котьку но мед каръяськоз пальпотон. • Ныллэн но солэн картэзлэн вераськонысьтыз мед бырозы ог-огдэ ултӥясь кылъёс, соосты мед воштозы нуныясь, яратӥсь, бурдъясь кылъёс гинэ. • Вӧсь кароно ӧвӧл пудо-животэз, тылобурдоосты, нюлэскысь улӥсь лулоосты, пӧйшуръёсты. • Семья пушкын, бӧлякъёсын, гуртын улӥсь адямиосын умоесь кусыпъёс тупатоно. • Нылпи возьмасьёслы уг яра эшъяськыны кудӟытӥсь суретъёсын. • Ӝутъяно ӧвӧл секыт арбериосты. • Пыд улысь гозы, жильы вамен, кор но со выллем арбериос вылтӥ потано ӧвӧл, потано луиз ке, одно ик утиськон кыл вераны кулэ. • Ведраысь вуэз вуг вамен юыны уг лэзё: вордсконо пиналлэн гогыез чыртыяз, пе, биниськоз. Та индылонъёсты кылыса, тодам лыктӥзы соосын герӟаськем куд-ог вераськонъёс. Одӥг воргоронлэн турнан удысаз кый мычиськем. Пиосмуртэд кыйлэсь синъёссэ потам. Кӧня ке дыр ортчыса, кышноез пал синмо нылпи ваем. Нылпи возьмась ныллэн карт луонэз тодытэк дыдыклэсь пыдъёссэ корам. Нылзы киосаз чиньыостэк вордӥськем. Одӥг пиосмуртлэн гидкуазяз (азбараз) калгись пуны пырем но курег сиёнэз сиыны кутскем. Кузё воргорон солэн ымныраз лопатаен донгам. Нунызылэн ымныраз шекъёс кылдӥллям. Нылпи возьмась нылкышно йӧлвыл сиись писэез (коӵыш) шоры вожез потыса, пуньыен лэзем но йыраз йӧттэм. Вордскем нуныезлэн йыраз пилеш инты кылдэм. Туала арын УЗИ пыр учкыса тодӥськомы вуоно ныл яке пи вордскемзэ, нош вашкала дыръя пӧртэм тодметъёсъя чаклало вылэм сое. Кылсярысь, нылпи ваёно муртлэн ымнырыз шушектэ ке, ныл вордскоз, шуо, нош воштӥськонъёс ӧвӧл ке – пи. Кышномуртлэн кӧтыз питырес туплы укша – ныл вордскоз шуо, нош кузялэс ке – пи. Ноны бирдыосыз куреньпыр ке – пи ворскоз, нош югытпыръем ке – ныл. Вӧен нянь сиён Вашкала дыръя кышноос бусыын но нылпи вайылӥзы. Соин ик удмуртъёслэн вань таӵе нимъёссы: Культо, Зорай, Сюрло, Мажес но трос со выллем мукет нимъёс. Пинал вордон коркаос соку вылымтэ, мунчоын нылпи вайылӥзы. Гуртын одно ик луэ вылэм нылпи вордыны юрттӥсь кышномурт – гогымумы. Нуны вордӥськон азьын мунчо эсто, собере гогымумыез ӧтё. Гогызэ утялтэмзы бере ӟеч ивор нырысь анай-атайлы но семьялы вӧлме, собере ини – бӧляке. Та сямез ми палан «вӧен нянь сиён» шуо. Вӧен нянь нырысь сёто вылэм нылпи ваем анайлы, собере – картэзлы, нош берло – та коркан улӥсьёслы. Корка кузе, куалае потыса, Инмарлы тау карыса вӧсяське. Со вӧсям нянез асьсэ семьяен гинэ сиё вылэм. Иворез кылыса, бӧлякъёс но «вӧен нянь сиыны» лыкто вылэм. Ваньзы шумпотэмзэс верало, вордскем нылпилы тазалык, шудбур сӥзё, та коркан улӥсьёслы – татулык (тупаса, ог-огдэ валаса улон). Котькуд лыктэм адямиез вӧен нянен куно каро. Нуны сюан Нуны сюан котькуд палан ас сяменыз ортче. Милям гуртамы берло дыре сое ӟуч сямен «каша» шуыны кутскизы. Нуны сюан ортчытыны вина пӧзьто, пӧрасько, юртъер котырез, корка пушез чылкытато. Сюлмаськонъёс но кылдо: кинэ киросагай, киросапай пуктоно. Киросагай но киросапай пуктон сярысь кенешо вазьгес, малы ке шуоно соос бадӟымгес кузьым ваё, «нуны сюанэз» дораз ӧтьыны кулэ на. Киросагае но киросапае бӧлякысь тужгес но гажано муртэ пукто: одӥгез – кен ласянь, нош мукетыз – эмеспи ласянь. Нуны сюанэ лыктӥсь мурт одно ик кӧмеч, бискыли, нянь, вина но нунылы кузьым вае. Корка пырыса ӟечбуръяське, собере гур борды йӧтске. Вашкала дырысен та сям кылемын. Гур адямилэсь вань кырсь кужымзэ басьтэ, пе. Корка пырыса, одно ик вань калыклы кылымон верало вылэм: – Анай-атайзэ, бӧляксэ, гурт калыксэ гажась адями мед луоз. Дунне вылын яратоно ужзэ мед шедьтоз. Армилы мед яралоз. Аслэсьтыз палзэ шедьтыса, трос нылпи мед вордозы. Дунне Адями мед луоз! Куноос вуэм бере нырысь ик ӝӧк сьӧры пукто киросагаез но киросапаез. Соослы инты дасямын оброс палан. Собере вань лыктэм адямиосты ӝӧк сьӧры интыяло. Люкаськемъёс вордскем нуны пумысен шумпотэмзэс верало, анай-атайлы тазалык, татулык сӥзё. Собере ини кырӟан мыто. Кема возьмам, кема возьмам Сьӧд сутэрлэсь кисьмамзэ. Кема возьмам, кема возьмам Кашае но ӧтемдэс. Ӟеч муртъёслэн ӝӧк сьӧръёсаз Пуксьылэм но, ой, бере. Уз лу меда, уз лу меда, Весь валче но улэммы. Ми доры но лыктылӥллям Ӟеч дыр гинэ куноос. Мар ӟеч кылмес вералляса, Али ке но секталом. Секталом но погыртылом Шуылыса ӧм ӧте. Одӥг чарка винаосмес Валче юом ми шуим. Турлы-турлы сяська пӧлын Сюэн-сюрсэн муш лоба. Сю ар, сюрс ар ум улэлэ Вае валче уломе. Кинлэн гинэ туганъёсыз Кинлы гинэ мар кадь но, Асьмелэн но туганъёсмы Асьмелы но туж мусо. Кырӟан йылпумъяськем бере киросагайлы но киросапайлы киязы сёто нуныез. Адями азе поттэмлэсь азьло нунылэн кымысаз гур пушкысь суэн кирос каро. Син медаз усьы шуыса, йыраз пичияк сылал пызьнало. Киросагайлы но киросапайлы нуныез киязы кутылэм бере быдэн черык вина сёто. Черык маин ке но бинялтэмын. Бинет интыын луыны быгатоз кышет, ӵушкон яке дэрем. Со – сектаськисьлы кузьым. Нуны сюанэ лыктэмъёс одно ик веръяны кулэ киросагайлэсь но киросапайлэсь виназэс: сектаны кулэ шунды бергамъя. Собере вань калык ӝӧк сьӧрысь потэ но шулдыръяськонэ пыриське. Бӧлякысь пересь мурт заслонка кутэ, сиктанэн кокаса пӧртэм частушкаос кырӟало. Со гуръя нырысь экто анай-атай, собере – киросагаен киросапай, отӥяз – вань лыктэм калык. Эктэмзы бере кышномуртъёс заслонкаен шудӥсез дэременызы шобырто, нош заслонкаен шудӥсь эктӥсьёсты сиктанэныз йӧтскылэ. Капчи каре, капчи каре, Капчи каре шудӥсьлы. Капчи каре шудӥсьлы но, Мылкыд каре эктӥсьлы. Кылзӥське али эшъёсы Арган куара мар вера: «Нэноку но, нэноку но Ум люкиське», – со шуэ. Эктыны ке мон потӥсько, Бурзэ пыдме лёгисько. Сизьымзэ яратӥсько но, Огез понна бӧрдӥсько. Чебересь, чебересь, Чебересь эктӥськоды. Ву дурысь вож бака сяин Пыдъёстэс лэзъяськоды. Та кырӟанэз ӧй кырӟасал, Валя понна кырӟасько. Та эктонэз ӧй эктысал, Ондрей понна эктӥсько. Заслонкаен шудӥсь заслонказэ выж вылэ сэрпалтэ но кырӟа: Ваньмыз шуэ, дыр, ведыра кышъясь, Ваньмыз шуэ, дыр, алама ужась. Кӧня мон ужай, кӧня курадӟи Жадем вылам курыт вина но ӧвӧл. Эктонъёс азьланьтӥсько. Заслонкаез воштэ арган яке баян. Собере нуны сюанэз ас доразы ӧтё на киросагай но киросапай [1]. Литература[edit] ↑ Вахитов Семён. Коркалэн шулдырез – нылпи // Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 132-тӥ – 138-тӥ б.

https://vorshud.unatlib.ru/index.php?title=%D0%9D%D1%83%D0%BD%D1%8B_%D1%81%D1%8E%D0%B0%D0%BD&oldid=8945

2024-02-21T08:31:31Z

<urn:uuid:aaef4576-1515-4ecf-b903-a24baa40c1b4>

udm-Cyrl

tlsh:T1EE635B626A91AE1F86A3D64A7E8107728DE15663D3233B5A5CC1B8017595050EEF94637BE60296DE1CFF9254E102E81CBB4FACC718FEBABEB222154939BF2BF1014837D356

Удмурт Элькунлэн Тӧроез (ӟуч Глава Удмуртской Республики) — Удмурт Элькунысь вылӥез интыуж; Удмурт Элькун Кивалтэтэн, Удмуртиысь быдэсъясь тӧрлыклэн вылӥ ёзэтэныз кивалтэ. «Удмурт Элькунлэн Азьмуртэз» нимо азьвыл интыужез 2014 арын воштӥз. Историез[Тупатыны | бамлэсь кодзэ тупатоно] Россиын шара тӧрлыкез радъян эсэпъёслы[1] тупаны вылысь, 2011 арын Кун Кенеш Кункатэз выль воштонъёсын «Удмурт Элькунлэн Азьмуртэз» нимо интыужез «Удмурт Элькунлэн Тӧроез» шуыса ниманы пуктӥз. Соку та интыын ужам Александр Волков, ужоскет дырыз бырытозь ик, Удмурт Элькунлэн Азьмуртэз вал на. Александр Соловьёв 2014 аре выль интыуже пыриз ни. Удмуртилэн Тӧроосыз[Тупатыны | бамлэсь кодзэ тупатоно] № Адями Ужан вакытэз Партиез 1 А. В. Соловьёв 2014—2017 Огъя Россия 2 А. В. Бречалов 2017 арысен Огъя Россия Чӧлсконъёс[Тупатыны | бамлэсь кодзэ тупатоно] https://web.archive.org/web/20220205100100/http://www.udmurt.ru/glava/ — официал вотэсбамыз. Валэктонъёс[Тупатыны | бамлэсь кодзэ тупатоно] ↑ Федеральный закон от 28 декабря 2010 г. N 406-ФЗ "О внесении изменения в статью 18 Федерального закона "Об общих принципах организации законодательных (представительных) и исполнительных органов государственной власти субъектов Российской Федерации" Со статья пумозяз вуттэмын ӧвӧл на. Тӥ быгатӥськоды сое тупатыны оло нош татчы мар ке выльзэ ватсаны. «https://udm.wikipedia.org/w/index.php?title=Удмурт_Элькунлэн_Тӧроез&oldid=121119»-ысь басьтэмын Категори: Удмуртиысь президентъёс но тӧроос Та бамлэн берпуметӥ воштонэз: 02:50, 2 Гудырикошконэ 2022. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%A3%D0%B4%D0%BC%D1%83%D1%80%D1%82_%D0%A0%D0%B5%D1%81%D0%BF%D1%83%D0%B1%D0%BB%D0%B8%D0%BA%D0%B0%D0%BB%D1%8D%D0%BD_%D0%A2%D3%A7%D1%80%D0%BE%D0%B5%D0%B7

2024-03-03T19:10:40Z

<urn:uuid:7e12d028-1441-47e0-b1a5-e5c6c26c1a2e>

udm-Cyrl

tlsh:T1548B8C519BA5DE1E8363E15E1C41561688E4E2A7932333164CE0F0019955054EDFC9033BE521D6CF2CEF8264D547D858BF0EA8D629BE3AABB32B50983A7F22F7114C37D747

Мадьяр литератураысь 12 тужгес но чебер верос / люказ Б. Фюзфа; берыктӥзы А. В. Егоров, Д. А. Ефремов. – Badacsonytördemic : Nemzetek Háza – Collegium Fenno-Ugricum, 2015. – 96 б. (LiteratUral). Оставить комментарий к книге В книгу «12 лучших рассказов венгерской литературы» вошли переводы на удмуртский язык произведений малых форм таких известных венгерских писателей, как крупнейший романист XIX в. Мор Йокаи, один из самых популярных авторов начала XX в. Фридьеш Каринти, автор абсурдистской прозы Петер Хайноци, романист и сценарист Ференц Шанта и др. Сборник входит в серию книг, изданных на языках финно-угорских народов по инициативе президента Ассоциации финно-угорских писателей Яноша Пустаи (в рамках издательского проекта Института Collegium Fenno-Ugricum «LiteratUral») к XIII Конгрессу финно-угорских писателей, который состоялся в 2015 г. в г. Бадачоньтомай (Венгрия). Мадьяр литератураысь 50 тужгес но чебер кылбур / люказ: Балаж Фюзфа (Balázs Füzfa) ; [вылбамез суредаз Ференц Масси ; берыктӥзы: Иванов Иосиф но мукетъёсыз]. - [Budapest] : Nemzetek Háza ; Badacsonytördemic : Collegium Fenno-Ugricum, 2015. - 113 с. Оставить комментарий к книге Финн-угор литератураысь 12 тужгес но чебер кылбур / [вылбамез суредаз Ференц Масси ; берыктӥзы: Шибан Виктор но мукетъёсыз]. - [Budapest] : Nemzetek Háza ; Badacsonytördemic : Collegium Fenno-Ugricum, 2015. - 162 с. Оставить комментарий к книге Борисов, Трофим. Сюлмы бӧрдэ, сюлмы кырӟа : кырӟанъёс, выжыкылъёс, статьяос, тодэ ваёнъёс, эссеос, сценарийёс, кылбуръёс / дасязы: Л. С. Нянькина, М. С. Петрова. - Ижевск : Удмуртия, 2015. – 223 с. : ил. Оставить комментарий к книге В книгу вошли литературно-критический обзор и тексты песен южных удмуртов, сказки, собранные известным удмуртским общественно-политическим деятелем, ученым, литератором, врачом Т. К. Борисовым, его научная статья «Изгнание шайтана у вотяков», воспоминания его родственников, эссе, сценарии, стихи, посвященные ученому. Издание дополнено фотографиями из семейного архива Борисовых. Книгае пыризы Трофим Борисовлэн «Изгнание шайтана у вотяков» статьяез, ӵыжы-выжыосызлэн тодосчи сярысь тодэ ваёнъёссы, Т. Борисовлы сӥзьыса гожтэм эссеос, кылбуръёс, сценарийёс, лымшор удмуртъёслэн кырӟанъёссы, выжыкылъёссы. Издание ватсамын Т. Борисовлэн туспуктэмъёсыз. Суворов, Ф. А. И опаду я листьями златыми = Туйву куарен мон усьыло : [сонеты, стихи, басни, частушки]. – Ижевск : Удмуртия, 2015. - 158, [1] с. : ил. Оставить комментарий к книге В книге собраны стихи, сонеты, басни и частушки на русском и удмуртском языках известного удмуртского поэта Федора Суворова. Перевод с удмуртского языка и вступительная статья З. С. Кононовой. Диева, А. З. Очнись, душа! : стихи, поэмы, сонеты / [редактор А. И. Демьянов ; перевод с удмуртского А. Демьянова, А. Мартьянова, Л. Васильева ; авт. предисл. М. В. Серова]. - Ижевск : Удмуртия, 2015. - 94, [1] с. : ил. Оставить комментарий к книге В книгу вошли стихи, поэмы и сонеты Ады Диевой. Издание обогащено фотографиями из личного архива поэтессы. Романова, Г. В. Шунды-Мумы : веросъёсын повесть, веросъёс, пьесаос, очеркъёс, серемес веросъёс, сценкаос, кылбуръёс, кырӟанъёс = Гора моя высокая : повесть в рассказах, рассказы, стихи, песни. - Ижевск : Шелест, 2015. - 463 с. : ил. Оставить комментарий к книге В литературно-художественное издание вошли произведения Г. В. Романовой на удмуртском и русском языках, автобиография, фотографии из личного архива. Вахрушев, В. А. Откуда плывут облака : [сборник рассказов] / [вступительное слово А. А. Вахрушева]. - Якшур-Бодья, 2015 (Сарапул : Сарапульская типография). – 192 с. : ил., портр. Оставить комментарий к книге Сборник рассказов о быте, традициях удмуртского народа из воспоминаний автора, ранее опубликованных в газете "Рассвет" Якшур-Бодьинского района. Захаров, П. М. Кырмуш : кылбуръёс. - Ижевск : Инвожо, 2015. - 79 с. : ил. Оставить комментарий к книге Новый сборник стихов известного удмуртского поэта П. Захарова. Ванюшев, В. М. Яратӥсько адямиез яратыны : кылбуръёс / Василий Ванюшев. - Ижевск : Удмуртия, 2015. - 95 с. : ил. Оставить комментарий к книге Тодмо кылбурчилэн книгаяз пӧртэм дыръёсы но вакытъёсы бугыръяськем мылкыдъёсыз но малпанъёсыз шӧдӥсько. Со дыре ик автор туала дунне шоры ас сяменыз учконзэ, сое валаны тыршонзэ но шарая. Книгалэн шорсюлэмыз – адямилык, адямиез яратон но утён. Шкляев, А. Г. Абдрам Абдрамов но мукетъёсыз : вакчи веросъёс / Александр Шкляев. - Ижевск : Удмуртия, 2015. - 175 с. : ил. Оставить комментарий к книге «Покчи проза» удысын автор тодматэ лыдӟиськисьёссэ писательёс, тодосчиос но улонысь югдуръёс сярысь вакчи веросъёсыныз. Татчы ик со егит маскарчи сярысь пичильтык юморескаоссэ пыртэ, отын Абдрам Абдрамов пыр асьсэлэн ик писательёслэн но тодосчиослэн студент дыръязы луылэм трос учыръёссы возьматэмын. Савина, Г. Я. Кышет : веросъёс / Галина Савина. - Ижкар : Редакция газеты "Удмурт дунне", 2015. - 40 с. Оставить комментарий к книге Книгае пыризы Галина Савиналэн вить веросъёсыз. Retrieved from "https://vorshud.unatlib.ru/index.php?title=Художественная_литература._Издания_2015_года&oldid=6293"

https://vorshud.unatlib.ru/index.php?title=%D0%A5%D1%83%D0%B4%D0%BE%D0%B6%D0%B5%D1%81%D1%82%D0%B2%D0%B5%D0%BD%D0%BD%D0%B0%D1%8F_%D0%BB%D0%B8%D1%82%D0%B5%D1%80%D0%B0%D1%82%D1%83%D1%80%D0%B0._%D0%98%D0%B7%D0%B4%D0%B0%D0%BD%D0%B8%D1%8F_2015_%D0%B3%D0%BE%D0%B4%D0%B0&oldid=6293

2024-02-21T15:52:27Z

<urn:uuid:8ff0b1dc-8714-4337-9612-a98458575d69>

udm-Cyrl

tlsh:T11E2FC402CE51EA0E8277D65D999007118DB9D557C731776BACE0B8052956080DFFC82376F53081DEA8DF9251F457E808BE49BCAA58FE3FAB632605683EFE3AF0024863DB1B

Балезино ёросын ошмесъёсты утялтон ужъёс азьланьтӥсько. Туэ балезиноос ошмесъёссы доры сяськаос но писпуос мерттылозы. Зотя ошмес котырын ужъёс йылпумъяськизы ни. 04.05.23 «Быдӟым Паска» конкурслы йылпумъян! Вань удмуртъёслэн «Удмурт Кенеш» огазеяськонзылэн кичӧлтэмез улсын 2011-тӥ арын «Ӟечбур!» газет нырысьсэ ялӥз вал «Быдӟым Паска» конкурс. Туэ со 13-тӥзэ радъяськиз ини. Котьку сямен отчы туж уно мылыкыд карисьёс пыриськизы. Трос тунсыко, йӧспӧртэм ужъёс вуизы. Пыр-поч эскерыса, пӧлысьтызы котькуд номинациын тужгес устооссэ бырйыкумы, саклык висъямы удмурт газет-журналъёслы гожтӥськемзэс но.

http://udmurtkenesh.ru/

2024-03-01T23:37:15Z

<urn:uuid:ceb0d177-4a3f-420c-80d1-e600451806c7>

udm-Cyrl

tlsh:T108C9D911F0D1AA0CD693E6555E50232049A4150BA3333B0A6ED1B1112AAE056EED8063BFF74092BE1DFEE369E002EC057E4B68CA68FEB939B262190A367B56F0050C33D757

Телефонысь серем видеосуредъёс учкон но футболэн шудон вискын мон анаелы юрттыны тыршисько! Танӥ нош ик киям басьтоно сиён-юонэн список сюриз! Так-так, маре меда туннэ. Лавкаысь ӝажыос вылысь адӟомы? YouTube-ын учкыны АРКИ вузкаронниын Валтӥсь героймы вузкаронние вуэ вузкаронниын Кыӵе гинэ сиён-юонэз ӧм дышетэ мультфильмез учкыса! Презентациез усьты но шудонъёс пыр выль кылъёсты дышеты! Нош кылбурез лыдӟыса, тодод, мар меда персонаж понна тужгес но ческыт потэ. Быдэсак учкыны вузкаронниын Кылзы, кызьы кылъёсты верано но соосты мон сьӧры вераны тыршы! Одно ик артикуляцидэ чакла! YouTube-ын кылдиськыны Прослушивание "вузкаронниын" (в Магазине) Сак кылдӥськы но Арки сьӧры ваньзэ шара вера вузкаронниын Нош али эскером, умой-а тӥ монэ учкиды но кылдӥськиды! Та шудонэз котькуд удмурт кылэз яратӥсь мурт ортчыны быгатоз!

http://arki-lab.ru/udm/shop

2024-02-22T11:02:29Z

<urn:uuid:701a1dfb-064c-4b99-a163-c79e757a2cf9>

udm-Cyrl

tlsh:T1D38607313A919E1B42D3C19BAE8197234EC1A113C616770A4CD1B5053559050EFEE43239F7A096C61CFF6604E496FD0CBA0E5ED928FEBF2BB611150538BF6EF1024873E32B

10-тӥ куарусёнэ Ижкарысь Космонавтъёслэн парказы «Рыжий фестиваль» ортчиз. Татын «Удмурт Кенеш» огазеяськонлэн но площадкаосыз ужазы. Эшъяськон садысь «Валче» сэрегын «Ми будӥськом валче» проект улсын вань мылкыд карисьёс понна удмурт мунё-оберег лэсьтонъя но перепеч чебер кутыны дышетсконъя мастер-классъёс радъямын вал. Киужен вырисьёслы мылкыд сётыса кырӟазы «Инвожо» ансамбльысь артистъёс. Эшшо одӥгез «Горд берекет» нимо сэрег ужаз пичи сцена вылын. Лыктэм куноос удмурт дэремъёсын тодматскизы. Этно-дӥськутэн пӧрмытскем модалиос куспын конкурс ортчиз. Татын ик, «Кырӟась арама» площадкаын, люкаськемъёсты шулдыртӥзы мусо пичыльтыкъёс.

https://udmddn.ru/ivorjos/etno-moda-vozmat-zy-gordanyoslen-festivalyazy/

2024-03-02T23:31:14Z

<urn:uuid:f69f7b31-19f6-48f2-bea2-2e9643c1173d>

udm-Cyrl

tlsh:T1258ADE214990EE0ECA33D2552D6042564EE09193E3633B455CC1F4011595052EEB84633BE29093EE1CEF8321E605D849BB4BB9C718FD7A6BB3221045B6BB39F50548B3DB67

Маты́сь Шунды́ ӝужа́н пал шуыса географиын но политикаын нимало туж бадӟым улосэз: Шор зарезьлэн лымшор но шунды ӝужан пал люкетъёсысеныз Перс сюмозь. Матысь Шунды ӝужан палъёслэн бадӟымез люкетсы кылле Азиын, оглюкетсы гинэ Африкаын. Кунъёсыз[Тупатыны | бамлэсь кодзэ тупатоно] Нокыӵе споръяськонъёстэк отчы пырто таӵе кунъёсты: Бахрейн, Египет, Иран, Турция, Ирак, Израиль, Иордания, Кувейт, Ливан, Оман, Катар, Сауд Аравия, Сирия, Огазеяськем араб эмиратъёс, Йемен но палестин музъемъёсты (Сектор Газа но Иордан шурлэн шунды пуксён пал ярдурез). Куддыръя таос борды ватсало на Магриб кунъёсты: Алжир, Ливия, Марокко но Тунис, озьы ик Судан, малы ке шуоно, Африкаысь со кунъёс история но культура ласянь туж юн герӟаськемын вылӥ верам Азия кунъёсын. Мавритания но Сомали озьы ик герӟаськемын Матысь шунды ӝужан пал кунъёсын, сокем ик юн ӧвӧл ке но ини. Афганистан но Пакистан сярысь ке верано, соос Шор Азилы трослы матынгес, Матысь шунды пуксён паллы сярысь. Турция но Кипр ассэ Европае пырто. Кылъёсыз[Тупатыны | бамлэсь кодзэ тупатоно] Матысь шунды ӝужан палан тужгес вӧлмемын араб, фарси, турок но курд кылъёс; со сяна, вань на отын туж уно мукет кылъёс но диалектъёс. Осконъёс[Тупатыны | бамлэсь кодзэ тупатоно] Та улосын улӥсьёс ваньмыз сямен мусульманъёс луо. Озьы ке но, ӵапак Матысь Шунды ӝужан пал музъем вылын интыяськемын мукет религиослэн но – иудаизмлэн но христианстволэн – центръёссы но святыняоссы. «https://udm.wikipedia.org/w/index.php?title=Матысь_Шунды_ӝужан_пал&oldid=104733»-ысь басьтэмын Категори: География Та бамлэн берпуметӥ воштонэз: 13:04, 3 Толшоре 2017. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9C%D0%B0%D1%82%D1%8B%D1%81%D1%8C_%D0%A8%D1%83%D0%BD%D0%B4%D1%8B_%D3%9D%D1%83%D0%B6%D0%B0%D0%BD_%D0%BF%D0%B0%D0%BB

2024-02-22T09:45:11Z

<urn:uuid:c00a8a18-3600-4d2c-b3ca-5b3ff5d7f7d8>

udm-Cyrl

tlsh:T1CE4427518A92DE0E82A3D06E7E815A238CE16233E713338A4CC1F4416055171FDF98237BF75257CE5CFE9215E541E808BE4A6DC661BD3EEBB36714047A3F2BE6014823E296

Англичанъёс ушъясько быдэс дуннелы тодмо луэм Дарвинэн, ӟучъёс – Мичуринэн. Асьмеос, удмуртъёс, данъяськыны быгатӥськомы кидыс уськытон бордын тыршись тодосчиосын. Кылсярысь, Надежда Григорьевна Туктароваен. Быдэс улонзэ со сӥзиз гурт удысэз азинтонлы – ӟеч выжыё чабей кылдытонлы. Надежда Туктарова – гурт удыс наукаосъя кандидат, Удмуртиысь гурт удысъя научно-исследовательской институтысь толйись чабеез эскеронъя лабораториен кивалтӥсь, наукая пӧртэм ужъёслэн авторзы. Удан - Гурт улонэз адӟымтэ-тодымтэ мурт, малпасько, кидыс уськытон, ӟеч нянь будэтон пумысен йырзэ уз висьыты – ку, кытысен пыӵаз музъем борды кыстӥськон? - Вордӥськи Татарстанысь Балтаси ёросысь Сэръя гуртын. Мыным куинь арес тырмыса, атае вордӥськем юртысьтыз яна потоно кариськем. Озьы семьямы улыны выжиз бускель Янгурчие. Нимыз туж чебер, шулдыр интые пуксемын, нош ачиз пичи гинэ – 14 юрт но лыдъяськиз-а, ӧз-а. Туннэ нуналлы воксё но 7-ез сяна кылемын ӧвӧл ни. Школамы «куӵо» вал: дышетскизы ӟучъёс, удмуртъёс, поръёс но бигеръёс. Анай кылмес дышетэм сяна, бигерзэ но ӟеч тодӥмы. Дядяе 40 арлэсь кема тракторист луыса ужаз, мемее но колхозын тыршиз. Музъем уж бордын кыдам адямиос соос. Анай-атайлэсь ик пыӵаз, луоз, гурт удысэз гажан-дунъян. Но мынам та мылкыды пӧлэстӥськыса кошкиз тодон-валан дуннее кыстӥськонэн. Пичи дырысеным ик туж тунсыко потыса лыдӟылӥ эволюцилэсь теоризэ кылдытӥсьлэн Ч. Дарвинлэн но тодмо ӟуч селекционерлэн И. Мичуринлэн ужъёссылы сӥзем книгаосты. Классысьтымы нылъёсты сямен, сяська утялтон монэ ас бордаз чик ӧз кыскы. Мон котьку но техника котырын бергась пияшъёс пӧлын вал: школаез быдтыкум, соосын ӵош трактор нуллыны право но басьтӥ. Та быгатонлыке туж юрттӥз быръем ужам. - Школадэс йылпумъяса, улон сюрес быръён пумысен йырдэс кема-а тӥяды? - Школаез бен ӟеч быдтӥ ке но, институтэ пырон сярысь малпаны ик ӧй дӥсьты. Ма, мон гуртысь палэнэ потамтэ маке – соин но, лэся, пушкам кышкан кылдӥз. Ӵап соку ёросамы потӥсь газетысь ялонэз синйылтӥ: егитъёсты дышетскыны ӧте Сарапулысь совхоз-техникум. Вот таиз, малпай, мыным тупа. Озьы отчы шонтӥ. Бырйи агрономлэсь удыссэ. Дышетскон капчиен сётӥськиз, шӧдӥськиз, лэся, школаын ӟеч дышетскеме но гуртын будэме. Сарапулысь техникум бере монэ, дас тямыс аресъем нылашез, ужаны ыстӥзы Шаркан ёросысь «Путь Ильича» колхозэ. Пороз гуртын агрономлэсь удыссэ оскизы. Порозын ортчиз самой шудо егит дыры, шуыны луоз. Отын монэ бырйизы комсомол огазеяськонлы секретаре. Кыӵе гинэ ужрадъёсы ӧм пыриськылэ! Колхоз председательмылэн УАЗ-иказ дас кузя туйнаськиськомы но куасэн бызьылонъя ӵошатсконэ ширтӥськомы. Командаенымы нырысетӥ инты но ӵем дыръя басьяллямы. Нуназезэ бусыысь ум потаське вал, нош ӝытазезэ спортзалэ яке клубын ортчись ужрадэ дыртӥськомы. Ӝутскон - Школа бӧрсьы институтэ пырыны кышкады, шуиськоды. Ку бен дӥсьтонлыкты кисьмаз? - Пороз гуртын ужаны кутскеме бере дӥсьтонэ кылдӥз, лэся: пыри Ижысь гурт хозяйствоя институтлэн (али академия) агрономия факультетэзлэн заочной люкетаз. Отын но тодон-валан басьтон мыным капчиен сётӥськиз, таяз радэ юрттӥз ини техникумын дышетскеме-кыдаме. Cемья кылдытӥмы бере, малпаськоно луиз, кытчы меда каръяськоно. Картэ Казаньын дышетскемын, распределение пыр сое келясалзы бигер шаерысь кудаз ке школае. Мон солы Шаркан пала ик кариськыны ӵектӥ. Со пумит ӧз луы. Удмурт шаерысь Калыкез дышетонъя министерствое куриськонэн вамыштӥмы. Но югдурез воштӥз Венялэн анаез: милесьтым, пе, укыр кыдёке интыяськиськоды ук! Озьы ми шонтӥмы Татарстанлы матэ интыяськем ёросэ – Кизнер палъёсы. Вазиськимы ёросысь сельхозуправление, кытын, шуиськом, кулэясько агрономлы но дышетӥсьлы. Ыстӥзы Кизнер каргуртлэсь 21 иськемлы палэнэ интыяськем Тыжмыйыл гуртэ, «Звезда» колхозэ. Отын ик Таня нылмы вордӥськиз. Кӧня ке улыса, картме квалификацизэ будэтыны Иже лэзизы. Улэм городлы матэ интыяськем Первомайской каргуртысь общежитиын. Отын юалляськем-тодэм: нылпи садзы вань, школаязы математикая дышетӥсьлы кулэясько, егит специалистъёслы чаклам улон юртлэн инъетэз вань ини. Озьы выжимы Первомайское. Нылмес нылпи садэ нуимы, удмурт кылын вераськемзэ огъёзъёсыз уг валало. Тунсыко ик та пичиос: син куспын дышиз ӟуч сямен лабыртыны. Но али но удмурт кылын вераське. Нош Первомайскойын вордскем Серёжа пимы удмурт кылзэ уг потта. Кузпалы Вениамин Андреевич кызьы ужаны интыяськиз каргуртысь школае, озьы ик та вакытэ но отын пиналъёсты математикалы дышетэ. Первомайской каргуртын вал опытной станция. Отчы лаборант луыса ужаны интыяськи, пӧртэм опытъёс бордын тырши. 1988-тӥ арын гурт хозяйствоя институтэз йылпумъяй. Диплом уже сӥземын вал Удмуртиын толйись чабеез будэтон технологиосты эскеронлы. Толйись юосты эскеронъя опытъёсы трос вал ини ке но, институт бере ик аспирантурае пырыны ӧй дырты. Отчы вамыштӥ 1998-тӥ арын гинэ. Мыным кивалтӥсе юнматӥзы Ильдус Фатыхов профессорез. Ижысь гурт хозяйствоя академиын кылдытэмын ӧй вал на кандидат диссертациосты эскеронъя комиссия. Мыным мыноно луиз Пермьысь гурт удысъя академие, ужме отын ути. Тодосчиослэн юан сётъямзылэсь чик ӧй кышка, угось быдэс диссертацие уж вылын эскеремын вал. Соин ик мон сое 2002-тӥ арын туж капчиен ути. Кисьман - Кыӵе уж оскемын тӥледлы туннэ? - Первомайской каргуртысь гурт удысъя научно-исследовательской институтын 2001-тӥ арын усьтӥськиз толйись чабеез эскеронъя лаборатория. Малы одно ик чабей быръемын вал? Шуом, йыдылэсь выль сортъёссэ поттон бордын тыршо Татарстанын. Соин ик бырйимы чабеез. Озьы институтамы нимысьтыз лаборатория кылдӥз. Усьтӥськемез бӧрсьы, кӧня ке ар ортчыса, мыным соин кивалтыны оскизы. Озьы шаерамы мытэмын вал асьме мулы, куазьлы тупась чабей поттон. Та культураез, зэмзэ вераса, республикаысьтымы хозяйствоос уггес ярато. Кылсярысь, 1993-тӥ арын сое ваньзэ-ӧвӧлзэ 3 сюрс гектар вылын кизизы лымшор ёросъёсын гинэ. Нош уйпал ёросъёсысь та культураез соку ӧй пумитасалыд. Малы сокем паськыт ӧз вӧлмы асьме дорын чабей? Та культураез кизёно-а, ӧвӧл-а юанлы котькуд хозяйстволэн аслаз малпанэз: гектарысь 25 центнер басьто ке, мыло-кыдо кизё ини. Мукет араз со уг удалты ке, мылкыдзы пуксе. Озьы арысь аре чабейя суред вошъяське. Нош учконо ке, солэн пайдаез бадӟым: одӥг гектарысь 60 центнер но басьтыны луоно. - Кылем арын гужем гурт удысэз зол сюлмаськытӥз: ю тысь, емыш сутскизы. Чабейлы кышкыт-а таӵе куазь? - Ӵапак чабеез кӧс гужем чик но уг кышкаты. Сое угось лымы улэ кизиськомы, тол куспын со кужым люка, мур выжы лэзе. Соин ик тулыссэ-гужемзэ со куасьмонлы уг сётскы. Чабейлэсь ӟеч кидыссэ уськытонын санэ басьтоно луэ мукетсэ: толэз-кезьытэз чидасьгес кароно – мед тупалоз асьме куазьлы. Институтмылэн бурд улаз пыртэмын быдэн 7 гектарен 10 бусы. Соос чакламын пӧртэм опытъёслы. 20 ар ӵоже эскероно бусыосмы но вань – отын киземын трос аръем турынъёс. Ми зэмос хозяйствоын зэмос ужасьёс кадь. Тулыс вуэ ке, институтысь уд пумита ни – уен-нуналэн бусыын. Чакласькомы, ку кизёно чабеез, озьы ик мукет культураосты, ку талы дась луэ музъем, кызьы уда та культура, кыӵе выжыысь кидыс ӟечгес ӝутске, нош кудӥз борды золгес лякисько пӧртэм висёнъёс, ку утялтоно чабеез но мукет. Вань опытъёслы тупась пичи сеялкамы, молотилкамы. - Малпасько, пичи дыръяз котькудӥз йӧндыриз, яблокпу борды мукет выжыысь улмопулэсь вайзэ итылыса. Чылкак паймисько: кызьы герӟаны луоно пӧртэм выжыысь чабеез? - Чабей ассэ ачиз сюрела. Соин ик выль кидыс кылдытэммы потэ ке, шепез «улошо» кароно луэ. Басьтэм сиоссэ (пыльникъёссэ) мукет выжыысь чабейлэн шепез (тазэ анай шеп шуиськомы) борды итӥськомы. Анай шеп толэз-кезьытэз чидась луыны кулэ, нош со борды пуктӥськомы кыӵе ке мукет тодметъёсын сиосты. Шуом, кидысэз бадӟым мед луоз, ӟеч нянь пыжыны мед тупалоз. Чабейлэсь одӥг сортсэ поттон понна дас ар пала ортче. Угось одӥг тысь бордысен кутскиськод, собере со кырымозь йылэ, со пӧлысь самой ӟечсэ но тазазэ бырйиськод, выльысь кизиськод. Озьы арысь аре. Лабораториямы поттӥмы выль сорт. Солэн нимыз но ӧвӧл ай, лыдпусъёсын гинэ пусйиськомы – 7 H 1/7. Малпасько, оло, солы удмурт ним сётоно. Шуом, Италмас, оло нош мукет ним но йырамы лыктоз. - Выль выжыысь чабеез тӥ кылдытӥды бере, солы ним сётыны но ас мылкыд каремдыя быгатӥськоды? - Выль кидыс кылдытэммы пумысен ми одно ик ивортыны кулэ Россиысь селекцияя комиссилы. Ним сётон пумысен но отысь специалистъёсын огкылэ вуоно. 7 H 1/7 кидысмы тужгес но тупалоз странаысьтымы 4 округъёсын будэтыны. Кылсярысь, Волга но Вятка котырын. Туннэ нуналлы та кидысмы одӥг тонна пала люкаськемын. Сое люкылӥмы ни шаерысьтымы сортоиспытательной участокъёсъя – соос 5 интыын усьтэмын. Нимаз хозяйствоосы кидысмы уз вуы на, со понна нырысь ик сертификат лэсьтоно. - Тулыссэ-гужемзэ бусыысь уд пыраське, шуиськоды, нош толалтэзэ маин выре лабораториды? - Гужем ужаммылы йылпумъянъёс лэсьтӥськом. Шуом, одӥг шепын кӧня тысез, макем таза, висёнлы сётскисьтэм со. Котькуд выжыысь кидысъя нимысьтыз отчёт дасяськомы. Дасям лыдпусъёсмес, озьы ик кидысъёсмес но келяськомы Санкт-Петербургысь будосъёсъя институтэ. Отын интыяськемын Россилэн будосъёсъя банкез. Мукет интыысь таче ёзэз уд пумита ни. Отын утисько дунне вылын будӥсь вань культураос. Отчы асьсэлэсь кидысъёссэс келяло кунгожсьӧръёс но: Америкаысь, Канадаысь, Китайысь, Франциысь но мукет кунъёсысь селекционеръёс. Соослэсь поттэм чабейзэс куреммыя милемлы но келяло. Ми соос вылын опытъёс лэсьяськомы. Кылсярысь, тани китайёслэн Хуахан нимаськись чабейзы кезьытэз уг чида, но солэсь изэм пызь туж усто пыжиськыны. Улонме гурт удысэн герӟай шуыса чик уг жаляськы. Веттаськись бусы шоры учкисько ке, сюлэмы ик шурдэ. Со мыным луло, шокась маке кадь потэ. Тӧлъя ветлӥсь котькуд шепен мон улэп адямиен кадь вераськисько. Источник: Туктарова Н. Г. Шеп веттаське, сюлэм шурдэ / Н. Г. Туктарова ; записала Елена Никитина // Удмурт дунне. - 2011. - 10 окт. - С. 6, 11. - (Удмурт кизилиос).

https://vorshud.unatlib.ru/index.php/%D0%A2%D1%83%D0%BA%D1%82%D0%B0%D1%80%D0%BE%D0%B2%D0%B0_%D0%9D%D0%B0%D0%B4%D0%B5%D0%B6%D0%B4%D0%B0_%D0%93%D1%80%D0%B8%D0%B3%D0%BE%D1%80%D1%8C%D0%B5%D0%B2%D0%BD%D0%B0

2024-02-21T19:36:15Z

<urn:uuid:783783ad-7901-43b2-a2be-ec2fca46f97f>

udm-Cyrl

tlsh:T1EFA951820795DF5ED6A7D55B6E955B669DE55657D7677B5A5DD5B555756A555EEFD567BBE65596EE69FF9655E556E959BA5F79DB59FE7A7E766655597AAF7BF5555977D756

«Ӵемысь, эшъёсын пукыку, гитараен удмурт кырӟанъёс быдэстэм потэ, но аккордъёссэ шуак тодамы вайыны ум быгатӥське, — вера Григорий. — Соин ик малпамын кылдытыны таӵе огин — «Удмурт кырӟанъёс, аккордъёсын песенник» — татын удмурт кырӟанъёс аккордъёсын, текстъёсын люкамын луозы». Али огинын трос ик кырӟанъёс ӧвӧл на, но со югдурез тупатыны капчи. «Кинлэн вань мылкыдыз, келялэ асьтэлэсь текстъёстэс! Возьмалом!» — вазиське Григорий. Нош та огинын люкам кырӟанъёс котьку но ки улын мед луозы шуыса, телефонъёсы «Песни под гитару» ватсэтэз пуктыны яра, со али аккордъёслы но кырӟанъёслы сӥзем приложениос пӧлысь тужгес но вӧлмемез. Отчы но удмурт кырӟанъёс ватсаськозы.

https://udmddn.ru/ivorjos/votesyn-kyldiz-vyl-udmurt-ogin/

2024-03-02T23:59:51Z

<urn:uuid:f573595a-210b-409f-b062-703e05638932>

udm-Cyrl

tlsh:T1F0E65C212B81CF0B8673E25BADA69B130C516627D3217753ACC0F81164450A1DDF6C2339E741A5CF6CFF9278E106F919BA4E7CCB64BE7DAAB6131408BC7B66F9014863D365

29 инвожое Мамадыш ёросысь Пуйкагуртын Бигер шаерысь удмуртъёслэн яратоно шулдыръяськонзы ортчиз – «Гырон быдтон». ❮ ❯ Та паськыт республика масштабен ортчись празднике асьме ёросысь творческой коллективъёс но пыриськизы. Покчи Лӧзяысь «Вуюись» но «Егит мылкыд», Балтасьысь «Зангари» но Ӟаныысь «Шулдыр ӝыт» ансамбльёс Балтась ёрослэсь данзэ утизы. Озьы ик асьме ёрослэсь данзэ «Чеберина» но «Батыр» вожвылъяськонъёсын утьыны оскемын вал Кушкетысь Юлия Щербаковалы но Ӟаныысь Юрий Кунаевлы. Вераны кулэ, егитъёс возьытэ ӧз усе, туж умой асьсэды, быгатонлыкъёссэс но асьме сям-йылолъёсмес возьматӥзы. Нош кыӵе «Гырон быдтон» калык кырӟанъя но эктонъя «Айкай» удмурт кун театртэк! Соостэк «Гырон быдтонэз» син азе пуктыны уг луы. «Айкайёс», люкаськем калыклэсь праздник мылкыдзэ ӝутыса, шулдыр крезьгурен, чебер кырӟанъёсынызы но задор эктонъёсынызы шумпоттӥзы. Адямиос мылысь-кыдысь артистъёсын ӵош кырӟазы но эктӥзы. Калыклэсь пуромем мылкыдзэ эшшо но ӝутӥзы Ижкарысь «Шулдыр ӝыт» эстрада ансамбльысь артистъёс, дискотека но салютлэн ворекъясь тылъёсыз. Огъя вераса, туэ но котьку сямен шулдыр но аспӧртэмлыко ортчиз Бигерысь удмуртъёслэн «Гырон быдтон» праздниксы. Одӥг арлы тырмымон чебер мылкыдъёс но тодэ ваёнъёс кельтӥз со адямиослэн сюлэмъёсазы. Тау Мамадыш музъемлы!

https://baltaci.ru/news/azlane/baltases-no-respublikanskoy-gyron-bydtone-pyriskizy-fotoreportazh

2024-02-29T01:41:53Z

<urn:uuid:45620749-694f-44ba-bb56-9e45dfe5f06a>

udm-Cyrl

tlsh:T1657926414690DB1FC3B3D54ABDA146224CD069A3A3127B0B5CD0F0003192091EDEE4727BEB5496EE58FB8160E406E85CBB4F6CDA1CFE79ABB21704097A6B6AF6124C33D716

Кияса ёрос кылдӥз 27-тӥ феврале 1924-тӥ арын, но кӧня ке аръёс улыса со пыриз Сарапул округе. 1934-тӥ арысен та ёросэз Киров улос борды но гожъязы. 1937-тӥ арын со берытскиз Удмуртия борды. Нимаз ёрос луыны Киясалы удалтӥз 1965-тӥ арын. 2009-тӥ арын 1-тӥ толшорлы ёросын 11 сюрс 555 мурт улӥсез лыдъяськиз. Калыклэн лыдызъя ёрос шаерамы 23-тӥ интыын сылэ. Татын улӥсьёс пӧлысь 38 процентэз удмуртъёс, 54,3 процентэз ӟучъёс, 5 процентэз бигеръёс. 2005-тӥ арын татын лыдъяськиз 8 гурт поселение. Отчы оглом 34 гуртъёс пыро. Ёросын тужгес азинске гурт удыс. Огъя поттэм продукцилэн быдӟалаысьтыз гурт предприятиос 80 процентсэ басьто. Татын кыско йӧл, вордо пудо-живот, уката азинске парсь вордон комплекс. Ёросын вань 14 школа – со пӧлысь 10-эз шор ёзо луо. Ужа 11 нылпи сад. Озьы икт тодон-валан басьтыны луэ 2 крезьгуръя школаын, нылпиослы спорт школаын. Калыклэсь тазалыксэ чакла-эмъя 2 больница но 18 фельдшер-акушер пункт. Озьы ик районын ужа культурая 22юрт, 12 библиотека но музей. Ёрос туж данъяське Пётр Кривоноговлы сӥзем музей ванен. Со кылдӥз 1997-тӥ арын. Музей усьтэмын Пётр Александрович Кривоноговлы — РСФСР-ысь искусство удысьысь дано ужасьлы, усто суредась-баталистлы. Быдӟым Отечественной оже пыриськыса, Кривоногов ортчиз Волоколамскысен Берлинозь ож сюресъёсты. Бӧрысь аслэсьтыз малпанъёссэ кисьтиз суредъёс пыр. 1948-тӥ арын кылдытэм «Победа» ужез пусъемын СССР-лэн кун премиеныз. Совето Союзысь суредасьёс пӧлысь нырысетӥзэ Пётр Кривоноговез пусйизы М. Б. Грековлэн зарни медаленыз. Киясаысь музейын утисько Пётр Кривоноговлэн Быдӟым Отечественной ожлы сӥзем ужъёсыз но мукет суредъёсыз. Чӧлсконъёс[Тупатыны | бамлэсь кодзэ тупатоно] Кияса ёрос Кун Кенешлэн сайтаз (Ӟ) Кияса ёросысь муниципальной образованиос (Ӟ) Удмуртиысь ёросъёс (Ӟ) Удмурт Республика Шоркар: Иж (Ижкар) Каръёс: Глаз | Вотка | Сарапул | Можга | Камбарка Территориослы люкиськон: Ёросъёс: Алнаш | Балезино | Вавож | Вотка | Глаз | Грах | Дэбес | Завьял/Дэри | Камбарка | Каракулино | Кез | Кизнер | Кияса | Красногорск | Можга | Пичи Пурга | Сарапул | Сьӧлта | Сюмси | Ува | Шаркан | Эгра | Юкаменск | Якшур-Бӧдья | Яр Статьяос: Герб | Гимн | История | Улӥсьёс | Территориослы люкиськон | Флаг «https://udm.wikipedia.org/w/index.php?title=Кияса_ёрос&oldid=117618»-ысь басьтэмын Категориос: Лыдпустэм кужымкылъёсын бамъёс formatnum Кияса ёрос Удмуртиысь ёросъёс Та бамлэн берпуметӥ воштонэз: 20:44, 5 Гудырикошконэ 2021. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9A%D0%B8%D1%8F%D1%81%D0%B0_%D1%91%D1%80%D0%BE%D1%81

2024-02-28T12:44:13Z

<urn:uuid:b8500ba0-8665-4169-86a6-259c5c1aa937>

udm-Cyrl

tlsh:T1DFE292919B50DA0FC373E15A5D5157994DB05167E322375E4DE1B1017951090EEF98637AEA2042DE28EB9210F452EC0CBB4E68C60AFDBA7FB36708193ABF76F2424C73D693

Ужаз: Ижевскысь 72 номеро школаын, татысь ик педучилищеын, дышетӥсьёслэсь тодон-валанзэс будэтонъя институтын, Удмурт Республикаысь дышетон удысысь ужпумъёсъя йӧскалык институтын, Калыкез дышетонъя министерствоын. Кизилиез: Чорыг. Буёлэз: югыт-вож (али ӝужась турын выллем). Сяськаез: Роза, дыдыксин («сыӵе со мусо, пичи, кызьы инкуазь сое кылдытэм?») Кырӟанэз: «Лулы мынам» (А. Оки). Сиёнэз: Пельнянь, лыменыз ӵош ик… Шыдтэк улыны уг быгаты. * * * - Зоя Витальевна, адямилэн вань улонэз пичи дыр котыраз берга, шуо. - Мон гуртысь потэмын. Анае скал кыскись вал, атае – бригадир. Вань улонзэс колхозын тыршизы. Семьяямы вить пинал. Мон бадӟымез. Соин ик, дыр, али но вань шуг-секытэз ас вылам басьтыны тыршисько, ас азям чурыт куронъёс пуктӥсько. Анай-атае кытчы ке куное кошко ке, мон кузё интые кылисько. Гур эстоно, пудо сюдоно, утялсконо, сиён пӧрано, пиосты сюдоно. Сыӵе дыръёс мыным кельшо вал. Мон кузё: шыд но, ӝук но пӧзьтэмын, корка утялтэмын, нокин уг бӧрды. Уин ваньзы изё ни, койкае доры пичи тыл ӝуатӥсько, лыдӟиськыса пукисько. Вань сузэр-вынъёсы витьёслы гинэ дышетскизы. Школаысь бертӥськом, урокъёсмес лэсьтӥськом, фермае мыныса, анаймылы юрттӥськом. Собере бертӥськом но сиськыса шудыны потӥськом на. Тямыс-дас часозь туп ӵыжаськом. Ульчаын лымы пуктэмъёс ик кылдыса уг вуо. Дас часын корка пыриськом ини. Каллен гинэ ӧсэз усьтӥсько. Котмыса пыреме понна медаз куаретэ - лушкем вырисько. Корк, корк – вазе йӧӟем гын сапеге… Нош гужем ке вуэ! Кыӵе шумпотоно вал гуждорлы! Тодам лыктэ на: 7-тӥ класс бере турнаны потӥм, бригадир шер сётӥз, ӧд ке дыше - кидэс вандоды, шуиз. Собере радэн пуктылӥз, туннэ, пе, турынэз погмалоды ни но, ярам-а, мар-а… Ужаса жадем бере кыӵе ческыт потыса ӝук, шыд сииськом, сутэр куарен парем чай юиськом. Нуназеям бере одно ик пыласькиськом. Мӧйыос ярдурын пуко, милям лӧптылэммы, шудэммы шоры учкыса серекъяло. Ю куасьтонын нуназе анай-атайёс ужало, уин - пиналъёс, ай собере эмезяны кошкиськом на вал. Озьы вить арзэ рос-прос колхозын ужай. Анай шуылоз вал: - Дышетскы ужаны, дышид ке - улонын пырпотод… - Можга педучилищеын тӥледыз дышетӥз Р. И. Данилова – тодмо но дано методист. Тӥ сярысь тодаз вайыса, со шуиз: визьмо, сётэм кылзэ быдэстӥсь, но укыр ненег, вӧсь луись. Та верамлы али оскыны но уг луы кадь… - (Серекъя). Мӧзмон, возьдаськон сямы туж бадӟым вал. Можга педучилищеез горд дипломен йылпумъяме бере Москвае дышетскыны лэзизы. Общежитие интыязы. Комнатаямы кык эшъёс – ӟучъёс. Мурт дунне вуи кадь, тодмоосы вӧзам ӧвӧл. Со нылъёсын но малы ке ӧй эшъяськы. Документъёсме басьтыса бертӥ. Дорам ӧй, Можгала мынӥ, Римма Ивановна доры. Ачим бӧрдӥсько. Дышетӥсе шуиз: мар карод на, школаын кык арзэ ужалод но нош ик мынод… Ижевскысь школаын ужаме бере дышетскыны кышкатэк мынӥ ни. Экзаменъёсме но капчиен сётъяй. - Кызьы бен дӥсьтӥсьтэм, возьдаськись луон сямдылэсь мозмытскиды? - Аръёс ортчыса, ужамедлэсь емышъёссэ адӟыса, возьдаськон, дӥсьтӥсьтэм луон пумен кошке. Асьмемыз будэтӥзы – ужаны. Анае но шуылоз вал: дышетскы, аслыд дышетскиськод. Уж бордысь кужым басьтоно, отысь ик – дӥсьтонлык. - Аслам улонэлы ачим кузё. Та кылъёс тӥледлы тупало-а кадь? - Психологъёс шуо: адямилэн улонэз котькуд вить-сизьым ар ортчыса воштӥськыны кулэ. Та верамын уж ласянь. Мынам улонам озьыгес ик пӧрме. Котькуд вить-сизьым ар улыса, пичильтык воштӥськонъёс ортчо. Педучилищеын ужаны кутски вал, Р. Н. Березин институтэ ӧте, отын кӧня ке ар ужаса, со монэ кафедрае поттэ, бӧрысьгес педагогикая кафедра нимаз люкиське но мон соин кивалтыны кутскисько. Кӧня ке ар ортчыса, Березин шуэ: - Этнопедагогикая, этнопсихологияя лекциос лыдӟоно вал. Таиз ини мукет ӧр: калыкез дышетон. 90-тӥ аръёсы со быдэс Россиын сайканы кутскиз, анай кылэз дышетонъя нимысьтыз школаос усьтӥськыны ӧдъязы. Соку ик ВЦИК (временный учебно-исследовательский коллектив) кылдӥз. Азяз сылӥсь ужпум: дышетонэз калык культура вылэ пыкиськыса радъян. Уж борды кыским Алнаш, Пурга, Можга, Завьялово, Балезино школаосысь дышетӥсьёсты. Соос туж юрттӥзы краеведениея тодон-валан люканы, дышетскон книгаос гожтыны. Озьы, кылсярысь, кылдӥзы дышетскон пособиос: «Писатели Малопургинского района», «География Малопургинского района». Кӧня ке ар ортче но, нош ик шуо: институт кылдытоно. Инъетмы вал ни бере, монэ калыкез дышетонъя азьвыл министр А. В. Ерёменко ӧтиз. Соку мон осконо ныпъетэз нуыны дась ни вал. - Озьы кылдӥз Удмурт Республикаысь дышетон удысысь ужпумъёсъя национальной институт. Кыӵе ужпумъёс бордын со ужа? - Институт 1997-тӥ арын 5-тӥ январе кылдӥз. Ужаськомы удмурт школаослы дышетскон книгаос дасян бордын. Азьвыл учебникъёсты огшоры дышетӥсьёс дасяло ке вал, али котькуд книга кылдытон научной эскеронъёс вылэ пыкъяське. Мукетыз уж: республикаысьтымы пиналъёслэсь тодон-валанзэс эскерон. Со понна школаосын пӧртэм ужрадъёс ортчытъясько. Кылсярысь, удмурт но ӟуч кылын гожъяськонын ӵемгес пумиськылӥсь янгышъёсты шараян. Валаны тыршиськом: малы озьы луиз? Кулэ луись ужрадъёс кутӥськом, эскеронъёсты лыдэ басьтыса дышетскон книгаос дасяськом. Дорамы тодосчиос, методистъёс тыршо. Котькудӥз соос пӧлысь 10-15 ар ӵоже ачиз но школаын ужамын, бӧрысьгес наукае выжемын. Институтын лэсьтэм эскеронъёсты пичиен-пичиен улонэ пыӵатыны тыршиськом. Нырысь ик чакласьком кӧня ке интыосын, кылсярысь, Варзи-Ятчиын, Шарканын, Шабердыысь но Миндеровоысь нылпи садъёсын. - Институтады ваньзы сямен ужасьёсты - кышномуртъёс. Соосын кивалтыны секыт ӧвӧл-а? - Милям туж шунытэсь кусыпъёмы. Малы? Нырысь ик: коллективмы бадӟым ӧвӧл, 18 адями. Институтмы выль. Ужасьёсты но, быгатонлыксэс чакласа, ачим бырйи. Кин ке бӧрсьы мурт коллективе вуысал ке, шуг-секытъёс кылдысалзы, дыр. Но, мукет ласянь, мон уг шуиськы, ми чылкак ваче вуылытэк улӥськомы шуыса. Ваньмы малпаськись адямиос ук. Споръяськонъёсысь зэмлык потэ. Бен, сямыя мон ачим но керетыны уг яратӥськы. Вераськонэз берлолы кельтыны быгато, мае ке сое «ньыло», пушкам вато. Нош пиосмуртъёсмы чылкак ӧвӧл шуыны уг луы, одӥгез вань ик – Алексей Николаевич Петров – история удысъя ужа. Трос вераськыны уг яраты, но ымзэ усьтэ ке – ӵапак интыяз. Кышноос укыр кема вераськыны ярато уга. - Зоя Витальевна, тросэз тӥледыз психология удысъя кема аръёс ӵоже ужамдыя тодо. Кин бен со – психолог? Сокем-а со туала улонын кулэ? - Та юанлы вакчияк гинэ уд вера. Вань адямиос, кудъёсыз дышетскемзыя психолог луо, нош вань сыӵеосыз, кинлы быгатонлык инкуазен кузьмамын. Соиз но таиз но ӟеч психолог. Инкуазен сётэм быгатонлыко мурт мукет адямиез туж ӟеч шӧдыны но валаны быгатэ, сыӵе адями капчиенгес вӧсь луыны но шеде. Соин ик со аслэсьтыз кусыпъёссэ мукет адямиосын мултэс вӧсь каронтэм вылысь радъя, эсэпсэ шӧдэ. Психологъёс – теоретикъёс дышетскыса тодон-валан басьто. Люкам визьзы мукет адямиез валаны юрттэ. Тужгес но устоез психолог – адями, кудӥз инкуазен сётэм быгатонлыксэ дышетскыса муромытэ на. Психолог-теоретик лекциос лыдӟе, психолог-практик туж кулэ школаосы. Пиналъёсын нимысьтыз тренингъёс ортчытъяно. - Нош малы психология тодос берло дыре сыӵе юн азинскыны ӧдъяз? - Адями кусыпъёс азьвыл лякытэсьгес вал. Али ог-огеныд одӥг кыл шедьтыны секыт. Воштӥсько дунлыкъёс. Валтӥсь интые потэ коньдон, узырлык. Политикаын но озьы ик. Адями адямиен ӵош улыны кулэ. Тужгес но Россиын, тужгес но Удмуртиын. Психология трос могӟетъёсты палэнтыны юрттэ. - Но, асьмеос тодӥськом: психологиез валамез кырсь ужъёсты быдэясъянэ но куто. Тужгес но политикаын… - Со - калыкен шудон – манипуляция. Зэмос адямилыко психология уродзэ уз лэсьты, адямиез уз зӥбы, юрттыны тыршоз. - Кивалтӥсь, психолог, нылкышно, анай…Ку ваньзэ лэсьтыса вуиськоды? - Пиналъёсы ӟечесь, кузпалы валась. Соос – мынам осконэ но, кужым сётӥсьёсы но. - Нылкышно кивалтӥсьёслэн картъёссы «зарниесь» шуо. Кызьы вуоно кузпалэныды тодматскиды? - Уд но оске, но ми соин одӥг классын дышетским. Со куиньёслы, ньыльёслы. Мон – витьёслы. Шораз рос-прос ӧй ик учкылы. Нош нырысьсэ адӟи но синмаськи армиысь бертэм бераз. Шулдыр гужем куазь. Куинь кузя солдат дӥсен пинал пиос Косой гуртэ мыно. Ми но куинь кузя вамышъяськом. Ваче пумиськимы. Тӥни соку кыӵе чебер луэм ук шуыса шораз учки. Келяз но, мар но… Дышетскемезъя картэ – инженер-строитель. Сяммыя милям тросэз тупа. Мон понна со аслам, дуно адямие. - Зоя Витальевна, шуысалзы ке: та улонысь куштэ ваньзэ, басьтэ тужгес но дунозэ гинэ. Мае бордады карысалды? - Семьяме. Тужгес но дуно – пиналъёсы (пие университетын дышетске, нылы – школаын), уката ик пичиез. - Кыӵе адями сямъёсты тужгес но дунъяськоды? - Эсэпез валан, ас уждэ умой тодэмез но лэсьтыны быгатэмез, зэмос интеллигент луонэз. - Удмурт музъем выламы улон капчи ик ӧвӧл. Ялан ӟечлы оскиськом ке но, аръёс ортчо ук. Таӵе секыт вакытэ мар дэмласалды удмурт калыкмылы? - Ӵемысь шуо удмуртъёс дӥсьтӥсьтэмесь, кивалтыны но уг быгато, чебер вераны но гожтыны но уг пишмыто. Юри талы пумит быгатӥсь, дӥсьтӥсь но рос-прос кивалтӥсь но луэм потэ. Мукет ласянь, ми шоры учко озьы, кызьы асьмеос асьмеды дунъяськом. Мон ялан шуисько: ми быгатӥськом! Уродэсь но лябесь но ӧвӧл. Вылтусмы, лулмы трослы чебергес. Лэсьтэм ужедлэсь ӟечлыксэ адӟиськод ке, возьдаськон но дӥсьтӥсьтэм луон но пумен ышо. Милям выжымы сыӵе ни шуыса верамъёслы осконо ӧвӧл. Генъёсамы луысал ке – ноку ӧз воштӥськысал ни. Нош со озьы ӧвӧл ук. Ужамъя уж пӧрме ке – дӥсьтӥсь луоно. Соин ик, асьтэос асьтэдыз дунъялэ, гажалэ, яратэ. Источник: Суворова З. В. Ужаны дышид ке, улонын пырпотод / З. В. Суворова ; записала Елена Миннигараева // Удмурт дунне. - 2001. - 5 окт. - С. 6, 11. - (Удмурт кизилиос).

https://vorshud.unatlib.ru/index.php?title=%D0%A1%D1%83%D0%B2%D0%BE%D1%80%D0%BE%D0%B2%D0%B0_%D0%97%D0%BE%D1%8F_%D0%92%D0%B8%D1%82%D0%B0%D0%BB%D1%8C%D0%B5%D0%B2%D0%BD%D0%B0&oldid=153

2024-03-03T03:02:12Z

<urn:uuid:96e7144c-90df-41e3-9f36-d0d658adf594>

udm-Cyrl

tlsh:T13593AA728880EF1E82B3C25A6D8157228DE54257D3233B4A9CD1B415759A050EEF9423BAF211D6DA68FF9254E002F918BA4F6CCB18FE7AAE7312144479BF7BF6024833D75A

Шумпотыса ивортӥсько Удмуртлык Иворъёс e-mail ыстон-вӧлмытонлэн усьтӥськемез сярысь. Та ыстон-вӧлмытонэ гожтӥськыса, тӥляд кылдэ луонлыкты вань Удмуртлыкысь вань выль иворъёсты e-mail ящикады басьтыны но, асьтэос выль ивор ке тодӥды email@example.com ящике гинэ келяса, вань пыриськисьёсыз ивортын быгатоды! Гожтӥське, пыриське, тодэлэ выль иворъёсты но сётэлэ асьтэос выль ялонъёс. Удмуртлык иворъёсы гожтӥськын быгатоды firstname.lastname@example.org почтае буш гожтэт келяса, яке ыстон-вӧлмытонэн сайтаз пыраса http://groups.google.ru/group/udmurtlyk , яке улӥысь формае почтадэс гожтыса: Гожтӥськелэ Удмуртлык-иворъёслы! Электрон почта: Пыриськыны та группае Рубрика: Удмурт кылын | Метки: Удмуртлык | Добавить комментарий Translated.by — Удмурт кылыклы, яке берыктӥськом Опера браузерез удмурт кылэ Опубликовано 31.08.2009 автором Роман Романов Ответить Дуннеысь кылберыктӥсьёслы тодмо www.translated.by сервисын Алексей Шкляевлэн тыршемезъя кылдӥз луонлык котькыӵе текстэз удмурт кылэ берыктын,. Потэ а тӥляд яратоно кырӟанъёстэс, программаостэс яке котькыӵе мукет текстэз удмурт кылэ берыктэмды, вазиськыны быгатӥськоды та сервисэ. Ортчоно луоз регистрация. Берыктоно текстэз будэтэмды бере ивортоно луоз со сярысь эшъёстылы, собере ваньды ӵошен басьтӥськын быгатоды берыктон борды. Али кутскиськом Опера браузерез удмурт кылэ берыктон борды. Рубрика: Удмурт кылын | Метки: кылберыктон | Добавить комментарий Раскрутка сайта, оптимизация под низкочастотные запросы или выбор оригинального удмуртского никнейма Опубликовано 15.08.2009 автором Роман Романов Ответить Еслы вы ведете блог на удмуртском языке, то уже сами того не подозревая оптимизируетете свой блог / сайт под низкочастотные запросы, так как к нашему великому сожалению сеть не так богата контентом на удмуртском языке, и создавая его именно на удмуртском вы необычайно обогащаете его уникальным текстом. Например, недавно мне неписали, что по запросу «яратон» в серпе яндексе мой блог, который вы сейчас читатете, находится на 1 месте. Я удивился и проверил, на самом деле он не был на первом месте, но в топ 5 выдачи яндекса точно входил, что тоже явлеяется не случайностью. Читать далее → Рубрика: На русском языке | Метки: seo, блогинг | Добавить комментарий Укылтэм хакеръёс яке кызьы мон тупати тиям сайтме Опубликовано 14.08.2009 автором Роман Романов Ответить Озьы луэ ни дунне вылын — куректон одигназ уг лыкты. Трос портэм ужпумъёс борды лякиськиз чик возьмамтэез но — кыче ке хакеръёс тияллям сайтэз, кудзэ ке мон туж сюлэмме поныса лэсьти вал. Нырысь почтаям вуиз гожтэт — мон, пе, парольме воштын запрос лэсьти, кудзи ке чик но ой вал. Умойтэмзэ шодыса сайтэме учконо кариськи — нош отын укылтэм хакеръёслэн сайтэз тиямзы сярысь трос одиг кадь чуръёс. Ужан нунал пумаз вуэ вал ни, соин ик мон перъяськыса берти доре, нош сюлэм чик интыяз сылын уг вала — ма кызьы озьы, сомында кужым но дыр быдтэмын вал со сайтэз лэсьтыны но табере со чиптэм-чаптэм ышоз? Мугоры ик кысмыляк луиз — мар мон шуом заказчиклы?? Доре вуэм берам буйгастки, учкыли форумъёсын кызьы валэктиллям юанъёсме — ма кароно сайтэз улзытон понна. Жогак быдэсти, ваньзэ эскери. Сайтлэн администраторезлэсь нимзэ берен аслым киулти SQL-запросэн, нош сайтэз улзыти сайтлэн дизайнысьтыз index.php файлэз воштыса. Joomla движоклы берпумети кышъетъёс пукти, лушкемкылъёсты ваньзэ вошъяй. Табере малпасько сайтме укылтэмъёс исаны уз быгатэ.. Тау инмарлы, быгатисько вал сайтме весяклы ыштыны…

http://kazak-of-sky.ru/2009/08

2024-02-27T07:56:30Z

<urn:uuid:7ea439a0-fc23-43d4-92f8-22176af3c941>

udm-Cyrl

tlsh:T160CE6AD15850EB1E4263D64B9E5147128D65D653D322372A6CE178007AC6091EEBC4627BE65192DE28EE9214F006E81CBB4F78DA08FE7F6A7327196835BF3AF6134C23C71B

Йырез тӥяса шутэтсконлы мода ми доры кемалась ӧз вуы на, но туж шаплы вӧлмиз ни. Азьвыл та выллем шудонъёсын ӵемысь пумиськылӥм телевидениын. Калык визьзэ тӥяз «Что? Где? Когда?», «Умницы и умники» передачае пыриськись муртъёсын ӵош. Но тани «Шудкомлэн» 4-тӥ пумиськонэз сярысь радъясьёс ивортӥзы гинэ но, ӝытпал ик ваньмыз 9 командаос люкаськемын вал ни. Соос пӧлын шудонысь шудонэ азьпала потӥсь «Удмуртия» ГТРК-ысь журналистъёслэн «Кыло-ымо», азьветлӥсьёслэн «Валамон-Паримон», егит активистъёслэн «Кызьыайсо», историяя, кылъя но литературая Удмурт институтысь тодосчиослэн «Кынкорт», «Удмурт дунне» газетысь иворчиослэсь «Кытынкумар» командаоссы. Со сяна, вань выль нимъёс но. Со Удмурт кун университетысь Историяя факультетысь азьвыл но али студентъёслэн «Виквак», «Мынам Удмуртие» ТРК-ысь журналистъёслэн «МУшъёс» командаоссы. Озьыен, кин азьпалтыны быгатоз котьку вормись «Валамон-Паримон» командаез? Чузъяськозы-а таяз радэ удмуртлыкен, шаертодонэн герӟаськем юанъёс? Тодом ӝыт 19.00 часын.

https://udmddn.ru/ivorjos/kin-vormoz-shudkomyn/

2024-02-22T13:58:46Z

<urn:uuid:ec35204c-ad41-4ba2-9846-5655d671f2dd>

udm-Cyrl

tlsh:T13570EB3167A1EE0D87A3D28E19A04B216DE8962793323B46ADC0F8602561194EFFD4323BF75095D92DDF9229D54BE4183F0B3CC624FE3A2FB12A01483A6F25F1044C63E757

— Мыным парадын туж кельшиз. Нырысетӥ радын пуким, ваньзэ матысен адӟим. Тужгес яраз военной техника. Горд площадетӥ кыӵеез но ӧз ортчы! — пайме азьвыл зенитчица, Александра Кузнецова. Александра Александровнаен ӵош та парадэз адӟизы быдэс странаысьтымы уно ветеранъёс. Соослы нимаз бадӟым трибуна висъямын вал. — Парад туж ӟеч радъямын вал, — вера А. Кузнецовалэн внучкаез Елена Бубякина. — Милемлы азьвыл ик сётӥзы ӧтёнъёс, соосты возьматыса, волонтёръёс милемыз трибунаос дорозь келязы, пуктӥзы. Парадын 3 час пукыса, эбылямы, угось куазь туж кезьыт вал, озьы ке но мылкыдмы бурдъяськемын. А. Кузнецовалы парадэ вуылыны шуд усиз, А. Бречалов юрттэмен. Тӧролэсь ужзэ быдэсъясь кемалась ӧвӧл вуылӥз Пичи Пургалась ветеранъёс доры. Соку Александра Александровна вераз, Горд площадьысь парадэз адӟемез туж потэ шуыса. Вакчи дыр куспын солы сыӵе луонлык кылдытэмын вал. Москваын шаерысьтымы куноосыз пумитазы Удмуртилэн Тӧроезлэн Россиысь Президент бордын ужась представительствояз тыршисьёс, соос ик кӧлыны интыязы.

https://udmddn.ru/ivorjos/pichi-purgalas-veteran-aleksandra-ku/

2024-03-03T09:58:22Z

<urn:uuid:407b4341-4c71-4c48-abf4-1cc3b928afe0>

udm-Cyrl

tlsh:T17D79C9312858DB1FD6A3D20A6E85175198E6B5E79312778A5CD074126045086EEB8823BBEB1196CB28FF9275E062EC08BE096CD725FE77FB325201087D2F26F3029C73DA56

Куд-ог шудонъёсын шгудыны быгато вал праздникъёсы яке вӧсяськон дыръёсы, пуртыосын ӝук пӧзьытозь. Сыӵе шудонъёс пӧлы пыре "чекеля шуккон" шудон но, кудӥныз котьку сямен ик вӧсяськонын яке Троица праздник дыръя 20 аресъем казак нылъёс но пиос шудылӥзы. Шудыны кутскемлэсь азьло музъеме 8-10 см. зӧкталаем майыг шукко, ӝуждалаез музъем вылысен 40 см. Солэн вылаз 60-80 см. кузьдала но 10 см. зӧктала пул понылӥзы. Пуллэн вакчигес палаз 10 см. ӝуждала но 6-8 см. зӧкталаем чекеля поно. Чекеля вӧзы султӥсез быръён понна, бодыен мертасько. Кинлэн киыз бодылэн йылаз луэ, со, бодыез кияз кутыса, майыг вӧзы султэ. Мукетъёсыз шудӥсьёс палэнэ кошко. Чекеля вӧзын сылӥсь шудонэз кутскись луэ. Со аслаз лопатаеныз пуллэн мукет пал пумаз шукке. Чекеля омыре лобӟе, нош шудӥсьёс сое музъем вылэ усемезлэсь азьло кутыны кулэ. Чекеляез кутыны быгатӥсь шудонэз кутскись интые мынэ. Якшур-Бодья селоын но солы матысь гуртъёсын 20—30-тӥ аръёсы та шудонлы кельшись шудонэн шудылӥзы. Солэн вань кӧня ке аспӧртэмлыкез. Музъеме шукко векчи 3—4 см. зӧкталаем боды. Солэн ӝуж- далаез музъем вылысен 1 м. Бодылэн йылыз 2—3 мм. лусъемын луэ. Со мычиськонэ пуктйське чиж. Озьы ик бырйиське лопатаен чиж борды шуккись. Мукетъёсыз шудӥсьёс чижез кутыны кулэ. Быръем шудӥсь аслаз бодыеныз чижлэн ул палаз шукке но соиз кыдёке пезьдэ. Вань шудӥсьёс сое музъем вылэ усемезлэсь азьло кутыны тыршо. Кутӥсез шуккыны мынэ ини[1]. Литература[edit] ↑ Долганова, Л. Н. Игры и развлечения удмуртов / Л.Н. Долганова, И.А. Морозов ; Рос. акад. наук. Урал. отд-ние. Удм. ин-т истории, яз. и лит. – Ижевск, 2002. – С. 253.

https://vorshud.unatlib.ru/index.php/%D0%A7%D0%B5%D0%BA%D0%B5%D0%BB%D1%8F_%D1%88%D1%83%D0%BA%D0%BA%D0%BE%D0%BD

2024-03-02T09:26:46Z

<urn:uuid:cf271baf-f98a-4353-b6e3-ce3d88937367>

udm-Cyrl

tlsh:T1F15117517A909E0E8393D28A3ED016735CE55123B323778F1CC5B119B556010EEFD023B6E55061CB28FE5660A022E858BB5E68CB19FD7BAAB22614497DAF36F6024837E7A3

«Шунды» огазеяськонлэн кивалтӥсез Ольга Тронина верамъя, таяз арын «Шундэктонлэн» программаез, кылем арын ӵошатыса, эшшо но яркытгес, егитъёслы кельшымон луыны кулэ. Шулдыръяськонын возьматэмын луозы удмурт крезьгурлэн туала оръёсыз — удмурт рок – («Peace Pu» группа), удмурт хип-хоп («Мурӝол Underground»), удмурт битбокс (Beat Батыр). Егит кырӟасьёс пӧлын — Марина Михайлова, Наталья Буранова, Вадим Дмитриев, Анна Образцова, Юлия Гаврилова. Озьы ик Гербер сцена вылын нырысьсэ кырӟалозы «Куарагур» проектэ пыриськем егитъёс – Ксения Тимеева, Радис Гайниятов, Анастасия Сапожникова. Пограммаез нуозы тодмо егит артист Константин Никитин но Олеся Полатова. Нош диджей ӧтемын Дэбесысь – DJ TUTAJ!

https://udmddn.ru/ivorjos/gerber-vite-egityosty/

2024-02-23T11:17:38Z

<urn:uuid:a31ab44e-6322-4817-be1f-72f95924f850>

udm-Cyrl

tlsh:T1F01CC0213692DE0FC27BE64B9DE148204CB56103972272128CD0B4512286094EFBD9227BF991828A5CBBA206E10BB81ABF8A2CDA947D3E97275700653E7F76E2421C37D60E

Выль ар удмуртъёс понна герӟаськемын вылэм Быдӟынналэн. Нош улон азьлань вамыштэмъя сэбедъёс но выльмизы. Шаерысьтымы мукет калыкъёс сямен ик, асьмеос но пусйиськом та нуналэз, оскиськом: Выль ар ваёз выль малпанъёс, выль осконъёс, асьме калыклэн улоназ выль воштӥськонъёс. Нош кыӵе Выль ар луоз вож кызтэк, чебермам шудонъёстэк, кузьымтэк, Тол бабайтэк, Лымы нылтэк? Ваньмы тодӥськом на меда, ку но кин вайиз та тунсыко сэбедэз асьме доры? Пётр I эксэйлэн указэзъя 1700-тӥ арысен асьмеос пусйыны кутскимы Выль ар вуонэз. Со дырысен сэбед узырмиз пӧртэм тодметъёсын. Аръёс ортчемъя Европаысь асьме доры вуизы Тол бабай но Лымы ныл, кыз чеберман, кузьмаськон сям. Но котькыӵе сэбедэ калык аслэсьтыз йылолъёссэ пыӵатыны тырше. Котькуд удмурт коркан нырысь ик ӝӧк вылэ нянь колды понозы. Нянь – со улон, байлык. Кузё шуэ вылэм: – Осто, вылысь Быдӟым Инмаре, Инэ-вуэ, Воршудэ! Вуоно ардэ капчи кар, котькуд коркан ӝӧк вылаз пыжем нянез милям сямен мед луоз! Нянь будэтыны, утялтыны чиданлыктэ, кужымдэ, тазалыктэ сёт, выль нянь удалтэмен, трос пумо кеносъёс лэсьтоно мед луомы. Осто, Инмаре, Инэ-вуэ, Воршудэ! Вӧсяськемме кабыл басьты. Мае кури, ваньзэ сёт! Осто, Инмаре! Нянь колды вӧзы пуктозы на вӧй. Кылэмды вань, дыр: «Вӧй вылтӥ кадь мед ортчоз улонды». Выль арлэн нырысетӥ нуналэзъя тодыны тыршизы арлэсь кыӵе луонозэ. Туж умоен лыдъяло, корка нырысь ик пиосмурт пыре ке. Озьыен, ар капчиен сётӥськоз. Кузё та нуналэ уксёзэ лыдӟе вылэм, быдэс ар уксёен мед улом шуыса. Выль ар уе ӝӧк но, гур но буш медаз кыле. Быдэс арзэ нянё-вӧё, сиыса-юыса улоно мед луоз шуыса, пичи нылпиослы котькудӥзлы кияз уксё сётылӥзы. Выль ар уе гуртысь калык гурезьысь нискыла вылэм. Трос пол но кыдёке нискылтӥськод ке, озьыен, туэ гуртын пыш кузь будоз. Пышлэсь азьло дыре дэрем, штани куо вал. Калыкын шуо: «Кызьы ортчытод Выль ар уез, озьы ик ортчоз быдэс аред». Нылкышноос тыршизы ӝӧк вылэз чебер карыны, ческыт сиён-юон пуктыны. Азьло дырысен Выль арез пумитан быдэс семьялэн сэбедэз вал бере, котькудӥзлэсь яратоно сиёнзэ ӝӧк вылэ пуктыны тыршизы. Одно ик ӟазег яке ӵӧж сӥль гурын пыжозы вал. Пӧртэм пӧраськемъёс синмез ик мальдытыса гочатъязы: шаньги, перепеч, тоторо, мильым, шукисаль, шыд лым, курегпузлэсь, вароклэсь пӧртэм пумо сиён-юон, парсь сӥльлэсь ческыт пельнянь, ӝук. Одӥг кылын вераса, ӝӧк выл тыраз сиён-юонэн узырмыны кулэ. Выль арлы шуыса, кышноос ческыт вина нырйылзэ пуктозы вал. Нимаз сур пӧзьтозы. Пиналъёслы пӧртэм ческыт сиён пӧрало. Туала улон ас сяменыз радъяське ини. Егитъёс, трос семьяосын огазе кариськыса, шулдыр пумитало та нуналэз. Ӝӧк вылын сыло шампанской, торт, котькуд коркан чузъясько шулдыр кырӟанъёс, эктон гуръёс. Кузёос, вань мылкыдзэс сётыса, куно каро люкаськем калыкез. Пумиськон дыръя ог-огзылы ӟеч кылъёс гинэ верало. Котькуд адями та уе кыӵе ке туж бадӟым малпанзэ быдэстыны куре, быдэс арлы быдэстоно ужъёссэ вера. Ми палан шуо: «Выль ар уе верам кылъёс зэмало». Озьы мед луоз [1]. Литература[edit] ↑ Вахитов Семён. Выль ар пумитан / Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 90-тӥ – 91-тӥ б.

https://vorshud.unatlib.ru/index.php/%D0%92%D1%8B%D0%BB%D1%8C_%D0%B0%D1%80_%D0%BF%D1%83%D0%BC%D0%B8%D1%82%D0%B0%D0%BD

2024-03-02T10:19:07Z

<urn:uuid:0c270c4d-5b18-4aab-aa3e-96b35eefff00>

udm-Cyrl

tlsh:T13B05B3B16AD19A1E8AA3E61E7D4017724DD19663D3137B4E6CD1B4122595040DEFD433BAE65196DE18FE9178A041F80CBB4F6CCB19FEBA6F722218087DBB3BE1124C23E766

Семьяязы со шумес-пыдэс нылпи. Куръяса сямен поттэмысьтызы ик, оло, мугорыз но тэшкылилэн кадь гинэ. Свердловскысь театръя училищеез йылпумъям артистлы Мунё театрын но тэшкыли геройёсын удалтӥз: я со Тютю Макси, Я Мальчиш-Кибальчиш, я Пичи Мук. Трос мукет пичи пияшъёсты лулъяз но лулъя театрлэн сцена вылаз. Нош Удмурт радиоысь «Чагыр, чагыр, дыдыке» передачаез кылзӥсь покчи эшъёсыз макем синмаськемын Тэшкылилы! Вань со маскаос сьӧры ватӥськемын Удмурт Республикаысь калык артистка, Удмурт Республикаысь кун премиослэн лауреатсы Алевтина Афанасьевна Степанова. - Удалтэм Дэбес ёросысь Четкер гуртысь пиналъёслы дышетӥсен. Дано артистъёс луизы Александр Перевозчиков, Николай Кардапольцев. Юрий Егорович Шкляев верамъя, Алевтина Галичанина парта сьӧрысьтыз ик уг, пе, адӟиськы вал. Юаськод ке, гордэктэ, бӧрдонэз ымпумаз вуэ. Кызьы сыӵе востэм мурт артистозь будӥз? - Туж яратӥсько вал кырӟаны. Нырысетӥ классысен ик ваньмызлы шуылӥ: мон артист луо. Начальной школамы кык этажъем вал, ми дышетскимы вылӥяз. Юрий Егорович пение урок нуыны лыктэ но, нырысетӥ этажысен ик баянэныз: «Ко-ко-ри-ко!» каре. Ми бызьыса васькиськом вал пумитаз. Мылкыд бурдъяськемын. Юрий Егорович ик пыӵатӥз мыным искусствоез яратон мылкыд. Сцена вылысь ӧй васькалля. Со кошкем бере сыӵе кивалтӥсьмы ӧй вал ни. Мамае но вера, Юрий Егорович дыръя школамы но, колхозмы но художественной самодеятельностен районын нырысетӥ интыын улӥз. Бен со кошкем бере но ми, нылъёс, асьме понна мар но со дауртӥськом вал. Али серем потэ ни, кызьы украинской эктон асьме понна дасямы. Быдэс улонме жаляй Юрий Егоровичлэсь школаысьтымы кошкемзэ. Али тани гуртъёсысь усточи пиналъёсты искусствоосъя школаын дышето, нош ми дыръя со ӧй вал. Одӥг аре «Яблонька» кырӟанэным зональной смотре потӥ, нылъёс но акробатической номеренызы ӵошатсконэ пыриськыны кулэ вал. Колхозмы милемды нуыны машина ӧз шедьты. Быгатонлыкъёс вань ке но, бадӟымъёс валаны уггес тыршо пиналъёсты. - Нош малы одно ик Мунё театр бордаз кыскиз? - Александр Фёдорович Перевозчиков татын ужа. Но Мунё театр сярысь малпанэ ик ӧй вал. Куарае жингрес бере, улонме кырӟанэн ик герӟаме потӥз, школаын но котьку солистка вал. Культпросветучилищеын дышетскыкуз, Саша гуртамы практикаын вал, концерт дасяз. «Кот в сапогах» мунёеным потыса, сцена вылын кык кырӟан кырӟай. Али но син азям пуксе на: дотово чабо учкисьёс. Саша шуэ: мын, пе, пот на, эшшо мыкырскы. Со вал мунёен нырысетӥ шудэме. Мунё театрын ужакуз ини, отпускын дыръяз, Саша милемын мунё спектакль дасяз. Ачиз ик мунёос лэсьтӥз. Шудӥмы «Эктытӥсь пастухез», мыным чутӥсь солдат сюриз. Сыӵе роль шедемысь нокыӵе кайф ӧй басьты ке но, шудоно кариськи ик. Школа бере Крезьгуръя училищее пырыны малпай, ӧз кутэ, куарае лябгес шуыса. Кытчы кариськоно? Нош артист луэме потэ. Культпросветучилищеын конкурс, пе, туж бадӟым, отчы пырыны ӧй но оскалты ни - туж дӥсьтӥсьтэм вал. Кытын ке но дышетсконо шуыса, Геннадий Хазанов сямен кулинарной училищее пыри. Но кӧня ке толэзь гинэ дышетскыса вуттӥ отын. Пегӟи. Нуизы пекарняе. Туж бадӟымесь гуръёс, чидантэм пӧсь. Кышкатски со гуръёслэсь: «Кызьы мон татын ужало? Мынӥ директор доры, гуртам кошко, шуисько. Кыед пӧлын-а, пе, бугыръяськод? Кинлы ке но отын ужаны кулэ ук, пӧй. Гуртысьтымы клубын кӧня ке ужаны вуттӥ ик. Сашалэн мамаез шуэ, Свердловскысь училищее группа, пе, люкало. Шеди отчы, Александр Фёдоровичлэн но мынам быгатонэлы оскытонэз юрттӥз, дыр. Свердловскын дышетскыкумы, туж зол мӧзмисько вал гуртэлэсь. Тоня Охотникова (Пушина) али но вера: кошко шуыса весь улӥськод вал, пе, бӧрдӥськод. Милям удмурт группаямы Тоня ярой комсомолка вал: дышетскы, дышетскы шуыса улӥз. Огнам кылемлэсь кышкасько вал, пе. 1981-тӥ арын ми берытскимы Мунё театре, вуоно арын татын ужаммылы 25 ар луоз ни. - Котькыӵе ролез шудоно мед луоз, артистлы сюлэмзэ сётытэк уг луы. Озьы ке но та дыр куспын тужгес но вунонтэм рольёс но вал, дыр. - Тужгес но яркыт ужан вакытэ вал 1984-тӥ-1985-тӥ аръёсы, рольёс но вунонтэмесь кылизы. Ми соку гинэ Свердловскысь вуэмын, мунёен ужаны ум быгатӥське на. Режиссёрмы соку вал Владимир Сергеевич Сергеичев. Кема ужам артистъёс но, дано нимен пусъемъёс, милемын ӵош упражнениос лэсьтӥзы. Егитэсь, мылкыдмы ӝутӥськемын. Гастрольёсын Москвае но, Украинаысь Ровно городэ но вуылӥмы. Нош рольёс сярысь ке верано, пӧртэмесь вал соос. Но мон тросгес шудӥсько пичи пияшъёсты. Тужгес яратоно, вунэтонтэм рольёсы пӧлын «Жуткий господин Ау» спектакльысь Мико нимо пичи пияш, «Волшебная лампа Аладдинаысь» – прицесса Будур, мӧйыослы «Тень» спектакльысь – Анунфиата. - Спектакльын шудыку, секыт мылкыдэз мунё сьӧры ватыны луэ-а? - Сцена вылэ потон понна котьку ӝутскем мылкыд луыны кулэ. Висиськод-а, кыӵе ке куректон-а сюлэмдэ зӥбе – экты, кырӟа, серекъя. Мунё театрын ужаськом шуыса, мылкыддэ учкисьлэсь ватыны уд быгаты. Драмая театрысь артистъёсын ӵошатыса, мунёосын ужаны секытгес но, дыр. Отын ваньзэ ас пыртӥд возьматӥськод, ортчытӥськод, нош милемлы ас пыртӥмы поттэм мылкыдэз мунёлы сётыны кулэ на – улӟытоно сое. Мунёосын ужан понна пинал мылкыд кулэ на, пиналлэсь психологизэ валано. Театрамы выль режиссёр лыктӥз но юа: Аля, ку-о, пе, тон бадӟым луод ни. Туж пайми вал соку сыӵе юанлы. Бӧрысь малпасько: пинал мылкыды ортчиз ке, кызьы соку ужало мунё театрын? - Нош мар юрттэ секыт мылкыдэз вормыны? - Пересез-а, шузи муртэ-а возьматӥськод – тон быдэсак ас роляд выйыны кулэ. - Востэм сямез но палэнтыса? - Сцена вылын востэм луыны уг яра. Со сямы дышетскыны но люкетэ вал. Урокын мар ке юало ке, керпотэменым кытчы кариськыны ик уг валаськы ни. Тодӥсько ке но, киме ӝутыны уг дӥсьтӥськы. Театрын но, улонын но монэн артэ ветлэ со сямы. Секыт тэтчыны со вамен. Тани театрамы выль режиссёр вуэ ке, востэменымы роль но курыны ум дӥсьтӥське. Нош вань сыӵеосыз, кудъёсыз асьсэос вазисько. Режиссёръёслы со кельше. - Алевтина Афанасьевна, артист луон мылкыдды шоры семьяяды кызьы учкизы? - Семьяямы ми кык ныл но кык пи. Ваньмылэн ик кырӟан-веран быгатонлыкъёсмы вань. Сузэрелэн но артистка луэмез потэ вал, весь кырӟаса улэмын хорын. Мамае Евдокия Степановна Галичанина дышетӥсьын ужамын. Монэ со ноку кутыса ӧз возьы, кытчы мынэме потӥз, соя ик кариськоз. Али со ми бордын улэ. 86 арес тырмиз ке но ини, урамъёстӥ но калге, бакчае но сьӧрамы ветлэ. Папамы войнаысь сӧсырмыса бертӥз. Туберкулёзэн висемысьтыз но олокыӵе но пӧртэм эмъюмъёс юылӥз. Пичи дыръям мон туж керӟег вал, тазалыке ляб, соин но ӟеч ӧй дышетскы. Но туж тыршись вал. Малпасько, пинал дыръям со шуг-секытъёс пыр ортчеме но сцена вылын юрттэ мыным. Улонын котьмае адӟыны кулэ, пыжем шаньги кадь пыш-пыш гинэ улӥд ке, геройёсыдлэсь пушмылкыдзэс усьтыны трослы секытгес луоз. Школамылэн юбилеяз бертылыкум, математикая дышетӥсьмы Галина Аркадьевна Шкляева шуиз мыным: «Вот ведь, Аля, кыӵе молодец тон. Школаын ляб ке но дышетскид, аслэсьтыд малпандэ быдэстӥз. Нош кинэ школаын ки вылазы нуллыны дась вал, соос улонын ыштӥськизы. Тонэ тани быдэс республикаысьтымы калык тодэ». - Сыӵе кылъёслэсь йырды вылэгес уг ӝутӥськы-а? - Уг, но шумпотон мылкыды кылдэ ик: та улонын тон мар ке но лэсьтыны быгатӥськод. Нош дано ним сётэмысьтызы мон кепыр ваисько. Уката ик рольёс ке ӧвӧл, мылкыд секыт луэ. Но театрын мынам эшъёсы вань, соосын ӵош капчи. Ми, удмурт группаын дышетскемъёс, ог-огенымы туж тупаса, эшъяськыса улӥськом. Чыры-пыры керетон потэ ке но, со ӝог ортче, училище дырысен ог-огмытэк улыны ум быгатӥське. Мунё театре вуэммы бере ӟуч группаосысь но тросэз артистъёс ми пӧлы кариськизы вал, соку куинь группалы люкиськыса ужамы. - Тӥледыз дасязы удмурт спектакльёсты возьматыны, нош ӟучаз выжыса, шуг-секытъёс ӧз кылдэ-а вераськон ласянь? - Удмурт луэммы шӧдӥськытэк уг кыльы. Удмуртлыкмы кымесамы но гожтэмын, сямамы но, вирамы но пыӵамын. Мон тани дорын но удмурт сямен вераськисько, эшъёсыным но. Сцена вылэ потыку чакласьконо луэ ни, вераськемед удмурт шӧмо медаз луы. Мон сыӵе адями: асме ачим палэнэ султыса сямен чакласько. Шуом, кинэн ке супыльтӥсько, супыльтӥсько но, собере малпасько ини: вот шузи, малы меда мон сое верай. - Алевтина Афанасьевна, Мунё тетрлы 70 ар тырмон юбилеез кыӵе мылкыдын пумитаськоды? Вӧсез-а, шумпотымонэз-а тросгес? - Таяз юбилейлы тросгес вӧсез люкаськемын – ужатозям куинетӥ юбилеез пумитасько ни. Нырысетӥяз сцена вылын сюлэм дырекъяса пукимы, пиналэсь вал ай соку. Кыкетӥез юбилей ортчиз Венгрие ветлэммы бере. Мылкыд ӝутӥськемын. Кызьы уз - нырысьсэ кунгож сьӧры потамы. Нош таяз учыре мылкыд секыт. Театрын воштӥськонъёс ужасез вӧсь медаз каре вылэм. Ужмы милям мылкыд бордын возиське, сотэк кызьы потод сцена вылэ? Источник: Степанова А. А. Тэшкыли / А. А. Степанова ; записала Лия Малых // Удмурт дунне. - 2005. - 29 апр. - С. 6, 11. - (Удмурт кизилиос).

https://vorshud.unatlib.ru/index.php/%D0%A1%D1%82%D0%B5%D0%BF%D0%B0%D0%BD%D0%BE%D0%B2%D0%B0_%D0%90%D0%BB%D0%B5%D0%B2%D1%82%D0%B8%D0%BD%D0%B0_%D0%90%D1%84%D0%B0%D0%BD%D0%B0%D1%81%D1%8C%D0%B5%D0%B2%D0%BD%D0%B0

2024-03-05T08:12:51Z

<urn:uuid:56501e2e-944d-4687-85f8-083fbb45910e>

udm-Cyrl

tlsh:T1985060629D80DF1E85B3D25B7E8147225DA59153D322374A9CD1B8453599054EEFD4337AE61192DE5CFFA254F402F90CBA0F6CCA28FE7ABA7222154479AF3BF2024873D72A

Таӵе кичӧлтонэн потӥз «Удмурт Кенеш» огазеяськонлэн Балезино ёросысь ёзэтэз, решени кутэмын йӧскалык ужпумъёсъя координаци кенешын. Со сярысь ивортэмын «Удмурт Кенеш»-лэн вотэс бамаз. Али дыре положение бордын уж кутскемын, кенешчиос малпало сое куарусён толэзёзь вуттыны. Туннэ нуналын вераны луэ ини, премия кык арлы одӥг пол сётӥськоз шуыса, нош нырысетӥ лауреатъёс тодмо луозы вуоно арын Элькунмылэн нуналэз азьын. Николай Дмитриевич Вахрушев — Удмуртиысь калык артист. Вордӥськиз 1938-тӥ арын Балезино ёросысь Ӟатчашур гуртын. Аслаз баритон куараеныз со шаерысьтымы но, Россиысь но учкисьёсты паймытыны быгатӥз. Соин ик сое калыкын уйпал уӵы шуылӥзы. Со ортчиз 6-тӥ оштолэзе «Сказка» нылпи садын Та нуналэ Дэбес, Игра но Балезино ёросъёсысь визнодасьёс возьматӥзы, кызьы соос пиналъёсты удмурт кыллы дышето. Чебер но визьмо апайёс ужазы пӧртэм амалъёс куто вылэм. Малпанэз но крезьгурез басьтэмын «Синий трактор» мультфильмысь, нош текстсэ асьсэос малпазы. Оригиналаз тракторлэн буёлэз вошъяське, нош удмурт версиын — робоезлэн. «Тыпи» мультик кылдытон бордын ужазы: выны Михаил Максимов – со ваньзэ суредаз, кырӟанлы нырысетӥ черновой текст малпаз, двоюродной сузэре Настя Данилова — кырӟанлэсь текстсэ редактировать кариз, режиссёрлэсь ужзэ лэсьтӥз, апае Татьяна Данилова – Настялэн анаез, мультикын кырӟа. Мынам отын роле пичи вал. Затраты на звукозапись, ну и мон дэмлай опубликовать мультикез бадӟым аудиторилы. Нырысетӥ версияз мультикын кырӟа вал Настя и куараез гожтэмын вал телефонэ. Но аудиоезлэн качествоез вал урод. Ну и вообще мультикез со лэсьтэмын вал в сжатые сроки и ляпъёсын. Собере ини Настя шедьтӥз звукозаписывающий студия и ӧтиз анайзэ куара гожтыны. И апае юри ветлӥз Балезино ёросысь Иже куара гожтыны. Час ӵоже соос ваньзэ гожтӥзы». Вера «Кисло-кусло» огинлэн ёзчиез Евгений Максимов (та вакыт Евгений улэ Мускоын) «Кисло-кусло» огинлэн ёзчиез Евгений Максимов Егитъёс мультфильмъёсты берыктон ужен азьланяз но вырын малпало. Та удысын огзылэн но выремзы ӧвӧл ке но, тыршомы – пусъё «Кило-кусло»-лэн ёзчиосыз. «Идеяос вань, бен. И со луозы не только адаптациос, но маке оригинальной но удмурт кылын. Али лэсьтӥськомы опять адаптация. То есть крезьгурез нош ик тодмо мультфильмысь. Основной сюжетсэ малпамы ни. Сузэрен ӵош кылъёсты кырӟанлы гожтӥмы ни. Табере самой секытэз – выны суреда, а со опять же трос дыр кулэ, суреда со ӝытъёсы гинэ, ужезлэсь ваньмон дыръя. Таяз мультикын трос персонажъёс, пӧртэм куараос кулэ луозы, соответсвенно, тросгес затратаос на звукозапись, мон малпасько» Нырысетӥ мультфильмез трос адями учкиз ни – та вакыт 1000 просмотр пала. Нылпиослы но кельшиз – со сярысь иворто асьсэос анай-атайёс. Евгений Максимов верамъя, Мускоын удмурт нылпиос понна ужа «Ерпечкаос» клуб. Отын нылпиос анай кылзэс дышето. Вуоно пумиськоназы удмурт кылэ берыктэм мультфильмен тодматскон одно ик ортчыозы. Тодады вайытом, та дырозь удмурт мультфильмъёсты кылдытон вылысь нимысьтыз коньдон люкан радъямын вал — «ZEMOS UDMURT VEME» . Ужрад улсын ог 8 мультфильмъёс быдэстэмын вал. Глазов ёросын «Огни ДондыДора» экспериментэз радъясьёс ужрадэз паськытатыны но ёроскуспо карыны чаклало. Соин ик бускель Балезино ёрос отчы кыкетӥ ар пыриське ни. Кылем арын Гуръякарын ивортӥсь тылъёс гинэ ӝуатӥзы, нош туэ батыръёс пӧлын вожвылъяськон но ортчытӥзы ни. «Вить батыр ми люкам но соослы ортчытӥм эстафета. Одӥгаз станциын соос тыл ӝуатӥзы. Мукетаз станциын мешок ӝутъязы, сыӵе кужымез эскеронъя уж вал. Мукетаз станциын юанъёслы валэктон сётӥзы, историяя юанъёс вал» Ольга Першина Со сяна, батыръёс ӵошатскизы пуклёез кыдёке куянэн, пукыӵен ыбылӥськонэн, шибоды куянэн но мукет. Тужгес кужмоез но быгатӥсез батыр Падера гуртысь Вильдан Касимов луиз. Воргорон «Гуръя батыр» ним басьтӥз но кузьымъёс утӥз. Лулчеберетэз азинтонъя центрысь ӧнерчи верамъя, вуоно арын та вожвылъяськонэз азьланьтозы. Туэ учкисьёс пӧлын ик отчы пыриськыны мылкыд карисьёс вал ни. «Тани учкись калыкъёс вал, соос шуо: «Мынам но потэ вылэм пыриськеме, мон тодытэк кыли. Вуоно аре нош ик луиз ке, мон но мыно», – тӥни сыӵе вераськисьёс трос вал» Ольга Першина Ватсалом, Гуръякар ёрос центрлэсь кыдёкынгес ке но интыяськемын, «В поисках Гуръя батыра» вожвылъяськонэ ог 200 пала учкисьёс люкаськизы. Тодэ вайытом, «Огни ДондыДора» ужрад улсын 2017-тӥ арын 24-тӥ тулыспалэ Глаз, Яр но Балезино ёросъёсын ивортӥсь тылъёс Учкакарысен Гуръякарозь каръёсты герӟазы. Туэ тылъёс 23-тӥ тулыспалэ ӝуатскизы.

https://udmddn.ru/tag/balezino-yoros/

2024-02-22T15:32:35Z

<urn:uuid:85d75edb-af84-4da3-989c-df281ba57c6d>

udm-Cyrl

tlsh:T13A0B71F18990DF0E8673D25A6E9017214DD1AA43A323375B5CC1B51175960A5EFF84637BF61182DE1CFF9254E102E84CBB4EBCDA19FE7A6AB257040939BF36F2028C73E64A

Шур дурын (ярдурын) сылӥсько, шур сьӧры сяласько. – Стою (у реки) на берегу, плюю за реку. (пыӵал – ружьё)[1] Синтэм атас шонер кукчалтоз. – Слепой петух наверняка клюнет. (пыӵал – ружьё)[1] Мадён, мадён, сьӧд кӧжы. – Загадка, загадка, черный горох. (дробь)[1] Литература[edit] ↑ 1,0 1,1 1,2 1,3 1,4 Удмуртский фольклор : загадки = Удмурт фольклор : мадиськонъёс / сост. Т. Г. Перевозчикова. - Ижевск : Удмуртия, 1982. - 256 с.

https://vorshud.unatlib.ru/index.php/%D0%97%D0%B0%D0%B3%D0%B0%D0%B4%D0%BA%D0%B8_%D0%BE%D0%B1_%D0%BE%D1%85%D0%BE%D1%82%D0%B5

2024-03-01T14:39:30Z

<urn:uuid:0ccbd618-0045-45b6-83a8-90e9a75d1762>

udm-Cyrl

tlsh:T1958C44014C81EA0E9322DD4587D1CF5216A581631375362B6CE4B904695A004DDA560375695693FC1CFF02443113E4282F4D3C89D57E743E53B519602CED6BE6114C33C76A

Егит пияшлы 17-20 арес тырме ке, анай-атайёс пизылы кышно ваён сярысь сюлмаськыны кутско ини. Пиосмуртъёс, «нэнэедлы юрттӥсь ваёно ни вал» шуыса, кыл потто. Егит пи вераны быгатэ аслэсьтыз мылкыдзэ. Туала арын егитъёс асьсэос шедьто ке асьсэлы кельшись ныл, вашкала дыръя егитъёслэсь уг но юало вылэм, кельше-а, уг-а синйылтэм нылзы. Ныл куран[edit] Озьы кенешемзы бере, анай пиезлэн киросагаеныз яке киросапаеныз ӵош дасясько ныл кураны мыныны. Ныл кураны кык-куинь кузя гинэ уйшор бере мыно вылэм. Ныл мукет гуртын ке улэ, вазьгес пото. Туж чаклало вылэм: сюрес вылысен урод синмо муртэн, буш ведраен адямиен медаз пумиське. Бусыез яке тэлез ортчыкузы эскеро: азьзэс писэй, луд кеч, ӟичы яке коньы медаз басьты. Кӧснуналэ (субботае), озьы ик дӧдьы куштон нуналэ, сюрес вылэ уг пото вылэм. Ныл кураны дасяськемъёс люкасько егит пилэн корказ. Нэнэмурт ӝӧк вылэ тӧдьы ӝӧккышет вӧлдэ, отчы колды нянь но пурт понэ, вӧй но сылал пуктэ. Ныл кураны вырӟыны дасяськемъёс со вӧйын нянез веръяло. Атайзы вӧсяське: «Осто, Инмаре! Шудо сюрестэ сёт, мусо Быдӟым Инмаре! Малпан ужмес быдэстыны юртты. Вӧй вылтӥ кадь ветлыса, шудо выль кенэн-кенакен мед бертомы. Юртты милемлы, осто, Быдӟым Инмаре!» Ӝӧк вылысь пичи юдэсъёсын нянь вылэ шорем вӧез веръяло. Собере кузё пиосмурт йыраз изьы поныса, ӝӧк пуме пуктэм винаез веръя но шуэ: «Чеке пересьёс, анай-атайёс, пересьёс, тазьы ик ӵош огазьын сие-юэ. Азяды мед усёз. Милесьтым ӟеч малпанмес быдэстыны юрттэ». Винаез веръямзы бере пуксё. Нэнэмурт сьӧраз басьтыны кулэ: ныртамак, одӥг бутылка вина но азвесь уксё. Капкаез кузё усьтэ но шуэ: «Шудо сюрестэ сёт, Быдӟым Инмаре!». Ныл кураны мынӥсьёс валлэн дӧдьыяз пуксё. Ныллэн капка азяз вуыса йыгасько. Корка пырон понна олокыӵе но муг утчало. Алдаса ке но, одно ик корка пушкы пыроно. Пырем беразы нырысь ик ныртамаксэс потто но зынъяса пуко. Кузёосын улон-вылон сярысь вераськон мыто, тазалыксы сярысь юаллясько, гуртысь берло иворъёсты верало. Собере тазьы кутско: – Тӥляд вузаны ветылды вань шуыса кылӥм но, лыктоно кожамы. – Кыӵе ветыл? Милям туэ оштракмы сяна ӧвӧл. – Ма картэд милемлы вераз вал. – Кудӟемын вал, дыр. Солэн гидэ потамез но вань-а, ӧвӧл-а. – Э-э, ма ми сыӵе оскыса лыктӥмы вал. Иське, юмоке сюримы. – Кышно, ма соос ветыл юаны лыктӥллям ук. – Э-ке-ке. Мынам йырам но веть ӧвӧл ни. Кузёос кышнопала кариськыса нылынызы кенешо. Пинал ныл соглаш уг луы ке, ныллэн анаез кен юасьёс азе потэ но шуэ: «Милям ветылмы пинял на. Ветылмес ум вузаське на». Нылзы соглаш луэ ке, выль кен юасьёс доры потэ но ныртамаксэс зынъя. Собере ӝӧк вылэ тӧдьы ӝӧккышет вӧлдэ, кол ды нянь понэ, вӧй пуктэ. Кузё кышно лыктэм муртъёсты ӝӧк сьӧры ӧте. Нырысь ик сьӧразы ваем виназэс веръяло, собере кузё кышно ӝӧк вылэ сиён-юон пуктэ на, лыктэм адямиосты куно каре. Нылэн пиос сэргы пуксьыса кенешо. Кылзы тупа ке, ӝӧк вылэ пуктэм вӧйын нянез веръяло. Нырысь ик веръяло анай но атай, собере ини лыктэм муртъёслы но веръяны сёто. Умой-умой кенешем бере выль кензэс люгезяса кельто. Со тазьы лэсьтӥське. Пилэн анаез сьӧраз ваем азвесь уксёзэ поттэ, ӝӧк вылысь вӧй вылэ бышкалтэ но таӵе кылъёс вера: «Осто, Инмаре! Ӟеч кылдэм нылпи мед луоз. Шудо нылпи мед луоз. Милемыз утись-вордӥсь мед луоз. Осто, Быдӟым Инмаре!» Сюан ортчытон сярысь но быгато кенешыны. Одӥг гуртысь ке, туала арын выль кензэс сьӧразы но нуыны быгато ини, нош вашкала дыръя кензэс сюан дыръя гинэ келяло вылэм. Сюан[edit] Пилэн бӧлякез выль кен доры мынэ ке, сое ми палан сюан шуо. Сюанлы но кыкласянь ик дасясько. Выль кен ласянь куно карыны, нош эмеспи ласянь сюанчи луыса. Сюанчиосыз маин ке но паймытыны кулэ. Татын но туж малпаськыны кулэ. Тае быдэстон понна трос пумо пуонлыкъёс вань. Соин ик сюанэз ортчытонлэсь азьло выль кен ласянь кенеш ортчыто. Кенешо: кин ӝӧквыл чеберъялоз, кин пӧраськоз, кин аслаз коркаяз сюанчиосты куно кароз, кин тӧр луоз, кин сюанчиосыз секталоз, транспортсэс кытчы интыялозы но трос мукет ужпумъёс. Сюанлэсь азьло сюлмасько выль кенлэсь сандыксэ тырмытонлы. Сандыкез буш на ке, бӧлякысь вань усто чильпаськисьёс, пужъятӥськисьёс ваньмон дыръязы юртто ӵушкон, обросазь, Ӝӧккышет пужъятыны. Усто вуриськисьёс выль дэрем вуро. Озьы тӥни вань ужзэс люкылэмзы бере кутско котькудӥз бӧлякысь семья сюанэз ортчытонэ пыриське. Нош эмеспи ласянь асьсэлэн сюлмаськонъёссы: тӧр быръёно, сюанчиослы ивор сётоно, сюанэ мыныны выль удмурт дэрем вуроно, айшет пужъятоно, кузьымъёс дасяно. Ми палан тӧръёс ог-огенызы саламасько. Пи ласянь тӧр ныл ласянь тӧрлы одно ик кузьым сётыны кулэ. Вашкала дыръя кузьмало вылэм кышет яке басма, нош туала арын кин мар быгатэ. Ог 4-5 нунал азьло вань бӧляклы сюанэ мыныны ӧтьыса, котькуд корка пырало но ивор сёто. Мынон нуналэ но тодазы вайыто на. Сюанчиос люкасько пилэн корказ. Котькудӥз сюанчи сьӧраз басьтэ кузьым: басма яке асьсэос маке вурыса; бискыли пыжыса нуо, одно ик – колды нянь. Тӥледыз тӧре пуктӥзы ке, озьыен вуонояз сюанын таос тӥ понна тӧр луозы. Озьыен, тӧр луон пунэмо луэ. Кинэ сюанэ нуоно яке ӧвӧл – быдэс бӧлякен кенешо. Басьтыны тыршо чебер ымныро, кырӟаны-вераны, эктыны быгатӥсь бӧлякъёсты. Сюанэз шулдыртыны одно ик куинь-ньыль арганчи басьто на. Куд-огезлы тазьы но шуозы вал: – Микаль вина веръя ке, киосыз лыдыны кутско. Кинэ сюрем гындыны кутске. Сое сюанэ ум басьтэ. Асьме бӧлякмес сереме уськытоз. Винаез трос юоно ӧвӧл, вань мылкыддэ сётыса шулдыръяськоно гинэ. Кызьы сюан ортчиз – озьы ик улонзы но азьланьтӥськоз егитъёслэн. Эн вунэтэ сое. Сюанчиос пилэн коркаяз люкасько. Кузё кышно тӧдьы ӝӧккышет вӧлдэ. Отчы вӧен нянь, ӝук пуктэ. Сюанэ мынӥсьёс ӝук сиыны кулэ: сюанын визьзэс медаз ыштэ шуыса. Одно ик ӝӧк пуме кулэм муртъёслы дасям винаез веръяса пото. Котькудӥз сюанчи кисыяз сугон яке чеснок поныны кулэ, нылкышноослы чыртыязы уксётӥрлык, весь поныны вунэтоно ӧвӧл. Ваньмыз со шаплы муртъёслэсь утиськон амалъёс. Пилэн атаез потон азьын Инмарлы вазиське: «Осто, Быдӟым Инмаре! Пиелы (нимзэ вера) туннэ выль кенаклы мынӥськом. Вӧй вылтӥ кадь мынӥськом, вӧй вылтӥ кадь ик мед бертомы. Юртты, осто, Инмаре, Вылись Быдӟым Инмаре!». Сюрес вылэ потыкузы вӧен нянь веръяса пото. Сюанчиосыз бадӟым капкатӥ потто. Кузё ачиз капказэ усьтэ, вӧсяське. Коркае кинэ ке но возьмаськись кельто. Вашкала дыръя ог дас-дас кык пар валэн сюанэ мыно вылэм. Валъёссэс коверъёсын чеберъяло вылэм, котькуд букоез лыз-вож-горд лентаосын чеберъяло, гырлы думо. Нырысетӥяз пар валлэн дӧдьыяз пуксё эмеспи но солэн анай-атаез. Дӧдьыязы ӝуткаса куэм гын вӧлдо, миндэр поно. Кыкетӥ валэ пуксё тӧръёс, нош отӥяз вань сюанчиос. Нош кыӵе шулдыр жингырто вал ворттэмъя букоысь гырлыос! Гырлыосыз кылзыны быдэс гуртысь калык ураме потэ вылэм. Туала арын автобусэн сюанэ ветло ини. Выль кензы асьсэ гуртысь ке, пудозэс ӝытсэ утялтыса люкасько вал, нош мукет гуртысь ке – нуназе бере 4-5 часлы люкасько. Выль кенлэн корказ ваньмыз муш умортоын кадь. Котькудӥзлэн аслаз ужез. Нырысь ик син шоры йӧтэ ӝӧквыл. Котькуд бӧлякын вань ӝӧквыл пуктонъя валась адямиос. Соос учко ӝӧквылэз буёлъя но. Пӧсь сиёнъёсты ӝӧк дурегес пукто, нош пӧртэм пӧраськемъёссэ ӝӧклэн шораз. Няньёс интыязы-а, огкадь сиён-юон одӥг интые луымтэ-а? Ваньзэ учкыны кулэ. Вашкала дыръя сюанлы пӧрало вал: пельнянь, кыстыбей, ӟег пызен крендель, мильым, кукей пуштэм, кукей пилем, базар куарнянь, кенэм пӧзьтэм, сӥлен шыд, вӧйын картошка, сӥль, пыжем ӟазег, ӵӧж, чорыг, паронка, пӧзьтэм горд кушман, сылалтэм кубиста, кияр, губи, парем йӧл, шукисаль, чырскисаль, нянь, чечы, вӧй, варенняос, конфетъёс, пряникъёс, улмо. Сюанлы вань сюлэмзэс поныса пӧрасько. «Сюлэмдэ поныса ӧд ке пӧраськы, ӝӧк вылысь сиён-юондэ уз но веръялэ» – шуо калыкын. Азьвыл сюанчиосты вӧл-вӧл усьтэм капкаен пумитало вал. Сюанчиосты нырысь ик пумита выль кенлэн атаез. Со ваньмыныз ӟечъяське, кизэ сётъя, тазалыксы, кызьы вуэмзы сярысь юа, ваньзэсты корка пырыны куре. Сюанчиослы шуыса пӧсятэм вина дасяло вал. Сюрес вылын кынмизы, дыр, шуо вал. Туала арын татын но воштӥськонъёс пыризы ини. Кема ик ӧвӧл ветлӥмы Завьлово ёросысь Юськи гуртэ сюанэ. Выль кенлэн корка дораз вуыса, капкатӥзы пырыны ӧз лэзе. Кузь сюрес вылын кынмыны но шедиськиз, нош егитъёс вань сюанчиосты капка азьын ог ӝыны час сылытӥзы на. Эмеспилы пӧртэм ужъёс дасяллям: выль кенлэсь ымдурзэ тодмано но сое чупано. Нырысь ик уксё тырыны куро, кабак вина сектало, вӧйын нянь веръято, собере гинэ пырто. Соин ик сюанчиос сьӧразы уксё но басьтыны кулэ на. Ӝӧк сьӧры пуксем бере пуньы, вилка понна но уксё тырыны косо. Вашкала дыръя эмеспи корка сюанчиосын ӵош пыре, но ӝӧк сьӧры уг пуксьы вал. Сюанэ лыктэмъёс (соос азьло ог 30-40 кузя луо вал) нырысь ик кузёосын тодматско, собере гинэ ӝӧк сьӧры пуксьыны косо. Тӧр шоры пукто эмеспилэсь анайзэ, атайзэ, киросагайзэ но киросапайзэ. Укно дуре пуксё нылкышноос, нош соослы пумит – пиосмуртъёс. Ваньзы соос удмурт дӥськутэн (бурлатшортдэремен, чалмаен, йыркерттэтэн, уксётӥрлыкен). Саламъёссэс тыро ӝӧк пуме яке нимаз интые. Котькудӥз сюанчи кузьымзэ поныкуз мар ке но ӟеч кылъёс вера: «Басьтоно кенмы шудо-буро мед луоз». Сюанчиосты шунды бергамъя кабак винаен сектало. Нырысетӥ чаркаез быдтыса юыны косо. Соку гинэ котькуд сюанчилы нимаз чарка пукто. Сиськемзы бере, тӧроез вайыны куро. Эмеспилэн нэнэез тӧроез ӧтьыны асьсэ бӧлякысь ик кинэ ке ыстэ. Вашкала дыръя тӧроез валэн ваё вылэм, нош туала арын салазкиен но ваё ини. Миндэр поно, сьӧразы одӥг бутылка вина сёто. Тӧр но солэн кышноез корка пырыса ваньмыныз ӟечбуръясько, пӧртэм серемес вераськыса вань сюанчиослы мылкыд сёто. Сюанчиос тӧрлы виназэс но сёто. Ӝӧк сьӧрын пукисьёс тӧрлэсь гур курыны кутско. Тӧр но выль кен ласянь вань калык кырӟаны кутско. Соос нырысь пӧртэм гурен кырӟало: лекрут гурен, пересь гурен. Сюанчиос шуо: «Таиз милям гурмы ӧвӧл». Куиньметӥяз гинэ тӧр кырӟаны кутске сюан гурен. Тае кылыса, вань сюанчиос султо, ӵош кырӟаны кутско: Осто гинэ, Инмаре, Быдӟым Инмаре! Вылӥсь гинэ Инмармес Йыр йыламы ӝутомы. Сизьымдон но дышмонэз пуд уламы лёгалом . Ӝӧк вылады вӧлдылэм Ӝӧк но кышетты. Ӵукна гинэ усьылэм Ой, пужмер кадь. Ӝӧк вылады пуктылэм Сиёнды но юонды Макарьяысь вайылэм Ой, емыш кадь. Макарьяысь вайылэм Емышъёс но ӧвӧл со. Яратылон кудомылэн Ужаллям но кужымез. Анаймы но лэзьылӥз Буртчинэн но биньыса. Атаймы но лэзьылӥз Азвесен но дурыса. Асьмелэн но атаймы Мар вераса лэзьлӥз? Кортам гинэ сандыктэк Эн бертэлэ со шуиз. Милям гинэ анаймы Мар вераса лэзьылӥз? Ӟеч муртъёслэсь шыдзэс-няньзэс Эн сисьтэлэ со шуиз. Сарапул но купецъёс Кен басьтыса юыло. Алабуга купецъёс Ныл сётыса юыло. Милям гинэ анаймы Мар вераса лэзьлӥз? Эн бертэлэ, эн бертэлэ Мотор гинэ кенактэк. Собере сюанчиос кырӟаса верало кытӥ лыктэмзэс. Нюлэскытӥ потыкумы Кызьпу люгытъя потӥмы. Бусыетӥ лыктыкумы Ӟичы пытьыя лыктӥмы. Урамады пыримы Тыл но люгытъя. Гидкуазяды пыримы Ой, гын вылтӥ. Урам кузя тубон дыръя Сюрылӥз ук пась капка. Парен гинэ вераськом Со но кылъёсмес. Ӧсэтӥды пыримы но, Син шорады учкимы. Отысен ик ми валамы Тӥлесьтыд но мылкыддэс Тубатъёсты ӝужытэсь – Тубеммы но уг луы. Ӧсъёсты но ньыль сэрго – Пыреммы но уг луы. Корказяды тубимы – Ӧсъёсты но ӵогамын. Ми усьтӥмы туй замоктэс Зарни но куличен. Ми лыктӥмы, ми лыктӥмы Лыктэмъёсмы потыса. Валъёсмы но лыктӥзы Юргаса но юргаса. Ой, данэз вал, данэз вал Милям гинэ кудомылэн. Данэзъя ик вылылэм Шыдэз но нянез. Ой, тӧрие, тӧрие, Чальгес гинэ кариськы: Милемлы но, ой, ӧвӧл ук Ой, но кунока. Собере сюанчиосты коркась корка нуллыса куноято. Кырӟало сюан гурен гинэ. Ӝӧк сьӧрысь потыса эктыны кутско. Коркась потыкузы тазьы кырӟало: Ой, таулэ, таулэ, Сюдэмдылы, сектамлы. Таослэсь но бадӟынъёссэс Тодылыса улэлэ. Та коркась кин доры мыныны тодэ тӧр гинэ. Вань сюанчиос тӧрлэсь гинэ кылзӥсько. Азьло дыръя сюанчиосты куинь нунал кунояло вал. Котькуд ӵукна соосты табанен куно каро. Собере юмшаны пот то. Куд-ог дыръя одӥг корка ик кык пол но пырало вылэм. Пӧлазы кин ке но урысэн нимаз адями но ветлэ вылэм. Кин уг кырӟа, кин бере кыле, соослы йӧтэ вылэм. Нуназе сиськыны нош ик сюанчиос кунокуае берто вылэм. Изьыны но кунокуа дорын ик изё. Кузё кышно куно каре пӧзьтэм винаен, чаен, сӥльын перепечен, пельнянен, кыстыбеен, виртыремен. Куинетӥ нуналаз выль кенэз дӥсяло вылэм (мукет коркан): кашамер дэремен, пужъятэм айшетэн, пыдаз укмысо кут кутчало, йыраз буртчин кышет кертто. Дӥсякузы ныллэн эшъёсыз кырӟало: Йырад керттэм йыркерттэттэ Йырсын кожад-а? Йырад изьыям чалмадэ Буртчин лента кожад-а? Зарни луэмед потӥз-а? Азвесь луэмед потӥз-а? Зарни кадь ик эшъёсыдлэсь Люкиськемед потӥз-а? Выль кен бӧрдэ, эшъёсыныз люкиське. Собере эмеспиен ӵош сюанчиос доры потэ. Аслаз вордэм нэнэез солы черыкен вина сётэ. Со черык винаен ныл аслэсьтыз бӧлякъёссэ секта. Бӧлякъёс чур гинэ султо. Нырысь ик чаркаен виназэ сётэ нэнэезлы но атаезлы, собере – киросагаезлы но киросапаезлы, вань бӧлякъёслы, эшъёсызлы. Нылаш котькудӥз азе пыдесъяське, чаркаен вина сётыкуз. Вина сектамез понна бӧлякъёсыз солы уксё сёто. Со уксёез ныркышетэ поно, буш киын басьтыны уг яра. Вань бӧлякъёссэ сектамез бере, черыксэ нэнэезлы берыктэ. Кузё кышно вань сюанчиосты ӝӧк сьӧры пуктэ. Котькудӥзлы чыртыяз крендель но пичи посудаен вина ошо, Чук тыро: кышномуртъёслы – кышет яке басма, нош пиосмуртъёслы – ӵушкон. Ныллэн анаез но тӧр эмеспилэсь анай-атаезлэсь йырдун куро. Йырдун одно ик уксёен тыроно, со сярысь азьлогес ик кенешо. Йырдунэз берло нылзылы сёто. Мукетыз ужпум – сандыкез поттон. Ныллэн бӧлякез сандык вылэ пуксё но уксё куро сандык понна. Уксё тыремзы бере эмеспилэн бӧлякъёсыз сандыкез потто. Ныл люкиське анай-атаеныз, эшъёсыныз, бӧлякъёсыныз. Собере ваньзы веръяло вӧен нянь. Выль кенэз кунултыса поттэ эмеспилэн анаез. Кузё кышно сюанчиослэн вал букоосазы чалма думе. Кузё сюанчиосты келяса тазьы вӧсяське: – Осто, Инмаре! Ӟеч мед бертозы. Эн сёты ведӥнъёслы. Палэнты! Бур пал сюресад пырты. Осто, Инмаре, Вылысь Быдӟым Инмаре! Тау юрттэмедлы! Сюанчиос валъёсазы пуксё, вӧсяськыса бертыны вырӟо. Доразы бертыса, атай капказэ вӧлак усьтэ. Туж чаклало: капка доры номыр понэмын медаз луы. Шаплы муртъёс, тупатон вылысь, пӧртэм шелепъёс тыро вылэм. Анаймурт, выль кенэз бур палтӥз кунултыса, корка пыртэ. Ӧс куспы кыз лыс вӧлдо вылэм, корка выж вылэ – дэра. Вӧсяськыса выль кенэз кышно палась бадӟым ӟус вылэ миндэр вылэ пукто. Выль кенэн артэ кен возьмась, бӧлякысь ик пинал ныл пуксе. Выль кенлэн ныркышетаз кутӥськыса, соос ӵош гинэ ветло вылэм. Корка пырем бере выль кен сандыкезлэсь усьтонзэ анаймуртлы сётэ, нош анаймурт – бӧлякысь гажан муртэзлы. Со ик усьтэ сандыкез. Сандыклэн вылӥяз сое возьма кузьым: дэрем, басма яке кышет. Сандыкысь вань дӥськутэз корка пушкы гозы кыскыса ошыло. Быдэс арня ӵоже бӧлякысь егит нылъёс чебер кышет кураны ветло. Кышетэз соослы нуллыны сёто. Со понна выль кенлы кузьым вайыны кулэ. Ӝыт выль кенэз но эмеспиез кеносэ ӵогало вал. Егитъёс ортчыто «пельнянь вӧсян». Кен пылатон[edit] Ӵукнаяз вань бӧлякъёс кенос усьтонэ лыкто. Кеносэз усьтэмзы бере, серекъяса юало, «калыпты (кабды) тупаз-а?» шуыса. Корка пыртыса, выль кен дӥсян ортчыто. Нырысь ик дӥсяло бурлатшортдэрем. Собере йыраз айшон изьыяло, йыркерттэт думо, сатин кышет кертто. Дӥсямзы бере выль кен пылатонэ мыно. Азьпалазы эмеспиен выль кен ведра карнанэн, сьӧразы – возьмаськись, со бӧрсьы бӧлякъёс. Ву омыртыкуз, выль кенлэсь сӧзулзэ пазьгыны тыршо. Выль кен Ву Кузёлы уксё куштэ. Табере татысь солы ву нуллоно луоз, сюрессэ мед тодоз. Туала арын сюанлэн та люкетэз тужгес но паськыт вӧлмиз. Выль кен пылатӥсьёс, ву омыртыку, ведраосаз пӧртэм шуг-жаг куяло. Нош омыртэмез бере вань лыктэм калыкез вуэн пазяны кутско. Ортчись адямиосты но палэнэ уг кельто. Ваем вуэз сюмыке кисьто, кылеменыз ӝук пӧзьто. Выль кен пыдесъяськыса бӧлякъёслы чаркаен секта ваем вузэ. Вань бӧлякъёсын тодматске. Юэм понна солы уксё сёто. Выль кен кияз ныркышет вӧлдэ – сётъям уксёзэс басьтыны. Ваем вуэн нырысь ик сектало анайзэс но атайзэс. Собере шунды ӝужамъя вань лыктэм калыкез. Кылем вуэнызы вань калыкез пазяло. Ярашон[edit] Сюанлэн кыкетӥ люкетэз нимаське ярашон. Табере сюанэн лыктэ выль кенлэн бӧлякез. Соос озьы ик валъёсын, гырлыосын, уксётӥрлыкъёсын вуо. Усьтэм капка азьын нырысь ик пумита анай но атай. Озьы ик, вӧй но нянь веръяса, корка пыро. Сиськемзы бере тӧрез ӧтё, сое миндэр вылэ пуктыса ваё. Тӧрлэсь озьы ик гур куро. Ярашонлэн гурез мукет. Вань кырӟанъёс ярашон гурен кырӟасько. Ярашонын вань «бекче курон». Сое тазьы куро: Тэтчылом но чигтылом Выж но сайгактэс. Ӝутылом но поттылом Пурысьтам но бекчедэс. Пурысьтам но бекчеды Жаль ке но, ой, потэ, Эн басьтэ вал милесьтым Ой, но сузэрмес. Сиылӥм но юылӥм, Кӧтъёсмы но тырылӥз. Сезьыям но валъёс кадь Ми но луимы. Узыед но борыед Кытын гинэ кисьмалля? Кисьмалля ведь, кисьмалля ведь Ой, шунды но каӵъёсын. Ми бон кытын кисьмаськомы? Ми бон кытын кисьмаськом? Кисьмаськом ведь, кисьмаськом ведь, Ӟеч муртъёслэн ӝӧк сьӧраз. Кытын мынам арам культое? Езэ адӟеме потэ. Кытын милям эмеспимы? Бамзэ адӟеммы потэ. Чебер гинэ мугоръёсмес Атай юртам нуиськом. Чебер жингрес куараосмес Туклячиям кельтӥськом. Урод кылмес кылӥды ке, Пыд улады лёгелэ. Ӟеч кылъёсмес кылӥды ке, Йыр йылады ӝутэлэ. Сийылӥм но юылӥм ук Кӧтъёсмы но тырылӥз. Азвесь жыльыен думылэм валъёс кадь Ми но луимы. Пурисьтам но бекчедылэн Эгесэз но тэтчылӥз. Азвесь манетэн дурыса, Ми но кельтомы. Сюанчиос шулдыръясько, экто, кырӟало. Собере соосты дораз ӧте тӧро. Тӧро дорысь сюанчиос бӧляке пото. Ярашонэ лыктэмъёс уйзэ изьыны кунокуазы берто. Куно изьтон[edit] Ми палан вань «куно изьтон» сям (куноосты но сюанчиосты одӥг кадь изьто). Корка артана писъёс пырто. Соос вылэ валес вӧлдо. Валес вылэ одӥген-одӥген ярашисьёсты выдто. Ымазы чурок поно, со чуроке вина кисьто. Ярашисьёсты изьыны лэзё чурокысь винаез веръям бере гинэ. Вазь ӵукна ик бӧлякысь шаплы кышномуртъёс ярашисьёсты сайкатыны лыкто. Серекъян понна изисьёсты суэн буяло. Мисьтиськемзы бере выль кен соосты табанен сюдэ Собере ярашонэ лыктэмъёс нош кунояны потто. Азьло дыръя сюанчиосты куинь нунал кунояло вал. Котькуд ӵукна соосты табанен утялто. Собере юмшаны потто. Куд-ог дыръя одӥг корка ик кык пол но пырало вылэм. Тӧро кияз урысэн ветлэ вылэм: кин уг кырӟа, кин бере кыле, соослы йӧтэ. Нуназе но ӝыт сиськыны кунокуае берто. Озьы куинь нунал куноямзы бере, ярашисьёс доразы бертыны дасясько. Чыртыосазы озьы ик пичи ӟенеликен аракы, крендель ошыло. Вӧй веръяса, кузё капказэ усьтэ. Ваньзылы шудо сюрес сӥзьыса, ярашисьёсты быдэс бӧлякен шулдыр кырӟаса келяло. Берен пуксён[edit] Выль кенэз, кӧня ке улэмез бере, дораз лэзё. Та сям ми палан «берен пуксён» нимаське. Выль кен дораз черсэ, вуриське, куиське: анайзылы, атайзылы но картэзлы кузьымъёс дася. Ог кык арня улэм бераз ужам ужзэ нуыны картэз лыктэ. Эмеспи сьӧры пирдан но лэзё вал: ыж но ыжпи. Тылобурдо нырысь уг сёто. Доразы пирданэн ке берто, пирданзэс нырысь выжы-кумы доры корказы пыртало. Ыжпилы нянь, кеньыр сюдо. Собере ини гуртазы берто. Нош ик «сюдӥсь, дӥсясь мед луоз» шуыса, кеньыр, нянь сюдо. Собере гинэ гидэ лэзё. Саламаськон[edit] Ми палан вань на «саламаськон» сям. Эмеспиез адӟыны куное ӧтё. Куноямез бере кузьым лэзё вал: дӥськут, тулуп, шуба, валес, шобыр. Соку ик пирдан но лэзё. Кык-куинь ар улэмзы бере нылзылы кунян кузьмало. Озьы сюан йылпумъяське [1]. Пирдан сётон Литература[edit] ↑ Вахитов Семён. Семья кылдытон / Вахитов Семён Сергеевич. Олле Сальяла. – Ижкар: Йӧскалык прессалэн юртэз, 2022. 31-тӥ – 46-тӥ б. Retrieved from "https://vorshud.unatlib.ru/index.php?title=Кияса_ёросысь_Салья_гурт_котырысь_семьяен_герӟаськем_сям-йылолъёс&oldid=8824"

https://vorshud.unatlib.ru/index.php?title=%D0%9A%D0%B8%D1%8F%D1%81%D0%B0_%D1%91%D1%80%D0%BE%D1%81%D1%8B%D1%81%D1%8C_%D0%A1%D0%B0%D0%BB%D1%8C%D1%8F_%D0%B3%D1%83%D1%80%D1%82_%D0%BA%D0%BE%D1%82%D1%8B%D1%80%D1%8B%D1%81%D1%8C_%D1%81%D0%B5%D0%BC%D1%8C%D1%8F%D0%B5%D0%BD_%D0%B3%D0%B5%D1%80%D3%9F%D0%B0%D1%81%D1%8C%D0%BA%D0%B5%D0%BC_%D1%81%D1%8F%D0%BC-%D0%B9%D1%8B%D0%BB%D0%BE%D0%BB%D1%8A%D1%91%D1%81&oldid=8824

2024-03-01T14:46:39Z

<urn:uuid:2eb7909b-325c-4c89-9d51-5cab6deb6b99>

udm-Cyrl

tlsh:T160ED0EF27891AE1F87E3D65A7D8513228DE66253E3233B869DC1B8452586054DEF94237BE60182DE18FF9264D102E81CBA4F7CDB18FE7A7EB22214453DBF2BE1014C63E366

Корка котыртӥ чумолё гозы пунӥське. – Вокруг дома змея обвивается. (корка ӝуйы – мох между бревнами)[1] Корка котырын сю полэс гозы. – Вокруг дома веревка в сто слоев. (корка ӝуйы – мох между бревнами)[1] Вож кышномуртлэн кускыз бунэн керттэмын. – Зеленая женщина мочалом подпоясана. (веник)[1] Литература[edit] ↑ 1,0 1,1 1,2 1,3 1,4 Удмуртский фольклор : загадки = Удмурт фольклор : мадиськонъёс / сост. Т. Г. Перевозчикова. - Ижевск : Удмуртия, 1982. - 256 с.

https://vorshud.unatlib.ru/index.php/%D0%97%D0%B0%D0%B3%D0%B0%D0%B4%D0%BA%D0%B8_%D0%BE%D0%B1_%D0%B8%D0%B7%D0%B1%D0%B5

2024-03-01T13:36:41Z

<urn:uuid:88b5525b-eefc-4529-810b-497e15329918>

udm-Cyrl

tlsh:T1A3B70201D641DA0FD12BD35D94948B1119E4D16343563357ACD4FC447966444EE7910376E81291FE5C9901456113E9087F4D3496A8FF293BA36813643CAE66F5060D27CB3D

«Фестивалез радъяз удмурт азьветлӥсь Дарали Лели. Со Россилэн ыстэм муртэз сямен ӝыны ар Венгриын улэ ни. Возьматӥзы йӧскалык шӧмъем дӥськут лэсьтӥсь дизайнеръёслэсь коллекциоссэс: Эгралась Надежда Касаткиналэсь, Кезысь Евгения Лекомцевалэсь но Ижкарысь Полина Кубисталэсь. Озьы ик фестивале вуиз Миклош Деметерлэн удмурт-мадьяр семьяез, соос ыжгонлэсь шудонъёс но удмурт калык инструментъёсты лэсьтыны дышетӥзы», – вераз Лариса. Удмурт лулчеберетъя фестивале пыриськизы Быгы гуртысь куноос но. кызьы тодмо, Бывгы 2014-тӥ арын со финн-угор дуннелэн нырысетӥез лулчеберетъя шоркарез луиз. Удмуртъёс мадьяръёсты калык эктонъёсын но шудонъёсын тодматӥзы, кыстыбеен но перепечен утялтӥзы, Удмуртиысь делегаци 18-тӥ даурысь замокын улӥз. Лариса Димтриевалэн верамезъя, Венгриын финн-угор ӵыжы-выжыоссы сярысь туж ӧжыт тодо, нош ортчем фестиваль удмуртъёслы вашкала но туала лулчеберетсэс возьматыны луонлык сётӥз.

https://udmddn.ru/ivorjos/iskasentdyordyn-tuala-udmurt-modae/

2024-03-03T05:59:25Z

<urn:uuid:02fb314c-5105-4d68-b583-c0abec322a7f>

udm-Cyrl

tlsh:T1B93F9E314690DB1E9763D18A2DA516211EE985A757333B9A5C80F5002986051EEAC4637BE75092CF1CEF9351F003E828BF4ABCDA09FE3AAF722610447E6F76F7114C73E21B

Ирина Михайловна Шеда-Зорина – вань удмуртъёслэн «Удмурт кенеш» ассоциацизылэн вице-президентэз, Нациосын ужан политикая министерствоысь пӧртэм калык культураосъя отделысь валтӥсь специалист. Ас вакытаз йылпумъяз Удмурт кун университетысь кунсьӧр кылъёсъя факультетэз, нош собере – Германиысь Гёте нимо институтэз. Германиын ик дышетскиз кунсьӧр кунъёсын вуз каронъя ужбергатӥсе. Йылпумъяз Шара политикая удмурт школалэсь курсъёссэ. Тодон-валанзэ будэтӥз Кун но муниципальной службая удмурт институтын. Туннэ нуналлы Ирина Михайловна егит удмурт интеллигенция пӧлысь одӥгез тужгес синмаськымонэз но оскымонэз кышномурт. Котьку син азьын, калык пӧлын, но со вие ик усьтымтэ шыкыс выллем – чылкак тодмотэм. - Выжыды Пичи Пурга ёросысь Улын Юри гуртысь. Отын удмуртлыкез гажась, юн сямо калык улэ. Асьтэды сыӵеен лыдъяськоды-а? - Озьы, Юриын туж мыло-кыдо калык. Верасько но соос паймысагес, куараосын шудыса. Вордӥськиськем гуртын парсь вандон дыръя, 9-тӥ ноябре. Уж вискын ик анае монэ ваем ни. Улын Юриын ми сизьым арес тырмытозям улӥм. Мамаме - школалэсь директорзэ – ӧтизы Пичи Пурга черкогуртэ роное ужаны. Озьы быдэс семьямы выжиз ёрос центре. Мон куинетӥ нылпи вал, соин но, дыр, мыным дырзы ӧз тырмылы. Атае но школаын ужаз, агае, апае бадӟымесьгес вал ни. Мон весь ас поннамгес улӥ. Пургала вуэммы бере отысь кык-куинь этажъем выль юртъёс мыным «небоскрёб» кадь потылӥзы. Школае мынӥ, пал кыл но ӟуч сямен тодытэк. Нырысетӥ дышетӥсе пайме вылэм: кызьы та Ирина ӟуч классын дышетскоз? Но куддыръя, уд ке валаськы, дӥсьтӥсьгес но луоно, лэся. Улын Юри виры юрттӥз, дыр, школаез зарни медален йылпумъяй. - Али тӥ туж шаплы кышномурт. Пичи дыръяды шаян-а вал? - Дышетсконме тодам вайыны уг быгатӥськы, ваньмыз туж капчиен сётӥськиз-а, мар-а. Ветлӥсько на вал крезьгуръя школае, спортъя секцие. Но тужгес но трос выри общественной ужен. Со ик йырам золгес кылиз. Али берлань учкисько ке, малпасько: дышетсконлы тросгес саклык висъяно вал. Котьку яратылӥ литератураез, биологиез. Россиысь олимпиадаын биологияя медаль но басьтӥ. Но химилэсь кышкайгес, эшеным ӵош мынӥ Удмурт университетысь филологияя факультетэ. Сылӥм стендъёсты учкыса: филологияя факультетэ но, кунсьӧр кылъёсъя факультетэ но одӥг кадь экзаменъёс сётоно. Бырйим кунсьӧр кылъёсъя факультетэз, филология факультетэ туж ӧтё вал ке но. Кунсьӧр кылъёсъя факультетын дышетскеме сётӥз туннэ нуналлы туж кулэ луись тодон-валан. Дышетскыны капчи ӧй вал. Ваньзы сямен ик – городъёсысь. Соосын ӵошатыса, мынам тодон-валанэ лябытгес. Но – быгатӥ, горд диплом басьтӥ. Татын но, малпасько, мыным общественной уж юрттӥз. Кыкетӥ курсысен бырйизы комсомоллэн комитетаз секретаре. Ортчытъямы фестивальёс. Ансамбльмы но вал, Надежда Уткинаен ӵош ветлӥмы. - Со дыръёсты романтикъёслэн вакытсы шуо, озьы-а? - Осконъёс трос вал. Гуртын улӥськод но малпаськод: городын сыӵе умой улон. Городын улыкуд малпаськод: тунсыко улон – Москваын. Отысен учкиськод ини кунгож сьӧры, ялан оскиськод. Нош кунгож сьӧры вуылэм бере валаськод ни: дунне вылын вордӥськем гуртэд кадь ӟеч инты ӧвӧл. Но чебер интыос котькытын но вань – асьмеос сое утьыны гинэ ум быгатӥське. Котыр трос калык, машина, жаг. Али улон мукетгес луиз, дунлыкъёс воштӥськизы. Учконо ке мукет кунъёсты… Германиын трос калык улэ, ваньмыз ог-огеныз «наштаськемын». Гуртысь гуртэ потыку но сыӵе эркын ӧвӧл. Асьмелэн Ижевск, Пичи Пурга котырын трос калык улэ шуиськом ке но, Германиысь бертэме бере тапалъёс мыным сыӵе паськыт, вӧл-вӧл потӥзы. Сыӵе асьмеос бай улӥськом, но малы меда со узырлыкмес ум дунъяське? - Германиын кӧня ке ар ӵоже улӥды. Кызьы но малы отчы шедиды? - Дышетсконме йылпумъяме бере Ижевскысь школаын ужаны кутски. Дышетӥсьлэн ужез туж яра вал. Но кутскиз выльдӥськон, туж юн ӝегатӥзы уждунэз. Соин сэрен одӥг гужем нокытчы но потэме ӧз луы. Со вакытэ Чайковский дорын ожгарчиослэн пичи городзы лэсьтӥське вал. Отын ужазы Германиысь фирмаосысь адямиос. Соослы кылысь кылэ берыктӥсьёс кулэ луиллям. Эшелэн ӝуткамезъя отчы мынӥ, огкыл гожтӥ. Кунсьӧр кылъёсты дышетыса но мынам Россилэн палэназ потаме, отысь адямиосын вераськеме ӧй вал. Ма, Удмуртия но ворсам улос лыдъяськиз. Таиз уже яраз, школае ӧй ни берытскы, тодматски вуоно картэным – Винфрид нимо немецен. Германие кошкон азям «Удмуртская правда» газетэн мынӥ. Огкыл гожтӥ. Кунгож сьӧрын нимысьтыз корреспондент луыса ужай на. - Аслад калыкед, шаеред борды зол бурмем адямилы палэнын астэ шедьтыны секыт ӧй вал-а? - Германиын тунсыко потӥз калыклэсь улон-вылонзэ тодыны. Нокин тыныд номыр но тэркы вылын уз сёты. Россиысь вуэмъёслы асьсэлы но, нылпиоссылы но секыт вал. Пиналъёс, немец кылэз тодымтэенызы, школаын но лябгес дышетскизы. Выльдӥськон кутскон вакытэ Германие нырысь кошкемъёс гожъязы: татын ваньмыз умой, квартираос но сётъяло, дышетскыны коньдон висъяло… Уноез, сыӵе улонлы синмаськыса, Россиысь вань котырзэс вузаса кошкылӥзы, нош отын уж шедьтыны гинэ но секыт вал. Россиын адями кивалтӥсь луыса ужа, нош отын – «грузчик» луэ.. 40-50 аресъем воргоронлы немец кылэз но дышетыны секытгес ни, нош сотэк уже уг куто. Мон паймылӥ: сыӵе визьмо, тодӥсь-валась адямиос ужтэк пуко. Мынам югдуре мукет вал. Мон мынӥ картэ доры, улон интылы но, коньдонлы но ӧй ёрмы. Но уже интыяськыны шугоми: кинлы кулэ мынам англи, немец, ӟуч кылэз тодэме? Школаын ужазы Англиысь вуэм дышетӥсьёс. Нош ӟучъёс отын сомында вал ни, урамтӥ мынӥськод – котькытын ӟуч кыл. Германиын мон немец кылэз мур-мур дышетӥ, Гётэ институтлэсь дипломзэ басьтӥ. Со сяна, пӧртэм кунъёсын вуз каронъя юрттӥсьлэсь дипломзэ басьтӥ на. Дышетски Китайысь, Норвегиысь адямиосын ӵош. Мон – гуманитарий – «пӧсяно» луи вытъёсъя система, бухгалтерия удысын. Куд-ог кылъёсты мынам кылэме ик ӧй вал. Али асэным данъяськисько ни. Дышетӥсьёсы – Канадаысь, Англиысь, Германиысь профессоръёс. Соос мыным «витьёс» юнме ӧз пуктылэ, дыр. - Немецъёс укыр кезьытэсь, дыр ласянь укыр шонересь, шуо, зэм-а? - Мон шумпотӥсько: немецлыкез, германлыкез пичи ке но веръяй. Сямъёсмы пӧртэмесь. Ӵукна соос бутербродъёс сиё, ӝыт но – бутербродъёс. Шыд но, ӝук но уггес пӧзьто. Нуназеян вакытэ няньтэк сисько, но тэркыосазы туж тросэн тыро бадӟым сӥль юдэсъёс. Германиын мон туннэ нуналэз гинэ ӧвӧл, толлозэ но вашкалазэ но шӧдӥ. Бадӟым городъёсын сыӵезэ уд ни адӟы, котькытын – глобализация, одӥг выллем культура. - Фамилидэс кык люкетлэсь, Шеда-Зорина кариды. Малы? - Асьмелэн мертэтъёсмыя мон бер бызи ни. Зорина фамилиме куштэме ӧз поты, монэ соя тодо вал. Мукетыз люкетэз – Шеда – кузпалылэн. Шеда гинэ карысал ке, татын юанъёс кылдысалзы, дыр. Германиын астэ котькызьы гожтыны луэ вал. - Куинь ар ӵоже кунгож сьӧрын улӥды. Ваньмыз умой вал кадь. Но малы удмурт шаере бертоно кариськиды? - Мон патриот-а, мар-а. Школаын кытӥяз монэ озьы исало но вал. Германиын дыръям учкылӥ отысь телевидениез, возьматъязы Россиез, татысь шуг-секытъёсты. Сюлэм интыяз ӧй вал. Пӧртэм кунъёсын вуз карисьлы юрттӥсе дышетски на бере, практикаез кунсьӧрын ортчоно вал. Тодам лыктӥз Ижевск. Отчы куриськи. Малпай: Германиын ватсаса басьтэм тодон-валанэным, оло, быгато удмурт калыкелы кыӵе ке пайда вайыны. Картэ но Россилэн ӵуказе нуналэзлы, ӝутсконэзлы оскиз. 1997-тӥ арын Ижевске бертӥм, кыкнамы но ужаны кутским школаын. Соку мон кыкетӥ пиналме витисько ни вал. Нылылы кык толэзь тырмиз, усьтӥськиз Нациосын ужан политикая комитет, отчы интыяськи. - Чаклано ке, кыксэ но пиналдэс вайиды улондылэн тужгес дыгыри вакытаз, одӥг азьысь мукет азе кошкон дыръяды. Кышканды ӧй вал-а? - Мон, котьма ке но, нырысь ик – кышномурт. Малпасько, нылкышно вордӥське нуны ваён, улон сётон вылысь. Мон ужасько, тыршисько, но ваньмыз со коньдон понна гинэ ӧвӧл, со пиналъёсты будэтон, дышетон вылысь. Кин понна улод на? Сыӵе малпанэ пичи дырысен пыӵамын. Уг валаськы ас понназы гинэ, асьсэды дӥсяса-сюдыса, эркияса гинэ улыны тыршисьёсты. Уг валаськы туала Европаез но. Паймытэ Скандинавия. Отын кышномуртъёс пиналъёссэс картъёссы вылэ куштыса кельтыны дышиллям, пе. Та ласянь вераськи Скандинавиысь воргоронэн. Кышноез солы куинь пиналзэ кельтэм, «улэме потэ ай» шуэм но кошкем. Сыӵе учыръёс, пе, милям ӵемысь луо. Кышномурт но воргорон кусыпъёс сярысь али трос верасько. Нылкышноослэн психологизы зол воштӥське. Но, кин тодэ, оло асьмеос со «передовой» Западэз тэтчыса кошком ай, оло Запад ас малпаськон ӧрзэ воштоз но берытскоз милям малпаськонамы. Мынам котьку потэ вал пи но ныл ваеме. Озьы ик луиз. Инмар вань, вылды. - Пиналъёсты асьсэды немецэн-а, удмуртэн-а, ӟучен-а лыдъяло? - Нылы, нырысетӥ классэ ветлӥсь маке, пиелы кытӥяз шуэ: мон но мама удмуртъёс, нош тон но папа – немецъёс. Кузпалы немец, венгер, ӟуч кылын умой вераське. Ужа Ижевскысь техникая университетын. Со пиналъёссэ удмурт кылэз дышетыны куре. Германиысь бертыкумы, пие ӟуч кылын уг вераськы вал. Солы секыт йӧтылӥз, школаын «фашист» шуисьёс но шедьылӥзы. Нылы Германие ветлэмын ӧвӧл. Нырысетӥ классэ мынӥз, но школаын удмурт кылэз кунсьӧр кылэз выллем дышето. Пие, нылылэсь адӟем карыса, библиотекаысь «Ӟеч-а, бур-а удмурт кыл!» книга басьтэм, удмурт кылэз ас понназ дышетоно кариськиз. Дорамы вераськонамы куинь кыл котьку но кутӥське: удмурт, немец, ӟуч. - Россие бадӟым осконэн берытскиды шуиськоды, малпанды ӧз воштӥськы-а? - Зэм, мылкыдъёс мукетгес луизы. Асьмеос секыт улӥськом шуиськом ке но, али но гань-ганьгес пукиськом на. Западэз учкиськод: соос десант кадь ужало, ваньмыз минутъёсъя гожъямын. Асьмелэн кунгож сьӧрысь улонлы синмасько. Ижевскысь одӥг тодмоелэн нылыз Германиын выж миськисе интыяськем. Но отчы шедьыны но конкурс пыр потоно на, нимысьтыз курсъёс пыр ортчоно. Тон тодыны кулэ, кыӵе химия суретъёсты кызьы кутоно, кӧня кабинетэз 30 минут куспын миськыны вуттоно. Ужез быдэсъяно ӟеч но ӝог. Нош асьмелэн уж шоры но дунне шоры но учконмы татчыозь воштӥськымтэ на. Со огъя система бордысь потэ, вылды. Егитъёс бадӟым улонэ пото выль сямен ужан малпанъёсын, но соослэсь мылкыдъёссэс лапкомыто. Адями пуксе, ваньзы кадь луэ. - Кемалась ӧвӧл, тӥледыз Вань удмуртъёслэн «Удмурт кенеш» ассоциацизылы вице-президентэ бырйизы. Бадӟым ныпъет вормымон-а? - «Удмурт кенеше» сюри Валентин Тубылов пыр. Монэ со пичиысен тодэ. Кунсьӧр кылъёсын вераськисько, пӧртэм калык кусыпъёсын вырисько бере, дэмлазы «Удмурт кенешлэн» исполкомаз ужаны. Бӧрысь куризы вице-президент луыны. Кужыме, тодэме вань кадь потэ, соглаш луи. Малпанъёс трос. Финн-угор дуннеен юнгес кусып возём. Туала вакытэ одӥг арен гинэ улыны шонер ӧвӧл ни, кыдёке азьпала чаклам план лэсьтоно. Туэ «Удмурт кенеш» огазеяськонлы 15 ар тырмоз. Юнгес кусып тупатоно мукет удмурт огазеяськонъёсын. Одӥг малпанъёсмы, одӥг кисыысь юрттэт, нош ужаськом – нимаз. Бордамы тросгес егитъёсты кысконо. Али озьыгес пӧрме: «Шундыысь» егитъёс ужало, «Шундыкар» лагерьын тодон-валанзэс будэто но бӧрысь ышо. Со дыре ик йырмес тӥяськом: кытысь шедьтоно кадръёс. Егитъёс али туж быгатӥсесь. Соос бордысь мон адӟисько «Удмурт кенеш» огазеяськонлэсь ӵуказе нуналзэ. - Азьвыл общественной ужен выризы огъя малпан (идея) понна, нош али валтӥсь интые потыны ӧдъяз коньдон, карьера. Оло, соин но куд-ог визьмо егитъёс общественной ужлэсь палэнско? - Пионер, комсомолец дыръям общественной ужен туж выри ке но партие ӧй пыры. Юанъёсы кылдӥзы: тыныд озьы-тазьы кароно шуо, нош асьсэос чылкак мукет сямен уло, кизы ас палазы купырес. Туннэ удмуртлык понна кесяськыса гинэ егитъёсты бордад уд кыскы. Соос общественной ужлэсь пайдазэ мед шӧдозы. Нош общественной уж пӧртэм луонлыкъёс сётэ: выль эшъёс, кусыпъёс, кунгож сьӧры потан, калык азьын вераськыны быгатон, бумагаосын ужан, кивалтӥсьёсын одӥг кыл шедьтон… Ваньмыз со карьера лэсьтыны но уг юртты шат? Кадръёслы шугомиськом ук. Мон туж шумпотӥсько общественной уж пыр карьера лэсьтэм адямиос понна. Малы со умойтэмен лыдъяськыны кулэ? Общественной огазеяськонлэн вылӥ кивалтӥсьёслы аслэсьтыз дэмланъёссэ сётэмез луэ. Жаль, та луонлыкез асьмеос ум кутӥське. Мукетъёссэ гинэ курласа, «Тӥ номыр уд ужаське» шуыса улоно ӧвӧл. Соослэсь ик нош тӥ мар дэмласалды шуыса юаськод но, номыр вераны уг тодо. - Наука удысын ужъёсты кыӵе мыно? - Нациосын ужан политикая министерствое лыктэме бере ужаны кутски крашинъёсын. Соос со вакытэ асьсэды бигеръёс пӧлысь туж люкыны выризы. Та ужея ик вуи Историяя, кылъя но литературая удмурт институтлэн директорез Кузьма Куликов доры. Вераськон ӝутскиз палэнын улӥсь удмуртъёс ласянь. Та ужпум бордын ужаны ӵектӥзы. Пыри аспирантурае. Малпасько, диссертацие ӝоген дась луоз, дыр вуиз аслэсьтыд тодон-валандэ ӝӧк вылэ поныны. - Эшъёсты трос-а? - Мон малы ке уг учкиськы улонын кыӵе инты басьтэ адями – кузё-а со, ӧвӧл-а. Адями нырысь ик адями луыны кулэ. Соин ӵош ужаны, солы оскыны мед луоз. Эшъёсы трос шуыны уг быгатӥськы. Юн кусып нокинэн уг возиськы, но тодӥсько: марысь мар ке, соос вань ужзэс куштыса лыктозы но юрттозы. - Тӥ – кужмо кышномурт. Семьяяды «Шеда-а», «Зорина-а» ворме? - Зорин выжые шӧдӥське ик. Ма, удмурт семьяосты учконо ке, отын вашкала дырысен кышномуртлэн бадӟым интыез вал, солэн кылыз – валтӥсь. Гуртын милям котьку кузё вал мама. Папа соягес кариськиз. Нош мон книгаос бордынгес будэмын-а, мар-а. Малпасько, кышномурт со кышномурт ик луыны кулэ. Семьяямы бадӟым ужъёсты ог-огенымы кенешыса быдэсъяськом. Источник: Шеда-Зорина И. М. Тэркы вылын уг лыкты шуд / И. М. Шеда-Зорина ; записала Елена Миннигараева // Удмурт дунне. - 2006. - 3 февр. - С. 6, 11. - (Удмурт кизилиос).

https://vorshud.unatlib.ru/index.php/%D0%A8%D0%B5%D0%B4%D0%B0-%D0%97%D0%BE%D1%80%D0%B8%D0%BD%D0%B0_%D0%98%D1%80%D0%B8%D0%BD%D0%B0_%D0%9C%D0%B8%D1%85%D0%B0%D0%B9%D0%BB%D0%BE%D0%B2%D0%BD%D0%B0

2024-02-21T19:07:48Z

<urn:uuid:0dacefe9-6aa8-4830-beff-1d338e1c7477>

udm-Cyrl

tlsh:T182D408B27881DF1EC6A3D65E6E8147225DE55257D3233B1A8CD1B4017999050EEF94237AF61296DE2CFE9214E002F818BB4F68C758FE7AAEB32214087ABF77F2018873D756

Остэ, му-Кылчин Инмаре, та тыныд сётэм ошпиедлэсь сӥльзэ кие кутэм колдӥеныд, курегпуз табаненыд, вӧеныд вылэ мычисько ини, му-Кылчин Инмаре, остэ! Ӟеч, мусо, мыло-кыдо калыкеныд тыныд вӧсяськиськом, остэ, та армись возьмам бусы вӧсяд-кушад люкаськем калыкед понна, му-Кылчин Инмаре, остэ! Кизем-пазьгем юдэ-няньдэ камыж куроем борддор кадь удатыты, му-Кылчин Инмаре, остэ! Шуныт-небыт зоръёсыныд узыдэ-борыдэ сямен кисьматыса, мулятыса зарни тысё, азвесь тысё кар, Инмаре, остэ! Лудэ-выре поттэм-лэзем животтэ урод синлэсь, тушмон кӧтлэсь, сьӧсьлэсь-каблэсь ачид уть-ворды, му-Кылчин Инмаре, остэ! Та вӧсяськем кылме ачид ик тустыты-пӧртыты. Мон пинал мурт: оло веранозэ, оло верантэмзэ шедьтӥ вераны. Остэ, кие кутэм няньме тыласько ини: кабыл кар та куриськем-вӧсяськемез, му-Кылчин Инмаре, остэ! Остэ, вылэ мычемдэ васькытко ини, та вылэ мычемез кабыл кар, му-Кылчин Инмаре, остэ! Вуж дасеныз вӧсяськом ини, Инмаре, остэ, выльзэ пӧртыты! Тазьы ик ӟеч калыкеныд шудыса, серектыса, капчи мылын-кыдын улоно-вылоно кар! Тани йыбырттйськом ини, му-Кылчин Инмаре, остэ! Оло вераноез, оло верантэмез сюриз, та куриськем-вӧсяськемез ачид ик кабыл басьты, му-Кылчин Инмаре, остэ! Вӧсяським ини: веръялэ пересьёс, люкаськем калыкъёс![1] Литература[edit] ↑ Удмурт оскон: Вашкала куриськонъёс, вӧсяськонъёс, статьяос / Дасязы В.Е. Владыкин, С.Н. Виноградов=Удмуртская вера: Древние молитвы-заклинания, статьи / Составители В.Е. Владыкин, С.Н. Виноградов. - Ижевск: Удмуртия, 2010. - С. 62.

https://vorshud.unatlib.ru/index.php/%D0%91%D1%83%D1%81%D1%8B_%D0%B2%D3%A7%D1%81%D1%8C_%D0%BA%D0%B0%D1%80%D0%BE%D0%BD

2024-03-01T05:12:48Z

<urn:uuid:33cf8356-5a12-4788-8ad6-5d233f500765>

udm-Cyrl

tlsh:T1FBB8405135D0DE098273E2516ED51B268D95924B833176199CC0F45520D5184EEFA833B6F1A3C2CA14EE9568C122E858ABCF2CD72DBFBAAFB5221418BCBE3BF0115013E7A6

Т. К. Борисов нимо Можга педколледж — Удмурт Элькунысь одӥгез дышетӥсьёсты дасянъя дышетсконни. Интыяськемын та колледж Можга карын. Та дышетсконнилэн аспӧртэмлыко историез. 1918 арын Алабгоын ужан сюрессэ кутскиз нырысетӥ удмурт учительской семинария. Солэн кылдытӥсез но нырысетӥ кивалтӥсез вал Трокай Борисов. Татын семинарилэн ужез кыстӥськиз 1922 арозь. 1922 арын семинариез (со дыре педагогической курсъёсты) кулэ луиз выжтыны Удмурт автономилэн улосвылаз. Озьыен, 1922 арын Можга черкогуртын кылдэ выль средне специальной дышетсконни — Можгинской вотской педагогической техникум. 1929 арын Можга черкогуртын тылпу гомӟемен педтехникум выжтэмын вал Можга каре. Интыяськиз со выль чебер юртын. Быдӟым Отечественной ож аръёсы педтехникумлэн юртаз интыяськиз Мускоысь эвакуировать карем пулемётной училище. Татын курсантъёс офицеръёс луыны дасяськизы. Нош вуоно дышетӥсьёс дышетскизы Можга карлэн мукет пӧртэм юртъёсаз. Война бырем бере, 1946 арын училище берен аслаз юртаз интыяське. Можга педучилищеын дышетскизы тросэз Удмурт Элькунын гажано адямиос: В. М. Ванюшев, Д. И. Яшин, Н. С. Байтеряков, Т. Архипов, Г. Ходырев, С. Широбоков, М. Коновалов. «https://udm.wikipedia.org/w/index.php?title=Можга_педколледж&oldid=115571»-ысь басьтэмын Категориос: Калыкез дышетон Удмуртиын Можга Та бамлэн берпуметӥ воштонэз: 22:46, 13 Куарусёнэ 2020. Текстэз татысь шедьтоно Лицензия Creative Commons Attribution-ShareAlike; мукет куронъёс но луыны быгато. Уже кутон куронъёсты пыр-почгес лыдӟе.

https://udm.wikipedia.org/wiki/%D0%9C%D0%BE%D0%B6%D0%B3%D0%B0_%D0%BF%D0%B5%D0%B4%D1%83%D1%87%D0%B8%D0%BB%D0%B8%D1%89%D0%B5

2024-03-03T12:25:52Z

<urn:uuid:65478171-31c7-42c2-863d-de78f27cb82b>

udm-Cyrl

tlsh:T15A805A5169D4EB0E8523D66A9D8016528EA25203D623335BCCE5B01766A6065DEB895337FA5196DE5CED5350E102E9087F4E28D61AFD3D6B732724456CBF77F2010CA3CB4A